
BUCUREŞTI 
UNIUNEA FUNDAȚIILOR CULTURALE REGALE 
39, Bulevardul Lascar Catargi, 39 
19432 


UN CAPITOL 
DIN FILOSOFIA GERMANĂ. 
SCHLEIERMACHERY 


Alături de cei trei mari romantici: Fichte, Schelling și Hegel, 
istoria filosofiei germane mai înregistrează și aşează un al patrulea 
filosof, al cărui pisc e ceva mai puţin înalt și a cărui sferă de pro- 
bleme e ceva mai puţin întinsă, dar care totuși nu este strivit de 
măreţia celorlalți trei şi face o figură destul de onorabilă în preajma 
lor; acesta este filosoful Schleiermacher. 

Pentru a fixa în prealabil nota deosebitoare a filosofului Schle- 
iermacher am putea s'o facem în opoziţie cu Hegel. 

Panlogismul lui Hegel — după cum și numele său arată —era 
o filosofie raţionalistă. După Hegel esenţa absolutului este de 
natură rațională și legea supremă a universului este o lege de 
natură logică (dialectica triadei). In filosofia lui Hegel, senti- 
mentul avea un rol mai palid și mult mai accesoriu. La Schleier- 
macher, dimpotrivă, sentimentul recapătă un rol de prim plan. 
Hegel mergea așa de departe, încât chiar consecinţe probabile ale 
vieţii afective el le trecea în lotul raţiunii și este interesant să 
amintesc că filosoful contemporan Wilhelm Wundt, care acum 
30 de ani încă funcţiona la catedra universităţii din Leipzig şi era 
socotit ca unul dintre cei mai de seamă filosofi ai timpului său, 
filosoful Wundt — care acceptă, în certe limite, legea lui Hegel: 
evoluţia prin teză și antiteză, pe care o denumește însă altfel, 


1) Din cursul de Istoria filosofiei germane, profesat la Facultatea de Litere 
din București în anul 1940—41. 

spunându-i: «legea evoluţiei prin contraste ?, —arată totuși că 
această trecere dela teză la antiteză nu se face în virtutea unui 
mecanism raţional, a unei stringențe logice, ci dimpotrivă, se 
datorește vieții afective, Viaţa afectivă este aceea care face trecerea 
dela teză la antiteză și Hegel a fost în eroare, după Wundt, atunci 
când a atribuit acest proces unui mecanism de natură pur logică. 
După Wundt, sentimentul e acel care determină trecerea dela 
teză la antiteză, prin faptul că, orice sentiment dacă atinge 
un grad de intensitate mai mare, tinde în mod natural să se 
transforme în contrariul său, Orice bucurie prea mare, dacă 
ajunge la o intensitate excesivă, se transformă în durere; tot așa, 
orice durere, dacă atinge un anume plafon, aduce după dânsa 
un fel de înseninare, un fel de resignaţie, care posedă o nuanță 
de mulțumire sufletească și de aceea, după Wundt « legea evolu- 
ţiei prin contraste » pe care o menţine, inspirându-se dela Hegel, 
nu are ca resort mecanismul logic al conceptelor, ci un substrat 
de natură afectivă. 

Cum spuneam, Schleiermacher în concepția sa filosofică dă 
un rol preponderent sentimentului și din punctul acesta de vedere 
alcătueşte un fel de opoziţie cu filosofia hegeliană. Sunt intere- 
sante calificările pe care istoricul filosofiei Windelband le dă 
filosofiilor romantice, asemănându-le după notele lor caracte- 
ristice cu genurile literare: filosofia lui Fichte era o poemă dra- 
matică; filosofia lui Schelling, un poem epic, iar filosofia lui 
Hegel, cu raționalismul ei mai uscat, o poemă didactică | Windel- 
band găsește şi pentru Schleiermacher un epitet — care gen literar 
mai rămăsese neocupat? — poezie lirică | Filosofia lui Schleier- 
macher ar fi deci o poemă lirică. 

Ceea ce mai diferențiază pe Schleiermacher de cei trei roman- 
tici amintiţi, este faptul că dânsul nu își adună ideile sale filoso- 
fice într'un sistem unitar așa cum făcuseră ceilalți filosofi cari 
aparţin aceleași epoci și aceluiași curent și din cauza aceasta 
filosofia lui Schleiermacher are mai puțină măreție, neprezen- 
tându-ne o construcție unică, ci, aş zice, mici vile, mici pavi- 
lioane risipite; dar totodată dacă are mai puţină grandoare decât 
filosofia celorlalţi trei romantici, are și mai puţină artificialitate, 
pentru că dorinţa de a unifica cu orice preţ şi de a subsuma tota- 
litatea aspectelor existenţei sub o lege unică, de multe ori violen- 

tează fenomenele naturii şi din cauza aceasta dă și o înfățișare 
de artificialitate sistemului respectiv. 

La Schleiermacher avem o filosofie sinceră, o filosofie mai 
spontană şi mai naturală şi, cu aceasta se mai despăgubeşte de 
lipsa ei de măreție, lipsă firește relativă. 

O scurtă notiță biografică mai înainte de a trece la expunerea 
filosofiei acestui cugetător. 

Schleiermacher s'a născut în anul 1768 (era prin urmare cu 
doi ani mai în vârstă decât Hegel). Tatăl său era pastor la Breslau, 
acesta este locul de naştere al filosofului, care cu numele său 
întreg se chiamă Friedrich Daniel Schleiermacher. De altmin- 
trelea toată familia a fost un neam de predicatori. Studiile sale 
şi le-a făcut alternativ la un Colegiu, pe urmă în seminar, într'o 
atmosferă creștinească, de unde sufletul lui a rămas impregnat 
de o adâncă pietate religioasă, fără însă să distrugă acel spirit 
critic pe care îl găsim în filosofia sa până la sfârșitul vieţii sale. 

A urmat universitatea din Halle unde s'a înscris la Teologie 
și a absolvit facultatea teologică, însă în acelaşi timp a studiat 
foarte temeinic și alte specialități, în special literatura clasică și 
filosofia. A studiat cu mare pasiune în special acea înfrățire dintre 
clasicism şi filosofie, reprezentată prin Platon și Aristotel. Ari- 
stotel nu i-a prea plăcut, însă de Platon s'a entuziasmat, — vor- 
beşte de el întotdeauna în termeni hiperbolici, întitulându-l 
« divinul Platon », şi acest entuziasm pentru opera platonică a 
rămas constant până la finele vieţii lui, consacrându-i chiar o 
parte din vreme, traducând anume în limba germană multe din 
dialogurile lui Platon, —o traducere care după părerea cunoscă- 
torilor este poate cea mai reușită. 

Schleiermacher a fost tot așa de maestru în traducerea lui 
Platon, cum fusese, la aceeași epocă, unul din fraţii Schlegel, în 
traducerea lui Shakespeare. 

După ce și-a terminat studiile universitare, adâncind pe lângă 
filosofii antichităţii, pe Kant, care a stârnit în sufletul său un 
interes foarte viu și a lăsat brazde durabile în conștiința sa filo- 
sofică, apoi pe Jacobi, acel reprezentant al curentului « Glaubens- 
Philosophie » şi prin Jacobi pe Spinoza; ceva mai târziu pe Fichte 
și pe precocele Schelling, care deşi mai tânăr ca Schleiermacher, 
îşi construise de timpuriu sistemul său filosofic; după aceea câţiva 

ani a funcționat ca predicator la Berlin în diferite biserici, cu un 
foarte mare succes, mai ales față de acea jumătate a speţei ome- 
neşti, care e cu deosebire accesibilă la elocință. De altmintrelea 
pare-se că exista o simpatie reciprocă, întrucât Schleiermacher 
în decursul activităţii lui a cultivat foarte mult prieteniile femi- 
nine, prietenii unele foarte Hustre, şi aş adăoga pur intelectuale, 
căci altfel în viaţa lui de familie, Schleiermacher care era și pastor, 
a fost un adevărat model; avea totuși o plăcere deosebită de a 
se afla în cercuri femenine şi când mai târziu, la Berlin, a făcut 
cunoştinţă cu cenaclul romantic —care se mutase din Jena la 
Berlin, cu fraţii Schlegel, şi a început să colaboreze la « Athe- 
neum» — revista fraţilor Schlegel, — era foarte bucuros să gă- 
sească exemplarele feminine distinse, care frecventau acest cerc, 
cum de pildă Henrieta Herz, o persoană remarcabilă și ca inte- 
ligență și frumusețe. In timpul şederii sale la Berlin a luat con- 
tact cu cenaclul romantic, în special s'a împrietenit cu Friedrich 
Schlegel și pare-se că a existat între ei o influență reciprocă, 
Schleiermacher s'a impregnat de romantism, iar Friedrich Schlegel 
a suferit influenţa lui Schleiermacher. Se crede că din cauza 
acestei influențe, Friedrich Schlegel, care în prima parte a vieţii 
lui a fost un individualist răzvrătit ce nu ţinea socoteală de nicio 
lege, a sfârșit prin a deveni un bigot religios, însă influența lui 
Schleiermacher în orice caz n'a mers decât numai până la jumă- 
tate, fiindcă Schleiermacher era protestant, iar Friedrich Schlegel 
s'a făcut catolic fervent şi a devenit un entuziast admirator al 
Evului Mediu (Evul Mediu pentru școala romantică a devenit tema 
favorită a poeţilor), osebit de faptul că Friedrich Schlegel a ajuns 
un bigot obediant şi disciplinat, pe când Schleiermacher, deși 
îmbrăcat în haine de pastor, a fost întotdeaura foarte independent 
în modul de a interpreta religia și dogma religioasă. 

In timpul cât a fost la Berlin şi a exercitat acest oficiu de pre- 
dicator, Schleiermacher a publicat două lucrări, scrise într'un 
ton cam retoric, după o poetică bombastică, dar în sfârșit foarte 
interesante prin faptul că schițează cu precizie concepţia lui filo- 
sofică, una cuprinde « Discursurile asupra religiei » (Reden über 
die Religion); a doua se chiamă « Mondloguri » (Monologen). 

Câtva timp Schleiermacher a funcționat la Universitatea din 
Halle ca profesor de teologie, până la 1807, făcând şi prelegeri 


UN CAPITOL DIN FILOSOFIA GERMANĂ: SCHLEIERMACHER 487 


de filosofie. De altfel se vede că adevărata lui aplecare era pentru 
filosofie, întrucât ce e mai bun în epoca lui se datoreşte filosofiei, 
iar ceea ce e mai precar şi mai retrograd revine teologiei. In 
această epocă dela Universitatea din Halle, Schleiermacher a 
mai scris încă o lucrare «Kritik der bishierigen Sittenlehren » 
(Critica sistemelor etice de până acum). La 1807, după cata- 
strofa dela Jena, Schleiermacher a venit la Berlin, unde, împreună 
cu Fichte a început să agite opinia publică pentru redresarea mo- 
ralului prăbușit. Pe când Fichte își ţinea cuvântările lui naţio- 
naliste către națiunea germană, Schleiermacher, paralel cu acestea, 
ţinea şi el predici la o catedrală din Berlin. In sfârşit, când s'a 
întemeiat Universitatea din Berlin (1810) Schleiermacher a fost 
şi dânsul unul dintre cei dintâi profesori ai acestei universități 
şi a continuat să funcţioneze până la finele vieţii sale, în 1834, 
când atinsese vârsta de 66 de ani. In tot acest răstimp el a fost 
o figură proeminentă a Capitalei Prusiei (ceea ce era Berlinul pe 
atunci), cu toate că a avut unele dificultăți cu stăpânirea, cu 
guvernul care era reacţionar, pe când el dimpotrivă era un spirit 
liberal și independent; a fost pus să prezideze un mare congres 
pentru împăcarea confesiunilor protestante, confesiunea luterană 
şi confesiunea reformată, dar a nemulțumit foarte mult guvernul 
prin liberalitatea propunerilor — deoarece guvernul voia ca cele 
două confesiuni să se contopească, în timp ce Schleiermacher a 
propus ca fiecare să-și păstreze individualitatea, alcătuind un fel 
de uniune, — în sfârşit n'a fost agreat de guvern pentrucă în 
articolele și predicele lui lua atitudini liberale, iar unul din aceia 
care și-a luat sarcina antipatică de a-l ataca necontenit în scris 
că nu e destul de obedient față de autoritatea statului, nu era 
nimeni altul decât colegul său Hegel, ajuns filosof de stat şi crainic 
al filosofiei reacționare, deşi ar fi putut să se menţină în rolul 
acesta, fără să-şi denunțe colegii cari aveau atitudini ceva-ceva 
mai liberale, ceea ce însemnează că așa e constituită natura ome- 
nească, că poţi să ai mari calităţi într'o direcţie, care să fie totuși 
întovărăşite de multe micimi în altă direcție. 

In timpul vieții sale Schleiermacher n'a mai publicat decât 
o singură operă — care interesează mai puţin specialitatea noastră, 
fiind o operă de teologie: « Der Christliche Glaube », despre care 
cunoscătorii specialişti susțin că este cea mai însemnată operă 

care s'a scris în cuprinsul filosofiei protestante, dela Luther gi 
până în zilele noastre. 

După moartea sa s'au mai publicat o serie de lucrări, real- 
mente importante, cum este: « Dialectica », inspirată de Platon; 
este o lucrare ce cuprinde probleme de logică, de teoria cunoa- 
şterii și chiar de metafizică. Insfârşit s'a mai tipărit un « Sistem 
de etică » în două versiuni, una întitulată «System der Sitten- 
lehre », alta « Grundriss der philosophischen Ethik ». 

Acum, după aceste notițe biografice, să culegem din filosofia 
lui Schleiermacher, care nu se prezintă, după cum am spus, ca 
un sistem unitar, câteva idei mai importante și mai personale, 
pentru a da o impresiune despre viziunile acestui spirit filosofic 
realmente important. Să începem întâi cu contribuțiile care le-a , 
adus Schleiermacher în logică şi teoria cunoașterii, semănate în 
opera sa 4 Dialektik ». 

In logică, Schleiermacher vine cu o teorie personală, în ceea 
ce privește teoria judecății și anume la capitolul judecăților ana- 
litice şi sintetice, de mare însemnătate în filosofia lui Kant. Teoria 
lui Schleiermacher a impresionat, așa încât o găsim reluată după 
câțiva ani de un logician specialist, Trendelenburg, autorul operei 
« Logische Untersuchungen » și aş putea zice că s'a perpetuat 
în cele mai multe din scrierile de logică de până astăzi, inclusiv 
în cele autohtone, teoria aceasta o găsim și în logica lui Maio- 
rescu şi în alte manuale care nu s'au putut degaja de influența 
tratatului lui Maiorescu. 

Această teorie pe care o socot din adâncă convingere greşită, 
totuşi a avut un mare ecou și merită să fie cunoscută. 

Judecăţile se împart îndeobște în: analitice și sintetice. La 
judecata analitică noţiunea predicatului nu adaogă nimic la no- 
iunea subiectului; noțiunea predicatului se găseşte implicit în 
noţiunea subiectului şi tocmai pentru aceasta judecăţile analitice 
sunt socotite tautologice. Dimpotrivă, la judecăţile sintetice, 
noțiunea predicatului adaogă ceva în plus la noțiunea subiectului 
şi pentru aceasta o judecată sintetică reprezintă un progres în 
cunoştinţă, întrucât predicatul sporeşte conţinutul subiectului. 
Kant dă următorul exemplu pentru judecata analitică: « Materia 
este întinsă ». Întinderea face parte integrantă din noțiunea ma- 
terie, nimeni nu poate să conceapă materia fără întindere. Ca 

exemplu de judecată sintetică ne dă Kant în «Critica raţiunii 
pure », judecata: « Materia este grea». După acest filosof însu- 
şirea greutății noi am cunoscut-o pe baza experienței; noţiunea 
de «materie» avea prin ea însăși numai proprietatea întindere. 
Pe baza experienţei noi am văzut că materia este şi grea; prin 
urmare, calitatea de «greu ? adaogă ceva în plus la noțiunea de 
« materie 9. i 

Insă Kant a împărțit judecățile sintetice la rândul lor în alte 
două subdiviziuni: judecăţi sintetice a posteriori şi judecăţi sin- 
tetice apriorice. Evident judecățile sintetice, întrucât predicatul 
adaogă ceva în plus la noţiunea subiectului, sunt judecăți pe care 
noi le alcătuim pe baza experienţei. Insă, spune Kant, există 
judecăţi sintetice care nu vin din experiență —și dovadă că nu 
vin din experiență este că sunt universale şi necesare. Bună- 
oară: «Linia dreaptă este drumul cel mai scurt între două 
puncte >. In această judecată la subiect avem noţiunea «linie 
dreaptă », iar la predicat noțiunea «drum scurt». Aceste două 
noţiuni sunt deosebite una de alta, —ideea de linie dreaptă nu 
implică «ipso facto » ideea de drum scurt, —prin urmare avem 
o judecată sintetică, însă o judecată sintetică apriorică, deoarece 
legătura e obligatorie pentru intuiţia noastră. 

Care e teoria lui Schleiermacher, teorie care a avut cinstea 
unei perpetuări până în zilele noastre? După Schleiermacher nu 
există o frontieră fixă între judecăţile analitice şi judecăţile sin- 
tetice. Acest filosof susține că unele judecăți care la început au 
fost sintetice, cu timpul devin analitice. Aşa bunăoară judecata 
« materia este grea » la început a fost sintetică, până când oamenii 
au învățat că materia e grea; dar îndată ce au făcut această expe- 
riență, atunci însuşirea greutății a fost încorporată la noțiunea 
de materie şi pentru toți fizicienii actuali în noțiunea materie se 
găseşte cuprinsă ideea de greutate. Atunci această judecată « ma- 
teria este grea », care a fost sintetică la început, a devenit ulterior 
analitică. Prin urmare, nu există o frontieră fixă între cele două 
speţe de judecăţi. Judecăţi la început sintetice devin analitice cu 
timpul. Astăzi noi suntem foarte obișnuiți —s'a creat o deprin- 
dere care e aproape o necesitate subiectivă, —noi credem că 
« materia e grea », că atributul «greu » face parte integrantă din 
materie și nu putem gândi materia fără greutate, 

Dar să luăm alt exemplu, un exemplu mai din vremea noastră, 
care se transformă oarecum sub ochii noştri. Se știe dela descoperirea 
radio-activității, că orice materie este înzestrată cu electricitate; 
electricitatea nu e numai un fenomen sporadic, un fenomen care 
se produce când şi când, ci este o proprietate constantă a ma- 
teriei. Așa dar, până când s'a făcut această descoperire, toată 
lumea gândea noțiunea de materie fără atributul electricitate; 
dar odată ce s'a făcut descoperirea, în orice caz pentru toți fizi- 
cienii, atributul electricitate s'a încorporat noțiunii materie și 
judecata « materia e electrică » nu mai este o judecată sintetică, 
ci analitică. Iată cum ar suna teoria lui Schleiermacher. Este 
această teorie temeinică sau nu? 

Avem motive să ne îndoim că este o teorie temeinică, pentrucă 
în sensul kantian şi în sensul just totodată, la judecata analitică 
nu numai că noțiunea predicatului se găsește cuprinsă în noțiunea 
subiectului, dar se găsește legată indisolubil, în mod necesar, în 
așa fel că ideea subiectului nu o poţi gândi fără noţiunea predi- 
catului. La o judecată analitică, între subiect și predicat e o legă- 
tură necesară și judecata « materia e întinsă » este analitică pentrucă 
nu putem gândi materia fără atributul întindere. In schimb, la 
o judecată sintetică putem gândi subiectul fără noțiunea predi- 
catului, chiar dacă prin experienţă noi am încorporat noțiunea predi- 
catului în noţiunea subiectului, totuși și pe urmă le putem gândi 
una fără alta, cum putem gândi efectiv noțiunea de materie fără 
atributul electricitate. La judecățile sintetice nu este deci legătură 
necesară așa că teoria lui Schleiermacher nu ţine socoteală de acest 
distinguo între o legătură neceasră și o legătură de fapt; el intro- 
duce până la urmă în aceeași rubrică şi judecățile analitice şi 
judecăţile sintetice apriorice şi judecăţile sintetice aposteriorice, 
topind distincțiunea foarte importantă, pe baza căreia s'au con- 
struit sisteme întregi de filosofie. Sistemul kantian al aprioris- 
mului se întemeiază pe această distincție între judecăţile uni- 
versale și necesare — și judecăţile de fapt; sistemul lui Leibniz se 
întemeiază pe o distincție similară. Prin urmare e o diferențiere 
care trebue să rămână, care nu se poate subtiliza, invocându-se 
motivul că după o trecere de timp, prin obișnuință, judecățile 
sintetice devin analitice. Aceasta numai în cazul când adopţi 


A 


teoria empiristă a lui Hume în conformitate cu care, prin obiş- 

nuinţă, se crează legături necesare; dacă nu admiţi această teorie, 
atunci evident că concepţia lui Schleiermacher nu este convin- 
gătoare. Judecăţile analitice sunt legături necesare; judecata sin- 
tetică aprorică e tot o legătură necesară, în felul ei, iar judecata 
de fapt, chiar dacă ne obișnuim cu ea, nu constitue o legătură 
necesară între subiect şi predicat, așa că noi nu putem să punem 
la acelaşi nivel sau să amestecăm laolaltă toate aceste speţe de 
judecăţi. Dacă nu putem identifica judecăţile sintetice empirice 
nici chiar cu judecăţile sintetice apriorice, cum oare să le putem 
identifica cu cele analitice, fonciarmente și structural diferite ! 

O altă idee oarecum importantă este concepţia lui Schleier- 
macher în ceea ce privește teoria cunoașterii, mai exact a unui 
punct capital din teoria cunoaşterii. Care este acest punct? 

Schleiermacher ar vrea să împace concepţia filosofiei roman- 
tice, care suprimă diferența dintre lumea cum apare și lumea cum 
este în sine, cu filosofia kantiană, la care acea deosebire avea o 
enormă însemnătate. La Fichte, Schelling și Hegel nu mai exista 
nicio deosebire între lumea așa cum este și lumea cum apare; lumea 
cum apare reprezintă realitatea însăși, realitatea absolută, și nu 
mai este cazul să se facă distincţie între o lume aparentă şi o lume 
în sine. De altă parte Schleiermacher, care era un spirit mai puţin 
aventuros decât Fichte, Schelling şi Hegel, s'a lăsat convins de 
teoria lui Kant în ceea ce priveşte limitele cunoștinței noastre. 
De aceea a zis şi el că spiritul omenesc are o cunoștință limitată, 
dar a vrut să combine aceste două teorii: să recunoască pe de o 
parte că cunoștința noastră e limitată, dar în acelaşi timp să ad- 
mită că aceea ce cunoaștem este realitatea absolută. Nu cunoaștem 
tot ce este, dar ceea ce cunoaștem este realitatea însăşi, nu numai 
o aparenţă a unui substrat necunoscut. 

Această teorie a lui Schleiermacher o întâlnim în epoca mo- 
dernă la un rnare filosof — dispărut zilele trecute, — la Bergson. 
Si Bergson susţine că noi avem posibilitatea să cunoaștem lucru- 
rile așa cum sunt în ele înșile, prin urmare realitatea absolută; 
cunoștința noastră este absolută, însă este limitată 1), 


1) Cu propriile sale vorbe lapidare: + Autre chose est une connaissance 
relative, autre chose une connaissance limitée, La première alttre la nature de 
son objet; la seconde le laisse intact, quitte à men saisir qu'une partie. 

Nici această soluţiune a lui Schleiermacher, adoptată și de 
alţii, cred că nu poate să convingă pe toată lumea şi este o între- 
bare asupra căreia trebuește să ne oprim: chestiunea dacă o cu- 
noștință limitată poate să mai fie o cunoștință calitativ absolută, 
și nu cumva limitele alterează icoana absolutului. Nu cumva 
există o corelaţie strânsă între prezența limitelor și înfăţişarea cali- 
tativă a lucrurilor, iar acolo unde este limită mai poate să fie cu- 
noaștere absolută? Cunoașterea absolută, pe un domeniu limitat, 
eu nu ştiu dacă se mai poate. 

Schleiermacher, tocmai pentru a arăta că lumea așa cum 
apare e tot una cu lumea aşa cum este, vorbind de spaţiu, timp 
şi cauzalitate (cari după Kant erau pur și simplu forme subiec- 
tive de percepţie) susține că timpul, spaţiul şi cauzalitatea sunt 
forme apriorice, dar există şi în afară; ele aparțin și conştiinţei 
noastre, dar aparțin și lucrurilor însele. Prin urmare, lumea rân- 
duită în timp și spaţiu nu e o imagine subiectivă a conştiinţei 
noastre percepătoare, ci este lumea așa cum există în sine, 

Acum întrebarea pe care aş pune-o este următoarea: oare nu 
cumva caracterul limitat al cunoașterii noastre, nu cumva această 
limitare certă, atrage după dânsa, anume forme de percepere 
subiectivă? O minte trebue să-şi alcătuiască formele sale proprii 
de cunoaștere în cadrul limitelor ei, ori, cu alte vorbe, formele 
de prindere sau comprehensiune, formele cunoașterii, se adap- 
tează după limite și sunt un reflex al lor. Spaţiul şi timpul? Cu 
caracterul lor indefinit, care nu se sfârșește niciodată, spaţiul și 
timpul care nu se încheie, care nu se țărmuresc, ci rămân inde- 
finite, netotalizate, mai degrabă fac impresia că sunt tocmai ex- ` 
presia limitelor spiritului nostru; îţi vine să zici mai degrabă că 
spațiul și timpul sunt forme subiective, forme care atârnă de 
limitele comprehensiunii noastre, iar nu forme obiective, tocmai 
pentrucă o formă obiectivă trebue să fie ceva conturat şi tota- 
lizat. Ori, spaţiul şi timpul nu se pot încheia niciodată. 

Pe urmă mă întreb dacă este realmente cu putință să zici: 
cunoștința noastră este absolută din punct de vedere calitativ 
(cunoaștem lumea așa cum este în sine), dar e limitată din punct 
de vedere cantitativ | i 

Oare nu există o corelaţie între cunoştinţa cantitativă și cu- 
noștinţa calitativă şi cineva care, cantitativ, are o cunoaştere limi- 

tată, poate să aibă calitativ o cunoaştere absolută? Oare nu cumva 
unele ipostaze absolute se sustrag cunoaşterii limitate? Iată o 
chestiune asupra căreia am, personal, cea mai deplină îndoială. 
Inchipuiţi-vă că cineva deschizând o carte, să zicem o carte lite- 
rară, un roman, citește un capitol: nici dela început, nici dela 
sfârșit, ci ia un capitol dela mijloc, îl citește și evident, ră- 
mâne cu o cunoștință oarecare asupra conţinutului acestui capitol, 
Natural că cunoaşterea este limitată din punct de vedere canti- 
tativ: nu cunoaște din toată cartea decât un capitol. Dar, mă 
întreb: este ea exactă din punct de vedere calitativ? Dacă ulte- 
rior te apuci și parcurgi toată cartea dela un capăt la altul, capi- 
tolul pe care îl cetiseși izolat nu își schimbă semnificaţia şi coloarea ? 
Nu îți face altă impresie calitativă decât îţi făcuse întâia dată? 
Iată o chestiune asupra căreia trebue să reflectăm. 

Dar este mai ales interesant că Schleiermacher, atunci când 
ajunge la problema religioasă (care e problema cea mai impor- 
tantă din filosofia sa) definește pe Dumnezeu ca unitatea acestei 
lumi. Diversitatea acestei lumi, ansamblul acestei diversități se 
unifică, are o rădăcină comună și unitatea acestei diversități 
(influență probabil spinozistă) este Dumnezeu. Schleiermacher 
recunoaște în mod formal că această unitate supremă noi nu o 
putem cunoaşte, ea depășește posibilitățile noastre de cunoaștere, 
cel mult cu mintea noastră putem să postulăm un fel de schemă 
care unifică această diversitate, un fel de schemă abstractă — dar 
nu poate să fie vorba de a cunoaște intuitiv această unitate supremă 
a existenței. 

Ei bine, faptul că noi nu cunoaștem această unitate de bază 
a întregii existențe, că noi cunoaștem numai diversitatea dela 
suprafaţă, oare nu face ca cunoştinţa noastră sensibilă să nu fie 
exactă, să nu fie perfect obiectivă, ci ceva subiectiv? 

Inchipuiţi-vă o inundație. Se revarsă apele şi inundă o pădure 
de pildă și se ridică masa fluidă cuprinzând întregul trunchiu 
al copacilor, până la coroana de frunză. Cineva care n'ar cunoaște 
locurile ar veni şi ar contempla spectacolul, ar crede că are în faţa 
lui niște tufe care ies din apă, pentrucă atât se vede, tulpinele şi 
trunchii nu se văd. Oare, n'ar fi aceasta o opinie calitativ falsă şi 
alterată a realității, —nu pentru alt motiv, —dar pentrucă deşi 
cunoaștem precis coroana copacilor, aşa cum este în realitate, nu 

cunoaștem întregul? Din faptul că o cunoaștere e parțială sau 
limitată nu rezultă şi o alterare calitativă ? Iată o firească întrebare. 

Din moment ce unitatea care stă la baza diversității cosmice 
şi care e Dumnezeu, nu este accesibilă cunoașterii noastre, intui- 
ţiei noastre, lumea ne apare nouă în forma unei diversități pline 
de divergențe şi de antagonisme. Oare, această diversitate este 
imaginea exactă a realității ? Poate că aşa cum crede însuşi Schleier- 
macher, toată această diversitate convergează către o unitate pro- 
fundă. Dar dacă vezi numai diversitatea, ai imagini calitativ ine- 
xacte, iată pentru ce e o problemă dacă o cunoştinţă limitată 
cantitativ, poate fi adecuată calitativ, așa după cum afirmă Schleier- 
macher şi după cum mai târziu va susține Bergson. 

Câteva cuvinte asupra câtorva idei din etica lui Schleier- 
macher. Ar fi de menţionat opoziţia acestui filosof față de teoria 
respectivă a lui Kant. 

Se ştie că, pentru Kant, între legile morale şi legile naturale 
exista oarecare opoziţie. Schleiermacher se împotrivește acestei 
concepțiuni, fiind încredinţat că legile morale sunt tot legi natu- 
rale: legile morale sunt legile raţiunii și, prin urmare sunt tot legi 
naturale. Ca şi Hegel, Schleiermacher şterge diferența dintre ceea 
ce este și ceea ce ar trebui să fie. Evident, el recunoaște că legile 
morale nu se aplică întotdeauna, dar nu se aplică pentru alte mo- 
tive. Legile morale sunt legile rațiunii pure. Ori, în ființa ome- 
nească, rațiunea pură foarte arareori funcţionează singură și este 
dominantă; în viaţa noastră sufletească rațiunea funcționează 
întovărăşită de alte fapte sufleteşti, de sentimente, instincte ş.a.m.d. 
şi, de multe ori, aceste fenomene lăturalnice care sunt foarte 
puternice, întrerup şi turbură funcționarea pură a legilor rațiunii. 

Dacă în acest punct s'ar asemăna oarecum Schleiermacher cu 
Hegel, sunt însă alte puncte în care nu seamănă de loc. In filo- 
sofia lui Hegel individul dispărea în colectivitate, individul nu era 
un scop în sine însuşi, ci, dimpotrivă, o simplă rotiță, un simplu 
şurub în mașinăria colectivă. La Schleiermacher lucrul se schimbă. 
El este individualist, fie că a fost aci influenţa lui Leibniz, sau o 
pură convingere proprie, similară cu a acestuia. 

Schleiermacher e convins că fiecare individualitate — mai mult 
decât atât: fiecare individ, —este o oglindă specifică a univer- 
sului, un fel de a fi care merită să nu dispară; fiecare individ 

reprezintă un mod specific de a exprima realitatea, inimitabil, 
singular. 

De multe ori mă întrebam atunci când se întâmpla să se stingă 
un savant sau artist tânăr, n'au dispărut pentru de-a-pururi anume 
creaţii determinate? La artist se recunoaşte mai uşor că ceea 
ce ar fi putut să facă el nu mai poate exact să facă altul, dar să nu 
fie același lucru şi la oamenii de știință? Se va zice: Dacă nu 
face unul o descoperire, o va face neapărat altul. Este totuşi o 
întrebare, dacă anume nuanţe ale adevărului care s'ar fi destăi- 
nuit acestui individ pe potecile specifice şi singulare ale inte- 
ligenţei lui, se vor mai destăinui și altuia, este, cum zic, o întrebare 
dacă această individualitate nu cuprinde un ce care nu se mai 
poate găsi nicăirea? In orice caz, Schleiermacher era de părere 
că individualitatea trebue cultivată, și desvoltată ca atare, iar 
pedagogia lui insistă foarte mult asupra acestei chestiuni, fiind 
adversarul ideii ca educaţia să o facă statul ori biserica, pentrucă 
educaţia etatistă şi religioasă e șablon —așa pare să fi fost cel 
puţin în vremea lui —și ceea ce vrea el să dezvolte până la 
maximum e individualitatea. 

Insă partea neasemănat mai importantă a filosofiei lui Schleier- 
macher este filosofia sa religioasă. Această parte se leagă într'o 
mare măsură de filosofia lui Kant. 

Dacă Fichte își alesese din Kant ca operă de predilecție « Cri- 
tica raţiunii practice » Schelling «Critica puterii de a judeca», 
Hegel « Critica rațiunii pure », Schleiermacher şi-a luat din opera 
kantiană, ca scriere de predilecție: « Religion innerhalb der Grenzen 
der blossen Vernunft », lucrarea de filosofie religioasă a lui Kant. 

După Schleiermacher baza religiei nu stă în rațiune sau într'o 
filosofie raţională; nu este nici în postulatul moral —aşa cum 
era la Kant; baza religiei este un sentiment: sentimentul de de- 
pendenţă al finitului față de infinit, sentiment pe care îl sezisăm 
în noi înşine atunci când afectivitatea noastră se găsește în stare 
pură şi neexprimată. Noi sezisăm în conștiința noastră un senti- 
ment de dependenţă și acesta a fi baza vieţii religioase. Schleier- 
macher acordă și raţiunii un rol, însă cu totul secundar. Rațiunea 
postulează în mod schematic unitatea care îmbină toate opoziţiile 
şi toate diversităţile, dintre spirit şi materie, dintre subiect-obiect, 
etc., însă pe cale rațională niciodată nu vom putea să stabilim anume 

articole de credință religioasă. Chiar dacă cu mintea noastră 
postulăm o substanţă infinită, niciodată cu rațiunea noastră nu 
vom putea deduce finitul din infinit, nu vom putea deduce ceea 
ce este diferențiat din unitatea supremă, însă cu sentimentul noi 
reușim să ne cufundăm în această unitate infinită și în momentul 
când ne absorbim într'însa dispar toate diferenţele şi toate divergen- 
tele. Așa dar în puterea acestui sentiment nu este vorba să deducem 
din infinit finitul și diversul din uniform ci, pur şi simplu, tot ce 
este divers sau diferențiat dispare, se topeşte în această unitate 
infinită. Dogmele și exigenţele religioase nu sunt decât expresii 
subiective ale acestui sentiment. Ceea ce este limbajul pentru 
știință, spune Schleiermacher, este arta pentru imaginile reli- 
gioase. Cu ajutorul artei noi putem să rafinăm aceste expresii ale 
sentimentului nostru de dependență. Așa dar, aceste expresiuni, 
aceste concretizări ale sentimentului de dependenţă, care sunt 
dogmele și ideile religioase, nu pot să fie supuse criticii raționale, 
ele nu au pretenţia să exprime adevăruri obiective ci, pur și simplu, 
concretizează simțiri subiective. Aceasta este rațiunea imaginilor 
religioase și nu are niciun sens să te întrebi dacă acestea sunt 
adevărate ori nu sunt adevărate. Se poate întâmpla, spune Schleier- 
macher, ca naivii să ia aceste imagini și dogme religioase drept 
adevăruri, dar atunci cad în mitologie, Nu trebuesc luate ca ade- 
văruri; căci încă odată, sunt pur şi simplu expresii ale unui sen- 
timent, Pentru aceste motive, spune Schleiermacher, viața reli- 
gioasă are un domeniu complet separat de domeniul cunoașterii 
şi chiar de domeniul activității practice; nu poate să fie niciun 
conflict, nu poate să existe absolut nicio opoziţie. Aceste imagini 
ale vieţii religioase —care sunt pur și simplu concretizări de 
natură sentimentală — pot să întovărăşească orice fel de activi- 
tate omenească. Viața religioasă întovărășește cu un fel de muzică 
suavă, spune Schleiermacher, toată activitatea noastră, iar conflict 
nu poate să răsară nicăirea din pricina acestui acompaniament 
al sentimentului. Pot ştiinţele să crească oricât ar creşte și în măsura 
ce vor creşte mai mult, acest acompaniament care izvorăşte din 
sentimentul dependenţei față de infinit apare şi mai prielnic, 
excluzând prin chiar natura sa orice disonanţă și orice abis definitiv. 

Iată în foarte scurte cuvinte, care ar fi teoria lui Schleier- 
macher. Evident, filosoful acesta recunoaște că nu toate dogmele, 

nu toate imaginile religioase au exact aceeași valoare. El spune 
că trebue să existe un control și o verificare chiar în domeniul 
acesta religios, însă bine înţeles nu în sensul unei verificări obiec- 
tive. Este vorba de o altă verificare, — întrucât şi în ce măsură 
imaginile acestea exprimă în mod adecuat sentimentul în chestiune, 
prin urmare, din punct de vedere subiectiv, întrucât corespund 
cu acest sentiment: sunt ele imagini efectiv reprezentative ? 

Evident, chestiunea e foarte delicată și foarte grea, având în 
vedere că sentimentul este și individual și imprecis, şi e foarte 
greu să-i spui cuiva: apoi imaginile și dogmele tale nu corespund 
cu sentimentul real al dependenței, fiindcă acel cineva poate să-ți 
răspundă: n’o fi corespunzând cu al dumitale, dar corespunde 
foarte bine cu sentimentul meu, care este așa, nu altfel. 

Dar dacă chestiunea sar reduce numai la atât, încă nu ar fi 
nimic; însă se pune altă chestiune mai importantă, anume putem 
noi sustrage aceste imagini, aceste dogme zămislite de sentiment, 
care nu au altă valoare decât aceea de expresie subiectivă — orice 
sentiment tinde în mod natural la o expresie, la o simbolizare 
concretă — putem noi să le sustragem cu desăvârşire întrebării 
despre valoarea lor obiectivă? Iată iarăși o chestiune foarte im- 
portantă, pentrucă orice dogmă este un act de credinţă, orice 
credință este o afirmare și orice afirmare are pretenţia latentă de 
a fi universal valabilă pentru toată lumea. Nu poţi să reduci 
imaginea religioasă la o ficţiune fără pretenţii, să asimilezi 
imaginea religioasă cu opera de artă. La opera de artă suntem 
de acord că ea este expresia unui sentiment, nu mai se pune 
nemilos întrebarea dacă ea corespunde aidoma cu realitatea, — 
dar în domeniul religios este cu putință ca aceste imagini, 
aceste concretizări, să le reduci pur şi simplu la rolul unor 
simboluri artistice și să nu-ţi pui câtuşi de puţin întrebarea 
asupra valorii lor obiective? Omul care crede, afirmă numai 
în măsura în care consideră imaginile lui religioase ca având 
şi o valoare obiectivă, numai în măsura aceea dogmele reli- 
gioase pot să-mi fie de folos, numai în măsura în care cred că 
dogma mea religioasă și simbolurile mele corespund unei reali- 
tăți; numai în măsura aceea religia poate să-și exercite rolul ei 
față de nevoile mele sufletești. In momentul în care le consider 
pur și simplu creaţiuni fanteziste ale sentimentului, atunci acele 

imagini nu mai sunt de niciun folos pentru trebuinţele mele 
religioase, încât oricum ai privi lucrurile nu poți să eviţi problema: 
sentimentul acesta de dependenţă are el dreptul să creeze afir- 
maţii cu pretenţie de obiectivitate? Această pretenție de obiecti- 
vitate o are rațiunea, dar sentimentul are acest drept? Ai impresia 
că Schleiermacher, potrivit criticismului său filosofic, s'ar fi măr- 
ginit bucuros să spună: imaginile religioase, dogmele sunt pur și 
simplu cristalizări subiective, la care nu se pune problema valorii 
lor obiective, Biserica însă îl acuza că nu e destul de credincios și 
atunci vedem șovăeli în opera lui în sensul că aceste dogme, când 
devin pure creaţiuni subiective, opere de artă, când au pretenţia 
de a exprima adevăruri transsubiective. De altmintrelea avem o 
situație din care nu poţi lesne ieși, aci e punctul vulnerabil al con- 
cepţiunii pur sentimentale a lui Schleiermacher și aceasta face tăria 
adversarilor lui care spun: dogmele religioase reprezintă o tra- 
diție şi dacă reprezintă o tradiție nu sunt numai produse artistice 
ale sentimentului de dependenţă; mai ales a fost somat să se 
explice asupra divinității lui Crist, căci, dacă nu vrea să admită 
nicio tradiție, pe ce se întemeiază divinitatea lui Crist? Și atunci 
îl vedem pe Schleiermacher, folosind tot felul de abilităţi, între- 
buințând tot felul de dibăcii, ca să derive divinitatea lui Crist 
din acest sentiment individual al dependenței de realitatea abso- 
lută, de infinitul divin, să deducă o concluzie valabilă pe cale de 
imagini individuale, ceea ce evident, era greu să poată reuși. 
În orice caz soluţia lui Schleiermacher, întrucât va fi o necesitate 
eternă pentru spiritul filosofic să rezolve conflictul dintre religie 
şi speculația rațională, filosofică sau științifică, soluția lui Schleier- 
macher de a atribui fiecăreia dintre aceste două îndeletniciri un 
izvor sufletesc deosebit, o funcțiune sufletească separată, trebue 
să recunosc că este una dintre cele mai iscusite pe care le înre- 
gistrăm în istoria filosofiei. Dacă aș compara-o de pildă cu o 
ipoteză mai nouă, care a făcut mult zgomot,—aceea a lui Her- 
bert Spencer, care de asemenea a vrut să concilieze religia cu 
ştiinţa, atribuindu-le însă două domenii externe deosebite, — ştiinţa 
se ocupă cu domeniul cognoscibil şi lasă să fie explorat de religie 
domeniul incognoscibilului, —aş găsi soluţia lui Spencer mai 
puţin fericită decât a lui Schleiermacher și aceasta pentrucă fie- 
care se poate întreba: de ce ştiinţa abandonează incognoscibilul? 

la care răspunsul nu poate fi decât: abandonează incognoscibilul 
pentrucă mintea mea nu are nicio metodă şi niciun mijloc să-l 
poată explora. 

Dar dacă este aşa, cu ce metode, cu ce mijloace îl explorează 
religia? Iată marea încurcătură. 

La Schleiermacher chestiunea e mai simplă. Nu e în primul 
loc vorba de o separație a domeniilor de explorare, ci este vorba 
de altă funcţiune sufletească la religie și de alta la știință. Filosofia 
explorează cu rațiunea, religia cu sentimentul, —va să zică e 
vorba de cu totul altă funcțiune sufletească și din punctul acesta 
de vedere pare să se evite mai lesne un conflict, — deși cum am 
spus mai înainte, nici aicea conflictul nu se poate de tot înlătura. 
Cu aceasta am terminat de schițat portretul acestui filosof sim- 
patic și interesant, care dacă n'a întocmit un sistem, a lăsat un 
număr de idei ingenioase, care au germinat în alte capete mai 
târziu și am putea să zicem: dacă n'a lăsat un sistem e poate cu 
atât mai bine, pentrucă la activul lui n'a avut nicio prăbușire 
zgomotoasă de construcție metafizică, aşa cum s'a întâmplat cu 
atâția mari filosofi, pe care, în privinţa aceasta, nu a isbutit să-i 
cruţe toată genialitatea lor. 


I. PETROVICI 


NAȚIONALISMUL EUROPEAN 
LA RĂSCRUCE 


Naționalismul european trece astăzi printr'o criză profundă, 
dar încă nebănuită. 

Naționalismul vechi şi tradițional, pătruns de spiritul filo- 
zofiei individualiste și al capitalismului burghez, apare azi ca 
depășit. El nu se poate împăca cu noua ordine europeană în curs 
de desvoltare. Nu ideea naționalistă ca atare, ci anumite preju- 
decăţi ale naţionalismului sunt în contrast cu mentalitatea nouă 
europeană și cu cerințele ei. 

Pare un paradox, dar este un adevăr, că odată cu victoria defi- 
nitivă a Germaniei naționaliste, se vor ivi noui probleme care nu 
pot fi rezolvate decât prin revizuirea doctrinei naționaliste vala- 
bile până acum. A stabili necesitatea şi spiritul acestei revizuiri 
formează obiectul principal al articolului de față. 

Ce este o națiune? Aceasta e prima întrebare în orice studiu 
asupra naţionalismului. Este bizar că ideea de națiune, care joacă 
un rol atât de mare în viața omenirii, apare în esenţa ei atât de 
neclară. Pare că este o specialitate a omului să-și clădească vecinic 
viața pe astfel de noțiuni neclare. De exemplu: electro-technica 
modernă, cu remarcabilele ei realizări şi uluitoarele ei minuni, 
reazemă pe noţiunea de electricitate. Fiecare inginer poate să 
calculeze mai dinainte și exact efectele electricității. Nimeni, 
însă, nici chiar cel mai mare savant, nu este în stare să deslege 
problema electricităţii ca esență și ca fenomen. 

Același lucru îl întâlnim în economia politică. 

Fiecare economist —și chiar fiecare contabil —poate să 
lucreze cu valori și să le calculeze până la ultimul ban. Dar 

ce este în realitate valoarea, asupra acestui lucru nici savanții 
economiști nu sunt lămuriţi. 

Prin urmare, de ce să ne mirâm că nici națiunea n’a devenit 
încă o noțiune ştiinţifică necontroversată deşi, pe această noțiune 
— misterioasă şi confuză — reazemă întreaga cultură a omenirii. 

Pentru ideea de naţiune își dă cea mai bună parte din ome- 
nire sângele ei cel mai nobil; acestei idei i se aduc azi atâtea jertfe 
cât nu s'au adus niciodată tuturor zeilor la un loc. 


Ca să pricepi fiinţa națiunii este util să faci asupra ei o 
observație prealabilă: națiunea este un produs extrem de rar al 
istoriei. 

Populaţia pământului este de mii de ani destul de mare ca să 
îngădue formarea a numeroase națiuni. Așa numitele unități geo- 
grafice, care silesc pe oameni la o viață comună, sunt nenu- 
mărate. 

Și totuşi, cât de puţine din aceste comunităţi de viață s'au 
transformat — după o existență lungă, de sute de ani —în națiuni l 
Condiţiile pur fizice ale unei lungi vieţi în comun sunt necesare 
dar nu suficiente, pentru ca să cheme la viață o naţiune. Natiunea 
este o personalitate colectivă, care se naşte numai în anumite împre- 
jurări extraordinare şi misterioase. 

Dece să ne mirăm de acest lucru, când nici punerea laolaltă 
a unor elemente pur materiale nu duce totdeauna la formarea 
unui nou produs? 

Nu orice amestec constitue un nou corp chimic. Nu orice 
succesiune de note muzicale constitue o melodie. 

Națiunea este — dacă putem face această comparaţie fami- 
liară — ca un vin de calitate. Ea nu se formează decât în anumite 
condiţii unice și neînlocuibile, ce nu pot fi create artificial. Ea 
se afirmă, —ca un rezultat superior —, numai acolo unde se 
întâlnesc factori extraordinar de favorabili, care-i dau un anumit 
«buchet sufletesc ». De altfel, națiunea, ca şi vinul, devine cu 
timpul, din ce în ce mai bună. 

Iată de ce putem să credem, cu drept cuvânt, că apariția unei 
adevărate națiuni este o minune a istoriei. Când această minune s'a 
întâmplat, rezultatul ei este un produs preţios, care trebue prețuit 
și păstrat de omenirea întreagă ca atare. 

Națiunea este, însă, ca un parfum care nu se poate păstra 
multă vreme decât într'un vas închis. Acest vas se numeşte Statul 
național. 

Privind-o din punct de vedere filosofic, iar nu real-politic, 
este cu totul secundar dacă o naţiune este mare sau mică, 

Când formează o adevărată personalitate colectivă, purtă- 
toare a unei culturi originale, ea merită în orice caz cea mai mare 
atenţiune, 

.“. 

După cele arătate până acum, este de prisos să mai spunem 
că noi admitem numai teoria germană a națiunii, teoria rasială. 

Numai concepția germană priveşte națiunea ca un produs al 
naturii, 

In contrast cu ea, concepţia liberală franceză susține că națiunea 
este pur şi simplu o manifestare a conştiinţei și a voinţei indivi- 
duale exprimată în forme juridice exprese, 

După această teorie, națiunea este o societate cu membri 
voluntari, — la fel cu o societate comercială, — în care orice individ 
poate intra şi eşi după voie! 


Cum, pe de altă parte, națiunea este un grup social cu o extra- 
ordinară vitalitate, rezultă că ea constitue cea mai activă dintre 
toate formele posibile de integrare a societăţii omeneşti. Faţă de toate 
celelalte colectivități omenești, — cum ar fi colectivitatea religioasă 
sau de clasă — comunitatea națională înseamnă un optimum. 

Națiunea este acel grup social care întrunește mai bine omo- 
geneitatea în timp cu eterogeneitatea în spaţiu. Omogeneitatea în 
timp înseamnă continuitatea atavică a caracterului național şi 
sentimentul identităţii etnice a generaţiilor cari se succed, Etero- 
geneitatea în spaţiu îngădue să se desvolte complet calitățile mul- 
tiple şi variate ale sufletului naţional, în diferitele profesiuni și 
funcțiuni ale vieţii naționale, 

Niciuna, nici cealaltă nu poate fi întâlnită în grupul religios 
sau în cel al clasei. Grupul social națiune este un grup ideal, care 
realizează sinteza între omogen şi eterogen. Această sinteză în 
timp şi în spaţiu face din naţiune o orchestrd, care cântă în același 
timp și melodic şi armonic, 

Națiunea este în ea însăși un scop, un scop înalt care nu trebue 
niciodată coborât la rangul de mijloc. 

Și totuși, chiar dacă luăm naţiunii caracterul de scop suprem, 
ea mai păstrează încă o valoare unică și anume aceea de instrument 
al ridicării fiecărui om deasupra egoismului şi materialismului. 
Natiunea apare astfel ca o idee, inventată parcă înadins cu scopul 
de a face educația omenirii. 

Căci, dacă națiunea și naționalismul n'ar fi existat, ar fi putut 
găsi oare oamenii un alt principiu de ordine, pe baza căruia să 
desvolte o disciplină socială și o muncă comună, cu un rost și 
un sens? 

Cu acelaș înțeles scrie Alfred Rosenberg în cartea sa «Criza și 
renașterea Europei »: 

« Asupra adevărului absolut al acestor naționalisme, nu se poate 
afirma nimic. 

De altfel, măsura valorii lor nu stă în vreun «absolut» oarecare, 
ci în desvoltarea sufletească provocată în fiecare popor prin focul 
credinții. Dacă credința în Stat crează ca rezultat suprem un popor 
italian tare şi mândru, atunci această credință este adevărată, în 
înţelesul cel mai adânc al cuvântului. 

Dacă credința în virtuțile şi puterea sângelui duce la renașterea 
Germaniei, acest rezultat consacră, prin el însuşi, adevărul şi exacti- 
tatea metafizică a unei asemenea credinţe ». 

Mitul religios şi-a pierdut puterea lui de integrare socială; 
mitul clasei a fost detronat și, de altfel, nu putea să aducă oame- 
nilor decât cele mai mari nenorociri. 

Chiar acolo unde acest mit a fost proclamat idee de Stat, el 
s'a dovedit cu totul insuficient şi a ajuns să fie curând — dacă 
nu înlocuit de mitul naţional —cel puţin întărit de acesta. 

Naționalismul apare astfel şi din acest punct de vedere, ca 
marea constantă socială a secolelor trecute şi viitoare. Naționalismul 
nu constitue numai cel mai frumos ideal, dar şi miljocul cel mai 
minunat de a învăța pe oameni să meargă pe făgaşul unui 
ideal. 


* 
* * 


Până acum am pregătit numai rapid şi superficial — aşa cum 
se cuvine întrun simplu articol | — elementele necesare pentru 

construcția noastră. Acum vom desvolta sistemul nostru de gån- 
dire asupra naţionalismului şi a crizei sale. 

Dela început trebue să stabilim că naționalismul nu a apărut 
până acum niciodată ca idee pură și izolată, ci întodeauna în legă- 
tură cu alte idei și alte interese, care adesea i-au falsificat sensul, 

Naționalismul european s'a născut şi a crescut împreună cu 
ideea liberală şi cu burghezia. Anul 1848 este simbolul acestei 
îngemănări ideologice, Succesele trecute, — ca și criza actuală a 
naţionalismului —nu pot fi pricepute decât prin această cone- 
xare. Intre naționalism şi burghezie n'a fost o legătură naturală 
şi organică, ci numai o înțelegere tactică și trecătoare, 

Din punct de vedere al concepției despre lume, este o pră- 
pastie adâncă între liberalism și burghezie de o parte și naţio- 
nalism de cealaltă. Liberalismul este o manifestare categorică a filo- 
sofiei individualiste, Naționalismul este, în toată ființa lui, anti- 
individualist. 

Atunci de ce această împletire intimă între liberalism și naţio- 
nalism, care pentru omul secolului al XIX-lea părea de nedes- 
părțit? Este numai fiindcă amândouă aveau de luptat împotriva 
unui dușman comun, Vechiul Regim. 

Principiul libertăţii — conceput în chip pur individualist — 
părea că poate şterge contrastul adânc și esenţial dintre libera- 
lism şi naționalism. Pe de altă parte, tânăra burghezie provoca 
în fiecare Stat realizări atât de importante în folosul întregei 
națiuni, încât, în curând s'a produs o oarecare identificare 
între burghezie și interesul naţional. Burghezia a îndeplinit anu- 
mite funcțiuni principale naţionale; înainte de toate ea a înlesnit 
îmbogățirea naţiunii, fie prin industria internă ca în Germania, 
fie prin cuceriri economice în afară ca în Anglia. 

Astfel, burghezia era o avanteardă în luptele date în interesul 
întregii națiuni. De aceea naționalismul primea, în orice țară, coloarea 
burghezo-capitalistă, 

Burghezia, însă, a făcut să i se răsplătească prea copios servi- 
ciile ei. Socialiştii puteau să susție pe drept că naționalismul 
burghez era numai un pretext bun pentru a favoriza interesele 
materialiste ale burgheziei | Doctrina naționalistă era 4 materia- 
lizată » şi înjosită prin acest egoism de clasă. Ea apărea ca o pură 
ipocrizie. 

Cu drept spunea Fiihrerul că «un sentiment național, care ar 
viza numai profitul nu poate exista. Un naționalism care ar cuprinde 
numai clase, cu atât mai puţin ». 

Dar ceva şi mai periculos pentru civilizaţia noastră a fost 
faptul că prin acest spirit burghez pătruns de egoismul de clasă 
a fost stânjenită și colaborarea popoarelor Europei. Naționalismul 
burghezo-capitalist a împărțit Europa în comunități de interese 
inamice. Acest naționalism a provocat și actualul războiu. 

Prin fascism şi prin naţional-socialism, naționalismul a apărut, 
pentru prima dată în istorie, independent de liberalism şi de 
spiritul burghez. De data aceasta naționalismul și burghezia 
s'au despărțit. Vechea alianță care a adus capitalismului atâta 
profit, a fost în sfârşit denunţată. 

Și, pentru prima dată, s'a observat — cel puţin în ultimul 
timp — cât rău a făcut naționalismului capitalismul și burghezia. 

Pentru prima dată a pășit în viața Europei naționalismul singur, 
în toată sinceritatea şi în toată strălucirea lui. 

De data aceasta era vorba de naționalismul adevărat și puri- 
ficat, care nu se lasă compromis de interesele de clasă. Și aceasta 
însemna nu numai o atitudine principială, ci —mai mult decât 
atât —o adevărată revoluţie în constituirea societății naţionale. 

Era poate pentru prima dată în istorie când o clasă conducătoare 
nu se transforma în clasă exploatatoare. Naționalismul putea să-și 
sărbătorească victoria singur și departe de orice alianță cu interese 
străine de ființa lui. Naționalismul avea, în fine, mână liberă ca să 
lucreze exclusiv în interesul comunității populare. 

După cum se exprimă Alfred Rosenberg în Criza și rena- 
şterea Europei: adevăratul naționalism, — care se întemeiază pe 
substanța fizică şi sufletească a popoarelor, — elimină din ce în ce 
mai conștient orice interese capitaliste sau de ordin pur subiectiv. 

"Totalitarismul, care stă deasupra partidelor şi claselor este 
deci urmarea logică a evoluţiei naționalismului. Este ultimul re- 
zultat al naţionalismului în lupta lui de auto-afirmare. 

De aceea sar putea spune fără exagerare că istoria naționalis- 
mului pur abia acum începe. Ideea totalitară a fost transmisă de către 
național-socialismul german — mai târziu decât de fascism, dar 
cu atât mai profund —tuturor celorlalte mişcări naţionaliste 
europene. 


506 REVISTA FUNDAȚIILOR REGALE 


Impletirăa intimă dintre naționalism și spiritul de dreptate so- 
cială, după cum se exprimă însuşi Führerul, a fost nobila carac- 
teristică a acestei mentalități. 

Mai mult decât atât, Statul totalitar apare și ca cea dintâi 
încorporare sinceră şi autentică a națiunii. Vechiul Stat absolutist 
era —cu toate avantagiile lui —uscat și străin de popor, prea 
administrativ şi biurocratic. Statul liberal —cu tot mecanismul 
său de reprezentare a poporului — era artificial, formalist şi în 
fond nesincer. 

Drumul dela Statul absolutist, prin cel liberal, până la Statul 
totalitar, este drumul dela formalism câtre adâncime, în gândirea 
şi în viaţa de Stat. Statul totalitar este pasul cel mai mare pe care 
l-a făcut vreodată ideia Statului dela mecanic spre organic, dela 
juridic spre etic, dela logic spre psihologic. 


In această fază, naționalismul european ajunge la culmea 
evoluţiei sale. 

Această culme însă n'a fost încă atinsă în toate Statele. Multe 
țări au rămas la vechiul naționalism burghezo-capitalist, care nu 
se mai potriveşte cu noua situație și cu noul spirit al Europei. 

De fapt există un contrast categoric și neîndoelnic între viitoarea 
ordine europeană şi naționalismul învechit al veacului al XIX-lea. 

Dacă ne aruncăm întâi privirea pe terenul economic, observăm 
că Statele mici nu prezintă o mărime optimă sub raportul economic. 

Optimul culturalo-spiritual poate fi atins prin unitatea-Stat;” 
cel economic numai printr'o unitate mai mare: imperiu, confe- 
derație sau Reich. 

După cum se exprimă Mitschelich în renumita sa carte despre 
naționalism: Drumul înapoi câtre idealul unei economii pur naţio- 
nale este închis. Aceasta este sensul unic al viitoarei organizări eco- 
nomice. 

Prin perfecționarea mijloacelor de transport, optimul geo- 
economic devine din ce în ce mai mare. De exemplu, Europa 
nu mai apare astăzi prea întinsă pentru a permite o «raţionali- 
zare » planificată a ei. Imperiul lui Napoleon era prea mare pentru 
vremea când mijloacele de transport rămăseseră încă tot atât de 
primitive ca cu 2000 de ani în urmă și când similitudinea pro- 
ducţiei tuturor Statelor europene nu le împingea către vreo inter- 

dependență organică reciprocă. Astăzi, dimpotrivă, întregul spațiu 
economic al Europei nu mai este prea mare —în comparaţie cu 
Statele-Unite ale Americei —și, pe de altă parte, împletirea 
organică dintre Statele industriale şi cele agrare este mai intimă 
ca oricând în istorie. 

De aceea, teoretic, este posibilă constituirea unei Europe 
unitare economiceşte, în care ar fi ocrotite nu numai interesele 
acestui continent în întregul său, dar și acelea ale fiecărui Stat în 
parte. 

Ce se împotrivește acestui ideal? Numai naționalismul învechit 
burghezo-capitalist. 

Pentru micile State europene — și mai ales pentru Statele 
agrare ale estului european —, o nouă organizare pe scară mare 
a vieţii economice europene ar fi o binecuvântare. 

Noi personal am fost un reprezentant al Europei de Est, care 
pretutindeni în lume — prin cărţile și conferințele noastre —am. 
pus în lumină exploatarea exercitată până acum de Statele indus- 
triale asupra celor agrare. Numeroasele polemici pe care le-am 
avut în toate ţările culte, şi în deosebi în Germania, stăruie încă 
în amintirea multora. 

Dar ştiinţa germană a avut față de noi o atitudine principial 
aprobativă. Savanţii germani, recunoscând exactitatea revela- 
ţiilor noastre în ceea ce privește exploatarea statelor agrare de către 
cele industriale, pretindeau — poate cu drept cuvânt — că această 
situație aparţine mai mult trecutului și că va fi complet ameliorată, 
datorită nouilor principii naţional-socialiste privitoare la comerțul 
exterior. 

Dar cu toate aceste discuţii teoretice, un lucru nu putem să 
contestăm: dacă Europa va deveni un mare spațiu economic şi 
dacă comerțul exterior va fi condus în loc de ideea câştigului, 
de principiul naţional-socialist al aprovizionării se va ajunge foarte 
probabil ca Statele agrare să câștige mai mult şi să se înbogăfească. 
Concepţia totalitară a economiei naţionale va duce atunci în 
țările agricole întâi la ridicarea ţărănimii. In împrejurările de 
astăzi din Europa de Est, ţăranul este în contrast cu orășeanul 
prea sărac şi părăsit, pentru ca să se integreze complet în uni- 
tatea sufletească a naţiunei și ca să simtă mai adânc mândria 
națională, 

Adolf Hitler a descris odată astfel această stare sufletească: 
Mândria de a aparţine poporului tâu poate naşte numai abia atunci 
când nu trebue să te ruşinezi de propria ta clasă. Un popor însă care 
este în mare parte ruinat, sărăcit sau chiar distrus, oferă un tablou 
atât de jalnic, încât nimeni nu mai poate fi mândru de a-i 
aparține. 

Numai printr'o economie organizată după modelul european, 
țăranul poate fi salvat din mizeria lui. 

Dar această nouă ordine presupune o transformare a industriei 
naţionale în fiecare Stat agrar. Ori, o asemenea transformare poate, 
să lovească anumite interese particulare ale burgheziei care se 
va ridica atunci protestatară în numele («independenţei naţionale » 
aducând pe câmpul de bătaie toate vechile ei tunuri ruginite. 

Dar pentru atâta, naționalismul totalitar nu-și va schimba 
drumul. Naționalismul social, care are în vedere interesele 
întregii comunităţi naţionale — și numai pe acestea — se va feri 
energic şi conştient de drumurile deviate ale naţionalismului 
învechit. Pentru acest naționalism, progresul economic și ridi- 
carea socială a marilor mase, care trebue să se realizeze prin noua 
organizare a Europei, vor fi atât de preţioase și de. decisive, încât 
interesele particulare ale cercurilor capitaliste vor trece cu totul 
pe planul al doilea. 

Și iată cum stau astăzi faţă în față două « naționalsme ». În 
fiecare ţară naționalismul stă la răscruce între două drumuri. 

Fiecare naţionalist trebue să hotărască, dacă vrea ca țara lui 
să urmeze vechiul drum al exclusivismului economic sterp sau 
drumul cel nou şi plin de făgăduințe al marelui spaţiu economic. 
Dar numai aceia cari pricep noul naționalism totalitar, situat 
deasupra intereselor particulare, au atâta autoritate încât să 
poată înlătura vechiul naționalism capitalist. 

Mitscherlich se întreba în 1929 «dacă naționalismul posedă 
numai o valoare frecâtoare sau una de durată ». 

Răspunsul poate fi dat acum clar. Naționalismul totalitar 
— și numai acesta — va dăinui de-a-lungul veacurilor viitoare. 

De aceea problema noului naționalism trebue să fie privită 
ca o problemă de Stat. 

Dar nu este suficient sd gândești ca un om de Stat; îți mai 
trebue şi curajul să vorbeşti poporului tău ca un om de Stat. 

Căci cine nu este în stare să spuie concetățenilor săi adevărul, 
acela trebue să-și aleagă o altă carieră decât aceea de a conduce 
Statul. 


Acest curaj este cu atât mai necesar naționaliștilor contim- 
porani adevărați, cu cât problema economică nu este cea mai 
delicată din câte se pun astăzi la noua organizare a Europei. Pro- 
blema politică a naţionalismului trezeşte griji și mai mari. 

O nouă ordine europeană nu înseamnă numai o ordine nouă 
economică, ci încadrarea politică a fiecărui Stat în sistemul euro- 
pean. Dar cine zice sistem, zice şi limitare. Intre organizare și 
libertate există un contrast natural şi ireconciliabil. 

Unde se desvoltă organizația, scade libertatea. Ar fi copilăresc 
și nesincer să contestăm acest adevăr. 

Dar ce înseamnă organizație sau nouă ordine pe tărâmul pur 
politic? Inseamnă — după definiţia clară a lui Carl Schmitt — 
exclusivitate politică întrun spațiu definit. Pentru ca să vorbim 
concret, expresia germană intraductibilă de «Reich» conţine 
ideea că în întregul spaţiu politic definit în acest nume, — spațiu 
format de State independente, —este exclusă orice influență 
politică a vreunei puteri din afara lui. 

Carl Schmitt în cartea sa: « Ideea de Reich în dreptul interna- 
tional », din 1939, ca și în lucrarea lui: « Drepturile popoarelor în 
noua ordine » din 1940, spune: « Reich sunt în acest sens puterile 
conducătoare a căror idee politică radiază într'un anumit spaţiu, 
excluzând categoric din el intervențiile puterilor situate în spații 
străine. 

Aci am voi să facem o observaţie. 

Pentrucă însuși Carl Schmitt recunoaște că « numele și titlul 
nu sunt niciodată secundare », noi credem că numele de « Reich » 
dat unui spaţiu politic în care este vorba numai de o exclusivitate 
politică în felul doctrinei lui Monroe, merge prea departe şi depă- 
șește concepția politică pe care acest spațiu o reprezintă. Numele 
de Reich poate dar să trezească temeri și rezistențe pe care ideea 
și sistemul în ele înşile nu le pot produce. 

Pe de altă parte, pe baza unei asemenea concepţii nu va mai 
fi posibil unui Stat mai mic să facă «politică înaltă » în spiritul 
de intrigă al unei diplomaţii perimate. Vechiul joc, fin și delicat, 

al diplomaţiei nu va mai constitui distracţia miniștrilor de externe. 
A fi diplomat va deveni o ocupaţie foarte plicticoasă. 

Bine înţeles popoarele nu vor primi cu bucurie această nouă 
situaţie, căci iluzia libertății înseamnă mai mult decât libertatea 
însâși. Orice diminuare aparentă a independenţei va fi socotită 
de fiecare popor ca o jignire. 

Această stare de spirit este uşor de înţeles. Ideea libertăţii a 
apărut în secolul al XIX-lea ca o reacțiune sufletească îndreptă- 
țită împotriva vechiului regim de apăsare. Această reacțiune a 
făcut din libertatea individuală, ca și din cea naţională, un absolut. 

Neîncrederea în orice putere dominantă era atât de mare, 
încât fiecare om se simţea sigur numai atunci când se bucura de o 
libertate absolută. Acest sentiment era viu nu numai în fiecare 
individ, ci şi în fiecare popor. Căci nu-și putea nimeni închipui 
că guvernul ţării sale —și cu atât mai puțin un guvern străin — 
poate fi în stare să-i aducă vreodată ceva bun. 

De aceea întreaga concepţie politică a secolului al XIX-lea este 
negativă, în sensul că e clădită numai pe adversitatea și neîncre- 
derea individului față de Stat şi a popoarelor mici față de cele 
mari. 

In Statul totalitar, această veche" mentalitate sceptică se lichi- 
dează, încet, încet. Statul stă în serviciul comunităţii populare și 
constitue pentru indivizi o apărare și un sprijin efectiv, iar nu numai 
principial ca în era liberală. De asemenea, cu noua ordine mon- 
dială care va fi creată prin victoria Axei, trebue să dispară neîn- 
crederea popoarelor între ele ca și aceea a lor față cu puterea orga- 
nizatoare a Europei: Germania. 

Această stare sufletească nu va dispare nici ușor, nici repede. 

Micile popoare au suferit prea de multe ori sub apăsarea celor 
mari, pentru ca astăzi se devie dintr'odată optimiste și încreză- 
toare ! Ele nu pot renunţa bucuros la independenţa lor, —care 
le dădea altă dată posibilitatea să-și apere interesele rezemându-se 
când pe una, când pe alta din marile puteri, decât dacă primesc 
în schimb dela marea putere dominantă în spațiul lor, o îndoită 
garanţie: politică şi morală. 

Dar cum poate această mare putere să-și dovedească obiecti- 
vitatea ei și cum poate ea să alunge orice teamă din sufletul popoa- 
relor mici ? Intâiu prin dreptate, apoi numai şi numai prin dreptate. 


NAȚIONALISMUL EUROPEAN LA RĂSCRUCE 511 


Dreptate înseamnă, în primul rând, să dai fiecărui popor 
aceleași condițiuni și posibilități de desvoltare. 

Egalitatea de condițiuni a popoarelor şi principiul räsplatei 
meritelor lor, au fost punctele principale din importanta conferință 
ținută de Otto Dietrich la 20 Ianuarie la Praga. 

« Dacă ar fi cu putință să pui în viața popoarelor, în locul 
violenței înțelegerea pacinică, cred că atunci această idee a ega- 
lității de condiții oferă tuturor singura posibilitate de construcție 
a păcii». 

Pe o asemenea premisă indispensabilă, pe o asemenea bază 
puternică, pot şi oamenii de Stat ai ţărilor europene mai mici 
să-şi ia răspunderea de a ajuta și sprijini noua ordine. Niciodată 
aceşti oameni de Stat n'au avut un rol mai greu şi mai delicat 
de împlinit, ca în acest timp al reorganizării Europei. Unii au 
luptat, ba chiar au și suferit de-a-lungul întregii lor vieți, pentru 
ideea naționalistă. Ei au crescut tineretul întrun spirit naţio- 
nalist, departe de orice compromis. Ei au luptat împotriva orga- 
nizaţiilor internaţionale suprastatale ca Societatea Naţiunilor şi le-au 
calificat drept simple înşelăciuni. Ei au luptat pentru autarhie 
şi împotriva oricărui internaționalism economic. 

Și acum, aceiași oameni de Stat şi aceiași învățați vin să reco- 
mande o nouă ordine europeană, caracterizată printrun nafio- 
nalism revizuit şi printr'o nouă organizaţie suprastatală, politică 
Şi economică. 

Noi ştim foarte bine că e vorba aici numai de o contrazicere 
aparentă şi că tot ceea ce predică acum acești oameni de Stat și 
învăţaţi, este potrivit cu convingerile lor și încadrat în aceeași 
atitudine rectilinie. 

Dar toate acestea nu sunt de ajuns, căci «ceilalți », marele 
public, marea masă, vor vedea în orice renunțare dela indepen- 
denţa națională absolută — fie pe terenul politic, fie pe cel eco- 
nomic —o slăbiciune şi aproape o trădare! 

Poporul nu poate judeca cu nuanţe; el pricepe bine tot ce e 
simplu și încă și mai bine ceea ce este extrem și exagerat. Exage- 
rarea este manifestarea normală a oricărei fiinţe robuste. Masele 
vor înțelege numai greu și încet că noul naționalism totalitar 
— care urmăreşte ridicarea întregului popor şi care tocmai de aceea 
se integrează bine în noua ordine europeană —este mai sincer şi 

mai patriotic decât naționalismul burghezo-capitalist. Dar dato- 
rită caracterului său absolut şi falsei sale mândrii, acest naţio- 
nalism burghez se va bucura de o popularitate mai mare şi mai 
facilă. 

Până ce poporul va înţelege toate acestea şi până ce va aprecia 
avantagiile politice și economice ale nouei ordini, oamenii de 
Stat trebue să acopere cu autoritatea lor personală această dificilă 
epocă. Căci aceasta este prima îndatorire a omului de Stat: să 
acopere cu persoana lui înțelepciunea încă nedovedită a acțiuni- 
lor sale, până la reușita lor. 

A doua îndatorire este —şi în această privință noi personal 
avem. puţină experiență — să se sacrifice, temporar sau definitiv, 
pentru un interes de Stat cu neputinţă de a fi înțeles și întrevăzut. 


Așa va fi şi cu naționaliștii europeni. 

Ei stau acum la răscruce. Căci nu se pot mișca nici în făgașul 
învechit burghezo-capitalist al unei intransigențe naţionaliste, azi 
aducătoare de nenorociri, nici în făgașul — încă impopular, dar 
fecund —al adaptării la noua ordine. 

Fericite vor fi acele țări ai căror oameni de Stat vor merge 
pe cel de-al doilea drum. 

Și fericită va fi noua Europă, ieşită din sacrificiul lor. 


MIHAIL MANOILESCU 


MĂRTURISIRI: 


Resfrângeri ale mediului familiar şi social asupra formării caracterului. — 
Oameni cari mi-au influenţat soarta şi mi-au înlesnit orientarea intelec- 
tuală şi morală. — In faţa misterului vieţii. — Concepţia religioasă şi 
resfrângerea ei în literatură. — Geneza câtorva poezii și felul cum mi 


A 


se cristalizau în genere. 


I 


Răspund invitațiunii făcută de d. profesor Caracostea cu pri- 
lejul anchetei interesantului său plan de studii literare ce și-a 
trasat, şi voiu căuta să evoc acel material biografic care a înrâurit 
producţia mea literară. 

Educaţia mea sentimentală a început în căminul părintesc sub 
privirile unei mame iubitoare de copii şi-ale tatălui, un om de 
o blândeţe neobișnuită printre oameni. 

Nu numai prin îndemnuri verbale, dar provocând directa mea 
participare la unele din faptele și gesturile lui, a căutat să-mi îndru- 
meze purtările ce trebuia să 4m față de semenii mei; în această 
privinţă pot cita un fapt care mi-a rămas în amintire: 

Avea o moșie lângă Câmpulung pe care o lucra cu ţăranii 
satului celui mai apropiat. Cei mai mulți din aceștia fiind fără 
pământ, își încropeau nevoile împrumutându-se dela tatăl meu 
cu zâpis şi se plăteau parte cu zile de muncă, parte în bani. Dar 
mulți din ei fiind oameni nechibzuiţi și anevoioși la plată, achitarea 
se amâna de multe ori la Sfântul Așteaptă. Urma un proces, 


1) Urmau să se ţină în seria de Mărturisiri literare făcute la Facultatea de 
Litere Bucureşti în 1932. (Despre spiritul în care au fost iniţiate, vezi prefața 
la Fragmente autobiografice, de Octavian Goga). Dăm aici manuscrisul, aşa 
cum urma să fie cetit. 


514 REVISTA FUNDAȚIILOR REGALE 


obținerea unei cărți de judecată cu titlul executoriu pentru cei 
mai neglijenți. La ziua scadenței, odată, tata mă luă într'o brișcă 
să trecem pe la toți debitorii spre încasare. Mai toți plăteau numai 
suma datorită pe anul în curs, iar pentru datoria cea veche cereau 
iertare şi uitare. Și tatăl meu, cu 40 de ani mai înainte de legea 
actuală a conversiunii, le acorda la toți o largă iertare, lichidând 
trecutul prin ştergerea datoriei vechi. 

— 4 De ce-ai mai luat atunci titlul executoriu ? » îl întrebam eu. 

— « Ca măcar să-mi plătească pe contractul curent ! Și-apoi. .. 
au şi ei copii, dări la Stat, trebue să-i crezi l», 

Și titlul executoriu deşi obținut dela judecător, niciodată nu 
era pus în aplicare; servea mai mult ca sperietură pentru cei mai 
nărăviţi. 

Această desinteresare punea în ochii țăranilor o bucurie nețăr- 
murită; ea a avut pentru mine un profund ecou în formarea senti- 
mentelor de îngăduință față de semenii mei... Voluptatea de a 
aduce o bucurie celui în lipsă, numai văzând-o singur cu ochii 
se poate gusta, 

In zilele de destindere, la Paști, la Crăciun — căci în restul 
anului era prins între negoț și moşie — bătrânul sta mai mult de 
vorbă cu noi. Imi povestea cu însufleţire din amintirile mai lumi- 
noase ale vieţii lui de școlar, petrecute între zidurile aceleiași clădiri 
de şcoală unde am învăţat şi eu clasele primare; îmi depăna ne- 
ştearsa impresiune ce-i lăsase institutorul Jianu, cu dragostea lui 
de elevi; acesta era unul dintre cei mai meritoși elevi ai lui Heliade 
Rădulescu. 

Pe tata îl interesa foarte mult școala şi dascălii ei. Mi-aduc 
aminte că printre hârtiile lui am găsit mai târziu copia unei adrese 
cu iscălitura lui în frunte și a celorlalți orășeni mai cuprinși, prin 
care făceau danie o casă de gospodar « din partea orășenilor recu- 
noscători » unui vrednic institutor pentru devotamentul arătat 
şcoalei, Voiau cu chipul acesta să-l lege definitiv de orașul lor. 

La zile mari tata, fiind mai liber pe lângă noi, ne cânta din 
cântecele depărtatei lui tinereți: « Ferentarul », «In sat la Ani- 
noasa > şi altele. Toate cântecele acestea, deși naive în factura lor 
poetică, aveau însă o atitudine corneliană în povestirea lor, ceea ce 
mişca adânc sufletele noastre de copii. Ele erau A.B.C.-eul noțiunii 
de patrie ce se forma atunci în pasta maleabilă a copilăriei mele. 

Mai târziu noțiunea aceasta avea să se adâncească prin alte exemple: 
activitatea fraților mei mai mari, în mișcarea ce-au început-o 
cu colegii lor, sub conducerea lui George Moroianu în presa 
parisiană, în timpul procesului Memorandumului Românilor 
transilvăneni 1). 

Inima mea de adolescent se înfiora de plăcere și mândrie 
auzind că grație mișcării lor, prin intervenţia și vizitele lor stărui- 
toare, au determinat penele unor distinși scriitori ca Clemenceau 
să ia partea Românilor în faimosul proces istoric ce se deschisese 
de Unguri, şefilor noștri politici transilvani, în disprețul opiniei 
publice europene. Graţie aprinsei discuţiuni din jurul memora- 
bilului proces, am simţit cât e de legată viața individuală de soarta 
întregului din care face parte. 

Noţiunea de Neam şi idealul lui, începuse să prindă un sens 
atât de nobil și de neobișnuit, încât mi-am explicat mai târziu 
în 1916, din ce era țesut și împletit încă de mult, unul din momen- 
tele cele mai supreme ale vieţii mele: simţirea ce m'a străbătut 
pe front în clipa când am înaintat în fruntea companiei mele spre 
inamic, clipă fixată în poezia « In faţa Morţii » şi în celelalte bucăţi 
din ciclu « Patria » al volumului de Poezii (1934). 

In adevăr, sgomotul ce-l făcuse și peste hotare scandalul justiției 
maghiare când sau condamnat autorii « Memorandului » în frunte 
cu Raţiu, ridicase până la temperatura revoltei unanime, un senti- 
ment care se trezise chiar și în cei mai adormiţi. Când am citit 
prin ziare că un deputat din camera maghiară a interpelat pe 
primul ministru ungur: «ce măsuri a luat guvernul maghiar împo- 
triva studențimei valahe din Paris care a asurzit opinia publică 
a străinătății cu calomniile lor la adresa Ungariei » — simțeam o 
adâncă bucurie ghicind cât de drept izbise la ţintă acțiunea tinerei 
irredente române. 

Un alt sentiment — cel umanitar — care nu excludea la mine 
sentimentul Patriei, ci îl întregea, s'a desvoltat prin lectura litera- 
turilor streine mai ales; printre autorii cari mi-au luminat acest 
sentiment au fost: Victor Hugo, Georges Eliot, Dikens, Alphonse 


1) Vezi: Les luttes des Roumains transylvains pour la liberté et opinion 
européenne, Épisodes et souvenirs par Georges Moroianu, preface par Wickam 
Steed. 

Daudet (cu al său Le Petit Chose), Maupassant, Balzac, Dumas- 
Fiul şi mai ales lectura romanelor rusești câte s'au tradus în fran- 
țuzește, prefațate de vicontele Melchior de Vogüé. 

Fiorul viziunii unei largi umanităţi suferinde şi nedreptăţite 
îl mai simţisem odată în lecturile copilăriei mele, la zece ani, — în 
poveşti ca Emigranții la Brazilia, din minunata colecţie a lui 
Râureanu din editura Socec. Cine mai îngrijește azi de existenţa 
unei lecturi similare potrivite elevilor de 10, 15 ani? Până și lectura 
«haiducilor » tot era mai bună decât ceea ce s'asvârle uneori 
tânărului adolescent de astăzi! 

Toate aceste influenţe se decantau în substraturile sufletului meu; 
ele au creat reflexe ce aveau să se infiltreze în umbra subconștien- 
tului, şi au putut influenţa numai indirect fondul meu literar. Mode- 
larea acestuia din urmă s'a făcut la început de ucenicia la care ne su- 
punea în clasă profesorul de limbă română Grigore Creţu 1). El ne 
da să facem compoziţiuni în care ne transcriam sub formă de jurnal 
intim impresiile vieţii noastre, în timpul vacanţelor. Aceste încercări 
literare erau cu dragoste citite și cercetate de profesor, foarte 
bucuros dacă la o clasă de 8o de elevi găsea unul, doi care dau 
nădejde să fie o stofă de viitor scriitor. Frazele de prisos erau 
însemnate cu roșu, cele mai fericite cu albastru. La sfârșit o carac- 
terizare scurtă care îţi deştepta spiritul auto-critic pentru viitoarele 
încercări. Apoi chiar cartea de sintaxă și etimologie a lui Vârgolici, 
avea la analiza părților frazei un șir de exemple extrase din toți 
autorii noștri de seamă. Acolo am început să deosebesc mai uşor 
— fiind alăturate — fraza colorată a lui Delavrancea, (o adevărată 
viziune de pictor), de fraza elegantă și muzicală a lui Odobescu; 
fraza mișcătoare a lui Hasdeu, de fraza cu structură de granit a 
lui Maiorescu, stilul realist al lui Slavici de stilul cu reflexe de 
ape de mătase, al prozei romantice a lui Eminescu. Fiecare frază 
avea menţionat la sfârşitul ei în paranteză, numele autorului dela 
care emana. Astfel fiind alăturate, mă izbeau prin contrast, carac- 
teristicele lor intime, personale, de cadență, de articulare, de 
insinuare. Răsărea, ca o dovadă la fiecare pas, adevărul dictonului 
le style c'est Phomme. Am înţeles din alăturarea lor imediată că 
aceea ce dă o coloratură specială fiecăreia în parte, e deosebirea de 


1) Descoperitorul manuscrisului dela Voroneţ. 

simțire din care izvora. Făuritoarea expresiei aci se găsea. Lucrul 
acesta ma determinat ca din principiu să nu scriu niciodată sub 
cumpăna neutră a sufletului când lucrurile par decolorate, ci 
totdeauna sub imperiul unei simțiri dominante, când sufletul își 
strânge toate fațetele întrun mănunchi în care se poate oglindi 
întreg, devenind o lupă convergentă, vie. 

Din cauza aceasta trebuia să aștept uneori multă vreme până 
să simt că materialul adunat în simţirea mea este organizat în 
vederea unui subiect, şi numai atunci era asvârlit pe hârtie, așa 
cum păstăile se deschid mecanic la unele plante, în epoca svârlirii 
seminţelor. 

Voiu povesti în acest scop cum au germinat şi cum şi-au sfârşit 
întruparea câteva din poeziile mele. Iată de pildă « Fariseul ». 
Distanţa dela conceperea, până la sfârșitul execuţiei n'a durat 
mai puţin de 20 de ani! 

Intr'o vară fiind în Elveţia, văd la o librărie volumul de bibliofil 
«Les Evangiles », splendid ilustrat de marele pictor «vaudois » 
Eugene Burnand. O adâncă impresie mi-a făcut imaginea Fari- 
seului, care m'a urmărit câtăva vreme. Apoi îl uit. Trec 20 de ani, 
și-l revăd într'o bibliotecă din ţară. Aceiaşi profundă impresie îmi 
face redarea în imagine a acestui suflet dublu, nenorocit în superbia 
lui, care încearcă să se înșele și pe sine şi pe Dumnezeu, crezându-se 
totuşi creditorul nu debitorul Lui! 

Inchid cartea şi-l uit iarăși complet. Plec să stau câtva timp 
întrun peisaj dobrogean. Acolo mi se trezesc deodată în minte 
peisagiile Iudeei, Lacul 'Tekir-ghiol cu casele albe și patrate pe 
maluri, mi-apărea ca lacul Genisareth așa cum îl cunoșteam din 
ilustrații... Câmpiile scăldate de limpezimea atmosferei, smălțate 
de maci roșii pretutindeni, formau un cadru biblic şi-mi trezeau 
în minte imaginea însângerată a lui Christ de Guido Reni... 
Atunci, din firida în care sta închisă de atâţia ani, icoana Fariseului 
lui Burnand începe să se miște, să prindă viaţă... Iată-l în zorii 
zilei, ca să nu-l vadă nimeni, cum se strecoară grăbit spre casa lui 
Isus. A petrecut o noapte rea, fiindcă o problemă de teologie a 
mântuirii, izvorită din mizeria lui sufletească, nu l-a lăsat să 
doarmă somnul lui obișnuit. Iisus, deşi tăgăduit de mai toți fariseii, 
trebue să știe și-l va lumina cum a luminat şi pe Nicodem ! Ajuns 
la Iisus, începe cu dânsul, pe ocolite, un dialog, ca și cum ar fi fost 

vorba de altcineva, nu de sine însuși; mândria lui nu-l lăsa să 
declare că adevărul care-l frământa era în inima lui, îl privea per- 
sonal, nu era o chestiune de erudiție teologică, teoretică ! Iisus îi dă 
răspunsul care trebuia să i-l dea un Dumnezeu; sub forme simple, 
înţelesul răspunsului era acesta: 

Omul păcătos stă închis, nenorocit în inima lui. Dumnezeu 
bate de afară la ușa acestei inimi ca s'o salveze; dar ivărul fiind 
tras pe dinăuntru, tot omul trebue să-l deschidă, ca să poată intra 
Mântuitorul. Astfel, pe Dumnezeu trebue zu însuți să-l cucerești 
prin chemarea ta spontană ; nu ţi-l poate da tradiţia Bisericii numai, 
ci propriul tău asalt, propria ta înfrângere şi propria ta cucerire. 
E trezirea cugetului după auzirea cuvântului lui lisus. Biserica 
doar bate la ușa ta prin chemarea Lui, mai mult nu poate 
face. 

Și astfel, din lespezile de imagini pe care mi le-a dat întâmplător 
viziunea din afară a realităţii şi din neliniștile filtrate de amintire 
înlăuntru, a ieșit această parabolă-portret. De ce mam scris-o 
mai repede decât după 20 de ani dela așezarea primei imagini 
a Fariseului lui Burnand în închipuirea mea? Fiindcă trebuia 
adunat tot cadrul, trebuiau întrunite toate elementele atât exte- 
rioare cât şi cele pur interioare din care se compune bucata: mai 
întâiu imaginile, dar mai ales perceperea simbolului lor: trebuia 
prin conţinutul sufletesc dat de experienţa vieţii; el trebuia să 
urce şi să umple golul formelor pentru a le da viață de sine stătă- 
toare, Câtă vreme sufletul meu nu se biruise pe sine spre a înţelege 
adevărul teologic al bucății, — nici icoana Fariseului, nici tabloul 
biblic din Dobrogea nu aveau însemnătate. Și poesia nu s'a făcut 
de dragul unor imagini în sine ci cu ajutorul lor, de dragul înțelesului 
şi sbuciumului sufletesc care le organizase încet, și treptat, la lumina 
ideii. 

Astfel la mine poezia e o prelungire a vieţii, a felului ei de a 
naște făpturile sale. Spiritul critic veghează numai ca să nu fie 
siluite condiţiile acestei naşteri fireşti a ei. Niciodată voința nu 
intervine decât ca element pasiv de execuţiune a ceea ce se făureşte 
înapoia ei, şi pe deasupra intenţiilor ei. 

Tot aşa de lungă gestație a avut mica bucată « Statuea lui 
Memnon ». Fabula ei m'a urmărit de pe băncile şcoalei. Utilizată 
a fost numai târziu, când simbolul ei sufletesc devenise o realitate 

trăită pentru mine: aspiraţiile, dorurile vagi ale vieţii care se înalță 
ca un parfum tulburător chiar când perspectivele împlinirii lor 
se depărtează de noi ca o «Fata Morgana » în pustiu. 

Să mai dau geneza unei singure bucăţi: Coloana, (pag. 103). 
Primisem din Italia o carte ilustrată reprezentând o frumoasă dar 
tristă priveliște din câmpul fostului oraș Pompei: o colonadă 
dintrun templu ruinat abia mai sta singură, dominând dezolantele 
sfărâmături dimprejur. 

S'a întâmplat ca după tabloul acesta pur fizic, să se desfășoare 
înainte-mi un tablou în plus sufletesc: 

In timpul unei călătorii cu drumul de fier, într'un comparti- 
ment, pe bancheta din faţa mea, se afla X..., un bătrân care pe 
vremuri era una din coloanele măreţe ale oratoriei româneşti 
parlamentare, — și ce strălucitori şi numeroși regi ai cuvântului 
aveam pe atunci ! Intro clipă, amintirea îmi sboară înapoi cu ani 
de zile! Revedeam întrunirile Opoziţiei-unite din sala Orfeu. 
Tot ce era elocință parlamentară se succeda la tribună. X era 
printre aceia care sguduia mai mult tânăra mea sensibilitate de 
licean. (Intrunirile politice ne atrăgeau cu un interes tot aşa de 
viu ca un teatru). X avea un cuvânt înaripat și faţa-i parcă se 
lumina de un nimb, când vorbea. Și acum, îl vedeam înaintea 
mea: o biată epavă omenească, era tot ce mai rămăsese din uriașa 
lui siluetă dela tribună! Cu atât mai viu însă sentimentul de 
venerație mi se ridica în suflet, privindu-i de aproape abaterea 
Şi ruina, 

In juru-i, ca o cicoare albastră străjuindu-l, priveghea o tânără 
femeie care îndeplinea rolul de soră de caritate. Când am ajuns 
la stația terminus, m'am dat jos ducând în suflet amănuntele 
acestui tablou care-mi trezea o complexitate de simţiri, unele clare 
altele mai în penumbră... Viziuni ale deșărtăciunii omenești! 

A doua zi am scris poezia Coloana, în care am descris peisajul 
dela Pompei dar cu inima plină de vibrarea priveliștei din tren; 
căci în mintea mea bătrânul era colonada care se înălța dintre 
ruini, pline de tristețea vremurilor sfărâmate ! Toate amănuntele 
peisajului ce-l descriam, se umpluse de conținutul simbolic, nemăr- 
turisit al scenei văzute în ajun... Fără sentimentele acelea trezite 
de un trecut de slavă atât de depărtat, — colonada din Pompei 
ar fi fost fără semnificaţie poetică pentru mine. 'Trebuia dar ca o 

altă privelişte cu totul străină, dar înrudită prin legături subterane 
cu ea, s'o învieze, $0 proecteze într'o atmosferă de vis, ca s'o 
pot descrie: curgerea ireparabilă a timpului peste lucruri şi peste 
oameni ; toată tristețea ce-o lasă ea în urmă-i, n'o puteam reda 
decât privind de aproape viaţa însăși, cu adevăratele înfrângeri: 
ape ce se retrag pustiitoare după un înnecl 


* 
* + 


Aş putea zice ca încheiere în ce priveşte geneza poeziilor 
mele, că izvorul lor stă în capacitatea de a simţi anume privelişti 
ale vieţii. Spre a reda şi a sublinia emoția primită dela ele, uneori 
imaginaţia alege, răstoarnă şi ordonează altfel elementele din afară 
ale creaţiei, mascând pe unele spre a reliefa pe altele. Din ascunsa 
legătură şi asemănare dintre ele, urmăresc să se ridice timbru de 
surdină, neanalizabil pentru cititor, al accentelor ce cad pe cuvinte. 
Când poţi stabili cât mai numeroase corespondențe între priveliști 
aparent disparate, se deschide un joc de oglinzi în imaginaţia 
cititorului, prin și dincolo de expresia găsită ; ea joacă atunci numai 
un rol de pedală ce prelungește ecourile... Fericit artistul care o 
găseşte totdeauna just la sfârșitul versului, ca și la sfârșitul poeziei ! 


+ 
* * 


In tehnica scrisului, știința eliminărilor am învățat-o dela T. 
Maiorescu. In poeziile mele începătoare el a avut răbdarea să-mi 
taie strofe, să răstoarne ordinea înşirării lor, să-mi spue unde 
lipseşte o strofă intermediară ca o verigă care ar lipsi dintr'un 
lanţ; ma făcut să simt că fără aceste eliminări şi adăogiri lanţul 
nu se putea încheia perfect; atunci numai după laborioase pre- 
faceri vedeam uimit cum poezia căpăta un adevărat crescendo, 
un catarsis. Ca să nu descurajeze dela început pe un debutant cu 
aceste disecţii și amputări făcute uneia din primele mele bucăţi 1), 
îmi mărturisea câte nenumărate variante a trebuit să facă, (din 
îndemnul său) Coșbuc, poeziei Nunta Zamfirei, până să ajungă 
la perfecţia pe care i-o cunoaştem cu toţii; râvna de a fățui mereu 
până la impresia perfecţiei, unele poezii cu o gestație și naștere 
mai grea, numai prin el şi prin d. Mihail Dragomirescu am cu- 


1) +O să te duci cu tălpile 'nainte* din volumul prim: Nocturne, 

noscut-o. Tot dela ei am aflat şi de pericolul ce poți întâmpina 
de a-ți sugruma şi ucide propria-ţi lucrare dacă în prefacerile 
ulterioare nu eşti mai fericit inspirat decât în prima aruncare de 
condeiu. Indreptările trebuiau să se prezinte dela sing, spontan, 
ca ramificări pornite din aceiași tulpină. Altfel erau adăogiri 
inorganice care puteau să strice frăgezimei stilului. 

Ceea ce făcea din Maiorescu un om rar era faptul că estetul 
care avea atâta grije de soarta lucrării literare a unui debutant, 
era dublat şi de inima unui adevărat părinte pentru omul care-i 
trezise interesul artistic. 

— « Ce faci? Cum îţi așezi viaţa pentru viitor? Primum vivere ! 
O frunză pe apă nu va face niciodată un copac. Trebue să te înfigi 
în ceva trainic unde să muncești pentru tot restul vieții. Numai 
așa vei da ramuri, frunze și poate chiar fructe 1». 

— «Urmăresc, zisei eu, să fac studii mai aprofundate de lite- 
ratura franceză în vederea unei catedre de liceu. Cum în Belgia 
viața este mai ieftină, bucuros maş duce la Universitatea din 
Bruxelles... Nu am însă suma de ajuns. Bonurile au scăzut şi cu 
ele şi venitul din care mă putea ajuta tata», 

— «Cât ţi-ar mai trebui ca să poți pleca? ». 

De ce mă întreba anume, nu am bănuit, încât i-am mărturisit 
în toată sinceritatea. Am rămas mut de bucurie când mi-a 
răspuns: 

— « Restul acesta care-ţi lipseşte, ţi-l dau eu. Când vreai să 
pleci la Bruxelles? » Ţin minte că mi-au dat lacrimile de bucurie 
văzându-mi împlinirea unui vis dela care îmi luasem nădejdea 
odată cu brusca scădere a bonurilor de tezaur, prin 1894! 

Contactul intelectual cu civilizația belgiană, mi-a desvoltat 
simţul muzical, spectacolele fiind acolo foarte abordabile, grație 
ieftinătăţii lor. Aveam impresia că pentru prima oară am descoperit 
muzica în seara când am asistat la reprezentarea lui 'Tanhauser 
de Wagner. Polifonia aceea deosebită a melodiilor care se împletesc 
simultan unele reprezentând chemările Venerei, altele reprezentând 
poruncile lui Dumnezeu, și toate înfășurându-se în jurul eroului, 
un adevărat Laocoon încolăcit de șerpi și flacări purificatoare, 
erau ceva care m'a prăbușit într'o admiraţie vecină cu starea exta- 
zului. 'Tunătorul glas al pelerinilor biruind vijelia de patimi a 
ispitelor a răsunat de-a-lungul vieţii mele. 

La universitate cursurile care trebuiau întâiu absolvite erau 
acelea ale primei și a celei de a doua «candidaturi » în litere şi 
filosofie, înainte de a începe un studiu aprofundat al literaturii 
franceze. .. Dar abia am absolvit ultima «candidatură » şi servi- 
ciul militar fără putință de amânare m'a rechemat după un an în 
ţară, unde linia ce-mi trăsesem în viitor am fost nevoit s'o abat 
în direcţia studiilor juridice, luând titlul de licenţiat al facultății 
de drept din Bucureşti. 

Simţeam acum o jenă și aproape o datorie să întorc banii 
primiţi dela Maiorescu pentru ca acesta să-i dăruiască altui tânăr 
scriitor, care s'ar găsi în fosta mea situație. Posibilitatea mi s'a 
prezentat mult mai târziu, prin 1914. Poetul Mihail Săulescu (pe 
care-l știam în jena financiară a instalării primului an al căsătoriei 
sale), scrisese o admirabilă poezie în atmosfera înfrigurată a neutra- 
lităţii noastre din preajma războiului mondial. Poezia se numea 
« Ideea Română » şi se publicase în Revista Română a d-lui. Rădu- 
lescu-Motru. Imi veni gândul ca suma primită dela Maiorescu, 
s'o dau sub formă de premiu, pentru acea poezie, lui Săulescu. 
Dar ţineam ca acest premiu să i-l decearnă însăși aprecierea mae- 
strului critic. Am strâns dar toate poeziile patriotice din vremea 
aceea (şi nu erau puține) și i le-am dus lui Maiorescu, împreună 
cu poezia lui Săulescu, După ce le-a cetit cu mare atenţiune pe 
toate, Maiorescu a fost de aceeași părere cu mine, și a acordat 
premiul lui Săulescu. Instrunarea lirei patriotice s'a dovedit 
post mortem atât de sinceră, la Săulescu, încât sfârșitul lui în 
războiul chemat de propriul lui cântec, nu putea fi decât eroic, 
cum a şi fost la Predeal. A pierit ucis de un glonț pe când a ieșit 
cu curaj din tranşee, ca să aducă gloanţe pentru sine şi camarazii 
săi. Se oferise spontan pentru încercarea aceasta primejdioasă. 

O trăsătură remarcabilă a caracterului lui Maiorescu față de 
micii lui prieteni literari era extrema lui delicateţe, pornită din o 
iubire cum numai iubirea creștinească o mai cunoaște. Ea mergea 
până acolo încât, cu toți cei șaizeci și patru de ani ai săi, nu ezita 
să viziteze acasă, în odaia sa, pe prietenul muzelor, instalat uneori 
în capul unei scări destul de înalte. După ce i-am lăsat acasă, în 
lipsa sa, traducerea mea după Othello din Shakespeare —a cărei 
lectură la Convorbiri câștigase un rar succes, m'a vizitat în locuința 
mea, dar, negăsindu-mă acasă, mi-a lăsat prin o carte de vizită 

mulțumirile sale pentru « frumoasa traducere primită ». O primă 
vizită mi-o făcuse cu câțiva ani mai înainte în «Casa Sax» din 
strada Berzei, o casă germană foarte pitorească pe atunci, fiind 
așezată în fundul unei largi, ne mai sfârşite ogrăzi, plantată în 
întregime cu struguri de rasă, dispuşi în vaste bolți de viță ce 
acopereau toată grădina. Era întrun sfârșit de Octomvrie. A 
străbătut pe sub ciorchinii uriași, până în fundul aleelor, unde stă 
pitită casa. Nici atunci nu ma găsit. La prima reîntâlnire Maiorescu 
mă întreabă: 

— « Cum de ai avut norocul să găsești în Bucureşti o odaie cu 
chirie într'o casă atât de frumoasă? O vie în Bucureşti ! Ce gospo- 
dari sunt Germanii !». 

Curiozitatea aceasta de a cunoaște pe om în bârlogul său, 
trebue să fi fost și unul din modurile sale de cunoaștere a oamenilor 
pe care şi-i apropia inimii lui iubitoare, 

Fără să vreau, gândul mă duce spre acest om a cărui fineţe și 
nobleţe erau tot așa de mari, ca și vasta lui cultură intelectuală; 
sunt aşa de rari oamenii care să mai aibă ca și el armonia calităţilor 
de om şi scriitor, vădită până în cele mai mici amănunte, până la 
felul cum răspundea oferirei unei cărți ! 

Un om căruia îi datorez condiţiile prielnice în care am putut 
scrie multe din poeziile mele, a fost principele Leon Ghyka- 
Dumbrăveni. L-am cunoscut prin Cincinat Pavelescu, tocmai în 
vremea când eram mai însetat de o sihăstrie comodă unde să pot, 
în toată lipsa de grijă, urmări înfăptuirea proectelor mele literare, 
pururi împiedecate de robia vieţii de slujbaș. Mi-a răsărit ca o oază 
în pustiu, conacul din Dumbrăveni cu parcul lui senioral, graţie 
învoelilor pe care mi le obținea dela Minister noul şi neașteptatul 
meu Mecena. Din vraful de terfeloage, cărți și broşuri infinite, 
ce trebuia să le clasez la Biblioteca Ministerului de Comerţ, să pic 
întrun parc ca’n poveşti, — aveam de ce să mă fericesc şi să-mi 
spun că într'o regiune necunoscută a aerului, trebue să existe niște 
fee binevoitoare şi pentru cei închinaţi visului. De acolo, ele ne 
ascultă visurile şi cu o baghetă magică fac să ţi se deschidă uneori 
porţile palatului fermecat, de atâta timp visat! Tot ce visurile 
unui poet puteau visa ca liniște, confort, se găsea atunci în conacul 
Dumbrăvenilor: băi de lumină, bae de valuri marine, spirala 
d'Arsonval, duşuri electrice, — un adevărat sân al lui Avraam, 

sau al lui Apolon mai de grabă. Amfitrionul, de o afabilitate fără 
seamăn | Un rafinat cunoscător al literaturii, al muzicii şi al picturii. 
Ca un reflex al câtorva săptămâni de completă odihnă, de aer 
curat şi întărire fizică, imaginaţia simțiam cum prinde un sbor de 
mai largă amploare. Acolo am putut scrie « Ispitirea de pe Munte 9, 
€ Inrudire » şi alte originale, iar din traduceri, poeziile din Musset, 
Hugo, Alfred de Vigny, Samain, care cereau o elaborare de 4 longue 
haleine ». 

Dar luna « învoită » trecea și slujba la Minister începea din nou 
cu orele-i lungi, conştiincios ocupate, căci nu-mi îngăduiam nicio 
înstreinare dela programul slujbei. Fericeam pe funcționarii care 
scriau la birou articole de ziar... Eu nu puteam. Aș fi avut impresia 
că fur banii Statului dacă aș fi făcut la fel, și lăsam să moară multe 
strofe care-și fluturau aripa lor născândă abia, în închipuire. 
Astfel lupta între conștiința literară şi conștiința funcţionarului, 
rămâneau pururea în conflict tragic imposibil de rezolvat decât 
prin biruinţa celui din urmă și prin chinul și răstignirea celui 
dintâi. Rămânea, din toată această luptă, regretul care ma însoțit 
toată viața, de a nu fi avut o situaţie absolut independentă, pentru 
a mă fi dăruit întreg literaturii, ca unei femei iubite, cu toate clipele 
vieții mele ! Poate că pasiunea artistului din mine pentru arta sa, 
era mai mică decât pasiunea conștiinței omului pentru datoria lui 
imediată; fapt e că împăcarea conștiinței, cu toată jertfa scump 
făcută, nu a venit niciodată, așa după cum scrie în tratatele clasice 
de morală ! 

Dar a venit un om, predicatorul Tudor Popescu, care într'un 
moment de mare criză sufletească a pus împăcare şi liniște nu 
numai pe acest mic şi exagerat conflict intim, literaro-omenesc, 
ci și asupra altora mai crâncene care mocneau în umbră şi scoteau 
capete mușcătoare de șerpi... E un moment biografic asupra căruia 
cred că pot să insist în treacăt, căci de el se leagă toată poezia mea 
religioasă. El e cauza convertirii mele la creștinismul conștient, 
de la creştinismul de formă al celor mulţi... 

Sunt în viață unele accidente morale, adevărate catastrofe. Nu 
eşti direct vinovat de întâmplarea lor, după judecata laică, fiindcă 
nicio lege civilă nu te poate trage la răspundere, căutând vinovatul. 
Și totuşi, ca David, simţi glasul profetului Nathan care-ţi spune 
neîndurător: « Tu ești omul acela». Suferi îngrozitor de acuzarea 

aceasta pe care ţi-o faci singur, tocmai fiindcă nimeni nu te poate 
acuza, Dar nici măcar vreo mângâiere lumească nu te poate ușura ! 
Unii nenorociţi, în situaţia aceasta, se aruncă în moarte ca să scape 
de ecoul cuvintelor înfiorător de precise, ale lui Nathan. Alţii, 
zdrobiţi, ridică numai ochii la cer şi aşteaptă o minune... Stările 
de felul acesta sunt un mijloc ales de Dumnezeu ca să vezi cu ochii 
tăi proprii adevărata situaţie, în care se găsește, de altminteri, 
orice suflet neconvertit serios la învățătura lui Iisus: un suflet păcătos 
prin toată ereditatea strămoșească, și pierdut prin această stare. 
La marginea disperării mângâierea vine ca o minune. Ce dulce 
îți sună atunci un cuvânt scris într'o unică Scriptură, vechiu de 
acum trei mii de ani! Il auzi curgând ca un izvor de viaţă din 
adâncimea veacurilor, ca să ajungă până la tine şi să te mângâie, 
căci numai el îți potolește setea care te arde! Doar vine dintr'o 
carte sfântă ! Nici mierea nu-ţi pare atunci mai dulce ca vorbele 
acestea din psalmul 103: «El îţi iartă toate fărădelegile tale, 
El îți vindecă toate boalele tale, El îţi izbăveşte viaţa din groapă, 
El te încunună cu bunătate și îndurare |». 

Și Cel ce şi-a dat trupul fără păcat, drept pedeapsă în locul tău, 
pentru îndemnul îndreptării tale, ți-apare crucificat ca Mântuitor. 
Crucea Lui, e atunci singura scândură de salvare a naufragiaţilor. 
Nimeni nu-şi cunoaște adevărata stare în fața lui Dumnezeu 
dacă soarta nu l-a trecut prin etuva aceasta care-i descoperă stră- 
fundul sufletului; afară numai dacă crede dela început ce spune 
scriptura despre omul neconvertit, Dar de obiceiu abia în școala 
suferinții înțelegem tragica însemnătate a realității revelatoare 
petrecută pe Calvar. Atunci,. .. și totuşi nu întotdeauna ! Deseori 
nu înţelegi avertismentul repetat al soartei. Aci intervine marele 
rol al preotului instruit, priceput şi cu har, care să te facă să înţelegi 
din rostul durerii tale, adevărul Evangheliei, 

Și astfel, întâia oară pentru mine a trebuit ca un preot, un 
adânc cunoscător al înțelesului durerii umane fiindcă o încercase 
şi el mai întâi, — să mă facă să simt un adevăr pe care majoritatea 
oamenilor îl ignorează: graţie lui am înţeles că viaţa neconvertitului 
este călcarea contractului unei alianţe încheiate, nu atât între tine 
şi lumea ce te înconjoară, nici chiar între tine și cugetul tău, dar 
mai ales între tine şi Dumnezeu statornicul, oricât s'ar răsvrăti 
nemernica şi fluşturatica ta demnitate de om, împotriva acestei 

uriaşe imixtiuni streine, Contractul acestei alianţe fiind rupt prin 
hereditatea păcatului, cu orice preţ trebuește reînnoit cu sfințenie, 
el fiind pecetluit cu un sânge care-și dovedeşte divina lui putere, 
ori de câte ori omul îşi respectă loial angajamentul luat în faţa unei 
veşnicii de care nu mai poate scăpa. 

Ca să poată intra în gândirea și voința omului adevărul acesta, 
tot aşa de just în abstracţia lui pe cât este de adevărat în realitatea 
lui concretă, e nevoie de o tulburare, de o durere similară — în 
mic — cu aceea a creșterii dinţilor la copii. Creşterea dinților prin 
care poți face măcinarea şi asimilarea unui corp strein, ca hrană 
propriului tău trup, se plăteşte cu o durere și o turburare mult 
mai mică decât suferința și tulburarea prin care-ţi câştigi armele 
asimilării divine, Trebue ca propriul tău suflet să fie măcinat când 
primeşti această spirituală împărtășanie, adevărată transfuzie a 
sângelui lui Crist. Cu adevărul ce se ascunde sub această euharistie 
prin care ni se naşte un suflet nou, se poate birui sufletul cel vechiu 
subordonat numai păcatului. Când biruința aceasta s'a făcut 
(credincioșia fiind de amândouă părțile), — om şi Dumnezeu — 
ea rămâne în noi o realitate care nu se mai poate pierde, deși s'ar 
mai putea clătina. Aci stă şi dovada esenței sale divine. Numai așa 
se poate căpăta pacea neînvinsă cu tine însuţi şi pacea oamenilor 
între ei, Un singur contract să se respecte — acela al alianței cu 
Dumnezeu — și toate celelalte care izvorăsc din el, se vor respecta 
dela sine în lume. 

Drumul către viziunea acestui calvar învietor, pentru unii 
oameni e cu atât mai lung, mai greu, şi mai întârziat, cu cât înțe- 
lepciunea pur omenească se simte mai tare şi mai bizuită pe șubreda 
ei temelie! Se petrece cu intrarea lui Dumnezeu în noi, ceva 
asemănător cu perceperea frumosului dintr'o operă de artă: nici 
inspiraţia în sufletul artistului creator, nici înțelegerea și gustarea 
ei de către noi, nu sunt cu putință fără desăvârșita uitare de sine 
a egoismului, fără o completă smerenie în fața zâmiskirii frumosului. 
Această înţelegere a noastră este un efect al unui instinct, al unui 
gust aprioric pentru ce e artă. Smereşte-te dar, şi cu cât vei fi mai 
mic, cu atât va creşte frumosul în sufletul tău. Cine, fără acest 
gust înnăscut, face pe marele şi-l primeşte numai prin ochelari 
analitici, îl micșorează până la anihilare. De analizat, poți să-l 
analizezi și-ţi vei întregi impresia, dar numai cu o condiţiune: să 

faci aceasta numai la lumina acelei tainici facultăți Iuntric- 
înnăscute. 

Așa e și cu primirea în noi a lui Dumnezeu. Nu-l vei putea 
prinde niciodată cu sărmanele arme ale cunoașterii, cu care prinzi 
adevărurile din lumea fenomenală, căci El e dincolo de lumea 
pipăită: e în sfera adevărului în sine, a numenului 1) (Kant). De 
mwar exista acolo, atunci ar urma că s'ar putea să existe o aparență 
(lumea fenomenală) fără suportul care să-i dea naștere. Noi însă 
avem în noi, nu numai reprezentarea lumei fenomenale, ci suntem 
şi o parte din lumea numenală, a adevărului în sine. De-acolo ne vine 
dictarea poruncitoare a adevărurilor morale care nu sunt din lumea 
experienţei fiindcă sunt apriorice; de aci, contradicţia lor cu lumea 
simţurilor ; iar credința e facultatea câre ne pune în contact cu 
Dumnezeu. Toată minunea trăită a prinderii siguranței acesteia: 
trecerea — uneori treptat, alteori dintr'un salt — dela necredință 
la credință, fixată în formele artei, ar fi cel mai frumos document 

-de viaţă și artă pe care în literatura noastră, cred, un Galaction, 
un Agârbiceanu, ni le-ar putea da cândva. Un poet nu poate reda 
din procesul convertirii decât crâmpee sintetice ale momentelor ei 
culminante. Legătura dintre ele nu-i de natura poeziei, ci mai de 
grabă a jurnalului intim, sau a romanului introspectiv. Părţile 
culminante pe care le poate prinde poezia apar ca nişte vârfuri 
luminate, dar depărtate, înșiruite în apus: fe fac să ghiceşti răsărirea 
soarelui din spate, pe care nu-l vezi. Dar ivirea acestei lumi a con- 
vertirii, direct năvalnică din izvorul ei, privirea din față şi simțirea 
pătrunderii ei în suflet dela origină, clipă cu clipă, până la defi- 
nitiva biruință, sunt un material mai propriu unui prozator-apostol, 
care a încercat minunea convertirii — firește el mai întâiu — și 
care și-a notat cu precizie, pe înțelesul tuturor, toată progre- 
siunea ei. 

Tot capitolul dela finele volumului de « Poesii » este unitar 
izvorît din frământarea şi experienţa vieții mele în căutarea ultimei 
nădejdi și a singurei realități simultan obiective și subiective: 
Dumnezeu. Amestecul meu în volbura războiului, cu toate ororile 
văzute de aproape, cu asvârlirea noastră afară din luptă, de ciclonul 


1) « Lucrul în sine? nu există în domeniul ştiinţei, există în domeniul 
moral, adică acolo unde omul pentru a fi bun nu mai are nevoie de știință. 

vijeliei într'o insulă din Marea Nordului, scăparea ca prin minune, 
tot filmul acestei privelişti a făcut să-mi treacă pe dinainte, privind 
la tovarășii mei de- oaste, zilele de robie ale Babilonului | Cine poate 
şti din câte priveliști din afară şi dinăuntru se pregăteşte şi se plă- 
mădeșşte o nouă stare de spirit pentru acei dintre noi cari nu rămân 
neschimbaţi ca pietrile, cu toate înnecurile cari ar trece peste ei? 
Sunt și din aceia care se simt în mâna soartei și a lui Dumnezeui 
ca un lut în mâna olarului. Dacă ar întreba cineva pe creştinul 
convertit: pe ce-ţi întemeiezi siguranța existenței Lui? Ar răs- 
punde: «pe schimbarea totală ce El a făcut-o în mine, schimbare ce 
nu se putea opera cu puterile omenești ». Aceasta se numește în 
limbagiul evanghelic «naşterea unui suflet nou» în acelaşi om, 
cu alte aspirațiuni şi îndemnuri decât ale celui vechiu; faptul acesta 
e tăgăduit de psihologii necredincioşi și neînțeles de ştiinţa lor. 
Crezând că-l pot răsturna, ei pun ca o dinamită ascunsă, insidios, 
întrebarea: 

— Dar «omul cel vechiu» moare el în omul convertit? Se 
poate stinge total în noi? 

— Nu! dar omul cel nou —și aici e minunea, — înlănțue și 
stăpânește pe cel vechiu, cum temnicerul înlănțue și stăpâneşte 
pe condamnat, ba încă e şi mai crud, fiindcă nu-i mai dă nici 
hrana din care s'a hrănit el înaintea răstignirii lui, vădind tendința 
de a-l lăsa să se stingă. Consecința este o luptă până la moarte 
între amândoi, fără armistițiu, în acelaşi individ; deci un om 
dublu: un învingător și un învins răsvrătit | Lupta asta ţine veşnic 
treaz pe creștin, ca un soldat în bivuacul din fața dușmanului, 
Această ființă dublă, acest om cu două euri, a lămurit-o Iisus în 
parabola neghinei şi a grâului, în care Stăpânul spune servitorilor: 
€ Lăsaţi-le să crească împreună până la seceriş (la moarte) ca nu 
cumva să smulgeţi grâul cu neghina. Atunci voiu spune seceră- 
torilor: smulgeţi întâiu neghina şi legaţi-o în snopi ca s'o ardem, 
iar grâul strângeţi-l în grânarul meu ». (Mateiu 13.24). 

Ecouri ale trăirii acestui adevăr în felul cum l-am interpretat 
eu sunt în poezia Firea Veche, Canis ad vomitum, 

Și acum, dacă un nedumerit necredincios ar mai întreba iarăşi 
pe un convertit — oricare—: 

— Cum îl simți pe Dumnezeu în tine?». 

Cred că invariabil toţi ar răspunde bunăoară: 

— Ca pe un căluș în gură, trăgându-mă spre dreapta, când 
firea veche ar căuta să mă tragă spre stânga. Esenţa lui nu poate fi 
simțită decât ca o forță spirituală: în toate rătăcirile, în toate 
prăpastiile ar fi putut să mă arunce acest sirep sălbatic: omul cel 
vechiu, neconvertit, din mine. Dar acum simt o putere protivnică 
stându-i în cale pe deasupra «voinței oarbe» de altă dată... 
Insul păgân ar cădea trăznit mai înainte de a putea să robească pe 
insul cel nou. , 

Bucăţi ca Psalmul unui Sisyph, Binecuvântarea Durerii, Psalmul 
tânărului din Nain, etc. sunt pline de răsfrângerea acestei simțiri. 
Dar eu totuși n'am scris niciodată o poezie de dragul unei idei, 
nici chiar de dragul unei simţiri în clocotul ei, ci numai în clipa 
când simţirea se iluminează de o idee şi capătă astfel statornicia 
unui lucru separat de vremelnicia mea. Atunci ea câștigă pentru 
mine atracţia artei şi-mi apare ca iluminarea globului aburit al 
unei lampe, de flacăra ascunsă înnăuntru. Până nu s'au stabilit 
într'o poezie firele înrudirii dintre simţire și ideea cristahzată din 
ea, — transcrierea ei nu mi-a fost cu putință, 

Inainte de convertire, senzaţia că sufletul meu nu și-a căpătat 
pacea visată de oricine punând echilibrul spiritual mai presus de orice 
bun al vieţii, mă adusese la încheierea practică a filosofiei schopen- 
haueriene: o dorință profundă de negațiune a «voinței» ca ultim 
refugiu al păcii. Poezia « Frumoasa 'n codru adormită » reprezintă 
neliniştea acestei căutări, iar 4 Atolii » începutul unei împăcări 
găsite... Trecător expedient | Căci după însăși mărturisirea filo- 
sofului «voința» înfrântă o clipă, începe să-și ceară cu tiranie 
drepturile afirmării ei cari neliniştesc inteligenţa. Reţeta lui Scho- 
penhauer e doar un paliativ. Dar totuși, cine a ajuns la această 
negură a nopţii budiste, nu e departe de răsărirea strălucitoare a 
adevărului creștin. E aproape de prag. In adevăr, și cartea Ecle- 
siastului ca și morala lui Schopenhauer, sunt deopotrivă puntea 
care conduce în chip firesc la treapta cea mai înaltă: Noul Testa- 
ment. Observaţi cât de apropiată este dintr'un punct de vedere, 
doctrina schopenhauerian-budistă, — care conține numai o jumă- 
tate de adevăr: răutatea înnăscută a firei omeneşti, — de doctrina 
creștină, care conţine adevărul întreg ! Și una și alta recunosc că 
există în om, ca şi în fondul lumii exterioare, voința oarbă, mizeră, 
dar de o violenţă fără alt scop decât afirmarea sa proprie, cu preţul 

celor mai mari suferințe ! Christ numește această voință: Prințul 
Întunericului, şi vrea să deslege pe om de ea. Dar Schopenhauer 
crede că prin Intelect, — forță care s'a desprins tot din Voinţă, — 
omul poate să se nege pe sine ca voinţă, singurul mijloc de mântuire ! 
Iată o jumătate de adevăr care tocmai de aceea nu aduce o soluţie 
a mizeriei omenești: căci cum ar putea o forță atât de puternică și 
oarbă, chiar prin obiectivarea inteligenței, să se nege pe sine? 
Inteligența mai degrabă s'ar face advocatul ei! Așa după cum 
apa nu ar putea cu dela sine putere să intre în fierbere şi să se 
transforme în vapori, până la anihilare, ci trebue să aduci în scopul 
acesta o putere de altă esenţă ca s'o disocieze: puterea focului, — tot 
astfel voinţa oarbă din om nu se poate nega singură pe sine, ea fiind 
prin esenţa ei, afirmare (şi cel mult contemplare prin inteligenţă). 
Trebueşte dar în om însămânțarea și nașterea unui element activ 
nou, de calitate divină care s'o desagregeze, care s'o învingă și s'o 
înlocuiască la conducere. Cuvântul lui Iisus, de putere spirituală, 
este acea sămânță, credința în El este grădinarul care o plantează 
şi-o îngrijește. Numai prin altoirea acestei conștiințe noui în omul 
cel vechiu, ceea ce a fost în acest om de esenţă neconvertibilă la 
rău, se va întoarce la timpul secerişului (al morţii) în izvorul esenței 
divine, iar ceea ce va fi fost duh al țărânei, va pieri cu țărâna. 

E folositoare artei unui poet această luptă «sans trève ni merci » 
între cele două euri izvorite din sbuciumul convertirii? 

Cred că natura intimă a vieţii pe pământ fiind lupta necurmată, 
războiul omului cu cea mai puternică piedică a fericirii lui, îl 
oprește pe artist de a aţipi și-i ţine treze toate facultățile lui de 
creare până la o vârstă înaintată, dacă are norocul unei sănătăți 


puternice, 
D. NANU 


STINGEREA 


A fost o zi aspră. 
Şi sufletul și pașii au sunat a pază și fer 
Pentru timpurile când marginele ţării o cer. 


Acum totul s'a liniștit, 
Zidurile cazărmii sunt cenușii. 
Miros de aer tare și pâslă. 

— Drepţi, 

Pentru rugăciune descoperiţi ! 


O goarnă a despicat noaptea. 
A pornit spre cer 

Fâșie de lumină 

Șrapnel 

Batistă. 

Pe după nori 

Prin ochiuri de geam 

Sau reci grădini 

Să-l caute pe Domnul. 


Sufletele și ele au plecat. 

Aici pe pământ au rămas doar ei: 
Frunți prăbușite, 

Aliniate, 

Cu lumina în creştet. 


Goarna — târziu —a sunat din ce în ce mai lin. 
A făcut volute de aer, 

A desenat flori. 
Apoi a îngenuchiat pe înălțimi. 


Ruga, 

Colonada de foc, 

Nu ştim dacă îl găsise pe Domnul, 
Dar acum cobora 

Ca o stea 

Drept în curtea cazărmii, 
Capetelor aliniate 

Să le spună ceva. 


Și după goarnă 

A venit şi sufletul din cer 

Ca un porumbel, 

De s'a ascuns în pieptul deschis 
Al fiecărui soldat, pentru vis. 


PĂDUREA CU HOȚI 


Pe-o pajiște ninsă de lună în munţi 
Un foc ca o jertfă a tainicei roți... 
Zăbranic de flacări asvârle pe frunţi 
Și leagănă "n vise pădurea cu hoți. 


Departe de lume, sgomot şi poteri, 
Dorm crainicii dornici de fumure zări, 
Paznici de veghe stau vajnici luceferi 
Și candela nopții aprinsă 'n cărări. 


In cercuri de linişti se-avântă vulturi, 
Că ţipă și râde buha prin scorburi. 
De svonuri streine în fund de păduri 
A lacului sticlă tremură cioburi. 


O ciută fugară apare 'n poteci 

Prin ochiuri de umbră și joc de lumini. 
Adulmecă noaptea» şi fuge 'n grădini 

Să soarbă argintul izvoarelor reci. 


Somnul —străjerul —cu facla aprinsă 
Descântă 'n răspântii: mijlocul nopții, 
Pădurea albastră, pajiștea ninsă, 
Izvoarele limpezi, focul şi hoţii. 


Stăpânul e tânăr. Cuţitu-i în brâu 
Svâcnise în inimi până 'n plăsele. 
De sângele care cursese pârâu 

Se spală cuțitul noaptea la stele... 

E tânăr... Mezinul surâde în vis, 
Oftează şi pieptul îi saltă ușor, 
Străpuns de o fată cu suflet închis 
Cu trupul răchită, cu părul fuior. 


Zădărit, se vede Șchiopul, gonind 
Prin tufe și cetini nimfa ușoară. 

La locuri umbroase cu ape sticlind, 
O prinde, o frânge 'n lut, o doboară. 


Intunecă Ciungul, strigă şi geme. 
Fulger de nichel îi sângeră ciunga. 
Dar visu ’l aprinde... Dela o vreme 
El simte cum crește braţul din stânga. 


Intinsele puste arse de soare 

Pe unde în ciurde sunt caii mărunți. 
Oh, caii din stepă sălbatici și crunţi 
Năvalnic îi mână Chelu ’n hotare. 


Atâţia să aibe... o herghelie! 
Stingă seninul la şesuri auzi? 
Să-i şuere vântul pe scăfârlie, 
Când zările taie cu noatenii cruzi. 


Alăturea Chiorul visează comori, 

In hrube şi tainiți pitite sub stânci, 

... Da, aur, mult aur, să-l strângă pe brânci, 
Să svârle cu aur în spânzurători! 


ŞTEFAN CRĂCIUN 


PROBLEMA CUNOAȘTERII 
LA PLATON 


Este dela sine înțeles că în momentul când purcedem la o 
discuţie asupra problemei cunoașterii la Platon, se desemnează 
pentru noi obligaţia de a trata chestiunea în chip esenţial și eclec- 
tic; aceasta, având în vedere proporţiile materialului critic cu nepu- 
tință de cuprins în limitele insuficiente a câtorva pagini de exe- 
geză. Aşa dar o încercare de prezentare panoptică — poate şi o 
inevitabilă introducere în filosofia platonică — se va afla în rân- 
durile următoare. Dar mai există un. impediment: Platon, asemeni 
clasicilor în genere, trebue judecat potrivit circumstanțelor parti- 
culare ale vremii sale, am spune, trebue să încercăm a-l situa 
în cadrul existenţial respectiv; în postura contrarie — care con- 
stitue o eroare — îi aflăm pe unii comentatori. Aceştia moder- 
nizează deci ceea ce posedă nuanţa originală a vremii, are alt 
duh şi se cere privit din alte puncte de vedere decât acelea din 
care îi privim pe gânditorii epocii contemporane. Rostagni, Werner, 
Jaeger, mai de mult Burckhardt, Mommsen însuși au demonstrat 
în legătură cu studiile clasice în genere, necesitatea acestei ati- 
tudini. 

Referindu-ne așa dar la Platon, ne vom lămuri pentru ce de 
pildă poziția lui Natorp — combătută — este falsă și pentru ce 
nu putem aplica gânditorului antic criteriul modernizant Kantian. 
Vom amâna însă pentru ceva mai departe discuţia aceasta; la 
discuţia ulterioară asupra cunoașterii, cercetătorul simpatizant al 
lucrării « Plato's Ideenlehre », va găsi material mai amplu sortit 
să-i contrazică preferinţele și să fructifice poate o eventuală incur- 
siune obiectivă în fondul problemei. 

Precum spuneam şi într'alt loc 1), la Platon nu este vorba 
despre o problemă propriu zis a cunoașterii, poate mai puţin 
despre o teorie a cunoașterii, în formă contemporană; obligati- 
vitatea unei tratări circumspecte a chestiunii decurge din faptul 
acesta. Era firesc de bună seamă ca filosoful grec să se întrebe 
cum cunoaștem şi ulterior ce este această cunoaștere; noi știm că 
un dialog întreg se desvoltă în preajma acestui subiect, dar vom 
stărui încă odată în privinţa necesității de a ne lumina cât mai 
satisfăcător — aceasta e sensul articolului de față — asupra aspec- 
tului problemei cunoașterii la Platon. O seamă de comentatori 
şi istorici ai filosofiei grecești ne stau la dispoziţie în această direc- 
ție. Un Gomperz descoperă prima discuție asupra problemei în 
Menon; înainte de dânsul un Bonitz 2), un Freytag 2), după dânsul 
un Bamler €) au cercetat acest aspect al filosofiei platonice, spre 
a nu mai aminti nume cunoscute ca acelea ale lui Hartmann, 
Bruno, Bauch, Natorp. Ci înainte de comentatori și istorici — iar 
noi înclinăm fățiș mai mult către poziția sobră a lui Zeller, decât 
către aceea suficient de subiectivă a lui Gomperz şi mai mult 
către aceea a lui Windelband, care îi împacă oarecum pe cei- 
lalţi doi, implicit spre valorismul lui — înainte de comentatori și 
de toţi istoricii așa dar, noi credem în textul însuși; ca sursă majoră 
de informaţie şi ca receptacul al unei filosofii platonice pururi au- 
tentice. În sprijinul acestei atitudini, dacă mai e necesar nu avem 
decât să amintim de sensaţia deosebită pe care ne-o oferă ter- 
menul filosofic platonic, pur şi veridic, în cpoziţie cu nuanța 
eterogenă a celui interpretativ. Afară de aceasta, dacă de Sim- 
posion sau de Apologie te apropii mai lesne diancetic, un Par- 
menide, 'Teetet sau Sofistul sunt dificil accesibili filosoficește 
chiar lectarilor înnoite. 

Prin urmare începem a constata și pe această cale că poziţia 
lui Platon în istoria filosofiei este una generatoare de multe aporii. 
Cu băgare de seamă deci şi făcând apel cât mai puţin la facul- 


1) Platon, Teetet ; traducere de C. Săndulescu. (Soc. Română de Filosofie). 
Introducere, p. 12. 

3) H. Bonitz, Platon, Studien. Berlin, 1875. 

3) W. Freytag, Die Entwicklung d. griech. Erkenntnistheorie bis Aristoteles. 
Halle, 1905. 

+) F. Bamler, Das Irrationale bei Platon, Gotha, 1916. 

tatea creatoare a fanteziei, se cade să încercăm a despica onest — 
a învăţa — ce înseamnă problema cunoaşterii la Platon. A învăța 
am spus, gândindu-ne pios la Socrate a cărui metodă şi stil, stră- 
danie probă şi patimă dialectică s'ar cuveni mai îndeaproape 
cunoscute şi imitate după putinți; în chipul acesta fructul inte- 
lectual s'ar înfățișa mustind de sevă, iar specia macrologilor puri 
ar ceda locul celor de o sobră eficiență. 
y 
* 
% + 

In problema cunoașterii la Platon este utilă dintru început o 
lămurire asupra termenilor. Noțiunea de cunoaştere se găsește 
exprimată în dialogi printr'unul din acești patru termeni: mathesis, 
episteme, gnome şi gnosis. Întâlnim bunăoară cuvântul mathesis în 
Menon, cu prilejul discuţiei cunoscute asupra originii cunoașterii 
în reminiscență. Dar deși sub acest aspect de relație, mathesis- 
anamnesis, ni se oferă în dialogul Menon (81 seqq., de asemenea 
în Fedon și Fedru) o cercetare asupra originii cunoaşterii, lectura 
stăruitoare ne desvălue un fapt demn de luarea aminte: în acest 
dialog este vorba mai puțin despre o discuţie propriu zisă asupra 
cunoașterii, cât despre una relativă la purul mecanism al învățării. 
Așa dar o tematică secundară și derivată în raport cu problema 
fundamentală a cunoașterii. Dar văduvirea interpretativă şi teme- 
rară de sens transcendent a pasagiului 8x şi celelalte se cere justi- 
ficată fără doar şi poate. Mai întâi pentru bunul motiv că mathesis 
are în dialogi o semnificație mai mult didactică şi mai puţin filo- 
sofic-pură și dialectică, necorespunzând integral şi mai ales ca 
subtilitate a nuanței categoricului episteme. Manthano înseamnă 
într'un grad redus a cunoaște şi într'o măsură mai largă a învăţa, 
«a-şi apropia un obiceiu ». i 

Se va obiecta totuși că în ideea menonică însăşi de preexi- 
stență a cunoștințelor — identificată forţat cu un soiu de aprio- 
rism Kantian — s'ar afla implicată nici mai mult nici mai puțin 
decât aceea de cunoaştere. Iar în Menon — 86 a — Socrate ne 
vorbește chiar despre « trezirea cunoştinţelor prin întrebări », pre- 
cum ulterior ne întreține asupra genezei aceloraşi cunoştinţe, 
pornind dela frumoasa pildă pe care o dă interlocutorului său, 
cu ajutorul întrebărilor puse sclavului. 

Ci dacă ne identificăm mai mult cu slovele textului şi pur- 
cedem la o cercetare mai asiduă a curioasei fizionomii socratice, 
începem a nu mai postula atât de lesne corespondențe categorice 
şi delimitări certe pe marginea variatelor filosofeme cuprinse în 
dialogi. Mai întâi, interpretând noţiunea de cunoaștere la Platon- 
Socrate, se cuvine să distingem primordial între cunoaștere ca 
entitate problematică, așa cum se prezintă în Teetet (nu și în 
Menon) şi între «cunoașteri ), mai exact între «cunoştinţe», 
epistemai, așa cum le aflăm în cele două scrieri citate mai sus, dar 
şi în multe altele; între singular şi plural. De regulă termenul 
episteme îl întâlnim la Platon atunci când este vorba de o discuţie 
pură, uneori asupra esenței cunoașterii, Cunoaşteri, sau cunoștințe 
alcătuesc un termen folosit aproape ca oricare altul, banal şi 
desemnând un lucru comun; semnificaţia lui filosofică e minoră 
şi prezentă în discuţiile asupra problemei secundare a căpătării 
genezei cunoașterii (de pildă Teet. 196 c. seq.). 

In Menon, în ciuda splendidei tratări a problemei, nu aflăm 
altceva decât o amplă relatare pe alocuri metaforică asupra moda- 
lităţilor genetice ale cunoașterii; ni se lămurește aci purcederea 
cunoştinţelor dintr'un fond preexistent, să spunem dintr'un patri- 
moniu deja dat, pentrucă e veşnic în om. Acesta este de bună seamă 
înţelesul pasagiului 86 b din care Socrate scoate ingenioasa teorie 
a veșniciei sufletului însuși. Oricât ar fi deci de atrăgătoare desfă- 
şurarea dialectică şi oricât ne-ar îmbăta izul filosofemelor, — acesta 
este începutul contopirii în socratică, — noi nu putem ajunge la 
convingerea că în Menon învăţăm ceva asupra cunoașterii, cuno- 
scând adică noi înșine cum se înfățișează ea și care îi este 
esența. 

Anticipăm, pentru mai precisa conturare a opiniei care ne 
munceşte, că nu avem decât să ne gândim la chipul matur în 
care Platon discută problema în Republică, spre a măsura distanța 
şi a pătrunde un pas mai mult în cuprinsul acestei probleme. In 
Republica — 476 d — episteme ne apare ca o funcţie a raţiunii 
pure (nous) și stă în opoziţie ca şi în Teetet (200 d — z201 c), 
ca și în Timeu (37 b, seq.), ca în Republica însăși (476 d) cu părerea, 
dar cunoașterea se defineşte cu deosebire în pasajul 476 d în 
opoziţie cu acea dianoia, sau cunoașterea bazată pe reflexiune; în 
cazul de mai sus cunoașterea matematică. 

Valoarea locului 476 d pentru fizionomia pură a cunoașterii 
platonice întrece, după opinia mea, pe aceea aproape pur eristică 
din 'Teetet însuși. Menon rămâne în orice caz la distanță apre- 
ciabilă îndărăt pe scara evoluţiei acestei probleme: este doar o 
interesantă încercare de mitologie a cunoașterii. 

Deabia în 'Teetet, când problema se va complica fatal cu aceea 
a esenței cunoașterii — în ipoteza că acest dialog precede lui Par- 
menide — noi vom putea afla o discuţie asupra cunoașterii în 
forme sortite să ne mulțumească dorința noastră de filosofare; 
căci este foarte greu să scrii istorie pe marginea gândirii platonice, 
a cărei fiecare frază și fiecare cuvânt se cer interpretate grijuliu 
şi restabilite la justa valoare. 

Și se mai ivește o dificultate. Noi nu putem întreprinde o 
incursiune mai amplă în filosofia platonică din punctul de vedere 
care ne preocupă și nu putem tinde spre încheieri valabile, dacă 
nu căutăm a vorbi în acest moment propice al discuţiei despre 
dialectică şi despre teoria platonică a ideilor; ambele fiind indi- 
solubil şi logic legate de problema cunoașterii. Despre amândouă 
aceste fapte s'au scris comentarii nenumărate; fieștecare îndră- 
gostit al logosului cunoaşte câteva studii în acest sens. Noi ne 
vom referi din nou la cele cuprinse în textul însuși, netrecând cu 
vederea faptul — prilej de filosofare — că problema dialecticei pla- 
tonice este și una alăturea sau deasupra textului însuși. 

Dialectica la Platon nu este însă altceva decât purul meșteșug 
al convorbirii, o categorică metodă filosofică şi de bună seamă 
un obiceiu, In consecință, în dialectică nu reșede vreun tâlc ascuns, 
esoteric, vreo nuanţă ce depășește normala putință de înțelegere 
omenească, Este purul meșteșug al întrebării și răspunsului. In 
Sofistul (259 c) se opune ce-i dreptul eristica propriu zisă, tehnica 
întrebării şi răspunsurilor, dialecticei. Tot astfel în Filebos (14 
d seq), în Fedon (go c) și în 'Teetet (154 e). Dar dialectica nu are 
în plus față de tehnica colocviului pur, faţă de eristică, decât 
elementul intențional: căutarea adevărului cu ajutorul rațiunii; cel 
care cercetează dialectic şi caută să obțină acest adevăr este un 
« meșteșugar » al argumentelor, ni se spune limpede în Fedru 
(273 €), unde ni se înfățișează şi o definiţie a dialecticei, care este 
« putinţa de a deosebi prin întrebări aspectele realității și de a le 
cuprinde pe fiecare în parte, într'o singură formă». Incontestabil 

dar că sub acest unghiu de vedere intențional, dialectica devine 
o preocupare de ordin înalt, superioară tuturor științelor omenești, 
precum ni se spune în Republica (511 b şi urm.), un dar al divi- 
nității făcut oamenilor, după expresia din Filebos (16 c). 

Dialectica este așa dar, fie sub forma dialogului, fie a mono- 
logului dialogat, metoda platonică a cunoașterii, o metodă obiec- 
tivă, clară, lipsită de artificii. Definiția aceasta s'ar părea în con- 
trast cu caracterul vivace, uneori dramatic al literaturii” platonice; 
gândul unei aristotelizări a lui Platon, adică acela al unei prezentări 
reci şi dogmatice ne repugnă, fără îndoială. Numai că nuanţa de 
vivacitate nu purcede din fondul dialogilor, ci dela stilul original 
platonic, prezent cu deosebire în scrierile din prima şi cea de a 
doua perioadă, când adulmecăm deja, în Teetet şi în Sofistul, 
sedimentarea sobră a stilului din Legile. Platon este un obiectiv, 
un socratic; discuţia asupra acestui punct de vedere nu e însă 
nici lesnicioasă şi nici oportună. 

Esenţa metodei eristice, varietatea dialectică este concretizată 
precum știm în forma de cercetare a dialogului, formă de reali- 
zare filosofică strâns legată de condiţiile culturale ale epocii şi 
cetăţii ateniene: în piața publică, pe drum, în cadrul locuinţei 
grecești, interlocutorii lui Socrate îi înlesneau acestuia prilejul 
de a începe o discuţie filosofică, animată de întrebări şi răspunsuri. 
Căci a pofti pe Socrate la discuţie, se spune într'uh dialog, în- 
seamnă a pofti caii de curse să alerge în arenă. Metoda dialectică 
era una utilă şi adoptată caracterului epocii, dovadă că ea nu a 
mai dat ulterior rezultate, cu atât mai puţin în timpurile moderne 
sub condeiul unui Bruno şi al unui Berkeley; aceasta și dintr'un 
alt şir de pricini. La Platon însăși metoda prezintă aspect pur în 
primele scrieri, lipsind în Apologie; ulterior ea se estompează pier- 
zându-și frăgezimea cunoscută, devenind șablon după expresia lui 
Windelband 1), ceea ce corespunde cu ştergerea figurii socratice 
însăşi, de valoare centrală în economia dialectică. 

Din punct de vedere istoric, dialectica platonică ni se mai 
înfăţişează şi ca o lăudabilă tendință de respect față de rațiunea 
simplă, logos, fie pură, nous, din acest punct de vedere, eristica 


1) W. Windelband, Geschichte d. abendl. Philosophie im Altertum. München, 
1923, p. 118. 

anterioară cu aşa zișii filosofi antilogici capătă o însemnătate filo- 
sofică redusă. Din acelaşi punct de vedere istoric ar mai fi de 
reținut în dialectică ceea ce este socratic — prea puțin — şi ceea ce 
revine discipolului. Wilamowitz de pildă, acest elen autentic al 
vremurilor noastre, observă cu dreptate că forma obișnuită a 
discuţiei, întrebări urmate de răspunsuri, așa cum ne este tran- 
smisă de Platon, alcătuește o creație a acestuia, nu toate întrebările 
socratice fiind realmente urmate de răspuns 1). Intre dialectica 
socratică şi cea platonică ar fi după Zeller deosebirea următoare: 
în vreme ce Socrate se mulțumise să desvolte noțiunea din repre- 
zentări, Platon a completat acest procedeu prin împărțirea meto- 
dică, prin sistematizarea noțiunilor; afară de aceasta, pe când 
Socrate se menținea în alcătuirea noţiunilor la ceea ce era deose- 
bit, particular, discipolul său isca o analiză mentală stăruitoare, 
dela condiţionat la necondiționat, dela aparență la idee şi dela 
ideea particulară la ceea ce este sublim și general. La Socrate 
exercitare dialectică, educativă; la Platon tendință către sistem, 
metodă conştientă și personală ?). 

Asupra interpretărilor prea originale referitoare la dialectică 
nu vom insista; nu va fi temerar, socotesc, dacă vom considera 
opiniile lui Gomperz ca personale prin excelență, spre a nu mai 
vorbi de alții, bunăoară de un Walter Pater care consideră dialo- 
gul o formă de esseu; că acesta nu greșește într'o mică măsură 
poate să fie adevărat, dar că dialogului platonic nu i se poate aplica 
eticheta genului inițiat de Montaigne este monumental veridic. 
De altmintrelea, cu %privire la esenţa dialecticei putem confrunta 
opinia lui Platon însuși, citind iarăşi cele scrise în Republica 
(454 a, 539 b). 

Strâns legată de problema dialecticei şi împreună cu aceasta, 
de aceea a cunoașterii este problema ideilor. Idee și idealism, 
acești termeni au intrat de mult în limbajul comun, iar pe planul 
pur filosofic au evoluat către sensuri deosebite de acelea cuprinse 
în scrierile platonice. Să ne referim însă în primul rând la text, 
respectiv la dialogii cari ne interesează din punctul de vedere al 
teoriei ideilor: Gorgias, Menon, Fedru, Eutidem, Cratilos, Mene- 


1) Ulrich v. Wilamowitz-Moellendorf, Platon, I, Berlin, 1929, p. 301. 
2) Ed. Zeller, Die Philosophie d. Griechen, II, 1, 1922, p. 567- 

xenos, Simposion, Republica II-VI 502 c, VI — 502 c— fine, 
apoi Fedru, Parmenide, Teetet, Sofistul, Politicul, Timeu și Cri- 
tias. Vom alege de bună seamă pasajele reprezentative din câțiva 
dialogi, cu intenția unei succinte orientări în problema idealismu- 
lui platonic. 

Concepția platonică asupra ideii (eidos, idea), nu este unitară 
şi nici nu prezintă caracterul susținut și bine delimitat. S'ar părea 
uneori că ideia este ceva analog lucrului în sine, așa dar o con- 
cepție numenală, pe care trebue să o considerăm însă în chip 
prevăzător. In Cratilos bunăoară (389 a, seq.) ideea pare a fi ase- 
mănătoare lucrului în sine, asemeni acelei « forme » mult discu- 
tate din prima parte a lui Parmenide. In Republica (596 b) con- 
cepția transcendentă este şi mai accentuată, deoarece ni se vor- 
beşte categoric despre «patul în sine » și despre «masa în sine»; 
din păcate însă Platon stă la îndoială dacă și lucrurile uricioase 
pot avea caracterul de « în sine », ceea ce diminuă brusc viziunea 
numenală ca să spunem astfel, a gânditorului nostru. In schimb 
însă ideilor li se acordă însușirea de însufleţire (Sofistul, 248), iar 
în ceea ce privește esența lor ele sunt realizări metaforice, sim- 
boluri ale activității demiurgice ca în Timeu (28 a, seq.). Nu 
vom uita de bună seamă pasajele cardinale din Fedon, de pildă 
65 d, unde ideea este întruparea frumuseții, adică frumosul în 
sine, pentru a se identifica mai departe cu măreția în sine, iar în 
Parmenide (134 a) cu însăși cunoașterea, apoi cu mișcarea și repau- 
sul (129 e). Ne ferim însă de a recurge prea mult la cele cuprinse 
în Parmenide, referitor la problema cunoașterii, deoarece acest 
dialog controversat, suficient de sofistic, răstoarnă unele din con- 
cluziile care reșed în restul literaturii platonice. El reclamă în 
orice caz o încercare critică de sine stătătoare. 

In sfârșit, în Republica — şi cu aceasta nu epuizăm de bună 
seamă locurile platonice referitoare la idei — găsim o identifi- 
care a ideii binelui, tou agathou idea, cu divinitatea însăşi (505). 
Noi nu vom putea stărui asupra teoriei ideilor, decât în măsura 
necesară lămuririi problemei care ne preocupă. Cititorul, cel ini- 
ţiat în platonism, cunoaște de bună seamă unele din lucrările de 
ansamblu sau particulare referitoare la teoria ideilor, precum are 
deja cunoștință despre dialectica ideilor cuprinsă în Fedon (65 
d. seqq.). Folosesc însă aci prilejul de a stărui asupra valorii 

deosebite a unei lucrări românești: este vorba de: Schită pentru 
istoria lui cum e cu putință ceva nou, a d-lui C. Noica. Deși ade- 
rența sa la neokantianismul lui Natorp nu e justificată, onesta 
pătrundere a materiei în general îi face cinste. 

Trebue să considerăm astăzi ideile platonice (teoría ideilor, 
pare forțat spus) nu din punctul de vedere al idealismului contem- 
poran înțeles, ci al lumii originare platonice. Minora comprehen- 
siune a ideilor începe cu Aristotel, care a fost în eroare și atunci 
când a pus metoda inductivă pe seama lui Socrate, continuă cu 
neoplatonicienii, la Romani cu un Cicero, până în zilele noastre, 
când culminează în tendințele kantianizante ale unor Cohen și 
Natorp, acesta din urmă făcând din idei, metode sau legi ale gân- 
dirii d), 

Noi am constatat însă că ideile erau când simboluri, când 
prototipuri cu valoare genetică pentru Divinitate (în Republica 
și Timeu), când un soiu de lucruri în sine şi în această calitate, 
obiecte relative de cunoaștere. La început, observă Windelband, 
teoria ideilor cunoaște, din motive de ordin etic, numai idei etice; 
ulterior, față de constatarea că ideile sunt noțiuni specifice hipo- 
stazate, gândirea trebuia să ajungă fatal la încheierea că există 
atâtea idei câte noțiuni specifice, sau câte nume comune pentru 
diferite lucruri perceptibile există. Primul stadiu îl aflăm în Fedon, 
pe celălalt în Republica. « Astfel ajunge Platon — scrie Windel- 
band — să admită idei referitoare la tot ceea ce se poate gândi, 
la lucruri, însuşiri și raporturi, produse artificiale și naturale, bine 
și rău, sublim și josnic » 2). Cu toate inegalitățile semantice ale 
textului, vom acorda totuși ideilor pe lângă dela sine înțeleasa 
calitate de transcendență și pe aceea de obiect al cunoașterii; 
așa dar nu mijlocitoare, instrumente metodice, ci țeluri obiective 
de o nuanţă specifică în platonism. Nu vom excela de sigur sub 
raportul elasticității fabulatorii, în strădania aceasta a noastră 
de a stabili starea civilă a ideilor, dar vom fi, nădăjduim, aproape 
de adevăr. Rickert ne dă o definiție veridică: «ideea platonică, 
zice dânsul, este ceva suprasensorial, metafizic, transcendent- 
real » 2). 


1) P. Natorp, Plato's Ideenlehre. Leipzig, 1921 (Ed. 2-a). 
2) Windelband, op. cit., p. 140. 
3) H. Rickert, Der Gegenstand der Erkenntnis. Tübingen, 1928,p. 24. 

Ideile așa dar, sau idealismul platonic au caracterul obiectiv- 
realist; pe alocuri ele, ideile, sunt dotate cu existență de sine stă- 
tătoare. Prin urmare nu reprezintă închipuiri ale minţii, născociri 
fără substrat real cum socoteau neoplatonicienii Renașterii, precum 
nu sunt nici instrumente logice, metode precum crede Natorp, 
secondat de Constantin Ritter. Pentru noi însă obligativitatea de a 
vorbi despre ideile platonice în cadrul problemei cunoașterii pare 
epuizată cu consideraţiunile de mai sus. Trecem dar din nou la 
argumentul care ne preocupă. 

Dialogul platonic în care cunoașterea este obiectul unei tra- 
tări esenţiale şi sistematice este Teetet 1). Aci se pune în parti- 
cular problema tâlcului, a esenței cunoașterii, iar pe firul con- 
ducător al acestei scrieri este centrată problema străveche, vie în 
contemporaneitate, a raportului existență-cunoaştere. In -Sofistul 
şi în Parmenide aflăm vaste discuţii complementare atât sub 
unghiul de vedere al problemei ontologice, cât și sub acela al 
cunoașterii; legătura lui Platon cu maeștrii săi eleați se vădește 
frecvent prin îndelungata şi stăruelnica strădanie dialectică din 
Parmenide, în jurul Unului și a Multiplului. Iar în ipostazierea 
repetată a lucrurilor ca lucruri în sine (idei), unii au văzut tendința 
spre realizarea Unului eleat. Problema se desfășoară însă pe alt 
meridian al discuţiei. 

Privind problema cunoaşterii din punctul de vedere al dia- 
logului 'Teetet, noi vom folosi o triplă împărțire, după cum în 
tratarea acestei probleme trei sunt poziţiile interogative: 1) Care 
sunt modalitățile funcționale ale cunoaşterii? 2) Care e valoarea 
cunoaşterii. 3) Care este obiectul cunoaşterii? Tratarea bipartită 
referitoare pe de o parte la originea,iar pe de alta la esența cunoaşterii 
se poate de asemeni utiliza atunci când e vorba să purcedem la o 
încercare de sistematizare susceptibilă de un rezultat. Vom folosi 
în scurta analiză care urmează punctul de vedere tripartit. 

1. Prima întrebare este amplu reprezentată ca atare în cursul 
cercetării dialectice platonice (maieutice, socratice), atât în cele 
trei părți — respectiv definiţii ale cunoașterii — din care este for- 
mat Teetet, cât mai ales în enumărarea celor trei modalităţi ale 


1) A se vedea şi: C. Săndulescu, Problema cunoaşterei în Teetet. « Revista dE 
Filosofie », 1940, Ianuarie— Martie. 

logosului din partea treia şi ultimă a scrierii 1), Formele funcțio- 
nale ale cunoașterii sunt criticate în prima parte a dialogului 
odată cu doctrina sofistului Protagora, protagonistul teoriei omului- 
măsură, sau cu alte cuvinte al purcederii cunoașterii din sensaţie, 
ceea ce se identifică unui pur relativism, Nu este adevărat, repetă 
vajnic Socrate, că omul este măsura tuturor lucrurilor şi că cunoa- 
şterea este tot una cu sensaţia; postulatul sofist discreditează valoa- 
rea însăși a cunoașterii, de vreme ce nu numai omul dar și mormo- 
locul de broască ar pretinde, giumește Socrate, că lumea este așa 
cum o vede el. Sau ca anumiți șoareci de câmp care ar poseda 
facultatea de a percepe spațiul în unghiu drept, adăugăm noi. Ci 
cunoașterea, recte omul, merită mai mult respect — ghicim din 
spusele lui Socrate; deci ea nu este percepţie (azsthesis) precum 
nu era în Georgias simplă credință (pistis). 

In cea de a doua parte a dialogului, Socrate ne demonstrează 
că nici părerea noastră cea dreaptă despre lucruri nu constitue o 
modalitate generic-funcțională de cunoaștere, Cu prilejul acestei 
a doua încercări de definiție a cunoașterii (187 b—zo1 c), filo- 
soful nostru se ocupă succesiv de: imposibilitatea existenții unei 
păreri greşite (discuţie foarte importantă ontologic), apoi de pro- 
blema memoriei în legătură cu cunoaşterea, problemă pe care o 
rezolvă superficial şi alegoric. Este o trăsătură caracteristică socra- 
tică ce se delimitează de altmintrelea greu în platonism, aceea de a 
folosi metafora pentru lămurirea unor anumite fenomene, atitu- 
dine care ne aminteşte explicația pitagoreic-orfică. Astfel, com- 
parația memoriei cu un tipar de ceară, apoi comparaţia episteme- 
lor cu niște păsări slobode sau închise în colivie sunt pure meta- 
fore, organice în socratică. Dar cât din spiritul imageat este pla- 
tonic și cât este socratic? Rezolvarea acestei întrebări ar servi 
concomitent şi la limpezirea problemei ironiei socratice, de un 
tâlc original şi doldora de dificultăți, pentru motivul că se poate 


1) Pentru ca o discuţie asupra problemei cunoaşterii să fie completă, s'ar 
cuveni definit logosul platonic, respectiv iraționalul; apoi problema lucrului în 
sine, a raportului obiect-subiect, diferitele filiaţii presocratice, antistenică bună- 
oară şi în fine speciile de cunoaștere în particular, începând cu aceea matematică 
şi sfârșind cu aceea sensorială (estetica) din Simposion. Astfel, chestiunea s'ar 
rotunji într'un tot satisfăcător. 

stabili după opinia noastră o legătură între spiritul metaforic 
socratico-platonic şi ironie. 

In partea a treia a dialogului se discută ipoteza dacă cunoa- 
șterea nu este o părere dreaptă cu ajutorul rațiunii, logosului, 
ipoteză atribuită lui Antistene. Răspunsul este și de data aceasta 
negativ. Cunoaşterea — după ce fusese altceva decât percepţie și 
decât părere dreaptă — este iarăşi altă ceva decât părerea dreaptă 
cu ajutorul (meta) raţiunii. Ar fi cazul să ne întrebăm ce înţelege 
Socrate prin simpla părere (doxa), eventual dreaptă şi ce înţelege 
în cazul adăugării elementului logos, dar această discuţie s'ar 
prelungi prea mult. Intrebarea exclusivă asupra logosului — ter- 
men polivalent ca sens — necesită o îndelungă cercetare, întregul 
op platonic fiind un izvor de nenumărate întrebări: cu cât pă- 
trunzi mai mult această operă, cunoscând mai mult din dialogi, 
cu atât o particulară dorință de a te familiariza cu filosofemele 
acestea, te cuprinde. Este în fond un fenomen propriu cercetă- 
torului socratic, echivalând poate cu o îndrumare treptată către 
realizarea postulatului însuși al virtuţii; eticul are în orice caz 
în această filosofie o preponderență netă. 

Așa dar, în ceea ce priveşte aspectul funcţional al problemei 
cunoaşterii în Teetet, noi nu căpătăm un răspuns ferm: Socrate 
nu are de această dată o părere ; ceea ce reşede în tot acest sbucium 
dialectic, dramatic, este însuşirea de cercetare obiectivă, epistemo- 
logică pe care gânditorul o dă încercării sale. Este poate semni- 
ficativ că în această scriere lipsește aproape complet teoria ideilor; 
deşi Windelband, de pildă, o socotește prezentă în Teetet, noi 
nu am izbutit să aflăm pasajul respectiv. Poate că ar fi de căutat 
o schiță a teoriei acesteia cu ocazia identificării omului bun şi 
drept cu Divinitatea, adică în acel pasaj în care ni se vorbeşte 
despre datoria pe care o avem de a fugi din lumea aceasta, acolo, 
în locul cel fără de prihană — poate lumea cea pură a gândurilor, 
un soi de zopos noetos (177). Ne vom feri însă și de data aceasta 
de a aluneca pe făgașul plăzmuirilor, chestiunea riscând — spre a 
întrebuința o vorbă a lui Socrate — să se reverse din plin și să 
ne ia la vale. 

2. La a doua întrebare asupra valori cunoașterii, Socrate 
răspunde iarăşi negativ: neştiind ce e cunoașterea, este limpede 
că nu ne vom putea însuşi nicio părere exactă asupra valorii 

faptului gnostic. Gnosis, în 'Teetet episteme, nu ne poate face să 
cunoaștem realitatea ca atare, «să ne însușim adevărul» (splen- 
didul termen alethevein), să subiectivăm « realitatea » (pragmate- 
vein peri ta onta) spre a cita două modalităţi plastice de exprimare 
dianoetică. Mai cu seamă nu putem cunoaște nimic în sine și 
prin sine — şi aci Socrate calcă pe urmele eleaţilor. Greși-vom 
oare dacă vom afirma că acest «în sine şi prin sine» (avto kai 
kath'avto) este autenticul lucru în sine platonic, de obârşie eleată, 
iar nu ideea? Această opinie a fost anticipată întrucâtva atunci 
când am vorbit rezumativ despre idee, cu care prilej am identi- 
ficat-o unui lucru în sine de un caracter deosebit. 

Expresie secundară a încercării socratice de a pătrunde până 
la acest soiu de lucru în sine, de a cunoaște, este maieutica însăși, 
amplu descrisă în dialogul acesta. Maieutica socratică, sau mește- 
şugul moșitului dialectic e o pură modalitate de cercetare a ade- 
vărului pornită dela postulatul unui agnosticism prealabil. Prin- 
trun fel de exercițiu mental interlocutorii lui Socrate descoperă 
adevărurile latente în ei, cu ajutorul întrebărilor acestuia ca imbold. 
Un zeu lăuntric, acel daimonion, îl îndeamnă pe Socrate să caute 
adevărul într'alții, cu scopul de a-şi apropia el şi ceilalți la olaltă 
valorile pure, binele, adevărul şi virtutea; căci filosoful nu se 
comportă în felul acesta decât din dorința de a face bine oamenilor 
și nu caută să-și incite concetăţenii la discuţia fructificantă, decât 
în măsura în care adulmecă aptitudinea receptivă a acestora. 
Aceasta este în genere menirea filosofilor (Teetet, 174 c). Intre 
maieutica socratică și dialectica platonică este dar o deosebire 
de nuanțe, fundamentală, deși ambele sunt menite principial să 
ne arate calea către autentica episteme. 

3. In sfârşit, cu privire la cea dea treia întrebare asupra obiec- 
tului cunoaşterii, întrebare prin excelență modernă, ea nu este 
soluționată decât tangenţial în acest dialog, urmând a fi discutată 
în dialogul următor, Sofistul. Obiectul cunoașterii platonice este 
existența (nu esența, Ousia). In schimb aflăm în 'Teetet o înde- 
mânatecă discuţie asupra a ceea ce am numi în termeni moderni 
problema subiect-obiect; la Platon cel ce acționează și cel ce 
suferă acțiunea. Din nou ni se spune pe larg cum e posibilă acea- 
stă relație, cum este cu putință cu alte cuvinte actul cunoaşterii 
însăși ; din păcate însă, tratarea problemei subiect-obiect nu se află 

în dialogul 'Teetct la înălțimea dorită, încheierile socratice înfăţi- 
şându-ni-se destul de stângace. De notat că în cadrul acestei 
discuții Platon află prilejul unei critice a heraclitismului. 

Ar însemna să trecem însă cu vederea o parte esențială a dis- 
cuției filosofice din 'Teetet, dacă nu am aminti despre chestiunea 
cunoașterii matematice aflătoare în acest dialog, discuţie care ocupă 
o bună parte a scrierii — prezentă de predilecție în Platon, — mai 
ales că aci ambii parteneri ai lui Socrate, 'Teetet şi Teodor, sunt 
matematicieni cu renume. Ne lipsește însă pregătirea în acest 
sens spre a ne putea da seama de aspectul acestei chestiuni; din 
tendința lui Socrate de a găsi pentru cunoaştere un criteriu deli- 
mitativ, analog celui aflat de cei doi matematicieni pentru puteri, 
(148 b) sar cuveni să tragem concluzia că filosoful socotește 
cunoaşterea matematică drept model şi că ar fi deci vorba aci 
despre o valoare absolută a acestei forme de cunoaştere, deși în 
restul dialogului nu ni se mai prezintă vreo analiză a cunoașterii 
matematice, iar în Eutidem (290 c) matematica este subordonată 
de-a-dreptul cunoaşterii. In Timeu, apoi în Republica, aflăm 
interesante lămuriri din punctul de vedere al epistemei matema- 
tice — în Timeu (53 c seq.), cuprinzându-se şi o discuţie asupra 
fundamentului matematic al elementelor despre care Platon ne 
întreţine şi în Teetet, Filebos şi Politicul. In liniile sale generale 
așa dar, dialogul 'Teetet sau despre cunoaștere (nu: despre știință), 
ni se înfățișează ca o încercare nu prea reușită de a fundamenta 
în chip obiectiv-raționalist problema cunoașterii, mai cu seamă 
în ce privește întrebarea asupra sensului și modalităților genetic- 
funcţionale. Despre o problematică a obiectului, trebue să vorbim 
cu precauţiune când e vorba de Platon. La Platon și chiar la Ari- 
stotel se întrevăd încă înrâuririle epocii metafizice-speculative, 
După Aristotel problematica cunoaşterii se va degaja oarecum din 
incertitudine şi mit, deși nu trebue să uităm rolul sofiştilor în pro- 
movarea acestei probleme. La Platon un anumit scepticism înso- 
ţeşte constant desfășurarea minunată a filosofemelor:socratice: este 
şi aceasta o manifestare de înaltă obiectivitate pe care Socrate, 
în cercetarea sa continuă a adevărului, a înțeles să și-o afirme 
permanent, 

Dar este timpul să ne întrebăm dacă am izbutit de-a-binelea 
să obținem o idee justă asupra problemei cunoașterii la Platon. 

In chip epagogic, nădăjduim că da; cert — delimitativ însă, noi 
nu suntem tocmai ferm îndrumați spre o părere unitară, cu toată 
strădania noastră critică, lăudabilă poate. De vină este materia 
însăși: filosofia platonică nu alcătuește — se știe — un sistem. 
Abia după o cercetare îndelung răbdurie asupra logosului plato- 
nic, de înfăptuit poate într'o carte de sine stătătoare, noi vom 
avea sentimentul bine definit al unei anumite contopiri cu plato- 
nismul. Deocamdată să notăm că mai avem de cetcetat un dome- 
ni dificil în legătură cu această filosofie; este domeniul filosofiei 
existenţei şi raportul existență-cunoaştere. Și de data aceasta nu 
vom pune la contribuţie, ştiind bine că nu displacem iubitorului 
autentic de adevăr, însușirea fabulatorie a minţii omenești care 
dă celor lesnicioşi la scris, înfățișare externă și oficială de filosofi. 
Ci vom întârzia câteva clipe deasupra textului dialogului Sofi- 
stul, căutând să vedem care este părerea lui Platon în această 
materie și cum se împacă această părere cu strădania pură a cunoa- 
şterih Este oportun să mărturisesc că despre diferitele sisteme filo- 
sofice existențiale de astăzi nu posed decât o vagă cunoștință. 
Poate că un Heidegger în Sein und Zeit a ajuns la încheieri par- 
ticulare; ceea ce e lăudabil este continua lui referință la gândi- 
torii clasici, pare-mi-se cu deosebire la Platon; cu toate acestea 
nu mă pot opri de a socoti că în filosoful modern, în cartea lui, 
dăinuieşte o pură logomahie, o ceartă șerpuindă deşi sfredeli- 
toare pe temeiul pur al vorbelor. Cu astfel de unități metrice 
nu se pot preţui cei vechi, gândul lor cerându-se apreciat şi retrăit, 
dacă se poate, în categorica matrice a timpului. 

Ne vom ocupa așa dar în câteva rânduri cu dialogul Sofistul, 
amintind că în dialogul vecin, Politicul 1) — în capitolele de înce- 
put, — aflăm lucruri interesante din punctul de vedere al fizio- 
nomiei cunoașterii, am spune din punctul de vedere prosopo- 
grafic. Pentru înlesnirea cercetătorului vom mai aminti că, în ce 
privește problema existenţei, se mai cer consultate Parmenide, 
Republica, Timeu, Protagora, iar dintre comentatorii moderni 
trebue obligatoriu consultați Bruno Bauch și N. Hartmann. 

Socrate însuşi afirmă undeva că numai acela poate ajunge 
până la adevăr, care izbutește să ajungă până la existență; în 


1) Nu aflăm termen complet corespunzător sensului acestui cuvânt. 

termenii moderni, spunem până la esența lucrurilor. La această 
existență (ousia, on, einai), ni se arată categoric în Sofistul, ajun- 
gem prin suflet cu ajutorul ratiunii ; aceasta spre deosebire de 
devenire la care ajungem prin trup cu ajutorul percepției sensoriale. 
Atragem atenţia asupra pasajului de mai sus, redat în aspectul 
original și asupra contrastului dintre existența în sine şi devenirea 
pură sau trăirea cotidiană, precum și asupra căii de acces la 
fiecare dintre acestea, de o parte sufletul, iar de alta trupul, de o 
parte rațiunea ca instrument al sufletului (nu pricepem de ce 
interpreţii nu redau aci psicht prin spirit), iar pe de alta organele 
sensoriale ca instrumente somatice. De reținut deci că poate fi 
cu putință o captare noetică a existenţei (pure) — tou ontos ousia — 
deci cunoaşterea platonică în Sofistul are atributul acesta în plus 
față de dialogul Teetet. 

Ce este însă existența după Platon ? In scrierea de care ne ocu- 
păm acum, Sofistul, ea este în mod cu deosebire sugestiv « posibi- 
litate de realizare ». Astfel interpretăm noi dynamis, virtualitatea. 
Definiţia e subtilă şi, la această răscruce dialectică, putem extinde 
fără grijă argumentaţia noastră. Existenţa platonică în Sofistul 
este ceva ce se înfâptueşte constant pe sin, fiind pură şi neîntre- 
ruptă posibilitate de realizare în sine, fără a se confunda cu mişca- 
rea sau, pe de altă parte, cu repausul, cum ni se lămureşte cate- 
goric ceva mai departe (277 e, seqq.). Fără îndoială dialectica 
existenței trebue apropiată în acest dialog, de aceea platonică 
din Timeu bunăoară, relativ la non-existență, ceea ce e de fapt 
tema în sine a Sofistului însuşi. 

Existența fiind așa dar susceptibilă de cunoscut prin inter- 
mediul logosului, adică al raţiunii-cuvânt, existența ajunge să 
însemne la Platon ceea ce poate fi spus în vreun chip, în opoziție 
cu inefabilul (Sofistul 238 c; Republica 477 a). Şi iată cum pro- 
blema se complică şi discuţia alunecă fatal pe făgașul pur verbal. 
Nu vom uita însă că ceea ce într'un loc platonic poate fi exprimat 
categoric, se prezintă într'altul cu anumite nuanţe dubitative, fapt 
care a cântărit de asemenea în cumpăna aprecierii autenticităţii, 
în care Sofistul tocmai a fost aşezat de-a-binelea. 

Noi avem de observat că dacă ousia și on sunt preplatonice, 
on ontos şi tou ontos ousia sunt, socotesc, proprii terminologiei 

existențiale platonice și ar fi traductibile mai exact prin termenul: 
existențialul pur, sau în germană prin das wahrhaft Seiende. 

Dacă existența este în Sofistul activism în sine, virtualitate, 
cunoaşterea este și dânsa posibilitate, tensiune activistă într'un 
sens cert. Căci întreabă Străinul întrun moment dialectic: 

« Am stabilit noi oare în chip potrivit că cunoaşterea se defi- 
neşte atunci când ceva are putinţa, fie chiar mică de tot, de a 
suferi o acțiune, ori de a acționa? 

« Da, răspunde 'Teetet (Sofistul 248 c). Noi vom reţine defi- 
niția aceasta, deoarece în dialogul despre cunoaștere, discutând 
despre raportul obiect-subiect, deci despre cei doi termeni ai 
cunoaşterii, am identificat ceea ce acționează (to poioun) cu subiec- 
tul şi ceea ce sufere acțiunea (to pashon) cu obiectul, nu fără a 
ne da seama despre dificultăţile acestei identificări. 


* 
* + 


Nu am putea încheia aceste consideraţiuni preliminare asupra 
cunoașterii, la Platon, înainte de a ne întoarce cu gândul la aspec- 
tul acestei probleme în Simposion. Căci alta este atmosfera de 
ansamblu şi alta e răsplata cititorului când e vorba de Simposion, 
de Fedon ori de Apologie și alta este impresia lecturii Sofistului 
sau a Legilor bunăoară, unde literatul nu mai stă într'o măsură 
atât de mare în calea filosofului. 

In Simposion, socotim noi, Platon caută să lege noţiunea de 
trăire cotidiană cu ideea frumosului prin excelenţă; să picure în 
potirul văduvit de sevă al vieţii, nădejdea împlinirilor subtile. Eros 
devine o modalitate de îndeplinire a dorinţii acesteea; el este în 
acelaşi timp un aspect al Frumuseţii cu majusculă. Dar mai este 
ceva și acest lucru ne interesează în studiul nostru de față: fru- 
mosul concretizat în eros e un instrument al cunoașterii, o cale către 
cunoaşterea acelei frumuseți visate, transcendente. 

«Aceasta e adevărata frumuseţe ! Astfel dar, numai pentru 
dobândirea virtuţii și atingerea frumuseţii te poţi bucura în voie 
de dragoste». Acestea sunt cuvintele cu tâlc ale lui Pausanias 
din minunatul Simposion (1855), rostite înainte de a fi apucat 
de acel sughiț cu tâlc... 

Iubirea ni se înfățișează așa dar, după cele ce reșed în Simpo- 
sion, exceptând încheierile medicului Eriximah, ca legătura între 

om, subiectul care cunoaşte și lumea gândurilor pure. Nu e prima 
oară când erosul capătă semnificație primordială în cursul istoriei 
gândirii greceşti; cu alte cuvinte, iubirea este un instrument al 
cunoaşterii, un mijlocitor între om şi lume, o punte. 

Tensiunea constantă a spiritului, temperatura utilă desvoltării 
facultății gnoseologice este în strâns raport cu coeficientul par- 
ticipării afective — erosului — la existență., Avem de-a-face dar 
cu un daimonion care « tălmäceşte zeilor ceea ce vine dela oameni 
și oamenilor ceea ce vine dela zei » după cum ne spune Diotima, 
acest autentic spirit socratic (202 d, 203 a). Cu privire la nuanța 
afectiv-erotică a cunoaşterii, 797 a, ne dă precise indicații. Noi 
nu ne putem opri mai multă vreme asupra acestor ultime consi- 
deraţii filosofice referitoare la chestiunea epistemologică în Sim- 
posion, nădăjduind că am izbutit să trezim interesul cititorului, 
mai ales al celui iniţiat în literatura platonică. De asemenea poate 
că am izbutit să înfățişăm pe alocuri puncte de vedere noui în 
exegeza veşnic actuală a filosofiei marelui elen. 


C. SĂNDULESCU 


CEASUL DESPĂRȚIRILOR 


Va veni, va veni, pentru fiecare 
Ceasul de singurătate și despărțire, 
Impăcat sau neîmpăcat 

Pentru marea întristare 

Sau fericire, 


Parcă nu se pierd toate... 
Din toate nu rămâne nici 
O amintire, 

Ca pe mările multe şi mari, 
O neștiută și eternă plutire, 


Nimeni nu mai ştie nimic, 

Nici unde şi când încetează visarea, 
Nici unde și când 

Incep să umbrească amintirile, 

Spre marea mirare 

Plecând, 


Și uneori, 

Nu întâlnim niciodată pe Dumnezeu, 
Nici floare, nici stef, 

Nu-l amintește, 

Pentru ceasul despărțirilor. 


Și pădurile şi pădurile ştiu întristarea 
Şi cerbii — şi vulturii, risipiţi prin ceruri 
Simt ceasul despărţirilor — 


554 


Nimeni nu știe când, 
Va veni marea singurătate 
Pentru despărțirea de toţi şi de toate. 


Dar despărțirea de aici, de minuni şi regrete, 
De timpul tremurător şi fragil, 

Ne duce spre alte întâlniri, 

Spre aşteptările celor plecaţi înainte 

Poate spre fericiri... 


Nimeni nu poate opri despărțirea, 
Nimeni pentru el și pentru nimeni— 
Toate acolo departe —și numai atunci 
Incepe fericirea... 


VICTOR STOE 


FUGA 


Trenul porni. In compartimentele goale era cald. Ada și 
Luky se aşezară faţă în față stânjeniţi. In cuprinsul comparti- 
mentului izbucnise un fel de jenă, de stare ciudată, oscilând 
între simţirea de prea bine şi de nefiresc. Porniseră împreună 
prea pentru o anumită înfăptuire şi aci în sgomotul monoton al 
trenului, febrilitatea de mai înainte se topise. Erau atâtea lucruri 
noi ce-i înconjurau şi care în muţenia lor arătau că mai exista și 
altceva pe lume decât dorința ce-i stăpânea. Câmpiile coapte 
se întindeau de o parte și alta a trenului, iar soarele invada com- 
partimentul jucând în aer firicele mici de praf. Mirosea a creo- 
lină și cărbuni. Luky se sculă şi trase perdelele. Cu aceasta se făcu 
un fel de umbră, iar perdelele din țesătură rară părea aurite. 
Brusc atmosfera se schimbă într'una plăcută, caldă, molcomă în 
vreme ce trepidaţia trenului și cântecul monoton al osiilor le 
apropiară gândurile. 

Luky apucă mâinile Adei între ale lui. Intuise cu precizie 
reacţiunile ei pornite să năruiască tot și prin acest gest o îm- 
blânzise. Era în această apropiere de degete împletite, un leagăn 
de fibre turburătoare din care porneau deodată fiori în întreg 
trupul lor. Creştea pe dată între piele şi sânge, un alt înveliș de 
căldură, ca o haină bună de fior cald și se ridica treptat din degete 
pe braţe şi de acolo invada trupul, crescând spre creştet și revăr- 
sând peste privire un păinjeniş turbure şi neînchipuit de plăcut, 
Involburaţi se vedeau unul pe altul prin acest zăbranic umed 
cu contururi difuze, moi, neprecizate. 

Când holdele de pe o parte şi alta a trenului începură a se 
înălța, ajungând până spre acoperişul trenului încât vagoanele 
păreau că alunecă printr'un tunel de grâne, ieşiră pe culoar. 

— Ne apropiem, spuse Ada cu vocea groasă, tremurată. Gara e 
sus pe deal, iar satul e colo mai în vale. Acum va veni o deschi- 
zătură prin care vom putea zări conacul, 

Peste lan, trupul soarelui își oblojea rana sângerie de apus cu 
raze galbene și blânde. Spicele se mlădiau adânc din pricina 
trenului care gonea. Printr'o vale despicată în jos apărură căsuțe 
mici ca niște petece albe risipite, iar mai încolo, singură între 
ogoare, casa conacului, ca un sâmbure prins într'un miez de 
prună coaptă. 

In gară găsiră o căruţă cu jeţ şi porniră pe calea de lângă sat, 
pe drumul ce-l înconjura şi-i ducea deâdreptul la conac. 

Luky își simţea ființa îmbătată de aerul proaspăt de ţară, își 
umfla pieptul să cuprindă cât mai mult în el, să se primenească. 
Se simţea mic, neînsemnat cuprins de înserare. O neliniște uşoară 
îi tremura sufletul ca şi când ar fi simţit prin aer sunete pe care 
nu le pricepea. 

O avea pe Adina strânsă în el şi-i asculta vocea cu timbru 
scăzut, arătându-i câmpul, casa. Pe urmă vocea își schimbă 
sunetul şi o auzea vorbind ţăranului cu ușurință, pe înţe- 
lesul lui. 

El nu ieşise nicicând din București. Singura «ţară » era Buftea 
lui din copilărie la care se gândea cu nostalgie. In mintea lui 
«țară» și moșie se alcătuiseră într'o imagine ciudată. Câmpii 
multe, ogoare întinse, păduri înalte cât catedralele... 

Căruţa opri în faţa unor uluci dincolo de care se zărea acope- 
rișul lat, bogat, al conacului. Ada sări sprintenă jos, în vreme ce 
Luky în picoare, din căruță, privea uimit «ţara ». Rămase desa- 
măgit. In fundul unei ogrăzi largi, conacul era o casă oarecare 
în stil românesc, cum se găseau câteva la șosea, cu streașina lată 
de care atârnau farfurii și ulcioare de pământ colorat, cu aco- 
perişul lăsat, şi într'o parte un turn cu coloane. Nimic din întinsul 
ogoarelor visate. 

Cobori întristat și porni în urma Adei ce o luase înainte spre 
dependințe, în vreme ce-i strigase să privească ghețăria ce se 
ridică chiar în drum. Se opri şi contemplă acoperișul bogat de 
stuf așezat pe pământ ca un bordeiu de ţară şi nu pricepu ce 
însemna această uriașă îngrămădire de stuf chiar aci, în drum 
spre conac. — Intră și vezi, aci la dreapta e uşiţa, îi strigă Ada, tre- 

când pe lângă el cu femeia vechilului, spre căruță pentru a-i 
ajuta la coșurile aduse cu dânşii. 

Luky ascultă ca un copil buimac şi împinse ușa privind în 
hruba înghețată,- pachetele de sloiuri strânse în colibă ca într'o 
peşteră de tortură. Mai întristat, cu inima subit îndurerată, se 
întoarse şi intră în urma Adei, în casă, Păși într'o tindă largă şi 
de acolo într'o odaie mare văruită alb în care da o scară afumată 
ce ducea sus. In dreapta era sufrageria, iar în stânga o încăpere 
rotundă cu multe geamuri şi divane dealungul zidurilor. 

Se lăsase seară şi un fel de răcoare cuprindea pereţii groși. 
Luky se simţea stânjenit, strein, ca un copil trimis la vecini de 
către părinţii plecați pentru o noapte la oraș. Auzea pașii Adei 
în odăile de sus, pe urmă o văzu coborînd veselă, îmbrăcată într'o 
rochie albastră de mătase din țesătură suplă de jerseu. Decolteul 
oval ca o elipsă se strângea pe umeri cu două agrafe roşii ca doi 
bondari. Peste şale, rochia era susținută larg de un şnur de mă- 
tase roșu, răsucit, Talia ei subțire atât de reliefată iarna în pal- 
tonul rusesc, se ascundea mai turburător sub materialul rochiei. 
Braţele ieşeau goale, albe rotunde, chiar din umăr, de sub pică- 
tura roşie a bondarilor... 

Luky o privi şi îşi simţi inima în piept trăind, bătând nere- 
gulat, cu aflux de sânge trimis sbuciumat în obraji. 

In sufrageria cu tavanul scund şi brăzdat de grinzi masive, 
afumate, cu opaițul de gaz aninat într'un cârlig deasupra cămi- 
nului stins, cu bufetele vechi, grele, de stejar, întinse pe lângă 
pereţi ca niște animale adormite, cu ferestrele deschise larg spre 
partea cealaltă a casei, spre ogoarele întinse așa după cum și le 
imaginase, până departe în buza unei păduri înalte şi negre, cu 
aerul plin de mirosuri vii, naturale, usturător de proaspăt, sufletul 
lui Luky își regăsi albia, 

Adina se aşeză între braţele unui fotoliu larg, cu capul rezemat 
spre spate şi privi cerul vânăt în care stelele apăreau una câte 
una, Întreaga clădire era cuprinsă într'o tăcere parcă ar fi fost 
o casă de poveste, o căsuță pe care copiii săraci o privesc cu jind 
în vitrinele cu jucării în serile de Crăciun și pe care domnul cel 
bogat o aduce acasă, învăluită în vată caldă şi bună pentru a nu 
îngheţa pe drum. O clădire aşezată într'o ogradă de jucărie imensă, 
cu cerul neverosimil de vânăt, în care păpuşi cu obrajii rumeni 

şi ochii speriaţi privesc în fața lor fericite, Astfel era conacul 
acum, Astfel era odaia în care se aflau, tăcută și despărțită de lume, 
de vata aerului curat al serii, 

Adina se mișcă mutându-și picioarele peste un braţ al foto- 
liului, așezându-și capul de cealaltă rezemătoare. Astfel trupul 
se lăsase ca un arc în adâncimea lui. Mâna dreaptă atârna în jos, 
iar stânga o ţinea pe piept, pe inimă... 

De lângă consolă, din față, de unde sta ca un intrus în 
această feerie, Luky văzu încăperea ca pe un tablou și toate 
dimensiunile lucrurilor şi a cuprinsului dintre pereţi se topiră 
într'una, așezându-se pe o pânză imaginară pe care mintea lui 
începu a o fixa în paste dulci. 

Lumina slabă a lămpii de pe cămin arunca tocmai deasupra 
capului Adinei, în părul ei, reflexe roșiatice, iar rochia albastră 
părea aproape albă, strălucitoare... 

Ovalul decolteului strălucea ca un corn de lună și alunecase 
puţin de pe umărul drept, încât bondarul roșu părea că pornise 
de-a-lungul brațului într'o călătorie. Braţul îndoit spre piept era 
rotund și alb ca marmora în vreme ce celălalt lăsat în jos se pierdea 
dela cot, în întunerec, Picioarele coborau peste rezemătoare, în 
întunerec, ca peste o balustradă, pornind din mijlocul genunchilor 
de pe care rochia alunecase și pe care, din pricina poziţiei de 
leagăn a trupului, lumina îi atingea aprinzându-i ca două mingi 
rotunde, din aceeași pastă cu braţul de pe inimă. Obrazul nu era 
luminat, doar profilul avea chenar de lumină şi întreg fotoliul 
în care trupul se odihnea în arc încordat, era înconjurat de un 
chenar luminos. 

Fundalul pe care se aşezase acest neaşteptat tablou, era întu- 
necat și se deslușea difuz pe peretele cenușiu, farfurii mari emai- 
late, o pendulă veche cu lanţ și trupul unui vultur împăiat prins 
cu picioarele de o creacă răsucită, ca o pasăre de pradă gata să se 
repeadă asupra fiinţei ce se odihnea neștiutoare în fotoliu. 

Luky se scutură turburat. Ceea ce simţea era atât de intens 
încât avu sensaţia că răscolește în el o mână. Părea că esenţa după 
care alergase, în căutarea căreia sufletului lui se sbătea de atâta 
vreme neliniștit, se afla aci, în faţa lui. 

Adina nu respira, totul era mort, tablou gata de a fi prins în 
perete. Fiecare nuanţă o vedea, o realiza... 

In tabloul lui, va fi nevoie de puțin verde, aci alb, pentru 
ca rotundul genunchilor să iasă strălucitor... In întunerecul din 
jur va pune roșu, da, roșietic trebue să fie fondul ca o infuzie 
perfidă de sânge, totuși nu de sânge bolnav, ci sănătos, roşu 
crud, care va reda exact sensualitatea ce respira din atitudine, din 
această aşteptare a femeii în fața ferestrei deschise spre cer, spre 
imensitatea nedeslușită. 

Tzbuti să se desțelenească și să se apropie uşor de Adina, 
lăsându-se în genunchi și aplecându-și capul în scobitura tru- 
pului ei sub mâna de pe inimă. 

Adina nu se mișca. Dorise o încăpere și o avea. Străzile Bucu- 
reştiului rămâneau departe, largi ori strâmte, pline de soarele 
prea tare care-i istovea de zloata iernei, ori de apa toamnei, cu 
trotoarele lucind negre pe sub casele mici de periferie. Prin ur- 
mare Luky astfel era... Ştia să se aşeze în genunchi să-și odih- 
nească pe trupul ei, capul. Cât de dulce era această îngenunchere. 

Ji trecu mâna prin părul lipit ca o cască întunecată şi se opri 
deasupra gulerului pe pielea dela ceafă, unde părul crește mărunt 
şi se coboară în două infime barbete sensibile. Mișcă degetele 
încet cercetând centimetru cu centimetru pielea, ca și când ar 
fi căutat să-i afle calitatea, pigmentul, molecula ce o alcătuia. 
Luky înălță capul și Ada păstrând mereu ochii spre cer, dincolo 
de ferestre, strecură mâna prin deschizătura cămăşii de sub cra- 
vată și-i atinse pieptul. Acum degetele nu mai avură un mers ca 
într'o lume străină pe care vrei să o cucerești pas cu pas, ci fură 
apucate de un fel de grabă, de febrilitate. Palma întreagă învie 
şi cuprinse mușchii plini, vii, svâcnind, intrară în scobitura cla- 
viculei, în albia îmbinării lor și-și simți mâna cuprinsă de un fel 
de ameţeală ca şi când ea ar fi avut minte să se turbure... Dege- 
tele se împleticiră ca mersul picioarelor, iar falangele se îndoiau 
moi, ameţite, până ce brusc palma se opri pe inimă. Acum ochii 
își schimbară ţinta și se uitară la Luky. Zări faţa de aproape, 
țesătura fină de vinișoare înroșite în pomeţii obrajilor, buzele 
umflate, prea pline de sânge şi desfăcute ca o gură, Se uită la ochi 
şi lumina lor o înspăimântară. Ochii nu mai erau cele două pu- 
pile pe care le cunoştea, cuminţi cuprinse între pleoape, sub um- 
brarul sprâncenelor, privire dulce, ori îndurerată şi nici acea 
expresie ce o înspăimânta, de concentrare, prin care treceau 


560 REVISTA FUNDAŢIILOR REGALE 


umbre neliniştite, şi nedeslușite, nici acea sticlire mată, ori senină 
de detaşare... Orbita întreagă era neagră, plină de întunerec 
în care privirea, punctul irisului ardea aprins, ascuţit, lucid, cer- 
cetător. Părea că din fundul retinei, firele sensibile şi vizuale se 
umflau, creșteau străbătând umoarea ochiului înmănunchiate 
într'un fir de foc, cu o mie de puteri ce se mișcau acum peste 
înfăţişarea ei ca un ac colector aspirând svâcnirea și reacțiunile ei... 

Ada clipi nedumerită. Un fel de rău, de nefiresc o cuprinse 
şi avu sentimentul pe care-l are cel ce e prins cu mâna în buzunar 
străin, — hoaţă. ., 

Inchise ochii și-i deschise din nou. Privirea lui Luky era 
aceeaşi, mai crudă cu buzele mai umflate, cu acul privirii mai 
ascuțit. Işi smulse brațul de pe pieptul lui, ca de pe o plagă 
și cu o mișcare de silă îl dete la o parte. Un șuvoi pe care-l cre- 
zuse astupat, pierdut, simți cum capătă cep. In Luky, sângele 
crescut până la cele mai periferice țesuturi se subse înspăimântat, 
lăsându-i obrajii deodată palizi, scobiţi, cu buzele brusc încreţite 
şi uscate, 

— Dar ce ai, pentru Dumnezeu? Ce ai? rosti înspăimântat 
prinzându-și disperat capul în mâni. 

— Nimic, nimic, repeta automat Adina sculată în picioare, 
plimbând palmele pe păr, pe ea, pipăind dacă se afla întreagă. 

— Adina scumpa mea, dragă, de ce te înspăimânţi așa, ce ai, 


spune? 
— Nimic, nimic... du-te... 
— Dar unde, ce vrei, dragă?... Cât mă chinuești!.,. 


Buimac sta în faţa ei îndurerat, cu privirea înnegrită de chin. 
Pe urmă se întoarse ca un om bolnav cu umerii căzuți, şi trecu 
dincolo, în șalonaș, 

Adina rămase multă vreme cu spatele lipit de perete, căutând 
să înţeleagă ce se întâmplase. O spaimă ca de strigoi îi ținea su- 
fletul strâns. La început nu auzi nimic, era ca surdă, pe urmă 
ascultă pașii lui Luky pe parchet în odaia vecină şi mai târziu 
înfundaţi pășind pe dalele din jurul casei. Pe urmă nu mai auzi 
nimic. 

Se făcu linişte. Ascultă pașii femeii pregătind odaia de sus 
şi o văzu coborînd greoaie seara, trecând în salonașul cu divane, 
așternând patul musafirului. 

Incetul cu încetul se linişti și sensul clipei de spaimă se topi. 
O cuprinse un fel de nerăbdare de a se întoarce Luky și ieși la 
bucătărie pentru a zori femeia să așeze masa. Ea însăși îi ajută, 
aducând farfuriile, paharele și călca pe urmele ei ca un copil pe 
urmele mamei. 

Timpul trecea şi Luky nu se auzea. Adina sta cu sufletul 
înspăimântat, cu coatele așezate pe pervazul ferestrei privind 
câmpul îndepărtat, pădurea și lanul de grâu ce părea platinat 
sub lună. La bucătărie oamenii de serviciu se liniștiră şi calmul 
cuprinse din nou casa. Privi pendula cu lanţ, dar nu mergea. Cât 
putea fi oare ceasul? Cu cât trecea vremea dorul de Luky creştea 
puternic și îi venea să ţipe, să-l cheme, să-i spună, să-i ceară ier- 
tare. Era nebună, nebună !.. . Nici ea nu știa ce mai voia. Doamne, 
dacă Luky nu avea să se mai întoarcă. Luky... Luky... murmura 
sufletului ei înspăimântat. Luna era sus, pădurile creșteau mai negre, 
iar lumina lămpii cu gaz din spatele ei deveni mai mică. Un bâzâit 
subțire de țânțari ce roiau în jurul globului de sticlă umplea încăperea 
' de o uşoară viaţă, în vreme ce un miros umed de buruiană putredă 
o învălui. Din depărtare se auzeau paşi surzi care se apropiau. 
Inima Adinei începu să bată repede. Se ridică pe călcâie, crescu, 
îi veni să alerge înaintea lui, îi veni să plângă, să râdă, picioarele 
rămâneau încleștate pe loc, acolo, în fața ferestrei și privirea țin- 
tuia în noapte pe Luky care se apropia învăluit în lumina lunii. 
După câteva clipe ușa se deschise, îi auzi paşii pe prag oprin- 
du-se. Se întoarse și-i privi părul răvășit, fața neagră, sălbatică, 
ochii întunecaţi ce-o învăluiră în acea privire concentrată, absentă, 
din altă lume, barieră grozavă care se ivea mereu între ei în clipa 
când nu mai aveau nicio nădejde. Se clătină sleită de puteri și 
se rezemă de marginea ferestrei. Luky sta nemișcat în prag, părea 
mai mare, cu umerii puternici, cu pumnii strânși. Ce crunt și 
sălbatic ești | șopti dulce Adina. Luky păru că se deşteaptă, pri- 
virea aceea de o întunecime transparentă se sparse, buzele tresă- 
riră ca şi când sângele sbătut la poarta lor își regăsise vadul şi 
sălbatic o apucă pe Adina în braţe înnecând-o în trupul lui. 


Adina stătu la conac singură, trei zile. Absența lui Luky n'o 
preocupa. I se părea firesc să nu-l vadă la față, câtă vreme își 
simţea fiinţa plină de el, de urmele lui și nu i se părea că lipseşte, 

ca și când ar fi fost plecat numai până dincolo, după o țigară, 
ori o scrumieră şi prezenţa lui pluteau mereu în jur. Se simțea 
cuprinsă de un fel de stare de după boală, de convalescență plă- 
cută, când atenţia tuturor e îndreptată către bolnavul salvat, 
făcându-i voile. 

Işi simţea trupul ca ieşit dintr'o boală și şi-l odihnea plăcut 
între pernele moi, așezată în patul larg în faţa ferestrelor des- 
chise. Un fel de dulce senzație cuprindea fiecare organ în parte 
şi fiece membru. Işi contempla brațul ce creștea în însemnătate 
fiindcă-l cuprinsese pe Luky. Piciorul, fiindcă se alăturase celui 
a lui Luky, degetele fiindcă i-au simțit pielea. Tot ceea ce avea 
era preţios şi cu atât mai preţios cu cât era străbătută de un 
sentiment de întregire, de regăsire, de împlinire. Prin ea, respi- 
rația lui Luky sorbită întreaga noapte se plimba încă, întocmai 
ca o scânteie aprinsă ce nu-şi găseşte loc. Pielea ei mirosea a 
pielea lui și când își cufunda obrazul în pernă, perna mirosea ca 

părul lui, a chinină și mosc. 

Ii venea mereu să ofteze, să desfacă aerul din pieptul prea 
plin. Fiinţa ei fusese ca o odaie în care cineva tot îngrămădise 
mobile peste mobile. Purtase această încâlcită povară cu silă și 
acum printr'o minune, mobilele se așezaseră în colțurile lor firești, 
praful dispăruse, ferestrele se deschiseră primenind aerul. Ordine, 
până în cele mai intime unghere cu veninul scurs, alungat. Trupul 
îşi simţea bucuria printr'o înflorire, printr'o svâcnire, printr'o 
trăire mai întinsă, şi printr'o imensă dorinţă de a-l turbura într'o 
revenire continuă asupra nopţii trecute. Se juca cu ea însăși ca 
şi când ar fi fost alcătuită din părți de sine stătătoare pe care căuta 
să le necăjească pentru a vedea cum reacționează. Voia să-şi necă- 
jească sânul, să-l vadă svâcnind și atunci se gândea la obrazul lui 
Luky odihnit pe el și sânul căpăta viață, se ridica, în vreme ce 
celelalte părți din ea așteptau și ele partea lor de bucurie. 

Luky desfăcu povara trupului Adinei de lângă el cu grije. Ii 
ridică braţul alb încolăcit în jurul gâtului lui și umări o clipă vini- 
şoarele albastre dinspre interior și pielea sidefie de sub braţ. Pe 
urmă își strânse trupul de lângă al ei, ca şi când ar fi fost risipit 
în aşternut, chemând cu insistență părți din ele care nu voiau 
să se deslipească. Braţele se desfăceau cu durere din acolada ce 
o cuprindeau ca între două otgoane negre și parcă pentru veșnicie 

înfășurate în jurul Adei. Părea că în această unică noapte pielea 
lui crescuse în pielea ei şi deslipirea se făcea cu durere. 

Trebuia totuși să se miște, să se îmbrace, să fugă. Căci pe 
lângă caldul simțimânt că trupul lui frământat găsise alcătuire 
asemănătoare ca să-l odihnească, era cuprins de vrăjmășie. O 
luptă cumplită se da în el. Incă de când Adina îl privise speriată, 
înspăimântată, gonindu-l, simţise o zare care se lumina în negura 
dintr'însul. Cu cât se depărta de conac cu atât îl chinuia nevoia 
să o lămurească. Ca animalul pe care instinctul îl mână acolo 
unde se află prada, ori izvorul, ori rădăcina care să-i vindece rana, 
Luky se întoarse acolo unde ştia că-i sta deslegarea..,. 

Neomenesc fusese traiul lui de un an de zile, crud, barbar. 
Işi aşezase vieața în mâna Adei ca pe un dar prea preţios cu care 
ea nu ştiuse să umble. Atâta vreme nu făcuse nimic, izvorul colo- 
rilor îl simțea uscat în el, curbele desenului se încâlciseră ca un 
culcuș de viermi. Cine avea să-l mai scoată din starea aceasta în 
care ființa-i atingea când cerul, când se prăvălea în prăpăstii 
întunecate, de unde plângea zadarnic după seninul și armonia 
lui. Renunţase la tot și trăise din capriciul ei, pe loc. Uneori se 
simţea ca o iască, alte ori vieața mustea din el ca o floare pe vin. 
In asemenea clipe, se simțea aproape de deslegare, un pas înaintea 
porţii, a unei porţi domnești pe care mâna lui avea să o deschidă. 
Pasul acesta era însă neînchipuit de greu de înfăptuit şi imaginea 
a ceea ce avea să fie doar cu un pas înainte, se pierdea, lăsându-l 
amețit și fără echilibru, 

Avusese viziunea «începutului » privind-o pe Adina culcată 
în arc între braţele fotoliului. Se răsucise în el uimirea ca un vrej 
aprins și se simţi hoț. Ochii lui nerăbdători furau lacom coloarea 
şi nuanța şi când simți că luase cu sine tot, voi să fugă. Cu toate 
astea nu era deplin ceea ce culese, se simţea întocmai ca un meşter 
așezat între scule, căruia îi lipsesc braţele. Și astfel se apropiase 
de Adina. Mângâierele ei, fiecare gest pe care-l făcea, punea 
bucăţică cu bucăţică braţele înapoi, îi creştea carnea, îi turna 
sânge în vine, îi mișca degetele. Atunci văzu precis cu claritate 
uimitoare, întreaga lui realizare viitoare. Triumful acestei desco- 
periri îi străbătu trupul aprinzându-i privirea, făcând-o ascuţită 
ca un ac. Adina o surprinse, Luky ştia că era crud în asemenea 
clipe, că ceva ce nu mai era omenesc lucra sub fruntea devenită 

deodată întunecată, ceva ce-l înspăimânta pe el însuşi. Poate 
țâșnea în ochi certitudinea că viaţa ce-l străbătea, aceeaşi viață 
trecută prin atâtea alte trupuri, își găsise în sfârșit împlinirea... 

Pe urmă dase târcoale casei şi fugise peste ogoare, îngrozit, 
înfricoşat, spre lac. Vântul sufla prin păr răcorindu-i tâmplele, 
Nu, încă nu era tot, încă nu. Dacă avea să plece acum, avea să 
facă jumătate de lucru. Și totuşi nu se putea întoarce, nu mai 
putea îndura chinul în care-l asvârlea mereu Adina. 

Simţea că mai trebuia ceva, ce-l făcea să-și simtă pasul în- 
greunat. Se întoarse... 

Acum după ce luase cu sine tot ceea ce avusese nevoie fiinţa 
lui, trebuia să fugă, să se salveze. Nu era decât un hoț introdus 
într'o locuință din care furase ceea ce era mai de preţ. Și nu se 
simţea vinovat, nici ticălos. Mai avea de învins trupul pe care-l 
simţea gata să-l trădeze. Ii simţea chinul cu care se desfăcea de 
cel al Adei și se bucura de chin în vreme ce fâșii de lumină se 
împleteau într'însul făcând hamac dulce sufletului slăbit din 
strânsori. Acum va realiza chinuitorul tablou după care se sbă- 
tuse atâta vreme, acum când cunoștea însăși esența subiectului, 
cel din urmă și cel mai intim palpit. Ada după noaptea aceasta. 
Odihna ei de jos, din sufragerie în albia fotoliului, fusese un act 
prevestitor. Săvârșise cu un ceas mai înainte de a fi a lui, odihna. 
In ea, acolo jos, cu braţul îndoit peste piept, cu celălalt căzut 
lângă fotoliu, văzuse în sămânță toate oboselile trupului avut, 
cufundarea leneșă în bucurie, în acea tremurată savurare pe înde- 
lete a amintirii de o clipă, acea dulce ascultare a armoniei inte- 
rioare înscăunată cu triumf în ființă, acea unică clipă de după 
extaz... 

... Nu avea răgaz, nu putea întârzia. 'Trecuse dincolo de por- 
ţile dorite şi acum se simțea înnecat de orizonturi visate, pline 
de miez. Ce se va întâmpla dacă nu avea să plece?... Se va îm- 
potmoli... Se gândi cum va fi Ada mâine dimineaţă; care-i va 
fi întâiul cuvânt pe care avea să-l rostească. De revoltă? De bu- 
curie? Va plânge? Il va goni? Nu, nu trebuia să se gândească. 
Nu-l mai interesa dacă mâine va mai fi o zi în care femeia de 
alături se va trezi, va vorbi, va râde, va plânge. Nu-l interesa. 
Se aplecă peste ea privind-o cercetător. Braţele strânse între 
genunchi aduși, curba spatelui șerpuind în jos spre pulpe. Ri- 

dică din umeri. Trup frumos dar mort, secat de el. Mai aruncă 
o privire de sus până jos, nu flămând ci întregit de un prea plin 
smuls ei, se aplecă, apucă cearșaful subţire strâns la picioare 
şi o acoperi până peste păr ca un linţoliu... 


Porni peste ogoare, prin apa lanului copt, strivind spicele 
grase sub picioare. Răcoarea dimineţii îi îmbrăca obrajii... 

— Sunt un ticălos, un sălbatic, sunt un ticălos își spunea 
cu o chinuitoare bucurie. 

Ajunse în drum, de acolo peste o livadă umedă de rouă, nimeri 
sub lanțul unor râpe. Fără să judece dacă luase bine drumul spre 
gară, deslegat parcă din cătușele morţii, urcă râpa nămoloasă 
fericit, plin de o ameţeală nemărginită ca și când în jurul minții 
lui aburii compuși din mii de otrăvuri subtile și necunoscute 
s'ar fi concentrat infuzându-se în pasta creerului. Incă nu știa 
precis ce trăia, simţea însă o sufocare de care scăpa prin fuga ce-i 
punea în mișcare sângele proaspăt, înviind plămânul nouei vieţi 
de care se simțea cuprins. 

Zorile se iveau în faţa lui peste dealuri, vegetația începea să 
se desfacă din apa cenușie și turbure a nopţii, luând colori precise, 
proaspete, umede. Imaginea Adei se topea undeva în trecut, 
n'avea vreme să se gândească la ea, nici n'ar fi ştiut cum ar fi 
trebuit să o facă. Era plin de minunca deslegării lui trupești şi 
scânteia lucrului desăvârșit îi ardea mintea şi ochii. 

Soarele se ridica proaspăt și cald. Luky străbătu pădurea, 
ascultând frunza trezindu-se din noapte cu acel sgomot abia 
perceptibil de adânca vibraţie. Nimeri întrun câmp ameţindu-și 
privirile pe urma sborului sfredelitor al ciocârliei și ajunse la 
un canton. Pământul galben strâns de pe râpe îi cuprindea ghe- 
tele, părul îi flutura în desordine și gâtul ieșea bronzat dintre 
buzele cămășii desfăcute. In ţarcul din spatele casei femeia can- 
tonierului da grăunţe orătăniilor strânse în jurul fustelor sumese 
şi când îl zări scoase un mic ţipăt.— Doamne, ce mai'era și cu bär- 
baţii aceştia, murmurase apropiindu-se. De sigur făcuse chef cu 
primarul din sat, căci fusese ziua lui. Nici nu se putea altfel. Il 
pofti să şeadă la soare pe băncuţa de lângă canton, îi aduse o 
ulcică cu lapte proaspăt muls,—« ca să-l limpezească la cap». Luky 
o întrebă de oprește vreun tren pe aci. Trenuri treceau multe 

dar de abia după 3 ceasuri oprea un personal. Luky asculta doar 
pe jumătate cele ce-i vorbea femeia, zâmbind în neșştire, beat 
de eliberare, în vreme ce soarele îi juca în păr, pe obraji, pe mâini. 


Urmară zile cumplite. Trupul Adei înnebunit intrase într'o 
agonie lungă și sfâșietoare. La început se sbătuse, se chinuise. 
Nu putea pricepe ce se întâmplase, ce fusese, ce-l gonise pe Luky 
de lângă ea, unde se afla, de ce nu venea? Sângele își schimba 
palpitul de nenumărate ori pe zi, un fel de pară se plimba de-a 
lungul ei ca și când cineva ar fi învârtit-o necontenit în fața unei 
guri de cuptor. In urmă veni încremenirea. Fiinţa își opri trăirea 
ca și când at fi fost cuprinsă într'un tipar de ipsos... și se simţi 
bolnavă. Adăpostea în ea zeci de mici dureri așezate în fiecare 
loc, sub umăr și pe el, sub coaste și pe piept, în şold şi sub genunchi 
şi toate împreună o împovărau ca și când durerea crescută ca un 
cancer și-ar fi înfipt rădăcini adânci pe aria întinsă şi bogată a 
trupului ei. Era prielnic şi mustos acest pământ, în care boala 
se aşezase cu statornicie. O cuprinsese un fel de frică, o spaimă 
fără sens. Bătrânele se simțeau neputincioase să o ajute, făceau 
înspăimântate descântece, clătinau uimite capul una spre cea- 
laltă nepricepând de unde luase fata o asemenea boală ciudată, 
ce o ţintuia în fotoliu, cu privirea fixată undeva în aer. Incercau 
să-i vorbească, să se miște în fața ei pentru a-i întrerupe acea 
lungă și înspăimântată privire. Ada nu le auzea, nu le vedea. Ea 
asculta mersul vieţii în ea, a unei vieţi cu sensul destrămat. Asculta 
drumul sângelui, al aerului prin plămâni, alcătuirea ideilor în 
minte. 'Trupul părea făcut din material transparent ca acele corpus 
humanum din laboratoare, în care o picătură de lichid colorat pus 
în mișcare de un buton, străbate diferite organe, trasând drumul 
pe care îl urmează dumicatul ori hapul de aer. Ada se înveselea 
când reușea să «vadă » un punct în creer devenind deodată roşu 
și începea să râdă. Bătrânele îngrozite îşi făceau cruce, fata se uita 
la ele cu milă. Ar fi voit să le explice, cum făcea de reușea să-şi 
privească în cap prin ţeastă ca printr'un înveliş de sticlă. Dar ce 
erau ele în stare să priceapă. Ridică umărul cu jale şi-şi urma 
cercetările ei ciudate. După câtăva vreme, ceea ce vedea se întu- 
neca şi atunci i se făcea frică. Numai Matei o putea scăpa de 
această spaimă şi numai el reuşea să o liniştească. Palma lui băr- 

bătească se așeza pe frupte şi o simțea ca un prişniț prin care 
curgeau izvoare reci, mereu primenite. Matei o liniştea fiindcă 
nu-i vorbea. Sta lângă ea nemișcat și numai lui îndrăznise să-i 
comunice ceea ce trăia. lar el o pricepea... Dacă îl întreba de 
vedea cumva cum sângele i se urca prin vine, cum valvele îl ajută 
în drum ca lopeţile de pe roata morii, el o înţelegea, îi da drep- 
tate şi era gata să-i descrie drumul cu creionul pe hârtie, ca pe o 
hartă mersul râurilor. 

Cu timpul frica se vindecă lăsând în urmă un fel de neîncredere 
în sine, care nu se risipea decât în prezenţa lui. Fără el nu se 
simțea în stare a ţine în mână paharul cu lapte, îi era teamă că 
avea să-l scape, că degetele nu mai aveau putere să-l cuprindă. 
Numai el o elibera de această încremenire în care trăia până în 
clipa când apărea pe uşe. Cu toate astea nu se putea lămuri cum 
setea pe care o simțea, de a intra Luky pe ușe era potolită totuşi 
de vărul Matei şi câteva clipe în nedumerirea ei, avea senzația 
pe care o simţi când duci la gură un pahar în care crezi că se 
află o anume băutură și după ce ai sorbit-o cu poftă, constaţi 
desamăgit că fusese cu totul alta decât cea pentru care toți nervii 
de pe buze şi limbă se pregătiseră. Până să încerce să lămurească, 
să întrebe, se simțea cumplit de obosită, iar Matei se și afla lângă 
ea, îşi așeza palma lui lată mereu răcorită peste fruntea care-i 
ardea, și uita ce voise să lămnrească, setea de Luky se topea înlo- 
cuită de el şi Ada nu mai simţea decât o imensă dorinţă de a 
plânge. Se ghemuia în pieptul lui ca lângă un tată, își lăsa obrajii 
cuprinși de palmele lui în vreme ce o alinta —cât se sbuciumă 
copilul meu —și auzindu-l, Adina se înduioşa de sine însăşi şi 
o milă imensă o cuprindea și plângea astfel cu capul sus, spri- 
jinit în palmele lui ca şi când ar fi fost expusă pe un postament 
într'o vitrină. Buzele se strângeau ca la copii, se resfrângeau, 
tremurau ușor şi din ce plângea mai mult, îi era mai milă de ea 
şi plânsul o înneca mai mult. 

Cu vremea, ființa Adei pe care fuga lui Luky o prefăcuse 
într'o rană, devenise prin apropierea lui Matei, o rană vindecată, 
o alcătuire nouă de pe care urmele vechi dispăreau încetul cu 
încetul... Toată boala aceasta mistuitoare se petrecuse într'o 
semiconştiență. .. şi durerea... şi vindecarea... ca în acele febre 
tropicale care te cuprind deodată și te părăsesc tot astfel, întu- 

necându-ți mintea încât nu reuşești a-ți da seama deplin de cele 
întâmplate cu tine. După multe zile, într'o dimineață, dacă ai 
scăpat, te trezești ca dintr'un vis adânc şi te apuci să sfârşeşti 
lucrul început cu săptămâni în urmă ca și când l-ai fi lăsat din 
mână numai în ajun. 

Mai târziu, mintea însănătoșită a Adinei nu se putea con- 
centra nici când asupra zilei dela conac şi nici asupra celor ce 
urmară. Un hiatus se alcătuise din aceste luni de lungă agonie. 
Când se gândea la Luky era cuprinsă de nedumerire, iar mintea 
ei nici mai târziu, —ca și atunci —nu era în stare să priceapă. 
Plecarea, fuga lui și tot ceea ce fusese, se fixase în ea, dându-i 
conștiința că alături de el îşi trăise adevărata viață, Luky rămânea 
la periferia vieţii pe care o trăia acum ca un satelit deslipit de 
miez, proiectat de capriciul forțelor planetare în spaţiul sideral, 
cu tot atâtea posibilități de reîntoarcere ori de pierdere în neant. 
Iar cu timpul el și amintirea lui se micșoră şi Ada în scurgerea 
anilor le privea cu duioşie depărtându-se, așa după cum priveşti 
de pe platforma celui din urmă vagon, gara, ce devine din ce în 
ce mai mică şi în care ai lăsat toate bucuriile și tristeţile... 


IOANA POSTELNICU 


VIZIUNI ŞI IMAGINI 


— TRADUCERI — 


II 
POEME DE IUBIRE 


RENÉ MAUBLANC 


La pian: 
Patru mâini 
Dar un singur suflet, 


2 
Când e drăguță cu mine, 
E ca să mă 'ncurajeze 
Sau ca să-l plictisească pe Celalt? 


3 
Da, vreau s'o văd, 
Ca şi pe logodnicul ei, 
Dar nu împreună. 

4 


O singură privire au schimbat 
Și "n inimă am simțit un cuţit. 
Atât de mult o iubesc? 

5 
La cea mai mică-adiere, 
Sub cenușa inimii mele, 
Flacăra "'nviază. 
RENE DRUART 
6 


Dacă vei deschide scfisoarea, 
Parfumul sufletului meu 
Te va ameţi deodată. 


MARIANNE FOCK 


7 


Nu mă 'ntreba: Ce am, 
Dacă nu eşti în stare să ghicești, 
Cum ai să mă consolezi? 


JEAN BRETON 
8 


Ca să trecem podul care se clatină, 
Am luat-o de mână, 
Și, totuși, dânsa m'a susţinut. 


9 


La foc, cu vechile scrisori de iubire! 
Dar, sub cenușe, cuvintele străluciră: 
Voiau parcă să mai trăiască... 


J.-M. JUNOY 
10 


Glas neuitat, 
Mângiietor ca și luna 
Pe-un lac întunecat ! 


VIZIUNI ŞI IMAGINI 


II 


Inlänțuire prea scumpă, 
Zadarnic încerci să te urci 
Spre sufletu-mi crucificat | 


12 


Te "'nșeli, scumpa mea, 
Cuvintele tale sunt zadarnice, 
Plâng de bucurie. 


13 
Aseară, trecând pe lângă mine, 

MAX JACOB 


GABRIEL BOISSY 


Mi-a aruncat un buchet de garoafe. 


Dar de ce, dupä-aceea, a fugit? 


PIERRE DESCHLOZEAUX 


14 


Floarea prea scumpă se scutură,., 


Vor înflori altele, 
Le vei culege. 


I5 
Ea a spus: Da, 
Dar a răspuns atâta de iute, 
Incât am înţeles: Nu. 


16 
Nu-mi vorbi de-afinități secrete: 
Iubirea nu-i o alianță, 
E-o veşnică luptă. 


RENE SABIRON 


PIERRE DE PALMA 

SENTA SARAVASTI 
17 


Leagă-ţi fluerul de crengile acestui arbore 
Și vino cât mai repede: laptele pe care l-am fiert, 
Incepe să se răcească în oalele de pământ. 


18 
Ascultând cântecul tău de iubire, 


Am văzut într'un brad un cuib părăsit 
Și cuvintele mi s'au stins înnăbușşite pe buze. 


19 
O, Principe, înainte de-a părăsi grădina casei mele, 
Voi arunca sub picioarele tale: inima mea 
Ca un covor ţesut din amintirile trecutului nostru. 


20 


Ai privit fântâna limpede a ochilor mei, 
Cupa 'nbălsămată a buzelor mele 
Și totuşi, ţi-ai urmat drumul ca un călător în noapte. 


ANONIM 
21 
Ieri, am găsit o roză 
In fundul unui sertar. 
Cine oare mi-a dat-o? 
22 
Nu mai spune: nu, 
Știu bine că mă iubeşti. 
De ce vrei să minți? 
23 


Tu dormi. 
ţi aud respirarea; 
Pe-a mea, n'o aude nimeni, 

24 
In umbră, două siluete; 
La fiecare bătaie de ceas, 
O sărutare pe buze. 


JULIEN VOCAUCE 


25 
O, linia, 
Graţia 
Și minciunile Ei! 

26 


După ce corpurile lor 
Au vibrat ca o singură coardă, 
Și-au jurat, ca niște naivi, credință eternă. 


27 
De câteva zile, Iubirea 
Işi poartă torța 
In umbra palatului meu. 


28 


O, scumpa mea, ascultă 
Cum înfloresc sărutările 
In sufletele noastre | 


29 
In trista mea viaţă, 
Tu singură, ai strălucit 
Ca o lumină mângâietoare. 


30 
Aide !... nu fii atâta de rea 
După cum vrei să te-arăţi; 
Plângi puţin și cere-mi iertare. 

3I 
In legănarea şoldurilor tale, 
Simfonia visurilor mele 
Trăieşte şi mai strălucitoare, 


32 
Sensibilitatea ta plină de tinerețe 
Adeseori am făcut-o să se ascundă de mine. 
Scumpă şi delicată floare, redeschide-ți corola | 


33 
Cu cât sufletele noastre se armonizează, 
Cu atât devenim mai pretenţioşi 
Şi suferim la cea mai mică nepotrivire. 


34 
Ce s'a ales 
De sufletele care s'au iubit? 
— Un pumn de țărână spulberată de vânt. 


AL. T. STAMATIAD 


BLOCADA, 
ECONOMIA GERMANĂ DE RĂZBOI 
ȘI DREPTUL RĂZBOIULUI MARITIM 


Fenomenul războiului, ca înfățișare a luptei veşnice pentru 
viață din lumea plantelor și a animalelor, îl întâlnim mai ales în 
istoria omenirii ca factor principal de schimbări și de progres chiar 
dacă, în desfășurările lui, e însoțit de atâtea distrugeri, suferinţe 
şi lacrimi. Poate şi de acea paginile istoriei ne apar, pe drept 
cuvânt, ca o poveste fără de sfârşit a războaelor, cu încercări de 
lămurire asupra pricinelor care le provoacă și cu învățăminte 
folositoare de tras din lupta aceasta a popoarelor. 


CAUZELE DE TOTDEAUNA ALE RĂZBOAIELOR 


In mulţimea pricinelor văzute sau ascunse, care au deslănțuit 
războaele dealungul istoriei, cele de caracter economic sunt pre- 
cumpănitoare și ies la iveală, sub felurite înfățișări, de îndată 
ce le cercetăm mai deaproape. 

Războiul, prin el însuși, fiind o expresie a luptei pentru viață 
a popoarelor, e firesc ca lupta să se ducă pentru stăpânirea și 
lărgirea spațiului necesar vieţii, fie sub forma pământului, care 
ne dă putinţa de trai, fie sub ceaa drumurilor de apă, și a căilor 
de comerţ maritim, care au făcut, înaintea drumurilor de uscat, 
legătura dintre continente, cu popoarele şi bogăţiile lor naturale. 

Istoria omenirii, începând dela legendele antichităţii, cuprinde 
descrieri de războaie și expediţiuni cu caracter economic pentru 
stăpânirea drumurilor de apă şi a pământurilor depărtate, vestite 
pentru bogăţia lor. 

Povestea lânei de aur din Colchida, ţinutul de pe coasta răsă- 
riteană a Mării Negre, pe care expediţia Argonauţilor Greci, cu 
Jason în frunte, a pornit s'o găsească și s'o readucă acasă, nu-i 
altceva decât istoria simbolică a goanei după bogăţiile vestite pe 
atunci ale regiunei. 

Războiul Troiei e, şi el, un alt conflict economic, născut din 
nevoia de viaţă și de expansiune a Grecilor din insulele sărace 
ale Arhipelagului spre ţinuturile largi și bogate ale Asiei Mici 
şi ale bazinului Mării Negre. 

Istoria antichităţii şi a Evului de mijloc e plină de fapte, pre- 
cise și verificate, privitoate la războaiele dese, întrerupte din când 
în când prin tratate de pace sau pacte de amiciţie, pentru stăpâ- 
nirea strâmtorilor Mării Negre ca drum de trecere spre țărmurile 
acestei mări, cât și pentru monopolul comerțului cu anume centre 
dela gurile Dunării și din bazinul acelei mări sau chiar pentru 
stăpânirea propriu zisă a unor orașe maritime din același bazin 
(d. p. Callatis, Caffa, Tana, Moncastro, etc.). 

Statele greceşti de dincolo de strâmtori, sub forma orașelor 
comerciale ale vremei, ca şi republicele italiene medievale (Ve- 
neţia, Genova şi Pisa) neavând destul spaţiu vital la ele acasă, 
îşi căutau mijloace noi de viață în Marea Neagră. Dar întâlnirea 
lor concurentă, pe drumurile de apă și în regiunile de coastă mari- 
timă, a fost un prilej statornic de conflicte și ciocniri armate în 
antichitate și, apoi, în Evul de mijloc. 

Faptele acestea nu erau decât repetarea întâmplărilor asemă- 
nătoare din Mediterana, unde cetăţile feniciene (Tyrul, Sidonul și 
Cartagena), cele grecești (Rhodosul și Creta), în sfârșit Roma 
imperialistă au cunoscut concurența şi războiul pentru spaţiul 
vital de stăpânire, dar și de expansiune. 

Descoperirea Americii și desvoltarea navigaţiei pe apele de- 
părtate ale pământului, au dus mai departe concurenţa și răz- 
boaiele maritime cu un pronunţat caracter economic, între Spa- 
nioli și Portughezi, în America de Sud, ca şi în cea centrală. Olan- 
dezii, Francezii şi Englezii au intrat, îndată, în goana după cuceriri 
de pământuri noi cu bogății, pe care închipuirea populară le exa- 
gera, iar întreg globul pământesc a ajuns să fie, foarte curând, 
prea mic şi prea îngust pentru pofta de îmbogăţire uşoară prin 
cuceriri şi stăpâniri coloniale. 

Strălucite civilizații vechi din noul continent, a Aztecilor 
(Mexico) și a Incaşilor (Peru), au căzut sub loviturile cucerito- 
rilor europeni, care aduceau armele de foc, lăsând în istorie urme 
de cruzimi, de trădări şi de răzbunări, alături de acte de mare 
curaj, legate de numele câtorva cuceritori: Cortez, Pizzarro şi 
Almagro. 

Stăpânirea mărilor, ţintă supremă a războaielor economice cu 
scop de îmbogăţire și de putere politică, apare în lupta de concu- 
rență dintre Spania, Olanda, Anglia şi Franţa preocuparea tot 
mai vădită şi mai caracteristică a veacurilor din urmă. 

Prăbuşirea maritimă a Spaniei lui Filip II, după nimicirea 
flotei sale (Invincibile Armada) de către Anglia, la sfârşitul veacului 
al XVI-lea, apoi distrugerea concurenţei olandeze, un veac mai 
târziu, pe urma Actului de navigaţie al lui Cromwell şi, în sfârşit, 
victoria lui Nelson la Trafalgar, împotriva flotelor unite ale Franţei 
şi Spaniei la 1805, au consfințit supremaţia britanică a mărilor. 


BLOCADA CA ARMĂ DE RĂZBOI ȘI EVOLUȚIA ECONOMIEI 
MODERNE 


Perioada războaielor napoleoniene şi a coalițiilor grupate în 
jurul Angliei, pentru înfrângerea marelui Corsican, e caracteri- 
zată de folosirea blocadei maritime, ca armă prin excelență eco- 
nomică, în scopul de a birui pe un dușman prea puternic din 
punctul de vedere strict militar. Proclamaţiile repetate de blocus 
fictiv (pe hârtie) între cei doi dușmani neînduplecaţi, Anglia 
şi Franţa lui Napoleon, au durat câțiva ani începând dela 1806, 
prin blocarea imperiului francez dela gura Elbei până la Brest, 
la care Napoleon, prin decretul dat la Berlin, răspundea drept 
„represalii, cu blocada continentală împotriva Angliei. 

Merită să fie amintite, astăzi, considerațiile de drept maritim 
pe care se întemeia decretul lui Napoleon spre a socoti blocusul 
englez ca «un monstruos abuz», cum și declarația că atât timp 
cât Anglia nu va recunoaşte că «legile războiului sunt aceleaşi 
pe pământ ca și pe mare », prevederile decretului dat vor rămâne 
principiile de bază ale imperiului francez. 'Trebue reţinută însem- 
nătatea acestei declarații al cărei înțeles va reeși, mai bine, când 
vom vorbi despre Dreptul războiului maritim. 

Se înţelege că loviturile schimbate între cei doi dușmani se 
spărgeau mai ales în capetele bieţilor neutri, care nu luau parte 
la luptă! 

Dar blocada maritimă, ca armă de războiu economic, a rămas, 
din perioada napoleoniană până astăzi, principalul instrument 
de luptă al Angliei împotriva dușmanului. 

Cât priveşte transformările economiei și ale comerțului inter- 
naţional, ele n'au făcut de atunci decât să sporească însemnătatea 
şi puterea acestei arme, întemeiată pe supremaţia navală, în caz 
de războiu, contra unui dușman mai slab pe mare. 

Intr'adevăr, desvoltarea mașinismului în producţie prin intro- 
ducerea puterii Aburului, prin naşterea capitalismului modern și 
a economiei industriale, în sfârşit perfecționarea mijloacelor de 
comunicaţii și transporturi, sunt factorii principali, care au revo- 
luţionat aproape condițiile vieții- economice a lumii în decursul 
veacului al XIX-lea. Dela economiile naţionale ale Statelor, limi- 
tate oarecum la posibilitățile proprii din lăuntrul graniţelor fie- 
căruia, s'a trecut, aproape deodată, la economia internaţională de 
schimb, cu nesocotirea granițelor și a spațiului, prin mișcările de 
capitaluri în căutare de investiţii, prin aducerile masive de materii 
prime în regiunile industriale mai desvoltate, cât şi prin trans- 
porturile lesnicioase de produse industriale dela locurile de pro- 
ducție pe pieţele de consumaţie. Fenomenul de unificare și de 
solidarizare a vieţii economice internaţionale, după principiul 
vaselor comunicante, a făcut să se nască, însă, o dependenţă eco- 
nomică grozavă a țărilor industrializate față de pieţele de apro- 
vizionare cu materii prime, şi, mai ales, o atârnare a lor de liber- 
tatea căilor maritime pentru aducerea de peste Ocean a acestor 
materii necesare la întreținerea activităţii productive. 

In asemenea condiţii schimbate ale vieţii popoarelor, putinţa 
de a tăia legăturile cu pieţele de aprovizionare prin războiul de 
blocadă totală, de către adversarul superior pe mare, devenea o 
armă îngrozitoare la dispoziţia acestui adversar şi, în același timp, 
o pricină de slăbiciune aproape mortală pentru viaţa și indepen- 
denţa politică a Statului expus la războiul economic. 

Conflictul cel mare din 1914, prin proclamarea blocadei eco- 
nomice împotriva puterilor centrale de către coaliția aliată în 
frunte cu Anglia, a însemnat confirmarea cea mai deplină a tuturor 

prevederilor ce erau de tras despre puterea blocadei totale, ca 
armă de război, după transformările aduse vieții economice mo- 
derne prin mașinism, concentrare capitalistă şi perfecționare a 
mijloacelor de comunicaţii și transporturi. 


EFECTUL BLOCADEI TOTALE IN CURSUL TRECUTULUI RĂZBOI 


Față de preocuparea principală a acestui studiu, nu e locul 
să ne oprim prea mult asupra efectelor blocadei interalitate din 
marele război trecut. 

E destul să amintim, de pildă, că într'a doua lună chiar dela 
izbucnirea războiului din 1914, comandamentele diferitelor ar- 
mate germane adresau către comandamentul suprem cereri grabnice 
şi stăruitoare de muniţiuni, fără de care continuarea acţiunii 
ofensive pe frontul apusean devenea cu neputinţă. Dar înaltul 
comandament nu era în stare să răspundă acestor apeluri dispe- 
rate pentru motivul foarte simplu că se sfârşiseră toate rezervele 
de salpetru, materie primă absolut necesară la fabricarea pulbt- 
rilor de explosive de artilerie, iar aducerea acestei materii din 
Chile era :u neputinţă din pricina blocadei maritime 1). 

Cum e lesne de înţeles, lipsa aceasta de salpetru nu era numai 
ea care stingherea, deodată și în chip atât de primejdios, funcțio- 
narea mașinei de război germană. Lipsa bumbacului, a cauciu- 
cului și a combustibililor lichizi, spre a pomeni câteva din mate- 
riile prime importate de peste mări, primejduiau însăşi apărarea 
Germaniei şi cereau deslegări grabnice spre a se putea continua 
războiul. 

Dar ceva și mai grav, dacă se poate spune astfel: lipsurile de 
materii prime aşa de strict necesare industriilor de armament şi 
de muniţiuni, în plin război, nu erau singurele care primejduiau 
Germania pe urma blocadei interaliate. O bună parte din hrana 
populaţiei și a armatelor era, de asemenea, împiedecată să vină de 
peste mare, prin blocada totală, care, precum vom vedea mai 
departe, trata deavalma materiile necesare războiului și armatei, 
ca și pe cele de natură pașnică, necesare populaţiei civile. Astfel 
că şi dacă problema materiilor prime pentru război, ar fi fost 


1) W. Greiling, Chemiker kämpfen für Deutschland, Berlin 1940, p. 5 3i urm. 

deslegată prin sforțările chimiei, cum vom vedea, rămânea ame- 
nințătoare și nedeslegată problema materiilor alimentare nece- 
sare la întreținerea populației civile (hrană și îmbrăcăminte). 
Gravitatea acestei lipse e lesne de înţeles când se ştie că starea 
de spirit şi capacitatea de muncă productivă a populaţiei civile 
sunt condiţiunile neapărate pentru susținerea morală și materială 
a armatei luptătoare. 

Războiul acesta de «înfometare» a populaţiei civile prin 
blocada totală, a lăsat urme groaznice în Germania, după cei 
patru ani ai marelui război trecut. Cercetările Fundaţiei americane 
Carnegie, organizate în ţările supuse blocadei dela 1914 la 1918 
şi publicate în preajma anului 1930, au scos la iveală constatări 
înfiorătoare despre stările sanitare provocate în Germania, pe 
urma războiului economic trecut. Sporirea extraordinară a morta- 
lităţii, apariţia unor epidemii datorite subalimentării și degene- 
rescenţa fiziologică a unei întregi generaţii de copii pe atunci, 
sau de noi născuţi în acele grozave împrejurări de război, sunt 
urmările cele mai puţin simpatice și mai puţin civilizate ale armei 
economice mânuită împotriva dușmanului. De aceea, precum 
am mai spus-o !), cruzimile războiului economic, prin blocadă 
totală, depăşesc orice se poate închipui ca grozăvie de război sub 
forma distrugerilor, rănirilor și a uciderilor cu armele de tot 
felul, pe frontul de luptă propriu zis între luptători, cât şi în 
sânul populațiilor civile dinappia fronturilor, prin bombardările 
aeriene. 

Netăgăduit că războiul prin blocadă totală, în timpurile mo- 
derne de solidaritate și interdependenţă economică a popoarelor, 
a fost cea dintâi încercare spre a izola, cu desăvârşire, o ţară în- 
treagă de restul lumii, după cum a fost și cel dintâi caz când o 
economie națională modernă, care făcea organic parte din eco- 
nomia lumii, se vedea nevoită să trăiască numai prin mijloacele 
ei proprii adaptându-se noilor împrejurări spre a putea rezista 2). 
Fireşte că o asemenea experienţă, foarte interesantă şi instructivă 


1) Comunicarea despre 4 Armele și metodele noi de luptă în Dreptul răz- 
boiului » în ședința dela 2 Mai 194r a Academiei de ştiinţe morale şi politice 
din Bucureşti. 

2) Prof. Gustav Cassel, Deutschland wirtschaftliche Widerstandskrajft, Berlin, 


1916, p. 195. 

pentru omenirea întreagă, însemna o chestiune de viață sau de 
moarte în cazul Germaniei, înconjurată din toate părțile de duş- 
mani, într'un război de coaliție. 


CAPACITATEA DE REZISTENȚĂ ŞI DE ADAPTARE A GERMANIEI 
LA CONSTRÂNGEREA BLOCADEI 

Dacă socotim că rezistența Germaniei în conflictul trecut a 
ţinut patru ani, după ce au fost învinse cele dintâi greutăți ale 
începutului, — neașteptate şi neprevăzute sub influența credinței 
generale că un război modern, cu participarea totală a puterilor 
naționale, nu poate fi decât de foarte scurtă durată prin epui- 
zarea grabnică a tuturor beligeranților —se poate spune, fără 
greş, că Germania a trecut, cu mare succes, proba de foc, 
Sfârșitul războiului, prin armistițiul din Noemvrie 1918 cu 
pacea următoare dela Versailles, nu s'a datorat lipsurilor pro- 
vocate în Germania prin războiul de blocadă, ci pierderii, după 
patru ani, a credinţei că biruința mai putea fi câștigată, Aceasta 
e cel puţin convingerea mai multor publicişti germani 1) şi ea 
corespunde faptului că, în clipa armistițiului, fronturile de luptă 
ale Germaniei erau aproape neatinse, iar depozitele de arma- 
ment şi muniţiuni pline cu rezerve. 

In orice caz, prelungita rezistență economică a Germanici 
în trecutul război s'a datorat puterii de grabnică adaptare la 
noua situație a poporului german, spiritului său admirabil de 
organizare și de disciplină, cât și capacității de muncă și de jertfă 
a populaţiei civile, dinapoia fronturilor, pentru susținerea sforțării 
militare. Prin transformarea şi adaptarea vieţii sale economice la 
nevoile unui război de lungă durată, agravat încă prin acțiunea 
blocadei totale, Germania a făcut o experienţă fără precedent pe 
care, apoi, în anii următori păcii dela Versailles, în special după 
venirea la putere a regimului național socialist, a reluat-o, a con- 
tinuat-o și a desăvârșit-o până la izbucnirea actualului război, 


ECONOMIA RĂZBOIULUI CA RĂSPUNS RĂZBOIULUI ECONOMIC 


Aceasta constitue ceea ce s'a numit cu diferiți termeni Wehr- 
wirtschaft şi Kriegswirischaft, ca o urmare logică și o ripostă de 
legitimă apărare la Wirtschaftskrieg, adică apărare economică sau 


1) Maior dr, K, Hesse, Der Kriegsroirtschaftliche Gedanke, Hamburg, 1935; p. 31. 

economie de război, după traducerea franceză, prin opoziție cu 
economia din timp de pace, drept răspuns războiului economic, 
pe care dușmanii Germaniei l-au dus și era lesne de prevăzut că 
aveau să-l repete împotriva ei. In acest înţeles de ripostă prevă- 
zătoare, economia germană pentru război, pregătită amănunțit 
chiar din vreme de pace, apare ca un compliment necesar al pre- 
gătirilor militare propriu zise pe uscat, pe apă şi în văzduh, pe 
care orice Stat e dator să le facă spre a-şi garanta viaţa și viitorul, 
indiferent de caracterul lor ofensiv sau defensiv, 

Vom examina cât se poate de scurt înţelesul şi conţinutul eco- 
nomiei războiului în trecut, spre a ajunge, apoi, la cea desvoltată 
în Germania de astăzi, sub influența împrejurărilor din afară, 
prin comparaţie cu înțelesul și conţinutul economiei simple din 
timpuri normale de pace și de colaborare internațională, adică 
prin comparaţia cu datele clasice ale ştiinţei economice spre a-i 


A 


scoate în vedere caracteristicile 1), Abia la urmă vom reveni la 


1) O foarte bogată literatură despre Economia războiului a apărut după răz- 
boiul trecut în toate ţările și mai ales în Germania. Redăm aci o scurtă biblio- 
grafie: Colonies et matières premières, Paris, 1938 (cuprinzând un ciclu de con- 
ferinţe cu diferiţi vorbitori organizat la Paris în anul şcolar 1937/38, de Centrul 
european al Fundaţiei Carnegie); A. Piatier, L'économie de guerre, Paris,1939; 
Gen. W. Sikorski, La guerre moderne, Paris, 1935, cu prefața mareșalului Pé- 
tain; G. Valois, Guerre ou blocus économique, Paris, 1939; E. Wagemann, La 
strategie tconomique, trad. din germană, Paris, 1938; A. C. Pigou, The political 
Economy of War, ed. II, Londra, 1940; A. Plummer, Raw materials or War ma- 
terials? Londra, 1937; E. Staley, Raw materials in Peace and War (raport la 
conferinţa de studii internaţionale dela Paris în 1937); Vito Beltrami, Z pro- 
blema delle materie prime, Roma, 1940; F. Friedensburg, Kohle und Eisen îm 
Weltkriege und in den Friedensschlussen, Miinchen-Berlin 1934; W. Greiling, 
Chemie erobert die Welt, Berlin-Dresden 1940; H. Hartmann, Weltmacht 
Kohle, Stuttgart, 1940 şi Forschung sprengt Deutschland Ketten, Stuttgart, 
1941; W. Junger, Kampf um Kautschuk, Leipzig, 1937; L. Nauwelaerts, 
Petroleum Macht der Erde, traducere din |. olandeză, Leipzig, 1936; S. T. Pos- 
sony, Die Wehrwirtschaft des totalen Krieg, Wien, 1938; P. Wiel, Krieg und 
Wirtschaft, Berlin, 1938; cele trei lucrări ale lui A. Zischka: Der Kampf um 
die Weltmacht Öl, Leipzig 1934 (de curând tradusă şi în limba română), Der 
Kampf um die Weltmacht Baumwolle, 1935 şi Wissenschaft bricht Monopole, 
1937. (de asemeni apărută și în româneşte). Publicaţiile periodice germane 
Wirtschaftsdienst şi Weltovirtschaftliches Archiv dela începutul noului război 
(Sept. 1939). La noi, d. prof. I. Răducanu a făcut o comunicare la Academia 
Română despre Economia de războiu, care s'a publicat în revista « Indepen- 

examinarea Dreptului războiului în genere şi a războiului maritim 
în special, spre a verifica în ce măsură războiul economic de blo- 
cadă totală corespunde unui minimum de rânduială juridică a 
luptei dintre popoare, sau este expresia pură și simplă a forței și 
a supremației navale. 


DESPRE ECONOMIA RĂZBOIULUI DE ALTĂDATĂ ȘI DE ASTĂZI 


In trecutul mai depărtat şi chiar mai apropiat nu se putea 
vorbi despre o economie specială fiindcă, până atunci, nici nu era 
nevoie de vreo sforțare deosebită pentru susținerea cheltuelilor 
războiului. Dimpotrivă, războiului antic se întreținea singur, prin 
el însuși, din prada făcută, iar deslănțuirea lui, cu putinţa de pradă, 
putea să fie chiar un izvor lesnicios de îmbogăţire. In asemenea 
vremuri, războiul de pradă era, deci, un izvor al economiei 
naționale. 

Adam Smith, în lucrarea lui clasică despre bogăţia naţiunilor, 
consacră un capitol special cheltuelilor pentru apărarea națională, 
după cum se ocupă şi de prețul distribuirii justiţiei. Costul apă- 
rării unei societăți împotriva violenței şi a năvălirilor din afară 
provine din cheltuiala pregătirii unei forțe militare, încă din 
vreme de pace, și a întrebuinţării sale, în vreme de război, dar 
costul acesta variază foarte mult potrivit cu alcătuirea socială a 
Statelor, cât și cu desvoltarea tehnicei războiului. 

Pentru A. Smith, apărarea e puţin costisitoare la popoarele 
aflate în stadiul economiei vânătoreşti sau a celei păstoreşti căci 
locuitorii, aproape toți, sunt, prin natura vieţii lor, soldaţi și 
războinici. 

In economia agricolă, costul acesta creşte pentru că majoritatea 
populaţiei trebue să rămână la munca ogoarelor. Locuitorii, însă, 
își păstrează însușirile războinice fireşti, iar natura, care face să 


dența economică ?, Iunie 1939; iar d. prof. N. Dănăilă, cercetări în materia 
chimiei de războiu și o comunicare la Academia Română sub titlul Contri- 
buțiuni la organizarea chimică a apărării naționale, publicată în Mem. Secţ. 
Ştiinţif. a Acad. Rom., 1937. In sfârşit, câteva conferinţe ale noastre din ultimii 
ani care s'au publicat, apoi, în revista € Însemnări ieșene + sub titlurile și la 
datele următoare: « Materii prime, colonii, revizionism paşnic», 1938, Nr. 4; 
Războiul şi libertatea comercială a neutrilor, 1940, Nr. 4 și Războiul actual și 
neutralitatea României, 1940, Nr. 7. 

crească holdele odată însemânțate, ajută la susținerea războiului 
şi împlinește, în bună parte, nevoile economiei de pace şi de război, 
în adelaș' timp. 

De îndată ce trecem la popoarele ajunse în stadiul economiei 
industriale și negustoreşti, rolul zjutător al pământului, care 
rodește aproape singur în economia agricolă, dispare, iar plecarea 
la război a locuitorilor valizi aduce paralizia activităților productive. 

Din acest moment, acoperirea costului apărării naționale de- 
vine o problemă foarte serioasă. S'ar putea spune că nevoia unei 
economii speciale de război, care să corespundă acestei probleme 
din clipa când pacea a fost turburată prin atacul din afară, apare 


A 


dela sine în grija şi în preocuparea conducătorilor de State. 


GRIJA CEA MARE PENTRU SUSȚINEREA FINANCIARĂ A RĂZ- 
BOAELOR 


Dacă la evoluţia social-economică a popoarelor adăugăm apa- 
riția armelor de foc și neîncetata lor perfecţionare, cu toate apli- 
cațiile tehnicei în materie de comunicații și transporturi, atunci 
înțelegem, mai ușor, ce probleme grozave, de natură financiară și 
economică, se impun conducerii Statelor pentru mobilizarea, miş- 
carea și întreținerea uriașelor armate moderne în cursul războaielor. 

Astfel au apărut cele dintâi măsuri de economia războiului 
sub forma rezervelor de alimente, adunate din vreme de pace, 
în Prusia marelui rege Frederich, şi a tezaurelor speciale de război 
pregătite de hatmanul Mazeppa al Ucrainei, de regii Franței la 
Tuileries și de ai Prusiei în turnul Julius din Spandau, precum, 
până în timpurile actuale, s'a vădit grija aproape exagerată a gu- 
vernelor de a apăra stocurile de aur ale Băncilor de emisiune pentru 
garantarea monetei de hârtie aflată în circulație. 

Latura financiară a războiului pare să fi fost, la început, prin- 
cipala grijă de prevedere a conducătorilor Statelor spre a putea 
face față cheltuelilor de apărare naţională. Dar foarte curând s'a 
văzut că orice prevedere, în asemenea materie, e cu mult mai 
presus de capacitatea de economisire a unei întregi generații. 
Că ori câte rezerve de alimente sau tezaure de aur s'ar aduna, 
pentru nevoile războiului, consumația acestuia de bunuri și nu 
numai de vieți omenești, e aşa de mare încât producția obişnuită 
din vreme de pace, a unei ţări, nu trebue să se mențină, ci e datoare 

să sporească după izbucnirea războiului, tocmai spre a-i putea 
face față. 

A. Smith, căutând să răspundă la întrebarea « cum se plăteşte » 
costul unui război, a ajuns la constatarea că toată moneta în cir- 
culaţie, cât și rezervele de credit aflate în străinătate, n'ar fi fost 
îndestulătoare ca să acopere cheltuiala celui din urmă război 
franco-englez, din vremea lui, fără un mare export de mărfuri 
britanice pentru plăţile în străinătate. 

Un import mare de mărfuri necesare războiului, deci desti- 
nate unei consumaţii neproductivă, nu se poate face decât numai 
printrun corespunzător export de alte mărfuri, produse chiar 
în cursul războiului sau aflate în depozite din vreme de pace. 

Imbogăţirea unei ţări din export, în timpuri de pace, provine, 
mai ales, din vânzarea mărfurilor importate în schimb, căci un 
asemenea export are caracter productiv. Dar nici un război, foarte 
costisitor sau de lungă durată, nu poate fi susținut numai prin 
exportarea materiilor prime ale solului şi subsolului, pentrucă 
foarte puţine ţări produc mai multe materii prime decât le sunt 
necesare la întreţinerea propriei lor populaţii. 

Un mare export neproductiv de asemenea materii prime, 
pentru susținerea războiului, va duce, spune Smith, la trimiterea 
peste graniță a unei părți chiar din cele necesare poporului. Cu 
totul altfel se înfățișează situaţia ţărilor industriale, unde între- 
ţinerea muncitorilor întrebuințaţi este oprită acasă și numai pri- 
sosul producţiei e exportat. 


ALTE PROBLEME DE ORGANIZARE A APĂRĂRII SAU UMBRA 
RĂZBOIULUI ASUPRA ECONOMIEI 

Precum se vădește, problema economiei războiului e de dată 
foarte recentă, iar cele dintâi preocupări ale guvernanților din 
timp de pace, au privit latura financiară a susţinerii lui, pe când 
militarii s'au preocupat mai ales de chestiunea transporturilor 
în legătură cu mobilizarea și mişcarea armatelor, cum şi de regulata 
lor aprovizionare cu munițiuni şi hrană. 

Se înțelege că o sumă de alte probleme, precum procurarea 
de hrană sau îngrijirea și evacuarea răniților, sunt legate de buna 
organizare a serviciilor de intendență militară, sanitară și de trans- 


A . 


porturi şi se găsesc, oarecum, în imediată dependență de organi- 

zarea strict militară a armatelor moderne, fără atingere cu viața 
civilă dinapoia fronturilor. 

O înfățișare deosebită de economie din vremuri normale de 
pace, influențată, totuși, de grija și preocuparea apărării naţionale, 
pentru preîntâmpinarea primejdiilor din afară, care se pot ivi, o 
întâlnim din ce în ce mai mult în chibzuelile gospodăriei generale de 
Stat, ca o adevărată «umbră permanentă» a temerii de război profi- 
lându-se asupra vieţii economice a popoarelor, precum spune Pigou, 

Această umbră a războiului proiectată asupra vieții economice, 
e alcătuită din măsurile foarte costisitoare de apărare naţională, 
cu sarcinile fiscale corespunzătoare budgetului armatei și pensiilor 
cuvenite orfanilor şi victimelor din război, precum şi din îndato- 
ririle personale de serviciu militar obligator de 1—2 ani, pentru 
fiecare locuitor masculin, ajuns la vârsta majoratului în țările cu 
oştiri permanente. Osebit, mai avem sarcina chemărilor repetate 
pentru instrucție după trecerea în rezervă şi mobilizarea în caz 
de război. 

Dar deschiderile de drumuri noi şi de căi ferate, amenajările 
de porturi, alegerea locurilor adăpostite pentru anumite industrii, 
care pot avea întrebuințare în caz de război, normele restrictive 
sau regulatorii la construcţia vaselor de navigaţie fluvială și mari- 
timă, a autobuzelor de călători și a camioanelor pentru mărfuri, 
etc. — toate dominate de o preocupare de ordin strategic și de 
pregătire militară și trecând, aproape totdeauna, peste interesul 
strict economic al rentabilităţii capitalului învestit în asemenea 
înzestrări ce aparţin, totuși, economiei vremurilor de pace? Oare 
rechiziţiile de bunuri şi de persoane, cartiruirile forţate, exproprie- 
rile în interesul apărării naționale, nu sunt tot atâtea umbre ale 
primejdiei războiului, aruncate permanent asupra economiei ge- 
nerale și asupra fiecărui cetățean în parte, ca factor activ în eco- 
nomia de pace? 


SARCINILE ȘI RĂSPUNDERILE ECONOMIEI SPECIALE 
A RĂZBOIULUI 


Economia războiului, aşa cum a impus-o trecutul război tu- 
turor ţărilor beligerante şi, mai ales, Germaniei, prin presiunea 
înăbuşitoare a blocadei totale, este, însă, ceva mai mult și mai 
serios decât s'a văzut până acum. 

Izbucnirea războiului cu chemarea celor valizi sub arme, în 
proporţie până la r0% din totalul populației și depășind 20% 
din numărul brațelor productive ce sunt scoase din viaţa econo- 
mică tocmai în vremuri când producţia națională trebue să se 
mențină și chiar să sporească spre a acoperi consumaţia, crescută 
cel puţin prin risipa de munițiuni și prin distrugerile de bunuri 
de tot felul fără scop productiv, —pune conducătorilor Statului, 
spre deslegare, probleme copleșitoare și care nu îngădue niciun 
fel de întârziere sau de amânare. 

Factorul timp, cu repeziciunea și surpriza lepate de el, este 
mai hotărîtor în caz de război decât în timpuri de pace pentru a 
înfrânge piedicile, a stăpâni spaţiul și a dobândi victoria. Orice 
întârziere poate fi fatală și de nereparat mai târziu, cu prețul 
oricăror sacrificii. 

Improvizarea costă, totdeauna, mai scump şi nu poate da 
aceleași rezultate fericite, care se obțin prin prevederea dinainte 


cu economia factorului timp. 
1 


MOBILIZAREA MILITARĂ ŞI ECONOMICĂ DELA INCEPUTUL 
OSTILITĂȚILOR 

Prin urmare, mobilizarea armatei chemată la război este nedes- 
părțiță de problema mobilizării tuturor brațelor de muncă spre 
a înlocui, în producție, pe cei plecați, ca să se poată asigura, în 
același timp, aprovizionarea frontului și a populației civile, muni- 
ţiuni și arme oștirii 1), hrană şi îmbrăcăminte tuturor, soldaților ca 
şi populaţiei civile, — acestea sunt sarcinile esențiale ale economiei 
războiului prin organizarea muncii productive a tuturor şi a unei 
distribuții raţionale în funcție de câștigarea victoriei. 

Dar dacă, prin efectul blocadei, parte din materiile prime 
necesare industriilor și din produsele alimentare nu mai pot fi 
aduse de peste mări, precum am văzut că s'a întâmplat la 1914, 
chiar dela început, iată că problema organizării economiei răz- 
boiului se îngreuiază peste puterile omenești. 

Și am trecut, anume, peste o sumă de alte greutăţi de politică 
socială născute odată cu izbucnirea războiului, precum sunt: 


1) In trecutul războiu ar fi fost necesari 3 lucrători de uzină înapoia fron- 
tului pentru fiecare soldat luptător, iar astăzi 7—8 la 1 spre a satisface imensa 
consumație de material în luptă. 

ajutorarea familiilor celor chemaţi la front şi a urmaşilor celor 
căzuţi pentru ţară, controlul preţurilor în producţie spre a preveni 
scumpirea vieţii din lipsă de mărfuri şi din porniri speculative, 
cum și spre a se putea păstra neschimbat nivelul salariilor ca o 
piedică împotriva încercărilor de a scumpi producţia, suprave- 
gherea și întreținerea sănătăţii publice, distribuirea alimentelor 
cu porţia în sânul populaţiei spre a preveni acaparările specu- 
lative deoparte și lipsurile înfometătoare de alta. După cum am 
trecut și peste reglementarea comerțului extern atât cât mai ră- 
mâne cu putință, ca și peste apărarea monetei în raporturile cu 
străinătatea. 


ROLUL ȘI METODELE DE LUCRU ALE ECONOMIEI DE PACE 
ŞI DE RĂZBOIU 

Economia războiului se deosebește, prin urmare, de economia 
păcii prin scopul ce urmăreşte — de unde şi deosebirea metodelor 
de lucru. 

In locul libertăţii, care lasă fiecăruia putinţa să-şi urmărească 
propriul interes, câştigul cât mai mare, dacă se poate cu sforțarea 
cea mai mică, —economia din vreme de război pune reglemen- 
tarea și obligația tuturor și a fiecăruia în parte, de a produce în 
interesul obştesc. Limutează câştigurile prin preţuri maximale şi 
impozite speciale şi fixează o porție individuală în consumatie prin 
sistemul cartelelor, pentru ca să se poată asigura strictul necesar 
tuturor, săraci şi bogați, dintr'o producţie scăzută pe urma lipsu- 
rilor de tot felul și, mai ales, pe urma faptului că o însemnată 
parte din producţie e destinată nevoilor covârşitoare ale armatei 
luptătoare. 

In locul liberului joc al cererii şi al ofertei, la fixarea prețurilor 
şi în creșterea sau scăderea producției, Statul reglementează preju- 
rile şi producția potrivit cu nevoile oarecum fixe ale cererii prin 
efectul raționalizării în consumaţie. Chiar dacă acordă unele înlesniri 
sau încurajări producției, Statul o face preocupat de interesele lui 
şi sub condiția acestor interese, care trebuesc satisfăcute, cu pre- 
cădere, prin sistemul mixt al ajutorării şi al constrângerii, în același 
timp, față de economia particulară, supusă regimului de război. | 
In locul aprecierilor, gusturilor sau preferințelor personale din 
regimul economiei de pace, guvernată de legea cererii și a ofertei, 

Statul impune o altă scară a valorilor în producție, independentă 
de preţ și care ține seama, dela caz la caz, de utilitatea mai largă 
sau mai grabnică a produselor, de putinţa lor de înlocuire sau de 
substituire, de ușurința şi repeziciunea fabricației, de existența sau 
lipsa materiilor prime necesare, de prețul muncii în produsele 
scoase, etc. 

Desigur, în procesul general de producție al unei ţări, după 
izbucnirea războiului, însoţit și de blocadă, mijloacele sunt aproape 
aceleași ca în vremurile de pace, — minus materiile de import. 
Reduse la cea mai simplă expresie, aceste mijloace de producţie 
sunt: pământul cu toate bogăţiile lui agricole, forestiere și mi- 
niere; puterea de muncă manuală și mintală a locuitorilor; capi- 
talul fix şi circulant de tot felul (numerar, echipament industrial, 
comunicaţii, etc.) şi creditul extern. Pe deasupra tuturor, un capital 
imaterial de cea mai mare însemnătate: darul sau capacitatea de 
organizare a poporului, care este rezultatul unui îndelung proces 
de formaţiune spirituală decurgând din influenţele geo-politice, 
adică ale pământului și ale istoriei, cât și din sforțările educative 
ale păturii conducătoare, 


ECONOMIA RĂZBOIULUI IN GERMANIA NAȚIONAL-SOCIALISTĂ: 
PLANUL DE PATRU ANI ȘI MINUNILE CHIMIEI 

Trecerea dela economia din timpuri de pace la economia de 
război nu este nici ușoară, nici lipsită de pagube sau întârzieri în 
funcționarea vieţii economice, Faptul s'a verificat în trecutul 
război, în toate ţările beligerante, care au trebuit să se adapteze 
noilor împrejurări, iar întârzierea acestui proces de adaptare a 
fost însoţită de însemnate pagube și de jertfe zadarnice de bunuri 
şi chiar de vieți omenești, prin răsunetul sau efectul întârzierii 
în acțiunea militară. Nevoia unității de comandament şi de direc- 
tivă unitară a forțelor militare şi economice ale unui Stat, în 
același timp, care era lesne de înțeles, s'a vădit și în cazul alian- 
telor sau coalițiilor de State purtând împreună războiul împotriva 
unui dușman comun. Aliaţii din trecutul război au ajuns, abia 
după trecere de doi ani, prin conferința din 1916, la încheerea 
că trebuiau să unifice totalitatea forțelor lor economice şi militare 
spre a putea duce mai departe, cu succes, lupta împotriva puterilor 
centrale, care împliniseră cu anticipație comandamentul unitar. 

Precum am văzut, în trecutul război, economia germană a 
ost pusă, aproape dela început, în fața unor probleme neaștep- 
tate și neprevăzute, la care nu se gândise nimeni, prin efectul 
blocadei totale, și a trebuit, de îndată, să le caute deslegarea printr'o 
organizare desăvârşită, 

Chimia germană, vestită mai de mult prin creaţiile ei, a jucat 
un mare rol atât în războiul precedent, cât mai ales în pregătirea 
economiei Germaniei spre a face față unei noi încercări de înă- 
buşire economico-militară prin blocadă totală, într'un război 
viitor, pe temeiul experienţei și a pățaniei din trecut. In special, 
lucrul acesta a fost desăvârşit prin «planul de patru ani» al eco- 
nomiei germane, început din 1936 sub conducerea Mareșalului 
Göring, în calitate de reprezentant și plenipotențiar al Condu- 
cătorului Germaniei, Adolf Hitler. 

După cele arătate până acum, punctele de program din planul 
de patru ani sunt lesne de întrevăzut ca o concluzie logică și o 
pregătire prevăzătoare a Germaniei pe temeiul experienței din 
trecutul război. Popoarele cuminţi și sănătoase trag învățături și 
ţineri de minte din întâmplările trecutului spre a înfrunta viitorul 
cu siguranţă și cu sporită încredere, — în loc să uite ori să repete 
greșelile. Scopul grandios al acestui plan economic a fost anunțat 
de d-l Hitler la adunarea din Septemvrie 1936 a partidului na- 
țional-socialist, ținută la Nürnberg. Acest scop era să asigure 
independența economiei naţionale germane față de străinătate în 
privința tuturor acelor materii prime, care, prin chimia, prin 
capacitatea industrială şi minieră, ca și prin puterea de muncă 
a poporului, puteau să fie creiate din propriile sale mijloace. 

Pus în aplicare prin legile de organizare, planul de patru ani 
a urmărit și a înfăptuit cu o iuțeală surprinzătoare, următoarele: 

1. O activare a exploatărilor şi producţiilor de materii prime, 
care se pot scoate din solul și subsolul Germaniei, prin sistematica 
organizare și sporire a muncei tuturor, precum și o transformare 
a unora din aceste materii — prin ajutorul descoperirilor de labo- 
rator transpuse în întreprinderi industriale, — în alte produse ce 
lipsesc și care, în caz de nouă blocadă, n'ar putea fi aduse din 
străinătate spre a întreţine viața economică. 

Rolul chimiei germane, afirmat încă din trecutul război prin 
extragerea din aer a amoniacului și a salpetrului, necesare atât 

industriei de explozivi, cât şi celei de îngrășăminte chimice pentru 
agricultură, a scăpat Germania de servitutea importului din 
Chile. 

Tot pe cale chimică, s'a obţinut, apoi, înlocuirea bumbacului 
prin celuloza din lemn şi a extragerii glicerinei din zahăr pe cale 
de fermentație pentru nevoile fabricării de explozivi, cât şi pentru 
întrebuințările paşnice ale industriilor textile. 

Cauciucul, materie primă din țările tropicale, a cărei lipsă a 
fost simțită încă din trecutul război la închiderea hermetică a 
submarinelor când se scufundă, la firele de comunicaţii telefonice, 
în medicină, etc. s'a făcut și mai necesar, astăzi, prin sporirea moto- 
rizării în tracţiunea de război, ca și în cea de pace. Prin realizarea 
cauciucului sintetic din cărbune și var, cunoscut sub numele de 
«Buna», ca şi prin vulcanizarea şi regenerarea cauciucurilor 
naturale vechi, Germania și-a asigurat, de asemeni, independența 
faţă de străinătate. 

Realizarea combustibililor sintetici și a acizilor graşi (ben- 
zină, uleiuri minerale, săpunuri) extraşi din cărbuni (materia 
primă în care Germania este așa de bogată) a dus și mai departe 
pe calea independenţei economice, astăzi când desvoltarea auto- 
mobilismului și a navigaţiei, precum și perfecționarea aviaţiei fac 
din combustibilii lichizi o materie primă vitală atât pentru între- 
ţinerea vieții econâmice din timp de pace, cât și, mai ales, pentru 
punerea în mișcare a maşinei moderne de război. 

Desvoltarea fabricării de fibre sintetice şi de celuloză prin 
folosirea tulpinelor de cartofi pentru cruțarea lemnului, cu pro- 
duse superioare fibrelor de origină animală şi vegetală între- 
buințate până acum, a asigurat nu numai independenţa industriilor 
textile și grafice germane, dar şi o putință de export și de câşti- 
guri în viitor. 

Folosind aerul, apa, cărbunele, lemnul, sarea și varul ca materii 
prime de bază, chimia germană a deslegat, cu succes, problema 
transformării acestora în alte produse artificiale ce lipseau și 
trebuiau să fie importate din regiuni de care Germania putea fi 
izolată prin războiul de blocadă. 

Cu sporirea rezervelor de zinc prin adausul minelor din Si- 
lezia şi a celor de magnezit din fosta Austrie, Germania și-a asi- 
gurat, din plin, nevoile de metaluri uşoare, alături de aluminium, 

fabricat din materii prime de care dispune în cantități aproape 
nelimitate. 

Se ştie în privința rezervelor îndestulătoare de fier ca metal 
greu, că economia germană a primit adausuri impunătoare în 
Silezia, în protectoratul Boemiei şi Moraviei, în fostele teritorii 
franceze anexate şi, acum în urmă, în regiunile Krivoirog și Doneţ 
din Ucraina. Apoi, printr'o adevărată revoluție în tehnica indus- 
trială, obținând transformarea aluminiului într'un metal tare, 
dar foarte ușor, dur-aluminiul, care înlocueşte cu succes fierul 
şi oţelul, iar în câteva întrebuințări chiar arama, Germania a 
căpătat atât pentru vremuri de pace, dar mai ales pentru război, 
în fabricaţiile de avioane, o întăietate covârșitoare din punct de 
vedere militar și economic. 

De asemenea, întrebuințarea sticlei, după o anumită tratare 
chimică, la fabricarea de numeroase unelte foarte rezistente și 
curate, ca şi la transformarea ei în material uşor de izolare (vată 
din sticlă) a pus la dispoziţia economiei germane de război un 
preţios material de lucru, 

2. O revalorizare, în Germania i se spune chiar « înobilare » 
din punct de vedere economic, a unor materii prime, care se pier- 
deau ori se aruncau după o scurtă folosinţă, precum: strângerea 
gunoaelor şi a rămășițelor din alimente, a tuburilor de cositor şi 
aluminiu, a peliculelor de filme fotografice, a părului omenesc 
din frizerii, a resturilor din abatorii și măcelării, etc. a oferit eco- 
nomiei germane o putință nouă de muncă și un adaus de bogăţie 
risipită zădarnic până acum. 

3. O reorganizare generală a muncii pentru sporirea producţiei 
economice din care a decurs nu numai desființarea lipsei de lucru 
a muncitorilor neocupaţi, cu toate efectele demorzlizatoare ce 
decurg din ea, dar s'a ajuns chiar la o nevoe de brațe noi, împli- 
nită prin aducerea de muncitori străini, pe cale convenţională cu 
Statele străine, spre a creşte, astfel, puterea economică a Ger- 
maniei. 

4. Stabilizarea preţurilor printr'un control sever la stabilirea 
lor, cu înfrânarea speculei și a poftelor de câștig particulare spre 
a se menţine costul vieţii la un nivel potrivit cu o politică de sta- 
bilizare a monetei și a salariilor corespunzătoare, 

Dată fiind legătura strânsă dintre preţuri şi salariile munci- 
toreşti, coordonarea lor la un nivel cuviincios este priincioasă atât 
vieţii celor mulţi şi mai puţin avuţi, cât și procesului general de 
producţie și de bună stare economică, 

5. Controlul sever al devizelor străine pentru acoperirea ne- 
voilor strict necesare economiei naționale și organizarea exportului 
prin sistemul de contingentare și compensație cu importul măr- 
furilor de lipsă. 

Cu independența dobândită prin aprovizionarea din materiile 
prime sintetice fără recurs la import, economia germană s'a liberat 
de presiunea ce o puteau exercita pieţele financiare străine, bogate 
în rezerve de aur, asupra monetei germane, cu prilejul plăţilor 
externe, 

6, Activarea producției industriale în toate direcțiile, dar cu 
o preocupare specială a puterii de Stat în construcţiile de tot felul, 
în fabricarea și transporturile automobile și în fabricarea mași- 
nelor pentru industrii, De asemeni, stimularea producţiei agricole 
prin asigurarea de prețuri remuneratorii produselor, cât şi mai ales 
prin eftenirea îngrășămintelor artificiale. Cum e lesne de înțeles, 
stimularea economiei de vite și a producţiei agricole corespun- 
dea preocupării de a se asigura Germaniei independența alimen- 
tară în caz de o nouă blocadă, odată cu independenţa materiilor 
prime necesare industriilor de tot felul. 

Planul de patru ani pentru pregătirea apărării economice a 
Germaniei din vreme și punerea economiei sale naţionale în stare 
să înfrunte un nou război de blocadă, fără temerile şi primejdiile 
prin care a trecut în precedentul război, apare ca o realizare practică 
a acestei economii speciale corespunzătoare apărării naționale pe 
fronturile de luptă militară, în orice împrejurare, fie ea defensivă 
sau ofensivă. 

Dacă, astăzi, economia războiului, prin opoziție cu economia 
păcii, înseamnă mobilizarea economică din primul ceas al mobi- 
lizării armatei spre a putea asigura folosirea cea mai bună și mai 
cruțătoare a tuturor forțelor economice ale unei țări, atunci planul 
de patru ani ne apare ca o pregătire sistematică, amănunțită și 
bine chibzuită a Germaniei în decurs de câţiva ani, spre a înfrunta 
primejdia unui alt război de coaliţie, însoțit de blocada econo- 
mică totală, 

NOUL RĂZBOIU IZBUCNIT IN 1939 E MAI INVERȘUNAT DECÂT 
CEL DELA 1914! 


La 1 Septemvrie 1939, războiul a izbucnit în condiții politice 
deosebite de acelea din 1914, dar intenţiile de nouă coaliție cu 
blocadă, împotriva Germaniei, s'au vădit aproape din primul 
ceas al declaraţiilor de război engleză şi franceză, prin procla- 
marea listelor de mărfuri contrabandă de război. 

Faptul a şi provocat protestarea în numele neutrilor, din 
partea guvernului Rusiei sovietice, asupra căreia vom reveni. 
Chiar din prima lună, opinia publică germană a socotit că guvernul 
britanic, prin declaraţia de război făcută Germaniei, se întorcea, 
fără inovaţii sau adaptare, la planul Balfour 1) de război economic 
conceput în conferința interaliată dela Paris (1916), dar pierzând 
din vedere revoluționarea economiei mondiale și, mai ales, euro- 
pene după conflictul trecut, în deosebi schimbările economice 
din Germania și Italia 2), Instituirea, din nou, a blocadei econo- 
mice împotriva Germaniei, cu proclamarea listelor de contra- 
bandă cuprinzând mărfuri de întrebuințare pașnică, fără nici o 
cruțare față de comerțul și navigația neutrilor, cât şi instituirea 
controlului vaselor neutre în anume porturi britanice unde urmau 
să fie conduse aceste vase pentru verificare, contrar regulilor răz- 
boiului maritim, —vădeau, dela început, hotărîrea unui nou 


1) Care. prevedea: Supunerea neutrilor la control de raționare în tot ce 
privea importul de materii prime din regiunile aflate sub stăpânirea imperiului 
britanic şi a aliaţilor lui, cât şi a celui ce cădea sub puterea blocadei maritime; 
punerea la dispoziţia guvernului britanic a tuturor cantităților de lână din im- 
periul colonial și controlul de Stat asupra depozitelor de bumbac și de iută din 
India şi Egipt, cu mari taxe, la nevoie, în cazuri de export spre țările neutre 
și dușmane; un tratament general uniform comerţului internațional al pute- 
rilor din afară de coaliția războinică, fără nicio deosebire între dușmani şi neutri; 
în sfârșit, prevederi restrictive şi pentru perioada ce avea să urmeze după re- 
stabilirea păcii spre a împiedica pe foştii dușmani să-şi reia avântul economic. 
(V. « Clauzele economice ? din tratatul dela Versailles care cuprind punctul 
din urmă al planului Balfour prin impunerea clauzei naţiunii celei mai favori- 
zate Germaniei și menţinerea deschisă a graniţelor vamale germane pentru 
mărfurile interaliaților pe un anume termen, așa cum graniţele politice ale 
Germaniei erau supuse, pe termen nelimitat, la servitutea dezarmării), 

2) Wirtschaftdienst, 29 Sept. 1939. 


BLOCADA, ECONOMIA GERMANĂ DE RĂZBOIU 595 


război economic, dus cu nesocotirea libertăţii comerciale a neutrilor 
şi cu înlăturarea Dreptului războiului pe mare, 

La organizarea metodică și amănunțită a economiei de război 
germană prin planul de patru ani, care nu viola în niciun fel 
Dreptul războiului pe mare, blocada britanică răspundea, chiar 
dela începutul ostilităţilor, prin interzicerea totală a importului 
şi a exportului Germaniei, cât şi prin organizarea cumpărărilor 
masive de materii prime din ţările neutre care, prin poziţia lor 
geografică, se puteau sustrage controlului maritim al blocadei în 
schimbul lor comercial cu Germania. Cu alte cuvinte, se pornea 
la o acţiune de război economic mai înverșunată decât în trecutul 
conflict armat, dar prin aceasta cu atât mai puțin respectuoasă 
față de regulile Dreptului maritim. 

Făcând această afirmare faţă de o luptă în care se vorbește, 
mereu, cu scop de propagandă bine înțeles, despre ciocnirea 
dintre Drept şi Forţă, datori suntem să ne sprijinim spusele cu 
ajutorul prevederilor precise și neîndoelnice ale Dreptului răz- 
boiului maritim, 


CU NESOCOTIREA MAI ACCENTUATĂ A PREVEDERILOR DREP- 
TULUI RĂZBOIULUI MARITIM !) 


Pomenind mai înainte calificarea de « monstruos abuz» dată 
prin decretul dela Berlin al lui Napoleon blocadei britanice de 
atunci, instituită împotriva continentului stăpânit de împăratul 
francez, precum şi afirmaţia aceluiaș decret că legile războiului 
sunt aceleași pe pământ ca şi pe mare, atrăgeam atenţia asupra 
însemnătății teoretice, dacă nu şi practice, a acestei afirmaţii de 
principiu. Am putea sublinia chiar spiritul progresist şi generos 


1) V. Bruns, Die britische Wirtschafiskrieg und das geltende Seekriegsrecht, 
Berlin, 1940; Herman Harris All, Weitherschaft und die Rechtlosigkeit der Meere, 
traducere din l. norvegiană, Essen, 1940; Instrucţiunile Inspectoratului general 
al marinei regale române pentru aplicarea Dreptului şi convențiunilor internaționale 
în timpul războiului maritim, Bucureşti, 1934; în sfârșit, cursul nostru despre 
Războiu și neutralitate, laşi, 1934; conferințele dela Radio-Bucureşti intitulate, 
Regulile războiului şi ale neutralității, apărute în publicaţiile Ligei Navale Ro- 
mâne din 1940 şi colecţia de texte convenţionale în vigoare, Dreptul războiului 
şi neutralitatea, laşi, 1941, în seria publicaţiilor Institutului de Drept interna- 
ţional al Universităţii Mihăilene din Iași. 

al decretului napoleonian, în partea lui principială despre unitatea 
regulilor de război, pe uscat ca şi pe apă, dacă n'am fi aproape 
siguri că împăratul francez ar fi făcut la fel de s'ar fi găsit în 
aceeași situație ca Anglia. 

Dar dela epoca războaelor napoleoniene până astăzi, a trecut 
un veac şi jumătate, răstimp în care preciziunea şi amănunţimea 
regulilor războiului, pe pământ ca şi pe mare, au făcut progrese 
impunătoare în ciuda tuturor opunerilor interesate. Faţă de aceste 
reguli, recunoscute în lucrările conferinţelor internaţionale şi de 
reprezentanții Angliei, se poate vorbi, acum, cu mai mult temei, 
despre violarea Dreptului războiului pe mare, chiar în cazurile 
când acele reguli n'au primit ratificarea Angliei ori au fost, în 
urmă, înlăturate prin hotărîri unilaterale potrivit intereselor par- 
ticulare nemărturisite sau ascunse în formulele de justificare 
diplomatică, 

Să vedem, dintâi, regulile simple şi precise ale Dreptului 
războiului în genere, pentru a trece, apoi, la cercetarea, prin com- 
paraţie, a deosebirilor între regulile războiului pe pământ față de 
cele ale războiului pe mare. Pe urmă, vom căuta pricinile de 
desvoltare dezarmonică și lipsită de unitate a acestor reguli, după 
cum e vorba de războiul pe pământ sau de cel pe mare, spre a 
sfârşi prin constatarea că şi puţinele reguli progresiste ale Drep- 
tului războiului maritim, recunoscute în deceniile din urmă, au 
fost şi sunt sistematic violate în războiul economic de blocadă 
totală, pe temeiul Dreptului celui mai tare. 

Incheerea generală a acestor comparații, verificări și constatări 
va decurge dela sine, cu toate învățămintele fireşti ce sunt de 
tras pentru o înțelegere a realităților vieţii internaționale. 


1. Regulile de bazd ale dreptului războiului. 


Pe scurt, dreptul general al războiului condamnă cruzimile 
nefolositoare, adică tot ce nu duce la scopul luptei, care este 
biruința. 

Dar scopul singur nu scuză toate mijloacele, adică orice pro- 
cedeuri de luptă, lipsite de lealitate şi cavalerism — adevărate 
acte de laşitate sau de viclenie, — chiar dacă ar ușura sau ar grăbi 
biruinţa. Prin urmare, asemenea mijloace sunt condamnate. și 
oprite ca și actele de cruzime nefolositoare. 

Din aceste principii generale şi categorice ale Dreptului răz- 
boiului decurg, apoi, în chip firesc, regimul prizonierilor, cari 
trebuesc cruțați fiindcă ei nu mai sunt de folos dușmanului, slăbit 
prin predarea lor, precum și cruțarea civililor dușmani şi a pro- 
prietăţii lor când cad în stăpânirea armatei luptătoare adversară, 
de pildă în caz de ocupaţie în războiul terestru, afară de actele 
de rezistență armată sau de nesupunere la ordinele autorității 
ocupante, şi, bine înţeles, afară de cazurile de spionaj, oriunde ar 
fi descoperite, pe linia frontului sau înapoia lui. In genere, deose- 
birea de tratament între forţele luptătoare propriu zise (armata) 
şi populaţia pașnică, neluptătoare, e întemeiată pe caracterul 
intrinsec al războiului însuși, care este o luptă între State prin 
forțele lor militare, anume organizate în scop de apărare naţională, 
dar nu între cetăţenii respectivi ai acestor State, socotiți în raportu- 
rile lor, dela om la om. De aceea şi luptătorii căzuți prizonieri la ina- 
mic sunt trataţi cu omenie și fără niciun fel de dușmănie personală. 

In ce privește respectarea persoanelor și a bunurilor particu- 
lare de către armata de ocupaţie dușmană, dintr'un teritoriu părăsit 
în retragere din motive strategice de armata sa națională, aceasta 
decurge atât din caracterul intrinsec al războiului, cât şi din lipsa 
oricărui interes, pentru câștigarea biruinței, de a maltrata popu- 
laţia civilă și avutul ei din cuprinsul teritoriului aflat în puterea 
forțelor ocupante. Acestea își pot lua, fireşte, toate măsurile de 
garanţie în contra actelor de spionaj sau de sabotaj în favoarea 
inamicului, din partea populaţiei locale, pot cere locuitorilor 
unele prestațiuni speciale corespunzătoare stărilor şi nevoilor de 
război, ca și în propriul lor teritoriu național, și sunt îndreptățite 
să prevină şi, la nevoe, să pedepsească, orice acte de violenţă sau 
de nesupunere din partea populaţiei ocupată, în virtutea dreptului 
de legitimă apărare. 

Dar civilii nu pot fi făcuţi prizonieri și nici bunurile lor nu 
se confiscă, 


2. Diferenţierea acestor reguli după cum războiul se poartă pe 
aj sau pe uscat. 


De îndată ce trecem la regulile războiului pe apă, constatăm 
deosebiri și diferențieri din vremurile cele mai depărtate, în ciuda 
sforțărilor nenumărate de a păstra şi desvolta unitatea acestor 

reguli, indiferent dacă luptele se desfășoară pe pământ sau pe mare, 
tar, acum în urmă, şi în văzduh. 

Pe mare, războiul nu se poartă numai între forțele navale 
ale Statelor beligerante — corespunzătoare diferitelor unităţi din 
armatele terestre, —ci se duce, mai ales, în contra comerțului și 
a navigaţiei dușmane spre a le nimici. In chipul acesta, puterea de 
rezistență a dușmanului pe apă este mai sigur şi mai repede în- 
frântă, aşa cum, în războiul pe uscat, ocuparea teritoriului dușman 
înseamnă, alături de distrugerea şi capturarea armatei inamice, 
mijlocul cel mai potrivit pentru a sfărâma rezistența adversa- 
rului prin răpirea rezervoriului de oameni şi de bunuri necesar 
la susţinerea luptei. Ocuparea pământului dușmanului, care 
înseamnă o scădere a puterii lui de rezistență, va fi, totdeauna, un 
spor de forță, sub felurite forme, pentru armata ocupantă. 

Lipsa de cruţare față de comerţul și navigația dușmană, care 
sunt, în genere, întreprinse de inițiativa și capitalurile private 
— afară de regimurile totalitare gen comunist, unde Statul între- 
prinde totul, inclusiv comerțul şi navigația, —ne duce, în răz- 
boiul maritim, la un tratament diametral opus al persoanelor și 
al bunurilor particulare. In acest război, persoanele, fie ei marinari 
din flota de comerț sau din cea de război, ori simpli negustori 
particulari, — ca şi bunurile aparținând Statului sau particula- 
rilor (vase militare, comerciale şi orice fel de mărfuri) sunt tratate 
la fel, aproape fără nicio deosebire şi fără nicio cruţare. 

De aceea, marinarii de pe toate vasele de război ori de comerț 
sunt luaţi prizonieri, iar bunurile de pe vase, oricui ar aparţinea, 
sunt distruse sau luate ca pradă de război, după împrejurări. 
Bine înțeles, regimul de cruţare al prizonierilor este același în 
războiul pe apă, ca și în cel pe pământ. 


3. De ce s'au desvoltat în chip deosebit şi, uneori, chiar con- 
iradictoriu regulile acestea pe apă şi pe uscat? 


Pentrucă, la origina lor depărtată, războaiele maritime n'au 
fost decât o formă brutală şi violentă a luptei de concurență per- 
manentă între popoarele de negustori şi de corăbieri. 

Lupta pe mare a fost, dela început, un război de concurenţă 
în transporturile şi în negoţul pe apă, un război comercial sau 
economic, cum i-am spune noi astăzi. Și a rămas așa de-a-lungul 

veacurilor, până în vremea noastră, chiar dacă războaiele de pe 
pământ au evoluat prin deosebirile de tratament între armata și 
populaţia pașnică, între bunurile Statului și cele ale particularilor. 

Navigaţia şi comerțul pe mare fiind un mijloc foarte însemnat 
şi, de foarte multe ori, principalul izvor de venituri şi de putere 
al Statelor maritime sau chiar insulare —aşa cum e pământul 
pentru Statele precumpănitor continentale —a fost firesc ca, 
alături de flota comercială, să se desvolte şi o flotă de război, 
pentru apărare. Astfel, ceea ce este armata terestră, în primul 
rând, pentru apărarea naţională în Statele continentale, a fost, 
dela început, flota de război în Statele maritime și insulare pentru 
garanţia comerțului și a navigaţiei. 

Incercările de precizare şi de desvoltare a regulilor cutumiare 
nescrise ale războiului, prin adunarea de conferințe internaționale, 
care să le dea o formă convențională și scrisă, adică să ducă la o 
codificare metodică și unitară a Dreptului războiului, s'au izbit 
de nenumărate piedici și rezistențe, în special din partea marilor 
puteri navale. 

De aceea, conferințele de pace dela Haga din 1899 şi 1907, ca 
și conferințele navale dela Londra (1909) şi Washington (1922), 
cu toate sforțările făcute, n'au izbutit să înfăptuiască precizarea 
acestor reguli de război, dorită încă de pe vremea lui Napoleon. 
Și tot din această pricină, de-a-lungul paginelor istoriei, întâlnim, 
mereu, violarea regulilor războiului maritim, însoțită de nenu- 
mărate controverse în privinţa conţinutului lor precis, cu și mai 
numeroase variaţii de aplicare și de interpretare a lor potrivit cu 
interesele sau cu poziția specială a beligeranţilor între ei ori față 
de neutri. 


4. Violarea brutală a regulilor războiului maritim rin blocada 
totală. 


Dar constatarea cea mai tristă, din punctul de vedere al des- 
voltării regulilor de război, s'a putut face în deceniile din urmă. 

Anume, regulile războiului maritim, chiar acelea care păreau 
definitiv recunoscute de toate popoarele, au fost și sunt, mereu, 
încălcate prin deslănțuirile repetate ale războiului economic de 
blocadă. 

Știm ce este și ce înseamnă războiul economic împotriva căruia 
s'a născut, ca o măsură de legitimă apărare, economia războiului, 

E războiul dus pentru nimicirea comerțului şi a navigației duş- 
manului prin urmărirea flotei lui cu vasele de război şi cu cele 
înarmate special în cursă maritimă 1), precum şi prin blocarea 
coastei și a porturilor aceluiași dușman spre a-i răpi bazele de 
susținere ale flotei lui comerciale și a-i tăia schimburile negusto- 
rești cu străinătatea pe drumurile apei. 

Această procedură de înăbușire economică a dușmanului, 
blocada maritimă, apare ca mijlocul principal de luptă, de-a-lungul 
istoriei sale, al Angliei, împotriva puterilor inamice sau concu- 
rente, bine înţeles alături de ceilalți aliați din războaiele de coa- 
liţie. Prof. V. Bruns dela Berlin, în lucrarea citată, spune că răz- 
boiul englez a fost, totdeauna, un război economic, iar prevede- 
rile de sancțiuni economice din art. 16 al pactului Societăţii Na- 
ţiunilor nu erau altceva decât codificarea practicei războiului 
comercial britanic. Precum se ştie, în conflictul cu Italia pentru 
Abisinia, din 1935, Anglia a izbutit să pună în mișcare sancţiunile 
economice ale Societăţii Naţiunilor împotriva Italiei, declarată 
Stat agresor, adică să deslănțue războiul economic al instituţiei 
dela Geneva, — dar încercarea, prima și ultima în felul ei, a do- 
vedit că nu se poate câștiga un război împotriva unei mari puteri 
numai prin mijloace de constrângere economică, Mai ales că acea 
putere pregătise, de câțiva ani, o economie a războiului, iar în clipa 
deslănțuirii sancţiunilor economice ale Societăţii Naţiunilor își 
asigurase neutralități binevoitoare, care îi ofereau putinţa de 
respiraţie, cu toată blocada proclamată. 

Precum am văzut, în Septemvrie 1939, Anglia şi Franța au 
pornit contra Germaniei un nou război economic de blocadă, copia 
fidelă a blocadei din precedentul război. 

Faptul a provocat, chiar dela început, nemulțumirea şi pro- 
testarea neutrilor, deoarece noua blocadă, în forma listelor de 
contrabandă proclamate de Anglia și a instituirii controlului 
vaselor de comerț neutre, în porturi britanice anume destinate 
acestui scop, prin notele dela 6 şi 11 IX 939 ale guvernului din 


1) Cursa mijloc de războiu a fost desființată prin declarația dela Paris 
(1856). Submarinele îndeplinesc oarecum, azi, și rolul cursei maritime, 

Londra, interzicea de fapt orice comerț al Germaniei cu neutrii 
şi îi silea pe aceștia să ia parte la un râzboi economic, asemănător 
celui proclamat de Geneva contra Italiei la 1935, 

De data aceasta, însă, în loc de consimțământ de bună cre- 
dință dobândit prin surprindere sau din neînțelegere, înglobarea 
neutrilor în războiul economic englez contra Germaniei se făcea 
printr'o adevărată constrângere, cu nesocotirea libertăţii lor comer- 
ciale și cu grava violare a Dreptului războiului maritim. 

Vom lămuri îndată această gravă şi categorică afirmaţie. 

Rusia sovietică și Italia au fost cele dintâi State neutre care 
au protestat în numele Dreptului internaţional și al neutrilor. 

Nota de protest sovietică dela 25 Octomvrie 1939 sublinia, 
dintâi, câlcările Dreptului în vigoare prin înglobarea în lista con- 
trabandei de război a articolelor de primă necesitate, ceea ce con- 
stituia o serioasă ameninţare pentru sănătatea și viața populaţiei 
pașnice lipsită de asemenea articole, —și, apoi, amintind inter- 
zicerea de bombardări aeriene împotriva aceleiași populaţii, asi- 
mila procedura listei de contrabandă cu bombardările oprite pentru 
că ducea la uciderea prin lipsuri și foamete a copiilor, a femeilor, a 
bătrânilor și a bolnavilor. 

In ce priveşte instituirea controlului vaselor comerciale neutre 
în anumite porturi britanice, sub ameninţarea escortării cu forța 
în acele porturi, nota sovietică amintea principiile elementare ale 
libertăţii de navigaţie maritimă comercială și protesta contra vio- 
lării regulilor de drept, precise în asemenea materie. 

Intr'adevăr, regulile războiului maritim şi ale neutralității 
consfințesc, categoric, libertatea de navigaţie comercială a neu- 
trilor în cazul războiului pe mare până la limita dreptului de 
legitimă apărare al bekgeranţilor împotriva abuzurilor de neu- 
tralitate. 

După textul Declaraţiei de drept maritim dela Paris (1856), 
al Convenţiei dela Haga privitoare la regulile neutralității în timpul 
războiului maritim (1907) şi ale Declaraţiei de drept maritim dela 
Londra (1909), neutrii decad din drepturile lor de libertate a navi- 
gaţiei comerciale numai în trei ipoteze de abuz şi anume: 1) asis- 
tență ostilă sau abatere dela îndatorirea de nepărtinire față de 
părțile beligerante; 2) contrabandă de război şi 3) călcarea blo- 
cusului. 

In asemenea cazuri, ei se expun la pedepse ce merg dela con- 
fiscare până la scufundarea vaselor neutre, împreună cu încărcă- 
tura lor, după gravitatea faptelor şi natura locului delictului. 

Am spus că în privinţa cuprinsului listelor de contrabandă, 
nota sovietică protestase întemeindu-se pe regulile în vigoare, 
după cum protestase și împotriva modalității de control, pe care 
beligeranţii îl pot exercita, în chip legitim, în largul mării, asupra 
vaselor neutre, spre a verifica dacă nu fac contrabandă, dar numai 
cu minimum de stingherire și de pagubă. Să lămurim temeiurile 
protestului. 

Intradevăr, materia contrabandei de război, fixată pe temeiul 
unui lung trecut de precedente şi consfinţită convenţional prin 
Declaraţia de drept maritim dela Londra, prevede putinţa decla- 
rării listelor de contrabandă, pentru trei categorii felurite de 
mărfuri, după natura și întrebuințarea lor: contrabanda absolută și 
relativă, adică listele de mărfuri destinate exclusiv războiului şi 
cele putând avea o îndoită folosință de război şi de pace, spre 
deosebire de acelea libere, care nu pot primi decât numai o între- 
buinţare pașnică. 

Desigur, problema e foarte delicată și greu de deslegat date 
fiind poziţia și interesele beligeranţilor și ale neutrilor în prezenţă, 
față de feluritele mărfuri, cum și, mai ales, descoperirile neîncetate 
ale ştiinţei cu aplicări tehnice la schimbările de folosinţă ale tuturor 
mărfurilor. 

Astfel, Rusia sovietică, pe atunci neutră, fiind o ţară exporta- 
toare de materii prime și alimentare, a protestat împotriva înglobării 
aproape a tuturor produselor ei în listele britanice de contrabandă. 

Pe de altă parte, minunile chimiei din ultimii ani de a înlocui, 
cum am văzut, materiile prime ce lipsesc beligeranţilor blocaţi 
prin substituiri sau transformări din alte produse, au adus un 
argument nou în favoarea războiului economic ca mijloc de luptă 
îngăduit. S'a spus că grăsimile de tot felul, cartofii, cerealele, etc. 
fiind mărfuri ce se pot transforma, pe cale chimică, în explozibili, 
înglobarea lor în listele de contrabandă nu mai înseamnă o încer- 
care neîngăduită de «înfometare » a populațiilor civile căci folo- 
sinţa lor, la război, este neîndoelnică 1). 


1) W. Beveridge, Blockade and the civilian population, broșură în colecţia 
britanică t Oxford pamphlets on World affairs 2, 1939. 

Fireşte că din această schimbare de situaţii s'au tras argumente 
pentru organizarea unui control şi mai sever asupra comerțului 
neutrilor, cu instituirea certificatelor de navigație (navicert), 
adevărate pașapoarte însoțitoare a mărfurilor de export neutre, 
liberate de beligeranțţii blocanţi dela locul de plecare până la cel 
de destinaţie, adică printr'o accentuare a războiului economic de 
blocadă, cu stingherirea tot mai supărătoare a libertății comer- 
tului neutrilor. ` 

De altfel, culmea acestui război a fost atinsă prin proclamarea 
interzicerii totale a importului şi a exportului, în același timp, 
în şi dinspre Germania, sub pedeapsa confiscării mărfurilor de 
origină germană chiar pe vasele neutre, contrar, deci, Declarației 
de drept maritim dela Paris (1856), care apăra marfa duşmană, în 
afară de contrabanda de război, pe vasele neutre, deoarece, de 
acum înainte, marfa dușmană, indiferent de natura ei, este tot- 
deauna supusă capturii. Pentru asigurarea şi mai severă a contro- 
lului s'au introdus, apoi, certificate de origină speciale despre 
proveniența mărfurilor călătorind pe vasele neutre, ca o condiție 
prealabilă la acordarea certificatului de navigație, drept permis 
de circulație maritimă a transporturilor sub pavilion neutru. 
Adică, în fapt, războiul de blocadă a desființat cu totul libertatea 
comercială a neutrilor supunându-le viața economică, în chiar pro- 
priul teritoriu național, la un control al agenților economici 
bekgeranţi, cu prilejul acordării certificatelor despre origina 
mărfurilor expediate pe mare, cât şi a certificatelor-permise de 
navigație, 

Dar cu acest formalism biurocratic de control ducând la 
suprimarea libertăţii de comerț maritim și de navigaţie a neutrilor, 
nu s'a încheiat, totuși, seria nesocotirii Dreptului războiului pe 
apă. Nota sovietică sus amintită protesta, cu drept cuvânt, împo- 
triva instituirii anumitor porturi britanice de control, unde vasele 
neutre urmau să fie conduse, la nevoe chiar cu forța, prin aba- 
terea lor din drum provocatoare de nesfârşite pagube provenite 
din întârzierea călătoriilor şi din consumarea de combustibil 
suplimentar, — o procedură care înseamnă înlăturarea unilaterală 
de câtre behkgeranţii blocanți, a regulilor consacrate privitoare la 
dreptul de oprire pentru vizită şi control în largul mării, a vaselor 
comerciale neutre, de către vasele de război ale beligeranţilor. 

Italia, cât a fost neutră, la începutul acestui război, a pro- 
testat, şi ea, de câteva ori, în special împotriva escortării vaselor 
sale comerciale în porturile de control britanice. In preziua inter- 
venţiei Italiei în actualul război s'a dat publicităţii, la Roma, 
textul raportului d-lui Luca Pietromarchi, ministru plenipotenţiar 
și şeful oficiului de război economic, către Ducele Mussolini, în 
care se arătau pagubele imense aduse navigaţiei italiene prin 
sistemul de control britanic, care nu a mai respectat secretul 
corespondenţei diplomatice, a supus cenzurii corespondența par- 
ticulară contrar regulilor în vigoare şi a violat secretul afacerilor 
comerciale din aceeași corespodenţă privată, osebit de alte nenu- 
mărate șicane administrative. 

Controlul beligeranţilor asupra neutrilor pentru a opri contra- 
banda de război, este precis reglementat în războiul pe mare prin 
dreptul de oprire pentru vizită şi control al comandantului de vas 
beligerant sau al înlocuitorului respectiv asupra vaselor de comerţ 
neutre, spre a le verifica actele de bord, iar, la nevoe, chiar de a 
face revizia încărcăturii ca să se constate exactitatea documentelor. 
Vasele comerciale neutre sunt datoare să se oprescă din mers spre 
a primi vizita de control, sub pedeapsa întrebuinţării forței în 
caz de nesupunere la invitaţia de oprire sau când ar rezista la 
controlul actelor ori al încărcăturii. In genere, verificarea actelor 
trebue făcută în timpul cel mai scurt, spre a nu provoca pagube 
prin întârziere, după care vasul comercial e liber să-și urmeze 
călătoria. 

In chip cu totul excepţional, se poate trece şi la controlul de 
fapt al încărcăturii, iar în cazurile întemeiate de bănuială despre 
nepotriviri între arătările documentelor şi realitatea încărcăturii, 
comandantul vasului beligerant poate escorta vasul neutru, până 
în cel mai apropiat sau mai convenabil port naţional, spre a pur- 
cede la un control de verificare reală al întregii încărcături, precum 
şi al destinaţiei mărfurilor. 

In treacăt, se cuvine să amintim că determinarea mărfurilor 
de contrabandă și deosebirea lor de cele libere se face după cri- 
teriul originei sau al locului de încărcare, dar și după cel al desti- 
nației, adică al punctului final de ajungere. Când acesta se află 
în ţara dușmană puterii beligerante, care controlează navigația 
vasului neutru oprit în larg, marfa poate primi o agravare de 

tratament, după cum e destinată guvernului, armatei ori autori- 
tăților militare inamice sau unor particulari negustori, deci pentru 
consumația populaţiei paşnice. 

In cazurile de escortare pentru control, într'un port beligerant, 

practica instanțelor de prăzi maritime britanice, ca şi doctrina 
internaţionaliștilor englezi au fost, totdeauna, de acord ca să 
recunoască dreptul vaselor neutre la acoperirea daunelor-inte- 
rese 1) ce decurg din întârzierea provocată ori de câte ori bănuiala, 
care prilejuise controlul suplimentar, se dovedea lipsită de 
temei. 
Câtă depărtare, însă, dela această atitudine față de libertatea 
comercială şi de navigaţie a neutrilor în trecut şi noua practică 
de control a războiului economic actual, anunţată fără niciun 
înconjur prin nota guvernului britanic dela 11 Sept. 1939 către 
guvernele neutre ! 

Am văzut că neutrii își pierd drepturile fireşti la libertatea 
comerțului şi a navigaţiei maritime dacă săvârşesc abateri dela 
datoriile neutralității față de beligeranţi, prin ajutorarea directă, 
sub orice formă, a unuia împotriva celuilalt, prin atingerea legi- 
timei apărări a lor în lupta reciprocă de distrugere comercială, 
sub forma comerțului de mărfuri oprite (contrabandă) în fa- 
voarea unuia sau altuia dintre beligeranţi, în sfârșit prin violarea 
blocusului, care este o operaţiune propriu zisă de război maritim. 

După ce am arătat ce este contrabanda de război, să cercetăm 
caracterul şi regulile blocusului spre a putea, apoi, aprecia valoarea 
juridică a întregului război economic de blocadă totală. 

Precum o spune cuvântul însuși, blocusul, în războiul pe mare, 
corespunde asediului din războiul pe pământ. De-a-lungul istoriei 
războaelor maritime, întâlnim nenumărate abuzuri de forță ale 
beligeranților, ca şi protestări ale neutrilor, din pricina aşa ziselor 
blocus-uri fictive sau pe hârtie, adică proclamate prin vorbe, 
cărora nu le corespundeau faptele. De aci decurgeau toate abu- 
zurile beligeranţilor împotriva neutrilor, sub pretext de comerț şi 
transporturi interzise prin violarea blocusului, precum şi prote- 


1) Sir Travers Twiss, Le droit des gens ou des nations, traducere din |. en- 
gleză, vol. II (Les droits et les devoirs des nations en temps de guerre), Paris» 
1889, p. 175. 

stările însoţite, adesea, de rezistența prin forță ale neutrilor, la 
capturarea vaselor lor, în largul mării, sub învinuirea că ar fi 
violat un blocus inexistent în fapt. 

Perioada războaelor napoleoniene cu Anglia, plină de lupta 
blocadelor fictive reciproce între continentul stăpânit de marele 
Corsican şi dușmanul insular britanic, a fost cea mai frământată 
epocă din care au rezultat precizări cutumiare și, apoi, conven- 
tionale, despre ce este și cum trebue să fie un blocus spre a impune, 
fără tăgadă, respectul din partea neutrilor. 

Asemănător asediului din războiul terestru, blocusul maritim 
trebue să fie real şi efectiv, adică să împiedece în fapt, prin forță 
navală, ajungerea vaselor comerciale neutre la portul sau la țărmul 
beligerant blocat. Acest lucru a fost categoric stabilit atât prin 
Declaraţia de drept maritim dela Paris !) din 1856, cât și prin 
Declaraţia privitoare la dreptul războiului maritim dela Londra 2) 
din 1909. ` 

Firește, față de aceste prevederi categorice al Dreptului în 
vigoare, rãzboitul de blocadă economică totală, proclamat în 1939, 
ca și blocada economică din trecutul război, apare ca un abuz al 
forței în războiul pe mare, foarte izbitor când îl comparăm cu re- 
gulile precise conform cărora se poartă războiul pe pământ, tot- 
deauna respectuos față de regulile bine stabilite. 

Prin interzicerea absolută a importului şi a exportului 
Germaniei, ca şi prin desființarea de fapt a libertății comerciale a 
neutrilor, regulile vechi şi recunoscute ale Dreptului războiului 
maritim au fost, în chip brutal, călcate de beligeranţii cari au 
proclamat războiul economic de blocadă totală. 

In realitate, după înfăptuirile chimiei și organizarea econo- 
miei de război a Germaniei, războiul economic nu-și mai poate 
ajunge scopul de a asigura biruința prin alte mijloace decât prin 
lupta mihtară propriu zisă. 

4 


1) Blocusuzrile pentru a fi obligatorii, trebue să fie reale, adică ţinute de 
o forță îndestulătoare pentru a opri cu adevărat ajungerea la ţărmul duşma- 
nului > (punctul 4). 

2) Intregul cap. I (21 articole) poartă titlul + Despre blocus în timp de război » 
și desvoltă amănunțit regula Declaraţiei dela Paris din 1856, pe care o amin- 
tește, de altfel, fără să mai lase nici o nedumerire sau nelămurire în privinţa 
regulilor blocusului. 

Urmările acestui război de blocadă se resimt, în deosebi, 
asupra neutrilor și toată lupta pare că se duce tocmai împotriva 
acestora, nevinovați de izbucnirea noului râzboi, —dar cu o şi 
mai brutală violare a prevederilor Declaraţiei dela Londra din 
1909, care spune că 4 blocusul trebue să fie limitat la porturile 
şi la coastele dușmanului sau care sunt ocupate de el» (art. x) şi 
adaugă, pentru mai multă precizie, că « forțele blocante nu trebue 
să împiedice intrarea porturilor și a coastelor neutre » (art. 18). 

In asemenea împrejurări și după toate cele examinate, nu ni 
se pare exagerat să spunem că drepturile neutrilor, ca și regulile 
omeniei sunt, cu brutalitate, supuse încâlcârilor forței prin procla- 
marea războiului economic total dela adăpostul supremației navale. 
Toate declaraţiile și declamaţiile pe tema luptei de supremație 
între Drept și Forţă, ce ar duce-o unii beligeranți și nu alţii, ne 
apar ca formule de propagandă pentru susținerea moralului pro- 
priilor luptători, cât şi pentru influențarea opiniei publice străine, 
care-i socotită nu îndestul de înțelegătoare a evenimentelor în 
curs de desfășurare sau nu îndeajuns de simţitoare prin propria ex- 
periență la efectele războiului economic total. 

Deoarece am constatat că presiunea războiului economic a 
provocat, ca o măsură de apărare, constituirea economiei spe- 
ciale a războiului, cu minunatele înfăptuiri ale chimiei germane, 
se cuvine să sfârșim printr'o încheere optimistă, întemeiată tocmai 
pe nesfârșitele puteri de creațiune ale geniului uman în vremurile 
cele mai chinuitoare pentru viața omenirii. 

Vom încheia, deci, prin următoarea constatare: 

Orice ne-ar rezerva Providența în tainele viitorului, înfăptui- 
rile economiei de război pentru împlinirea nevoilor de alimente 
şi de materii prime vor rămâne ca o etapă istorică în civilizația 
omenirii, care înseamnă, înainte de toate, lupta biruitoare a omului 
pentru stăpânirea cât mai deplină a forțelor naturii, —şi, poate, 
prin renunţarea la războiul economic de blocadă, ne vor apropia 
mai repede de idealul păcii permanente în lume și a colaborării 
libere dintre popoare. 

N. DAȘCOVICI 


ȚARĂ DEPARTE 


Prin cea ţară —ce fu 'n logodnă de slavă — 
Azi Feţii Frumoși s'au stins către lună, 
Prințesa din basm îi strigă bolnavă 

Și 'n doniţa vremii brume s'adună. 


Prin cea ţară cât vorbele noastre de mare 
Somnul pe inişti e prinţ otrăvit, 

Ruginiră cocorii 'n pădurea ce moare 

Și visul pe-acolo e sbor sdrenţuit. 


Prin cea țară prin care 'n amurg tămâierea 
O făceau altădată hulubi de lumină 
Baladele 'nscriu pe palog durerea 

De care livezile au inima plină. 


ION APOSTOL POPESCU 


TENDINŢA NOUĂ 
IN ȘTIINȚELE MATEMATICE » 


Incepând astăzi o serie de cursuri, de conferinţe şi referate, 
de colocvii şi şedinţe de seminar centrate în jurul catedrei de 
Analiză superioară şi Logică matematică, mă simt dator să fac 
două gesturi. 

In primul rând vreau să aduc omagiul plin de recunoștință 
d-lui Ministru al Culturii Naţionale și al Cultelor. Cunoscând, 
ca logician, aspectele unei noi discipline: Logica matematică; 
cunoscând, ca filosof iubitor al științei, evoluția recentă a știin- 
telor matematice și a filosofiei matematicilor; cunoscând, ca pro- 
fesor universitar, unele eforturi autohtone de restabilirea con- 
tactului între filosofie și știință, d. Z. Petrovici a putut, ca ministru, 
să aprecieze cererea Facultăţii de Științe din București și să doteze 
Universitatea noastră cu o catedră nouă. Pentru aceasta îi suntem 
şi-i vom rămâne recunoscători. 

Facultăţii de Științe şi Universităţii din Bucureşti le mulțu- 
mesc că mi-au încredințat mie această catedră. Mulţumesc de 
asemeni d-lui Decan pentru elogioasele cuvinte de bunăvenire ce 
mi-a adresat. 

Profit de această ocazie pentru a exprima din nou foştilor mei 
profesori întreaga mea gratitudine. 

In al doilea rând, trebue ca domniilor-voastre, actuali și foşti 
studenți și doctoranzi ai acestei Facultăți, prieteni ai matema- 


1) Lecţie de deschidere a cursului de Analiză superioară și Logică matematică, 
dela Facultatea de Ştiinţe a Universităţii din Bucureşti. 

ticilor, ai logicei şi ai filosofiei, să vă dau oarecare lămuriri asupra 
oportunității unei anume activități ce intenţionez să desfăşor la 
catedra mea. Acestor lămuriri le e dedicată lecţia de astăzi. 


I 


Printre filosofi, printre fizicieni, printre matematicieni e cu- 
rentă astăzi ideea unei crize în ştiinţă în genere, în ştiinţa mate- 
matică și fizică în special. Discuţiile asupra geometriilor ne-eucli- 
diene şi teoriei relativităţii, asupra teoriei mulțimilor, axiomului 
d-lui Zermelo, intuiționismului și formalismului, asupra logisticei, 
principiului terţiului exclus şi logicilor ne-chrysippiene, asupra 
fundamentelor matematicilor şi paradoxului d-lui Gâdel, asupra 
mecanicei quantice și ondulatorii, determinismului şi indeter- 
minismului, relaţiilor de incertitudine și naturii statistice a cu- 
noaşterii, toate aceste discuţii, unele mai vechi, altele cu totul 
recente, au fost duse de filosofi, fizicieni și matematicieni cu tot 
arsenalul ştiinţelor lor respective. Ele s'au repercutat în marele 
public prin sloganuri de mare succes: paradoxele teoriei mulți- 
milor, ale relativităţii timpului, ale carenței determinismului. Noi 
credem că ideile «revoluţionare » ale ştiinţei moderne, departe 
de a servi vreo filosofie anti-intelectualistă, întăresc încrederea 
noastră în ştiinţă și în rațiune, tocmai fiindcă se sparg unele limite 
impuse gândirii omenești nu de neputinţa rațiunii, ci de o greșită 
înțelegere a forţelor ei. 

Intră în vederile noastre să studiem cu deamănuntul impor- 
tanţa pe care o are acest moment de criză, pe care o vom numi 
criza axiomatică. Am putea proceda în două moduri. Am putea 
să pornim dela analiza situaţiei anterioare crizei, scoțând în evi- 
dență semnele premergătoare acestei crize şi căutând apoi ca în 
fiecare din ascultători să deslănțuim această criză în toată am- 
ploarea ei și cu toată acuitatea. Poate într'unul din cursurile 
noastre din anii viitori vom avea ocazia să facem acest lucru. 

In istoria contemporană a ştiinţelor matematice criza axio- 
matică nu se rezolvă însă prin desnodare, ci prin depășire. Va fi 
deci mult mai rapid şi, pentru ascultătorii noștri obișnuiți, mult 
mai util să dăm dela început mijloacele de depăşire ale crizei 


A, 


axiomatice în matematică însăși, urmând ca, odată în posesia 

acestor mijloace, să privim retrospectiv evoluţia crizei axiomatice 
în matematică şi să o lăsăm să se desvolte în cadrele mai largi 
ale filosofiei ştiinţelor. 

Această depășire nu e cu putință decât făcând apel la spiritul 
nou al științelor matematice. Iată pentru ce problema ce vom 
trata la acest îñceput de cursuri e problema tendințelor noi în 
ştiinţele matematice şi iată pentru ce noi nu considerăm criza 
axiomatică drept o caracteristică a acestor tendinţe noi, ci ca un 
moment premergător constituirii acestei matematici recente. 


II 


Ideea că matematica ar putea să se schimbe întrucâtva e străină 
nu numai celor ce nu au despre această știință decât vagi amintiri, 
ci şi unor cercetători originali ai domeniului matematicilor cla- 
sice. Pentru acest motiv nu e de prisos, înainte de a contura for- 
mele noi ale gândirii matematice, să amintim că, în evoluţia ei, 
cugetarea omenească a cunoscut mai multe tipuri de activitate 
matematică. Poate că o interpretare istorică mai liberă va dovedi 
că silogistica aristotelică e o formă de activitate pur matematică, 
adecvată fizicei esențelor şi că dimpotrivă aritmetica pitagori- 
cienilor, departe de a constitui fundamentul matematic al unei 
acustici începătoare, nu e decât o tehnică magică. Lăsând la oparte 
aceste două sugestii, toată lumea e de acord în a recunoaște în 
istoria gândirii omeneşti două tipuri de activitate matematică: 
matematica elenă, dominată de categoria formei, şi matematica 
secolelor XVII-XIX, dominată de categoria cantității. 

Acest chip de a concepe matematica, considerând-o știință a 
cantităţii, e destul de adânc înrădăcinat în noi ca să ni se ceară 
un efort important pentru a gândi un alt tip de matematică și 
acest alt tip de matematică e ceea ce vom numi matematica nouă, 
matematica dominată de categoria structurii, 

Nu e rău să ne dăm seama cât mai precis de înțelesul acestei 
schimbări. In cadrele matematicei clasice cantitative se prezentau 
destule probleme structurale, care tocmai prin această natură a 
lor, alta, dădeau o puternică impresie de frumos matematic; nu 
avem timpul să le enumărăm; remarcăm totuşi cât de interesantă 
ar fi o istorie a gândirii matematice moderne. 

De asemeni în cadrele matematicei structurale se integrează 
toată matematica clasică cantitativă. In urma schimbării catego- 
riale a matematicilor nu vor fi părăsite frumoasele cercetări de 
geometrie diferenţială, de teoria ecuaţiilor diferenţiale și cu deri- 
vate parţiale, de teoria numerelor și de teoria funcţiilor de varia- 
bilă complexă. Nu e vorba să părăsim probleme, să neglijăm cer- 
cetări sub motivul că ar fi cantitative. De asemeni nu e vorba 
să supra estimăm cercetări fără valoare sub motivul că ele se 
încadrează în mișcarea matematică modernă. Problema valorii e 
prea importantă pentru a fi atinsă în treacăt; ei îi vom consacra 
unul din cursurile noastre viitoare. 


III 


Pentru a prinde sensul schimbării categoriale a matematicilor 
vom compara felul cum era concepută matematica structurală 
acum vreo zece ani cu felul cum ea se prezintă astăzi. 

Acum vreo zece ani și mai bine apăruseră două cărți a căror 
semnificație o găsesc foarte profundă în istoria matematicilor: 
e vorba de acea « Moderne Algebra » a d-lui B. L. van der Waerden 
şi de « Les espaces abstraits » a d-lui M. Fréchet. Ele reprezentau, 
în două direcții deosebite, tendința nouă. 

In algebra modernă, sau algebra abstractă, se studiază pur 
structural anume formaţii pur algebrice, numite grupuri, cor- 
puri, inele, spaţii vectoriale, etc. Această teorie structurală înglo- 
bează teoria rezolvării algebrice a ecuaţiilor, -teoria grupurilor de 
permutări, teoria numerelor algebrice, teoria câmpurilor galoi- 
siene, teoria idealelor de polinoame, ș. a. Dar nu atât prin con- 
ţinut era cartea nouă, cât prin spiritul ei curat algebric. Algebra 
nu mai era considerată ca o introducere în studiul Calculului 
diferenţial şi integral și în 'Teoria funcțiilor analitice. Ea devenise, 
şi lucrul era clar pus în evidenţă în carte, o disciplină autonomă, 
cu metodele ei, cu problemele ei, cu perspectivele ei. 

Studiul spaţiilor abstracte constituia o a doua ramură struc- 
turală a matematicilor. Pleca dela zbuciumata teorie a mulți- 
milor, dela acea Analysis situs pe care Leibniz vroia s'o creeze, 
dela Analiza funcţională al cărei prim capitol —teoria ecuaţiilor 
integrale — se desvoltase vertiginos, în timp ce alte capitole îşi 

căutau Încă originalitatea, dela acel Calcul al variațiilor, legat tot- 
deauna de marile Întâmplări ale matematicilor moderne. In cartea 
d-lui Fréchet se arăta clar ceea ce era schițat în teza sa, Încă cu 
un sfert de veac mai devreme. Ideile de limită, de vecinătate, de 
continuitate, pot fi desbărate de tot aspectul lor cantitativ, pentru 
a fi reduse la esența lor, care e structurală. In acest mod poate 
fi fundată întreaga teorie a funcţiilor de variabilă reală. 

Așa că acum vreo zece ani se puteau întrevedea: 

1. O tendință de a se studia probleme cu aspect structura] 
în matematica clasică. 

2. Existenţa a două discipline divergente necantitative, Al- 
gebra și Teoria spaţiilor abstracte, deplin constituite; e drept că 
ele derivau din discipline clasice cantitative şi aveau ca modele 
concrete, modele cantitative. 

3. Existenţa unei discipline matematice prin esenţa ei necan- 
titativă: Algebra logicei. 

4. Posibilitatea de a subsuma categoria cantităţii categoriei 
structurii, prin logicizarea aritmeticii, prin formalizarea ei și 
prin acordarea de libertate axiomatică logicii. 

Asupra acestor două puncte din urmă e nevoie să insistăm 
puţin. Logica matematică poate fi considerată sub mai multe 
aspecte diferite. 

I. Unul din aspectele ei e acela de a îmbrăca într'o haină 
simbolică logica formală clasică. Introducerea unor simbolisme 
adecvate în studiul problemelor clasice de logică poate fi foarte 
utilă. Această logică simbolică nu diferă de logica clasică decât 
prin faptul că e o traducere într'o altă limbă, mai precisă și, tocmai 
prin aceasta, mai seacă. 

II. Un aspect diametral opus îl constitue algebra logicei, 
capitol al algebrei moderne, sugerat de cercetările de logică, dar 
algebră pură. Algebra logicei — studiul laticelor, al algebrelor 
booleene, al algebrelor lukasiewicziene, al geometriilor proie- 
ctive continui, etc. —e o ocupaţie de matematician, care, când 
o practică, nu iese de loc din câmpul științei sale, în cel mai strict 
înţeles al cuvântului. Eventualele aplicaţii ale teoriei, care poate că-l 
interesează, precum se poate să nu-l intereseze, sunt analoage apli- 
caţiilor teoriei ecuaţiilor cu derivate parţiale la electro-magnetism, 
sau ale geometriei spaţiilor lui Riemann la relativitatea generalizată. 

III. Cercetările de axiomatica aritmeticii au cerut crearea 
unei discipline deductive autonome, care să poată servi la fun- 
darea matematicii ca ştiinţă deductivă, care să poată fi pusă la 
începutul matematicii. Sub numele de logistică vom înțelege 
această disciplină. Deosebirea între algebra logicii și logistică e 
următoarea: logistica nu presupune matematica constituită, din 
contra își propune să o fundeze, în timp ce algebra logicii, ca 
orice algebră, presupune teoria raționamentului, a claselor, axio- 
mul d-lui Zermelo, ideea de număr cardinal, etc. Ca atare ea nu 
poate servi să fundeze matematica, Algebra logicei serveşte să 
dea un model matematic al raționamentului. 

IV, Cercetările de metodologia ştiinţelor matematice pot fi 
grupate întrun capitol al matematicilor şi într'altul al filosofiei. 
Considerate ca cercetări de matematică, al căror obiect de studiu 
sunt discipline deductive strânse sub numele obișnuit de mate- 
matică, ele constitue meta-matematica; dacă se îndreaptă asupra 
logisticei ele poartă numele de meta-logicã. Considerându-le ca 
cercetări de filosofie purtând asupra gândirii matematice, ele 
constitue filosofia matematicilor. 

Printre atitudinile de filosofie matematică vom distinge sub 
numele de pan-logism pe aceea ce afirmă subsumarea matematicei 
în cadrele logicei. 

Sub numele de logică matematică vom înţelege toate aceste 
preocupări care, din punct de vedere didactic, e greu să fie des- 
părțite. Le vom trata mai ales ca matematician şi pentru matema- 
ticieni. 

Evidenţierea posibilității subsumării categorici cantităţii sub 
categoria structurii, iată opera logisticei. Evidenţiarea posibili- 
tății unei discipline matematice ne-cantitative prin însăşi esența 
ei, iată exemplul oferit de algebra logicei. 


IV 


Ultima decadă a permis constituirea unitară a matematicilor 
ca ştiinţă structurală, Aceasta s'a întâmplat combinând cele două 
direcţii ale desvoltării anterioare a matematicii structurale: algebra 
şi teoria mulțimilor — topologia, Astăzi problema organizării unui 
curs de Analiză generală se pune astfel. 

Pe de o parte trebue să fie studiate ideile algebrei abstracte: 
grupuri, corpuri, inele, spaţii vectoriale, latice, etc.; pe de alta 
se vor studia ideile teoriei mulțimilor și ale topologiei: mulțimi, 
funcţii, produs cartezian, număr cardinal (număr finit), vecină- 
tate, limită, funcție continuă (cu exemple: spaţii euclidiene, spa- 
tiul hilbertian, varietățile riemanniene de acoperire), mulțimile 
ordonate (parţial, linear, ciclic). In fine se vor cerceta mulțimile 
dotate cu o dublă structură: algebrică și cardinală-topologică- 
ordinală. Așa se studiază grupurile, corpurile, laticele finite (un 
studiu mai amănunțit al inelelor finite mi se pare necesar), gru- 
purile, inelele, corpurile, spaţiile vectoriale cu caracter finit (de 
exemplu cu şir de divizori finit), grupurile, corpurile, inelele, 
spaţiile vectoriale ordonate și cele topologizate (un studiu al 
acestor formaţii dotate cu o ordine ne-arhimedeană sau ciclică 
merită să fie aprofundat). In fine se vor studia proprietăţile func- 
țiunilor y = f (x), x și y variând în anume domenii dotate cu o 
structură algebrică și topologică. 

Toate capitolele mai vechi se încadrează în această înșiruire. 
Așa căpătăm teoria măsurii dacă x variază într'o latice, iar y 
într'un grup abelian ordonat, teoria diferenţialelor dacă x variază 
în spaţiul funcțiilor cu argumentul și valoarea în spaţii vectoriale 
topologizate, iar y în spaţiul corespondenţelor lineare între ele. 

E de făcut o observaţie asupra acestui tabel ce pare incomplet, 
Pretutindeni apar ca deosebit de importante acele spaţii ce sunt 
topologizate pe baza unei distanțe, spaţiile metrice sau normate: 
așa sunt spațiile D ale d-lui Frechet, spaţiile vectoriale normate 
ale d-lui Banach, corpurile normate şi cele p-adice, etc. Or ideea 
de distanță pare de natură cantitativă și numai structuralizarea 
generală a cantităţii aici nu ne satisface, Vom observa că corpul 
numerelor reale apare în analiza matematică prin caracteristica 
lui algebrică de a fi corp şi prin cea topologică de a fi simplu 
ordonat şi cu o anume structură ordinală. Inlocuirea pretutin- 
deni a numărului real printr'un element al unui corp ordonat 
constitue structuralizarea teoriei într'un sens mai accentuat. Ea 
nu e banală dacă se consideră corpuri cu o structură ordinală 
mai generală, ne-arhimedeene. Iată pentru ce zicem că teoria mă- 
surii e structuralizată atunci când studiem aplicaţiile unei latice 
pe un corp sau grup ordonat. 

Vom mai face o observaţie relativă la“locul special ce-l acord 
teoriei ordinei. O mulțime ordonată e implicit topologizată, dar 
structurarea fundată pe ideea de ordine e mai adâncă decât cea 
fundată pe ideea de continuitate, Acestea arată că ideile ordinale 
merită să fie studiate separat. 

Cadrele unei înțelegeri structurale a  matematicilor sunt 
astfel trasate clar. Nu înseamnă că toate combinaţiile algebrico- 
topologice sunt, nici că ar merita să fie, studiate. Nu acesta e scopul 
ce ni-l propunem. Vor fi studiate acele combinaţii ce sunt mai 
interesante, ce conduc la cercetări mai de valoare. Criteriul e un 
anume 4 gust științific ». 

Iată cum înţelegem teza unității matematicilor ca știință struc- 
iurală. 


y 


Evident acum putem pune mai clar problema încadrării mate- 
maticilor clasice în această tendință modernă. Filosofic, am spus-o, 
problema e rezolvată de logistică. Ideea de număr natural fiind 
structuralizată (fie în cadrele axiomelor lui Peano, fie, ca număr 
cardinal sau ordinal, în cadrele teoriei mulțimilor), ideea de număr 
rațional e construită pe cale pur algebrică, cea de număr irațional 
e construită prin mijloace ordinale sau topologice, deci dreapta 
e construită structural. Spațiul euclidian cu mai multe dimen- 
siuni e construit ca produs cartezian, cel hilbertian şi varietățile 
riemanniene de acoperire prin mijloace algebrico-topologice. Ge- 
netic astfel matematica e structuralizată. 

Problema relațiilor între matematica clasică și cea structurală 
are însă şi alte aspecte. Tehnic problema se pune în felul următor. 
Diferitele capitole ale matematicii cantitative se poate întâmpla 
să se împartă între diferitele capitole ale matematicii structurale. 
Cam așa s'a întâmplat cu matematica elenă. Se poate însă ca toate 
precupările clasice să continue a forma un corp strâns organizat, 
subsumarea categoriei cantităţii sub categoria structurii ne având 
repercusiuni în organizarea intimă a cercetărilor de matematică, 
Prcorociri nu putem face. 

Problema are şi un aspect didactic. Cursurile universitare 
sunt distribuite conform unui plan ce corespunde matematicii 
clasice. Pentru acest motiv vom căuta să dăm în cursul nostru o 
imagine cât mai întreagă a matematicii structurale, 

VI 


Ce repercusiuni poate avea această schimbare categorială a 
matematicilor ? 

Matematica-știinţă a cantității se prezenta foarte organic într'o 
anume concepție unitară a științelor exacte, Ea se lega de o în- 
treagă filosofie pe care o vom reaminti. 

Realul e definit ca identic cu măsurabilui, deci scopul cosmo- 
logiei e de a reduce cosmosul la un sistem de relații numerice. 
Conceptul e definit ca o permanenţă a rezultatelor măsurătorilor. 
Fizica e un corp de doctrine ce rezolvă parţial, aproximativ și 
provizoriu problema cosmologică. Matematica e o știință a can- 
tității, 

Fizica matematică tinde să raționalizeze cunoaşterea noastră 
empirică. Activitatea științifică e astfel triplă: activitate de mate- 
matician, tinzând la a rafina cât mai mult «limbajul științei», 
activitate de experimentator, tinzând la măsura cât mai exact, 
activitate de teoretician (activitatea de « Fizică matematică »), în 
care se caută a se îngloba provizoriu, în teorii matematice cât mai 
comode, rezultatele numerice ale experienţei. Modelele cons- 
truite în birou trebue să dea valori numerice cât mai apropiate 
de cele găsite în laborator. 

Posibilitatea fizicei matematice e astfel redusă la posibilitatea 
măsurătorii. Epistemologia se reduce la metrologie. Prin canti- 
tate, comună gândirii omeneşti şi realității fizice, se stabileşte 
puntea între subiect și obiect, 

Cunoaşterea cantitativă, admițând ideea de aproximaţii succe- 
sive, orice teorie fizico-matematică, prin esența ei provizorie, e 
capabilă de progres. 

Consecinţă mai îndepărtată: posibilitatea unei reconstrucții 
raționale a lumii, valabilă e drept în cadrele unui convenţionalism 
pragmatic; pentru acest motiv ştiinţa exactă se apropie, ca filosofie, 
de raționalism. 

Consecințe, îndeobşte respinse de oamenii de ştiinţă, dar 
foarte apreciate de filosofii materialişti: atât timp cât numai 
măsurabilul e obiect de cunoaştere exactă, fenomenele sufleteşti, 
cele biologice, cele estetice, pentru a fi obiect de ştiinţă, trebue 
să se supună singurei metode ştiinţifice, metoda cantitativă. Astfel 
ies din ştiinţă, deci din real. Secolul al XIX-lea mândrindu-se, 

cu bună dreptate, de știința pe care o cucerise, obsedat de pan- 
scientism, cade astfel întrun pan-metrism, pe care încearcă să-l 
contrabalanseze prin anti-intelectualism. 


VII 


Va reuși oare matematica structurală să refacă ideia de știință 
exactă ? Va reuși ea să înglobeze un număr suficient de important 
de date ne-cantitative în știință? 

Putem să întrevedem câteva semne. Am mai atras atenţia 
asupra faptului că algebra logicei poate să ne dea un model mate- 
matic al raționamentului. Aci avem exemplul unei ştiinţe exacte 
ce iese din cadrele pozitivismului 1). 

Ideile de spaţiu, timp (timpul fiind luat în înţelesul de timp 
măsurat, spaţializat, ca în teoria relativităţii, dar şi în acel de 
timp nespaţializat, durată, înlănţuire) şi determinism, funda- 
mentale în epistemologie, pot fi încadrate în teoria grupurilor și 
a lanțurilor. 

Mai vedem posibilă o teorie matematică a ierarhiei valorilor; 
ideea de valoare nu putea fi corect matematizată sub forma unei 
valori măsurabile; în teoria modernă a ordinei parţiale acest 
defect dispare, ca şi cel a comparabilităţii valorilor 2). 


VIII 


Putem afirma mai mult: matematica, fizica, filosofia trebue 
să le concepem azi ca activități autonome. Matematica nu e un 
capitol al filosofiei, ca în pan-logism; ea nu e un capitol al logicei 
formale, ci o debordează; matematica e o activitate ireductibilă. 
Matematica nu e numai o gramatică a fizicei, ea nu e tautologică. 

Constituită autonom, matematica concurează cu filosofia şi 
fizica la crearea de valori culturale. 


1) Asupra relaţiilor între logică şi pozitivism trimitem la studiul d-lui prof. 
I. Petrovici, Logica şi Aug. Comte, în Probleme de Logică, ed. III, Bucureşti, 1928. 

1) Pentru teza caracterului structural al matematicilor cf. Gr. C. Moisil, 
Les étapes de la connaissance mathématique, în Revista de Filosofie, 1937 şi A. 
Lautman, Les schémas de structure. Colecţia: Actualités scientifiques et indu- 
strielles. Ed. Hermann et C-ie, Paris. 

Relaţiile între matematică şi filosofie nu sunt nici într'un 
sens, nici într'altul, relații de subordonare, ci relaţii egalitare. 
Activitatea matematică, pe care o vom analiza cu deamănuntul 
în unul din cursurile viitoare şi pe care o vom cunoaște şi mai 
bine practicând-o, şi activitatea de sinteză şi critică proprie filo- 
sofiei nu sunt în niciun chip reductibile una la alta. Nici sinteza 
filosofică nu se obține rezumând şi extrapolând, ca în pozitivism, 
datele ştiinţei; nici principiile matematicilor nu se obţin din cele 
ale logicei, ca în pan-logism. 

Acceptarea pe plan de egalitate axiologică a mai multor acti- 
vități culturale ireductibile, deși poate traductibile şi sintetizabile, 
printre care activităţi citez: activitatea matematică, cea experi- 
mentală, cea filosofică, cea artistică, cea mistică, constituind un 
pluralism cultural, care are o unitate categorială, iată o teză spre 
care suntem conduși. Ea dă filosofiei axiomatice aspectul unui 
umanism al veacului XX-lea. 


GR. C. MOISIL 


RÂNDURI PENTRU NECHEMATA 


Aștepţi pe cineva? 

Nu ştii pe cine? 

Sau nu te-aștepţi decât pe tine 

Să te 'nfruptezi din ce ţi se cuvine? 


Nu ştii că azi sau mâine — 
Vrei, nu vrei — 
N'aştepţi decât sosirea Ei? 


Și — oricine — ai fost 

Sau vei mai fi, 

Sosirea celei nechemate — 

Fie că-ţi bate 'n geam în zori de zi, 

Fie că-ți intră 'n casă 'n miez de noapte — 
Exact, în clipa când ţi-apare, 

Doar te sărută şi... 

Dispare |... 


RUGĂ PROFANĂ 


Stăpâna mea, învaţă-mă să plâng, 

Așa cum până astăzi, n'am plâns încă — 
Să plâng, dar să nu mai frâng 

Ca Prometheu, legat de stâncă... 


Să plâng și eu ca biblicul Adam 
Gonit de Dumnezeu din Paradis, 
'In clipa, când cu Eva, ne trudeam 
Să descifrăm întâiul nostru vis... 


Invaţă-mă să-mi plâng ca Boabdil 
Grenada vieței mele din trecut, 

Pierdută 'n clipa când —un biet copil — 
Mi-o apăram cu o suliță și un scut... 


Și dacă ’n viață n'am putut ceti 

Ce-i încrustat pe fruntea tutulor, 

Ca și Hamlet «A fi, sau a nu fi?...» 
Stăpâna mea, învață-mă să morl... 


ION MINULESCU 


UN DIPTIC FOLCLORIC: 
ALECSANDRI — ODOBESCU 


Cine priveşte feluritele terenuri ale literaturii noastre din 
îndoitul punct de vedere al bogăției cuprinsului și al valorii de 
expresie, este nevoit să recunoască adevărul că interesul nostru 
ştiinţific faţă de literatura noastră națională nu stă într'o dreaptă 
proporţie cu însemnătatea deosebitelor ei aspecte, 

Trei domenii bine caracterizate prin originea şi configurația 
lor alcătuesc avutul nostru literar: poporan, vechi şi modern. 

Avem mai întâi o bogată literatură orală care, întrucât de 
veacuri trăeşte în poporul nostru, trebue să fie privită drept cea 
mai veche și mai răspândită literatură română. De bună seamă, 
sunt unele forme și motive tot atât de străvechi ca însăși limba 
noastră și, în orice caz, tot atât de interesante şi vrednice de stu- 
diat ca şi figurile istoriei noastre naționale. 

Insemnătatea acestui domeniu a fost recunoscută adesea. 
Un instinct spunea cercetătorilor trecutului nostru că, atât timp 
cât ne lipseşte înțelegerea limpede a principalelor motive popo- 
rane, nu e cu putință o lămurire vie, întreagă, a fazelor și cutelor 
vieţii sufletești a poporului nostru. 

Cei mai de seamă dintre noi au simţit că e îndeosebi nevoe 
de studiul temeinic a acelor motive care, răsărite și hrănite din 
viața noastră trecută în ce a avut ea mai caracteristic, desvoltate 
şi răspândite în curs de veacuri pe întreg cuprinsul neamului, 
cristalizează într'o formă încă vie aspecte tipice ale vieţii româ- 
neşti. De asemeni s'a întrevăzut nevoia de a lămuri motivele venite 
de aiurea pentru a pune în lumină direcțiunea de mişcare. Dar 
nu ne-am gândit că cel mai interesant lucru e să arătăm schim- 

bările împlinite pe teritoriul românesc. Chiar când am privit 
dependențele istorice, problema valorii descifrată din expresie 
ne-a interesat prea puțin. 

Urmările s'au resimţit şi în interpretarea celorlalte două do- 
menii ale literaturii române: veche și modernă, și chiar şi în actua- 
litatea vieţii literare. 

Locul pe care literatura noastră îl ocupă în mijlocul celorlalte 
literaturi ale continentului, ni se va înfățișa mai limpede când 
vom avea prilejul să vedem cum principalele motive cunoscute 
la noi apar ca un aspect dintr'o largă circulație universală și 
totodată ca un punct de sprijin care ne îngădue să urmărim soarta 
şi direcția de răspândire a unui motiv european. 

Așezată la răspântia aceasta unde Răsăritul vine în atingere 
cu Apusul, alcătuită din straturi de origine felurită și sprijinită 
pe un substrat etnic atât de interesant și variat, literatura noastră 
poporană este pentru cercetătorul emigrării şi naționalizării mo- 
tivelor un domeniu de mare însemnătate. Sunt anumite motive 
a căror istorie așteaptă o deslegare din lămurirea aspectelor do- 
bândite la noi. Mai importantă este adâncirea literaturii poporane 
la noi pentru însăși desvoltarea literaturii noastre în viitor. O 
poezie care vrea să se desvolte organic — și pilda neîntrecută 
rămâne poezia veche elină —nu poate să rămâie străină de 
înclinările lirice și de simbolurile care au încântat un popor în 
copilăria lui. 

Dacă pe vremea lui Alecsandri înrăurirea poporană n'avea 
nevoie decât de colecția poetului și de entuziasmul naiv deşteptat 
de ea, azi poetul cult cere izvoarelor lui de inspirație mai multă 
autenticitate și mai multă adâncime. Acestea presupun o înțele- 
gere mai potrivită şi un alt orizont. Dându-i-se putinţa să urmă- 
rească originea şi semnificaţia universală, şi națională totodată, 
a unor motive împământenite la noi, plăsmuitorul de azi va putea 
să le intuiască mai mult adâncul decât scriitorul care se mărginea 
la admiraţia naivă a unor producțiuni, adesea hibride. Cu alte 
cuvinte, lămurirea ştiinţifică a literaturii poporane e chemată 
să desvălue mai uşor un teren potrivit scriitorului înclinat să-și 
înfrăţească viziunea lui cu străvechile întrezăriri poporane. 

La prima vedere, s'ar părea că nu este nicio legătură între 
o atare cercetare științifică şi viața literară, De fapt, întâlnim 

adesea o înfluență reciprocă a ambelor domenii. După cum entu- 
ziasmul literar pentru poezia poporană a îndrumat spre cercetarea 
ştiinţifică, tot astfel aceasta a avut răsunet în producțiunea poetică. 
Cercetarea ştiinţifică a fost adesea o netezire a drumului pe care 
au pășit unii scriitori înzestrați. 

Scăderea, dela o bucată de vreme, a interesului poeților noștri 
pentru bunul poporan, se explică prin aceea că, pe deoparte, 
ei nu mai pot fi îndestulaţi de faza veche a exagerărilor, pe de 
alta, adâncirea științifică n'a venit să-şi spue cuvântul. Ceea ce 
caracterizează deci situaţia actuală a literaţilor față de creațiunea 
poporană, este că vechiul convenţionalism nu mai poate încălzi, 
iar înţelegerea reală a întârziat să apară. 

Lipsa aceasta este cu atât mai simțită cu cât, în deosebi azi, 
literatura poporană poate să împlinească un rol deosebit de im- 
portant pentru lărgirea ideologiei literare şi împrospătarea crea- 
ţiunii. Desvoltarea liricii ultimelor decenii a dus prea des la o 
accentuare a sentimentelor prea alambicate, prea individuale, nu 
numai anarhice, dar voit singularizante, aşa încât opere lăudate 
rămân în afară de domeniul artei cu larg și durabil răsunet omenesc, 

Integrând și pe calea aceasta pe scriitor și public în tradiţia 
artistică a neamului, critica literară trebue să facă necesara ope- 
raţie de cataractă optică, menită să ne izbăvească de feluritele 
mode comode de isme estetizante, în care se învăluesc eroii nean- 
tului. 

* i %* 

Este firesc lucru ta marile simboluri ale unui neam să aibă 
o veșnică actualitate. 

Consider părerile exprimate timp de aproape un secol, atât 
de fruntașii culturii noastre cât şi de atâți mărginaşi ai ei, cu pri- 
vire la cântecul bătrânesc Miorița drept un pridvor teoretic deschis 
asupra foclorului nostru. In acest larg pridvor stau alături sau 
se perindează scrutând câmpul creațiunilor poporane, Alecsandri, 
Russo, Jules Michelet, Odobescu, Hasdeu, Em. Crețulescu, 
Dora d'Istria, Crăciunescu, Gaster, Xenopol, Aron Densusianu, 
Coșbuc, Duiliu Zamfirescu, Ovid Densusianu, ca să amintesc 
numai pe o parte din câţi dispăruţi şi-au spus cuvântul în această 
chestiune. 

Astăzi ea rămâne deschisă. Necontenit apar păreri noi. Amin- 
tesc numai discuțiile stăruite în jurul vederilor d-lui L. Blaga. 

Avem deci un prilej potrivit să urmărim în ce chip s'a afirmat 
conştiinţa noastră literară și sub ce infleunțe s'a încercat lămu- 
rirea celui mai caracteristic aspect al creațiunii poporane. În istoria 
părerilor se oglindește nu numai individualitatea cercetătorilor, 
cu preocupările și pregătirea lor, dar însăși principalele direcţii 
din cultura noastră modernă. Iar acolo unde scriitori străini și-au 
spus cuvântul, avem prilej să vedem în structura sufletească deo- 
sebită explicarea atât a laudei cât și a rezervei. 

Când cercetezi deosebitele păreri, observi că cea mai mare 
parte dintre cercetători au lucrat independent, fără să cunoscă 
sau să ție seamă de ceea ce adusese în discuţie înaintașii. Lipseşte 
un fir de continuitate. Este deci necesar să avem înaintea ochilor 
totalitatea părerilor, în ordine cronologică, nu numai pentru a 
descifra ceea ce este adevărat şi ceea ce e fals în fiecare din ele, 
dar mai ales pentru a vedea dacă din toate aceste încercări nu 
se desprinde cu necesitate o cale nouă de cercetare, întemeiată și 
pe arătarea erorilor de până acum și pe cerințele proprii ale mate- 
rialului. 

Expunerea critică .a părerilor de până acum este necesară 
pentrucă adesea eroarea este un factor al adevărului. In critica 
unei păreri greşite, găsești adesea leacul greșelii. Cuvântul lui 
B. Croce: « Nimeni nu reușește să expună un adevăr decât mul- 
țumită criticii diverselor soluții» și recunoașterea că, în tratarea 
unei probleme, scrutarea tuturor soluţiilor încercate în istorie, 
este nu numai legitimă dar și necesară, nu exprimă ceva propriu 
esteticianului italian. Punctele acestea de vedere formulează o 
experiență generală, confirmată și în paginile următoare. Astfel 
orice deslegare a unei probleme cuprinde în sine munca înain- 
tașilor. Criticând-o, numai în aparenţă strici, în realitate împli- 
neşti, 


Pentrucă, din câte titluri de glorie are Vasile Alecsandri, nici- 
unul nu este mai trainic decât desvăluirea literaturii noastre 
orale, și pentrucă el este cel dintâi care a pus în lumină însemnă- 
tatea unică a acestei balade păstorești, începem prin a arăta pă- 
rerile lui. 


19 

In ziarul Bucovina din 18 Februarie 1850, Vasile Alecsandri, 
continuând darea la iveală a poeziilor poporane, începută în ace- 
lași ziar în 1849, publică o scrisoare datată din lași 1 Februarie 
1850, în care comentează conținutul baladei Moara şi valorifică 
unele din frumuseţile ei. Scrisoarea este adresată către A. H., 
inițiale sub care se ascundea numele lui Alecu Hurmuzachi, care, 
dela 1849, luase conducerea ziarului Bucovina. 

Scrisoarea e urmată de textul poeziei. Este însăși forma sub 
care balada a intrat în conștiința noastră 1). Este și cea mai veche 
mărturie, pentrucă una înfățișată mai târziu ca fiind mai veche 
este, după cum vom arăta la locul potrivit, nu o variantă ci un 
fabricat. 

Scrisoarea lui Alecsandri cere luarea aminte nu numai pentrucă 
păstrează ecoul primului răsunet deșteptat de Miorița, dar și 
pentrucă poetul formulează unele păreri, pe care le va păstra 
totdeauna. Intrând în circulaţie largă, sub forma de note la ediţia 
definitivă din 1866, aceste păreri au influenţat mult pe interpreţi 
şi cercetători. Pe lângă acestea, scrisoarea ne dă și unele lămuriri 
preţioase cu privire la istoria și localizarea textului variantei. 
Unele dintre aceste lămuriri nu au mai intrat în notele şi comen- 
tariile ediţiei definitive şi de aceea e necesar să le amintim aici. 

Aflăm din scrisoarea aceasta că balada, înainte de a fi fost 
tipărită, a deşteptat entuziasmul cercurilor culte. Mărturisirea 
aceasta arată că exista o atmosferă prielnică, în care poetul se 
integra. Alecsandri amintește cum, în vara anului 1849, aflân- 
du-se la moșia Cernăuca din Bucovina, proprietatea Hurmuză- 
cheștilor 2), a fost rugat de prietenii întruniți acolo să citească 
balada. Invitaţia aceasta a venit în urma unei întrevorbiri, în 
cursul căreia fiecare dintre prietenii adunaţi, potrivit preocupă- 
rilor lui, preamărise însușirile neamului. Deși Alecsandri n'a 


1) Atât textul cât şi scrisoarea au fost publicate, curând dup'aceea, în Zimbrul 
din Iaşi, nr. 17 (28 August 1850), după îndemnul lui Alecsandri însuși, după 
cum se vede dintr'un număr anterior al aceluiaşi ziar, și anume din nr. 10, P. 37, 
unde publicarea articolului despre & Poezia populară a Românilor» e însoţită 
de următoarea notiţă a redacţiei: « Suntem îndemnați de Domnia-sa, autorul 
acestor frumoase balade naţionale, ca să le mai retipărim şi noi în coloanele 
jurnalului nostru ». In Zimbrul, scrisoarea despre Mioriţa are data schimbată: 1848. 

2) Vezi G. Tofan, în Junimea Literară, IL, 157. 

putut să reproducă atunci din memorie decât crâmpeie, totuşi 
acestea « deșteptară în noi o mare admirație pentru poezia po- 
porească » 1). 

In ce priveşte locul de unde a fost culeasă balada, afläm, atât 
în Bucovina cât şi în Zimbrul, următoarea prețioasă notițä: « A- 
ceastă baladă ne-a fost adusă din munții Sovejei, de d. A. Russo, 
care o descoperi împreună cu multe altele, în vremea cât au fost 
exilat pe nedreptate în mănăstirea Sovejei ». Atitudinea lui Ale- 
csandri față de baladă se caracterizează printr'o serie de conside- 
raţiuni cu privire la unele obiceiuri, însușiri și credinţe poporane. 
In plus, avem aici o serie de aprecieri estetice. Dintre părerile 
lui, reținem numai pe acelea care, pe deoparte pot caracteriza 
atitudinea faţă de literatura poporană, pe de alta ne vor servi ca 
puncte de sprijin în discuţiile următoare. 

Incepem cu lămuririle străine de aprecierea literară a bucății, 
cu amănuntele de fapte care i se par necesare pentru înțelegerea 
poeziei. 

In imaginile din primele două versuri, poetul vede o dovadă 
de dreaptă preţuire ce poporul face frumuseţilor țării sale: « Ro- 
mânul își iubeşte pământul unde s'a născut ca un raiu, din care 
nici tiraniile cele mai crude nu sunt în stare a-l goni ». 

Amintind versurile referitoare la coborîrea turmelor, Ale- 
csandri le pune în legătură cu migrațiunile păstoreşti, cu ceea ce 
am numi azi un moment din viața de «transhumance ». Pentrucă 
Alecsandri este primul care ne face atenți asupra acestui aspect, 
iar mai târziu unii cercetători au văzut în strămutările păstorești 
împrejurarea din care s'a născut balada, socot potrivit să amin- 
tesc înseși cuvintele poetului. « Strofa aceasta ne arată un tablou 
de pribegiile turmelor, ce se coboară în fiecare an din vârfurile 
Carpaţilor, şi trec prin Moldova, de se duc să ierneze peste Du- 
năre. Sute de mii de oi, mânate de Mocani îmbrăcaţi cu sarice 
albe, ies din gurile munţilor îndată ce frigul toamnei sosește pre- 
vestind iarna, și merg să găsească pășuni în câmpiile țării turcești, 
sub poalele Balcanilor. Unele vin dela Vrancea, altele de pe coa- 


1) Pentru istoria termenului, e interesant că, în Bucovina, scrisoarea are 
A 


Cântece poporale, iar în Zimbrul, Cântece poporane, termen care e regretabil 
că nu a rămas. 


10* 

stele Ceahlăului, altele de pe văile Bistriţei și-a Moldovii; iar 
cele mai multe de peste Carpaţi, din 'Transilvania. Deosebitele 
turme se adună la un loc și formează caravane numeroase ce se 
coboară încet spre Dunăre, unind sbieretul lor jalnic cu lătratul 
câinilor de pază, cu sunetul tulincelor aninate de gâtul măgarilor, 
şi cu şueratul pătrunzător al Mocanilor călăuzi ». 

Această remarcabilă descriere, care ne dă nu numai direcția 
generală de mișcare, dar şi căile păstorilor, a deşteptat mai târziu 
o deosebită luare aminte, prin însemnătatea pe care unii cerce- 
tători au dat-o migraţiunilor păstoreşti în trecutul poporului 
românesc. 

Deosebirea ciobanilor după ţinutul de origine, în deosebi 
numele de Ungurean, dă poetului să deplângă lipsa de conștiință 
naţională la Români; iar versurile: 


Oiţă bârsană, 
De ești năsdrăvană 
Și de-o fi să mor... 


sunt pentru Alecsandri o ilustrare a credinței Românului în 
fatalitate. Spre a-și sprijini părerea, el citează câteva zicători 
poporane, care dovedesc o atitudine fatalistă în viață: « Nenorocirile 
găsesc totdeauna pe poporul românesc, pregătit la loviturile lor ». 

Dintre aprecierile cu privire la valoarea literară a baladei, 
notăm următoarele: Imaginea morţii înfățișată ca o nuntă, co 
mândră crăiasă, a lumii mireasă », i se pare o zicere nu se poate 
mai poetică și mai potrivită, Și ceeace-l încântă mai ales din ale- 
goria morţii e imaginea în care firea întreagă este martoră la nunta 
ciobanului. Poetul vede aici o notă de sublim. Căldura cu care 
interpretează această imagine este pentru el un nou prilej să 
ilustreze « cât de adâncă și de bogată e comoara poeziei poporului 
român », 

Dacă alegoria morţii e sublimă, descrierea frumuseţii cioba- 
nului are o «simţire înduioșată », ceva « desmierdător ». De ase- 
menea subliniază, lucru vrednic de reţinut, felul iubitor de mamă 
al ciobanului, care roagă pe Mioriţa să cruțe pe biata maică bătrână, 
să nu-i spuie, ca oilor, că s'a însurat c'o crăiasă, a lumii mireasă. . . 

Pentrucă atunci când ne vom ocupa cu critica de text a va- 
riantei vom avea cuvinte să ne îndoim de autenticitatea, ca măr- 


Li 

turie poporană, a acestui pasaj, socot potrivit să amintesc cuvin- 
tele de interpretare ale poetului cult. «E de însemnat cu câtă 
îngrijire dulce și fiiască ciobanul se roagă Mioriţei ca să spună 
mamei lui că el nu s'a însurat cu o mireasă a lumii... ci cu o fată 
de crai... Inima unei mame nu se împacă niciodată. Biata mamă 
ar înțelege...». Avem impresia că aici vorbește simţirea deli- 
cată a unui poet cult, nu felul simplu al cântecului poporan. 

In finalul scrisorii, notăm o foarte interesantă părere a lui 
Alecsandri cu privire la încheerea baladei; la baza acestei păreri 
stă o impresie care va reveni sub alte aspecte la cercetătorii de 
mai târziu. Poetului i se pare că textul baladei, pe cât l-a putut 
descoperi, nu este întreg; crede că trebue să lipsească ceva. Cum 
se explică această părere vom avea să răspundem în cursul cer- 
cetării. 

Acestea sunt lămuririle din scrisoarea dela 1848 cu privire la 
Mioriţa. Peste părerile exprimate aici, Alecsandri n'a trecut. 
Notele ediţiei dela 1852 conţin o reeditare, prescurtată pe alocuri, 
a comentariilor scrisorii. De asemenea traducerea franceză a 
poeziilor poporane publicată la 1855 adaugă prea puţin la ceea 
ce Alecsandri ne dăduse în Bucovina 1). Ca apropiere literară, 
poate fi de notat aceea pe care o face cu privire la moartea cio- 
banului. « Ce passage admirable de la ballade ou le poăte fait 
assister toutes les merveilles de la creation à la consécration de 
Punion de Phomme avec la mort, rappelle une description ana- 
logue dans Atala ». 

Cât priveşte părerea despre finalul care n'ar fi întreg, ea e 
afirmată din nou în notele traducerii franceze. In ediția dela 1866 
n'o mai găsim. Dovada însă că Alecsandri o menţine totuși, se 
vede din faptul că, după cum în trecut, tot astfel și acum, a lăsat 
să urmeze după ultimele cuvinte ale ciobanului mai multe puncte; 
în Bucovina şi în ediţia dela 1852 erau chiar două semnificative 
rânduri de puncte. 

Alecsandri mai are prilej să vorbească despre Miorița şi mai tår- 
ziu. Odată, ca răspuns la întrebarea dacă îutr'adevăr a modificat sau 
nu textul auzit în popor. Intro scrisoare adresată lui D. Cră- 


1) Ballades et chants populaires de la Roumanie, recueillis et traduits par 
V. Alecsandri, avec une introduction par M. A. Ubicini. Paris, 1855. 

ciunescu, poetul face o afirmaţie pe care a întărit-o şi cu prilejul 
unei discuţii în Academia Română: « On peut être persuadé que 
si la nature bienveillante m'avait donné un génie assez puissant 
pour composer une Mioritsa... je men serais fait honneur et 
J'aurais été assez égoïste pour la publier sous mon nom » +). 

Asupra valorii poetice a baladei, mai are Alecsandri prilej să 
vorbească în conferința ţinută în Aprilie 18841). Fondul este 
alcătuit şi aici din părerile exprimate la 1850. Ce este mai viu 
accentuat, e valoarea fără seamăn a Mioriței, «cea mai frumoasă 
dintre toate baladele noastre », De altminteri, prețuirea s'a ma- 
nifestat dela început prin faptul că, în toate ediţiile, balada stă 
în fruntea culegerii. 

Dacă în ce privește aprecierea, Alecsandri a rămas neschimbat, 
cu privire la localizarea baladei, ne dă în ediția dela 1866, în urma 
baladei Dolca, următoarea lămurire: « Această baladă a Dolcă, 
precum și aceea a Mioriţei, le-am cules din gura unui baciu anume 
Udrea, dela stâna de pe muntele Ceahlău ». Ni se dă chiar și 
anul când poetul a întâlnit într'o excursie pe acest minunat 
cântăreț, anul 1842. Ce ne surprinde aici, este următorul amă- 
nunt referitor la baciul acesta: « Udrea îmi spuse că tatăl său ştia 
mulțime de balade, între care şi acelea ale lui Traian și Aurelian, 
dar din nenorocire el le luase cu dânsul în mormânt» (Ediţia 
dela 7866, pag. 57). Deosebirea dintre nota aceasta și nota amin- 
tită din Bucovina, în care ni se spune că Mioriţa a fost culeasă 
la Soveja de A. Russo, trebue să fie reținută, 

Sunt mărturii care confirmă că poetul a cules balada. Intr'o 
scrisoare a Carmen-Sylvei către G. Enescu, publi- 
cată în Convorbiri literare, vorbind de valoarea baladei, scrisoarea 
relatează confesiunea poetului că niciodată nu i-a fost mai mult 
teamă să nu moară, decât după ce a cules balada și se întorcea 
din munți. Avea impresia că duce cu el o comoară fără păreche, 
De altă parte, faptul că Alecsandri a căutat totdeauna sfârşitul 
baladei pe care o credea incomplet păstrată, arată că el a avut 


1) I, Crătiunesco, Le peuple roumain d’après ses chants nationaux, 
p. 328, Paris, 1874. Discuţia dela Academie, în Analele Academiei, Seria II, 
vol. II, p. 39. 

3) Un rezumat destul de complet, în Familia, XX, p. 192. 

Înainte variante dintre care unele reprezentau un tip mai scurt 
și altele mai desvoltate» Aceste deosebiri i-au hrănit convingerea 
că trebue să existe alte forme și mai desvoltate. Astfel se împacă 
cele două afirmări. Poetul a avut o variantă culeasă de Russo, 
dar a avut şi altele culese de el însuși, așa încât între afirmarea 
din Bucovina şi cea din ediția dela 1866 nu este contrazicere, 
ambele se completează, referindu-se la izvoare deosebite. 

Pe temeiul celor arătate, putem caracteriza atitudinea lui 
Alecsandri față de balada noastră. Un interes covârșeşte la el pe 
toate celelalte: cel estetic. Spre a pune în lumină frumuseţea 
baladei, la început el face o serie de aprecieri răzlețe asupra câtorva 
trăsături, Mai târziu, în amintita conferință dela 1884, deși a vrut să 
privească poezia în total, părerile exprimate și pasagiile sunt tot 
cele relevate dela început. Comentariile lui estetice poartă mai 
mult preocupările mentalităţii culte decât o identificare cu sim- 
ţirea poporană. Unele dintre ele deşteaptă chiar întrebarea dacă 
nu cumva sunt o justificare a gustului personal care a determinat 
"unele modificări. Astfel, în scrisoare din Bucovina, poetul subli- 
niază «îngrijirea dulce și fiească » a ciobanului care vrea să-și 
cruțe mama: dacă oaia năzdrăvană i-ar spune că s'a însurat cu 
o mândră crăiasă etc.. . .» biată mamă ar înţelege că fiul ei a murit. . . 
De pe acum se naște întrebarea dacă repetarea alegoriei morții 
sub forma deosebită pentru oi și pentru mamă nu este o modifi- 
care a poetului, îndreptățită prin comentarul arătat. 

Pe lângă interesul acesta estetic şi pe lângă cel naționalist, 
mai apare la Alecsandri și un interes folcloric, întrucât încearcă 
să dea lâmurmi asupra unor aspecte ale vieții țărâneşti. Am 
reținut că prima subliniere a migrațiunilor păstoreşti dela el 
purcede. 

Ambele aceste preocupări, cea estetică și cea folclorică, se 
împletesc adesea cu o preocupare națională: scoaterea la iveală a 
însuşirilor alese ale neamului românesc. De câteori are prilejul, fie 
pe temeiul frumuseții versurilor, fie pe acela al poeziei obiceiu- 
rilor, el se opreşte să arate noblețea sufletească a poporului. In 
schimb, era firesc să nu întîlnim la Alecsandri nici problema 
istoriei baladei, nici pe acea a comparaţiei cu literaturile învecinate, 
Cum am văzut, când compară ceva, se gândeşte la Atala, după 
cum când vrea să lămurească Pâunaşul codrilor, de pildă, se gân- 

deşte la zeul Pan, la Tasso, la cavalerii veacului de mijloc, cu de- 
viza lor «amor şi glorie» 1). 

Tot atât de puţin îl preocupă chestiunea originii. Când se 
gândeşte la aceasta, este în parte îndemnat de curiozitatea pu- 
blicului: « cine sunt autorii acestor opere atât de frumoase ? Cum 
se numeau poeţii care au scos aceste cântece atât de dulci, atât 
de simţitoare, atât de strălucite ? Iată întrebarea ce-mi face fiecare 
din apreţuitorii poeziei populare». E interesant aici răspunsul 
scurt, plin de bun simţ, întemeiat în parte pe observaţii: « Tot 
ce se poate zice până acum cu încredere, este că autorii necu- 
noscuţi despre care vorbim au ieşit din sânul poporului ». Și ca 
o dovadă, Alecsandri împărtășește un cântec de jale, compus 
după părerea lui, de o țărancă al cărei frate fusese prins 2). Ce-l 
distinge aici pe Alecsandri în chip favorabil de mulți dintre ur- 
mașii lui, este părerea că nu poporul în colectivitatea lui este 
creatorul poeziilor poporane, ci la obârșia fiecărei plăsmuiri stă 
un individ fericit înzestrat. Este părerea celor care nu mai sunt 
îndestulați de explicarea originii poeziei populare prin acea miste- 
rioasă forță creatoare: « poporul ». Când, mai târziu, această părere 
a fost exprimată de Duiliu Zamfirescu, în legătură cu 
originea Mioriței, părerea lui a surprins ca un eres. 

Preocupările lui Alecsandri cu privire la originea poeziei 
poporane se reduc la rândurile citate. Putem deci încheia caracte- 
rizarea atitudinei lui Alecsandri, afirmând că latura estetică şi 
cea națională, cu unele momente pitorești de credință şi superstiții, 
alături de unele reminiscențe mitologice, sunt singurele aspecte 
ale literaturii poporane care deșteaptă interesul lui, totul fiind 
dominat de înclinările lui literare. 

Astfel constatăm și în istoria interesului pentru literatura noastră 
poporană același fenomen pe care într'un alt capitol îl vom ob- 
serva și aiurea: interesul pentru literatura poporană se deşteaptă 
şi crește dintr'o nevoie literară a poeţilor și e susținut printr'un 
interes sporit față de viața poporană. 


1) Vezi lungul comentar în Zimbrul, I, pp. s8—6o. 

2) Cântecul Domnicăi, în Zimbrul, I, 200. In ediţia dela 1866 îl avem la pa- 
gina 238, sub titlul schimbat: Sora contrabandierului. De fapt, cântecul acesta 
e o împletire de motive curente cătăneşti şi de cântece străbătute de dorul pentru 
fratele depărtat, 

Pentrucă, în scrisoarea din Bucovina, Alecsandri ne infor- 
mează că Miorița a fost « descoperită » de A. Russo la Soveja, se 
cuvine să cunoșatem și părerea acestui scriitor despre balada 
noastră. 

Deși este culegătorul prim al baladei şi trăește mai viu decât 
toți scriitorii generaţiei lui însemnătatea literaturii poporane, el 
ne vorbeşte puţin despre Mioriţa şi, în definitiv, nu trece nici el 
de prima fază de entuziastă admiratie estetică. Ca element nou, 
întâlnim la el unele vagi reminiscențe clasice: fără să strângă mai 
deaproape termenii comparaţiei, aminteşte pe Virgilius și 
pe Ovidius, pe cel dintâi ca poet al vieții câmpenești, pe 
celalt ca izvor de credinţe. La Ovidius notează ca element comun cu 
balda noastră faptul că şi la poetul latin apar animalele care vor- 
besc. Dar amintirea celor doi poeţi latini nu e făcută pentru a stărui 
într'o comparaţie greu de susținut, ci pentru a afirma marea valoare 
poetică a baladei noastre. «Pe lângă acești doi creatori de poezie 
antică, s'a adăugit un al treilea poet, păstoriul câmpiilor și al mun- 
ţilor noștri, care au produs cea mai frumoasă epopee păstorească 
din lume: Miorița. Insuşi Virgil și Ovid s'ar fi mândrit cu drept 
cuvânt dacă ar fi compus această minune poetică» 1). 

Ar fi fost folositor să ştim amănunţit pe ce cale a ajuns Miorița 
să fie cunoscută de A. Russo. In privința aceasta, mărturisirile 
sunt foarte reduse. Intr'un pasaj din Poezia populară găsim urmă- 
torul amănunt: «lăutarul, vrând să mă aducă în extaz, începe 
balada Mioriţei » 2), Scena s'ar fi petrecut la un « iarmaroc ». Deşi 
contextul arată intenția de a opune felului calp al orașelor auten- 
ticitatea şi farmecul vieţii poporane, totuşi indicaţia lui Russo 
e în acord cu o alta a lui Alecsandri, care confirmă că Russo, 
profitând de timpul arestării sale, a cules câteva balade dela un 
bătrân lăutar 2). Când ne vom ocupa de critica internă a variantei 
lui Alecsandri, vom mai reveni asupra acestei probleme, între- 
gind-o cu ce putem afla din jurnalul lui Russo din timpul surghiu- 
nului la Soveja. In ceea ce ne interesează aici: desvoltarea păre- 


1) Poezia boporală, în A. Russo, Scrieri, publicate de P. V. Haneș, 
7908, p. 187. 

2) Lucrarea citată, p. 193. 

3) Vezi Comvarbiri literare, VI, p. 437. 

rilor despre Miorița, A. Russo nu mai aduce nimic peste ceea ce 
am arătat mai sus, 


O atitudine nouă față de poezia poporană, o atitudine care 
marchează și un prim pas în direcțiunea preocupărilor ştiinţifice, 
este aceea a lui A. Odobescu. 

Prin pregătirea lui, în care preocupările filologice îşi aveau 
locul lor, apoi prin însuşirile lui curat literare, Odobescu era 
chemat să reprezinte una din fazele de tranziţie dela admiraţiunea 
literară la cercetarea ştiinţifică. 

Două studii ne interesează aici în deosebi: unul tratează în 
genere despre poezia poporană, altul se ocupă în deosebi de Mio- 
rita. Primul are titlul Cântecele poporane ale Europei răsăritene, 
în raport cu ţara, istoria şi datinile Românilor 1). Studiul e con- 
ceput ca o introducere la unul mai larg, în care locul de căpe- 
tenie îl ocupă problema Mioriţei. 

In acest capitol introductiv, Odobescu, după un scurt istoric 
al deşteptării interesului pentru literatura poporană în apus, dă un 
citat plin de căldură din poetul polon A. Mickievicz pentru 
a scoate la iveală însemnătatea acestei literaturi. Semnul deose- 
bitor al acestui glas al poporului stă în aceea că izvorul ei de căpe- 
tenie e mai ale$ suferința și că ea «veghiază la porțile templului 
unde se păstrează amintirile naţionale ». Caracteristica esențială a 
formei este prinsă în următoarea afirmare a lui Herder: 
«cântecul nu se vede, ci se ascultă», asupra căreia Odobescu 
stărueşte ilustrând-o însă cu un pasaj dintr'un scriitor antic, din 
Platon. Din felul special — vorbit și cântat — cum ne este 
transmisă literatura poporană, rezultă libertatea fiecăruia de a 
modifica-o, libertate care este «chiar caracteristica poeziei po- 
porane ». 

Ce-l îndeamnă pe Odobescu să studieze literatura aceasta 
este, pe lângă unele aspecte de frumuseţe, și faptul că el așteaptă 
să găsească în ea urme «ale faptelor glorioase sau jalnice ale tim- 
pilor trecuţi » Cum vedem, gândul lui Bălcescu și al lui 
Russo îl urmărește şi pe Odobescu, 


1) Revista Română, |, 7867, p. 27 şi urm, În ediţia e Minerva » lipsește din 
titlu precizarea atât de importantă tale Europei răsăritene >. 

Dar pe lângă preocuparea aceasta, Odobescu aduce două 
întrebări care acuma apar întâi. Pentru a descifra aspectele vechi, 
simte nevoia să precizeze « pe cât se va putea, epoca şi locul compu- 
nerii lor », In chipul acesta formulează Odobescu problema originii 
cântecului poporan. Și mai însemnată este a doua întrebare: Odo- 
bescu simte nevoia să-și arunce privirile asupra poeziei popoarelor 
învecinate, Este aici un punct de vedere care se cuvine cunoscut 
în însăși formularea lui Odobescu. « Vom merge și prin ţările 
vecine.,, spre a cerceta în cântările lor poporane, ce datini au 
schimbat cu noi acele nații învecinate... Și raportând orice 
lumină ni se va ivi sau chiar ni se va nălui, la ţara noastră, ne vom 
cerca într'astfel să lămurim oareșicum vechile noastre datini, Prin 
asemenea comparații vom avea, credem, prilejul a dovedi trainica 
înfrățire ce uneşte aceste popoare care au trăit secoli îndelungați 
împărtășind mai aceleași glorii și aceleaşi nevoi, resimţind ace- 
leași loviri şi cântând într'un acord, fiecare pe lira sa naţională, 
cântări de același fel! ». 

Insemnătatea pasagiului stă în aceea că se afirmă astfel în chip 
răspicat — după cât știu, pentru prima oară în deomniul literar 
— necesitatea punctului de vedere sudesteuropean. 

Acesta era programul lui A. Odobescu, 

Dacă ne uităm acum la substratul de pregătire, vedem mai 
întâi că materialul românesc se reducea la Alecsandri, A. Pann 
și A. Marienescu. Cât priveşte literaturile înconjurătoare, 
el se reducea la Fauriel și Marcellus pentru Greci, 
traducerea doamnei Talvy și a lui Dozon pentru Sârbi. 

Dar dacă pentru terenul balcanic erau atât de reduse, cu atât 
mai larg se simțea Odobescu într'un alt domeniu: acel al antici- 
tății clasice. E caracteristică în primul lui articol vrând să întă- 
rească afirmaţiunea lui Herder: « cântecul nu se vede, ci se ascultă », 
nu găseşte un sprijin mai important decât un lung citat din Fedru 
al lui Platon. Cu arătatul program, dar cu pregătirea și mate- 
rialul indicat, interprinde Odobescu să lămurească originea Mio- 
riței. Singur afirmă că părerile mai sus arătate sunt o prefaţă, 
« deslușiri pregătitoare spre a intra în materia ce voim să cer- 
cetăm >. 

Studiul cu privire la Miorița poartă titlul curios: Rdsunete 
ale Pindului în Carpați. 

Se cuvine să ne oprim la acest studiu, nu numai pentrucă 
purcede dela Odobescu și e prima încercare științifică pe acest 
teren, dar şi pentrucă e caracteristic pentru o întreagă fază în 
cercetarea baladelor noastre. Rezultatele lui Odobescu, datorită 
și autorităţii lui dar și mentalității vremii, au fost primite de 
mulţi, cel puţin în parte, au intrat în circulaţia literară. Interesul 
acestor păreri este sporit prin faptul că unele lucrări recente reiau 
părerea lui, căutând să o sprijine pe unele cercetări noi cu 
privire la istoria religiunilor. Când ne vom ocupa, de pildă, de 
părerile lui Th. Speranţia și de acelea ale d-lui H. Sani- 
elevici, va trebui să ne aducem aminte de explicările lui 
Odobescu, Iată dece se cuvine să cunoaștem nu numai afirmaţiile 
acestui cercetător dar şi calea pe care ajunge la ele, curentul de 
idei din care purced, 

Vrând să releveze substratul general uman, Odobescu afirmă 
că deplângerea tânărului lovit de moarte timpurie în floarea 
vârstei este un sentiment «vechi ca lumea ». Dar dacă toate po- 
poarele au plâns pe junele ucis în floarea vârstei, Odobescu amin- 
tește numai cazul lui Cain, cam nepotrivit aici, apoi trece repede 
la popoarele meridionale, afirmând că la acestea jalea pentru 
tânărul mort s'a asociat cu părerea de rău încercată în fața distru- 
gerii vegetației prin arşiţa soarelui. Odată pe acest teren, autorul 
se simte la largul lui, se știe în acord cu unele păreri curente pe 
atunci și care vedeau în orice zeu o antropomorfizare a unui aspect 
al naturii. 

Lărgind tema la formula «moartea unui tânăr», Odobescu 
îşi deschidea calea către scrutarea tradițiunilor clasice, care puteau 
să aducă cu Mioriţa în ceea ce avea ea mai general. Și astfel nu este 
greu lui Odobescu să găsească un punct de plecare în Herodot, 
care se minunase că Egiptenii aveau şi ei un cântec de jale după 
un tânăr fiu de rege, un fel de bocet care aducea, după el, cu 
jelirea numită la Greci Linos. 

Calea urmată de Odobescu este de acum indicată: să se urmă- 
rească soarta cântecului în care era tânguit un tânăr mort în 
floarea vârstei. In Asia Mică şi în Grecia găseşte că erau diferiți 
eroi, morți de timpuriu și bociţi. Un studiu german asupra cân- 
tecului Linos, îi dă din prisos material. In deosebi e izbit Odo- 
bescu de faptul că la Greci, din numele cântecului s'a creat nu- 

mele unei ființe, Linos, despre care se spunea că a adus cultul 
lui Apollo la poalele Olimpului... De altă parte, el mai reţine 
şi o altă tradiţie: la Argos, credeau că Linos era un păstor sfâşiat 
de câini, 

Amintind faptele acestea și apropiind de ele conţinutul, în 
linii largi, al Mioriţei, Odobescu găseşte că « Mioara este izvorită 
din aceeași pornire de spirit, ca toate cântecele antice ce jeleau 
pe un păstor tânăr, în floarea juneţei ». Dar această atât de vagă 
apropiere, neputând avea sprijinul textelor, e lipsită de strin- 
genţa dovezii. 'Țoate faptele amintite erau oarecum un cadru ca 
această idee să ni se pară acceptabilă. Desigur, la baza ei stă o 
intuiție literară pe care am putea-o formula astfel: originea Mio- 
riței stă într'un bocet al unui tânăr păstor, mort în floarea vârstei. 
Această intuiţie este și pentru noi partea cea mai prețioasă din 
studiul lui Odobescu, nu faptele aduse de el şi nici explicarea, 

Ca să admitem vederile lui Odobescu, trebuia sau să arătăm 
stringent, pe bază de texte, legătura dintre Linos-ul grecesc şi 
balada noastră sau să explicăm deosebirile. Neputând învedera 
asemănări de concepţie sau de formă, Odobescu se mărginește 
să afirme că deosebirile se datoresc prefacerilor în credinţele reli- 
gioase. Dacă ciobanii ucid pe Vrâncean, este pentrucă nici zeul 
gelos al luminii, nici câinii sau mistreți, simbolizând « arşița cani- 
culară », nu mai puteau găsi un substrat în credințele populare. 
Erau aici aplicări ale concepţiei romantice care vedea în epica 
poporană zei sau aspecte atmosferice simbolizate. 

Alegoria morţii i se pare lui Odobescu o amintire a cultului 
primitiv al naturii; «mândra crăiasă » ar fi Persefona...; «flue- 
raşul drag » îi aminteşte fluerele gingreene; versurile: 


Din dosul stânii 
Să-mi aud câinii 


amintesc câinii lui Adonis care urlă în jurul lui; în sfârşit, măicuţa 
bătrână, alergând și întrebând de fiul ei, îi aminteşte de despe- 
rarea Afroditei care căuta pe Adonis, mort ca şi ciobanul nostru 
în floarea vârstei. Apropierile acestea de Adonis şi de bocetele 
lui au ispitit mai târziu pe alți cercetători. Și cum cercetările de 
religie comparată au adus mai târziu la stabilirea originii semite 
a Linos-ului și a cultului lui Adonis, cum de altă parte s'au sta- 

bilit legături între Adonis şi alte zeități, aşa cum o face Frazer 
în Le rameau d'or şi în Atys et Osiris, nu este de mirare că păre- 
rile lui Odobescu au supravieţuit, revenind sub alte forme chiar 
şi la cercetătorii recenți. 

In afară de intuiţia vagă că un element liric, un bocet, stă la 
originea baladei noastre, un pasaj se cuvine să mai fie reținut, nu 
pentru apropierea în sine, ci pentru impresia pe care se înteme- 
iază. Este pasajul în care caracterizează astfel ideea despre moarte, 
așa cum se desprinde din balada noastră: « chiar acea idee despre 
moarte, așa senină, aşa lipsită de dureri, aşa trupească chiar, nu 
este însăşi ideea ce-și plăsmuise anticitatea despre moarte? Cei 
vechi nu şi-au putut închipui niciodată desăvârşita despărțire a 
sufletului de trup, după încetarea acestei vieți lumești ». 

După cum, dincolo de erorile lui Odobescu, era un sâmbure 
de adevăr, simțea vag că miezul cântecului trebuia căutat într'o 
atmosferă lirică, tot astfel intuiţia lui despre caracterul oarecum 
« trupesc » al ideii despre moarte, aşa cum se desface din balada 
noastră, conţinea o parte de adevăr. Eroarea stă în faptul că, în 
loc să descifreze aceste aspecte din însăși viața motivului nostru, 
se lăsa prea mult stăpânit de reminiscenţele clasice. 

Pentru a-și dovedi teza, Odobescu își mai punea şi următoarea 
întrebare: pe ce cale a ajuns Miorița dela vechii Greci la noi? 
Punctul de legătură i se pare dat printr'o mărturie mai sus 
amintită: după o tradiție veche elină, păstorul Linos ar fi locuit 
în preajma Olimpului. Odobescu îşi pune astfel întrebarea dacă 
nu putem avea din însuși textul baladei dovezi despre locurile 
de unde a purces. 

Apare şi aici o chestiune principală, «un punct însemnat de 
critică, ce ne va sluji în tot cuprinsul cercetărilor noastre asupra 
cântecelor poporane ». Spre a ajunge la felul propus, determinarea 
locului și timpului unde s'a născut balada, cercetătorul, « în lipsă de 
dovezi venite din afară, nu poate pune temei decât numai pe 
unele indicaţii, fie cât de rare, provenite din textul chiar al acelor 
cântece ». Se afirmă astfel pentru prima oară un principiu indis- 
pensabil în lămurirea producţiilor poporane: critica internă a 
textului. Decât, pentru Odobescu, punctul de sprijin nu stă în 
analiza elementelor poetice alcătuitoare, ci caută un temei filologic: 
din istoria cuvintelor vechi care ar fi rămas în cântec, el caută să 

descifreze istoria cântecului însuși. Procedeul acesta a fost adoptat 
şi de cercetătorii de mai târziu și adesea, la Hasdeu de pildă, 
un cuvânt curent întâlnit întrun cântec devine un temei pentru 
a determina timpul când s'a născut acel cântec. Odobescu alege 
din varianta Alecsandri câteva cuvinte a căror origine i se pare 
îndoioasă, al căror înțeles ar fi necunoscut în graiurile daco- 
române: lae, ortoman şi bulucaie. Dar acest cuvânt din urmă era o 
greşală de tipar. In ediţia dela 1852 printr'o eroare, apăruse bulucaze 
în loc de bucãlaie, aşa cum era în manuscris. Intr’o notă scrisă 
mai târziu, Odobescu povestește cu humor cum Alecsandri l-a 
făcut atent asupra acestei greşeli buclucaşe. Deși tustrele cuvin- 
tele citate sunt și azi cuvinte vii în graiurile daco-române, Odo- 
bescu încearcă să dovedească că ele, prin origine și circulaţie, 
ne vin dela Armâni. Întemeiat pe aceste cuvinte, Odobescu crede 
că Armânii au împrumutat cântecul dela Greci și l-au transmis 
la Nord, cu arătatele particularități dialectale. 

Pentru ca dovada să fie completă, el caută şi alte argumente, 
istorice, etnografice şi geografice. Scriitorii bizantini îi arată ce 
răspândiți erau Românii în Sud. Notiţe referitoare la viața lor arată 
că îndeletnicirea lor de căpetenie era păstoritul. Iar un pasaj din 
Pogqueville pare că-i pune sub ochi însuși cadrul în care 
s'a petrecut scena din Miorița... 

Acesta este ciclul de argumente al lui Odobescu. Dar din- 
colo de erori, se cuvine să reținem și ceea ce putea să marcheze 
o apropiere de adevăr. Pentru noi, partea prețioasă din studiul 
lui Odobescu este mai întâi însăși intuiţia lui fundamentală. 
Dincolo de eroarea că la baza Mioriței stă linos-ul grec, reținem 
întrezărirea că obârşia Mioriței e de căutat întrun cântec liric în 
legătură cu moartea timpurie a unui cioban. 

Mai reținem și o discordanță între principiile din primul 
articol şi dintre studiul asupra baladei noastre. Am văzut ce răs- 
picat afirma acolo punctul de vedere sudesteuropean. Dar când 
cercetează balada noastră, el nu se întreabă un singur moment 
«dacă ea a avut sau nu răsunete la popoarele înconjurătoare. Con- 
statăm deci o caracteristică discordanţă între principiul enunțat 
şi cercetarea concretă. De fapt, toată preocuparea lui Odobescu 
stă în a găsi o asemănare cât de depărtată și un produs al anti- 
cității clasice; apoi vrea să arate cum dela Greci cântecul a putut 

să treacă la noi. Astfel Odobescu reprezintă de fapt la noi ten- 
dința de a găsi în tradițiile și literatura clasică originea productiu- 
milor noastre poporane. Prin pregătirea lui era ca și chemat să 
reprezinte această fază care era și în atmosfera vremii. Tendința 
de a face să se urce atât producţiunile literare cât, și obiceiurile 
românești, la anticitatea clasică, în deosebi la cea romană, o în- 
tâlnim și la literați ca Alecsandri, Russo, Negruzzi etc. și la cerce- 
tători ca At. Marienescu, S. Mangiuca, Tocilescu, Teodorescu, 
Voronca, etc. Cât de mult stăpânea această înclinare, se vede 
și din afirmaţiile celor care s'au ocupat și de alte domenii decât 
cel literar. Astfel culegătorul dela 7849 de muzică poporană, E. 
Erlich, informează publicul german că jocul căluşarilor, de 
pildă, «conservă suvenirea acestui cavaleresc episod al analelor 
primitive ale Romei antice », răpirea Sabinelor, etc... . 

Credinţa aceasta că producţiunile poporane se razimă pe 
tradițiumile antice plutea în aer nu numai la noi, ci şi la popoare 
cu totul străine de tradițiunile clasice. Astfel în domeniul slav 
întrun studiu, într'alte privințe foarte fin, asupra poeziei populare 
morave, F. Th. Bratanek!) căuta la 7865 să arăte că din- 
colo de unele aspecte folklorice morave se străvăd figuri mitice 
ale anticității, Orfeu, Perseu, Andromeda etc.... Era credința 
răspândită pretutindeni, pe care am văzut-o și la Odobescu, că 
eroii plăsmuirilor poporane sunt zeitâţi antice transpuse în sfera 
omenească. In această atmosferă, nu e de mirare că Odobescu, 
deşi teoretic afirma necesitatea punctului de vedere sudesteuro- 
ropean, în practică urma direcțiunea influențelor pornite din tra- 
dițiile şi literaturile clasice. 

Incercarea lui Odobescu de a deslega problema Mioriţei deși 
într'unele privințe marchează un pas însemnat, într'altele repre- 
zintă un minus față de ceea ce încercase să dea Alecsandri în scri- 
soarea din Bucovina și în modestele lui note. Nu numai adân- 
cirea elementelor de viață românească, dar şi latura estetică în 
sensul aprofundării baladei privită în ea însăși, sunt aspecte slab 
reprezentate la Odobescu. Ca o consecință, «critica internă » se 
mărginește numai la relevarea amintitelor cuvinte și nu privește 
balada ca un tot. Astfel, nepironindu-și privirea asupra sufle- 


1) Das Mohrische Volkslied in Osterreichische Revue, II, p. 28 şi urm: 

tescului, el prinde numai unele note externe, întâmplătoare, și 
pe aceasta își clădeşte argumentarea. Erorile lui Odobescu înve- 
derau că orice comparație care nu se face pornind dela intuiţia 
estetică a baladei ca un tot organic, duce la relevarea unor aspecte 
întâmplătoare și prin aceasta la o argumentare caducă. 

Unele erori au dăinuit până azi, sub alte forme. Trecând, dela 
tânguirea din linos-ul grecesc la acea a lui Adonis, în a cărui 
amintire Odobescu vedea ultima fază a tradiţiei mitologice a 
tânărului mort în floarea vârstei, Odobescu atingea un punct din 
istoria comparată a relgiunilor care a ispitit pe cercetător până 
în zilele noastre. 

Mai rodnică ar fi putut să fie contribuţia elementului armân 
la descifrarea baladei. Dar, pentru Odobescu, Armânii sunt numai 
o punte de trecere teoretică dela Greci la noi. E drept că la 71861 
i-ar fi fost greu să aducă o contribuţie folclorică armână. La 
7880 însă, când se publică studiul în Albumul macedo-român, 
lucrul ar fi fost mai uşor, mai ales în urma datelor publicate de 
Caraiani în Convorbiri literare. 

Așa cum este însă, cu toate scăderile şi lipsurile arătate, lu- 
crarea lui Odobescu este una din cele mai simpatice erori ale 
literaturii noastre. El indica un program pe care nu un om, ci o 
generaţie ar fi trebuit să-l împlinească. Deşi a întrevăzut în linii 
mari calea pe care trebuia să meargă, a fost împiedicat de unele 
prejudecăţi ale timpului, de lipsă de material și de pregătirea 
lingvistică necesară. De altă parte, gustul lui superior şi intuiţia 
arătată n'au fost servite de disciplina de a privi funcțional orice 
amănunt în cadrul organic al întregului, singurul care dă valoare 
amănuntelor. 


Prin pozițiile fundamental opuse, dipticul folcloric Alecsandri- 
Odobescu parcă era predestinat dela început să aibă ceva dra- 
matic: prima interpretare a unui poet alături de întâia încercare 
științifică, 

In vremuri frământate, când falsi profeţi se înbulzeau să iasă 
la iveală, un maestru german al penelului, Albrecht Dürer, 
căutând un razim în absolut, a simţit nevoia să întipuiască esența 
credinţei. Și a zugrăvit două dipticuri: deoparte, vizionarul evan- 
ghelist Ion, alături de chibzuitul Petru; de alta, bărbăţia evan- 

ghelistului Marcu alături de gândul și fapta întrupate în apos- 
tolul Paul, cel cu cartea pe braţ și mâna pe spada-toiag. 

In vremuri grele, căutăm și noi un razim într'o conștiință 
mai adâncită şi mai limpezită a propriului nostru patrimoniu, 

Dar privind dipticul Alexandri-Odobescu, numai atitudinea 
poetului rămâne veșnică prin expresia lui, pe când prozatorul 
schițează doar un gest, Și va trebui să ne oprim la alte atitudini, 
îndeosebi a lui Hasdeu, pentru a vedea cum treptat se afirmă o 
conștiință care și azi îşi aşteaptă — împlinitorul. 


D. CARACOSTEA 


TEXTE ȘI DOCUMENTE 


PRIMELE TRADUCERI DIN B. DE 
SAINT-PIERRE IN LITERATURA 
NEOGREACĂ 


Unul dintre scriitorii francezi care a fost tradus și citit mult 
în limba greacă este Bernardin de Saint-Pierre. In cele ce urmează 
ne vom ocupa de primele traduceri din acest scriitor francez în 
literatura greacă, care prezintă un interes mai mare. 

Inainte însă de a trece la traduceri să ne oprim puţin asupra 
autorului romanului « Pavel și Virginia ». 

B. de Saint-Pierre, după ce a cutreierat diferite țări, s'a sta- 
bilit la Paris, unde, împins de mizerie, a căutat prin munca con- 
deiului să-şi căștige existența. Prima sa operă a fost Voyage d 
lile de France, apoi au urmat Etudes sur la nature. Prin aceste 
două opere el s'a făcut cunoscut în cercurile literare dela Paris. 
M-me Necker apreciind pe B. de Saint-Pierre îi cere într'o zi 
să citească în salonul ei ceva din operele lui în manuscris. B. de 
Saint-Pierre a ales atunci romanul Paul et Virginie ; după citire 
însă, auditorii lui B. de Saint-Pierre, Buffon, Abatele Galiani, 
Thomas, Necker n'au găsit nicio vorbă de laudă pentru autor, 
doar M-me Necker a luat cuvântul pentru a spune că conver- 
sația dintre Paul şi Bătrânul este «un verre d'eau à la glace ». 
Saint-Pierre, întristat și abătut, s'a întors acasă, şi pe când se 
gândea să arunce manuscrisul său în foc, sosi prietenul său Vernet, 
care citind manuscrisul a găsit romanul lui Saint-Pierre o capo- 
doperă şi astfel el a salvat romanul Pavel și Virginia. Romanul 
a văzut lumina zilei pentru prima dată în anul 1788 şi a avut 
mare succes; a fost citit de tineri şi bătrâni, a fost pus pe scenă, 
mamele dădeau numele de Pavel şi Virginia noilor născuţi, in- 
vitaţii, scrisori, propuneri amoroase îi soseau lui Saint-Pierre în 
fiecare zi. Generalul Bonaparte, comandantul trupelor din Italia, 
citind pe Pavel și Virginia, îi scrie de pe câmpul de luptă lui 
Saint-Pierre: «votre plume est un pinceau. Tout ce que vous 

peignez, on le voit; vos ouvrages nous charment et nous con- 
solent; vous serez à Paris un, des hommes que je verrai le plus 
souvent et avec le plus de plaisir » 1). Când mai târziu Napo- 
leon s'a stabilit la Sf. Elena a mai citit de câteva ori romanul 
lui Saint-Pierre. 

Scrierile lui B. de Saint-Pierre, şi mai ales Pavel și Virginia 
și Coliba indiană, n'au fost citite numai în Franţa, ci și în multe 
alte țări străine; ele au fost traduse în limbile: engleză, italiană, 
germană, -olandeză, rusă, polonă, spaniolă. Grecii şi Românii vă- 
zând succesul mare ce au avut operele lui Saint-Pierre le-au 
tradus şi ei. 


« Pavel și Virginia » tradus de Iordache Golescu 


Prima traducere din B. de Saint-Pierre în literatura greacă 
a fost făcută de un boier român, anume de marele logofăt Ior- 
dache Golescu, unul din cei mai învăţaţi boieri români dela în- 
ceputul sec. al XIX-lea. Iordache Golescu era un bun cunoscător 
al limbii grecești; studiile sale le-a făcut la Școala Domnească 
din Bucureşti 2) şi acasă cu diferiți profesori greci ca vestitul 
Lambru Fotiadi (care îi corectase chiar unele din lucrările 
sale făcute în limba greacă) 2), Constantin Vardalah şi Ștefan 
Comitas, dela care a învățat limbile: greacă, latină, italiană şi 
franceză 4). Iordachi Golescu poseda aşa de bine limba greacă, 
încât la începutul activității sale literare şi-a scris lucrările în 
această limbă, cum este prima sa operă: Atlasul, tipărit în Viena 
la 1800 cu cheltuiala tatălui său Radu Golescu 5). La moartea sa 
Iordache Golescu ne-a lăsat, pe lângă alte opere și. un dicționar 
român-grec şi unul grec-român €) «spre înlesnirea celor ce nu 
se vor lenevi a tălmăci cărţile elinești pe limba noastră », şi câteva 
manuscrise în limba greacă 7), care cuprind atât opere originale, 
cât şi traduceri, mai toate din limba franceză, din B. de Saint- . 
Pierre şi din Montesquieu. Din acesta din urmă a tradus: Le 
temple de Gnide, Cephise et Pamour, Arsace et Ismenie 8) şi ve- 


1) Arvăde Barine, Bernardin de Saint-Pierre, Paris, 1922, p. 159. 

2) C. Erbiceanu, Cronicarii greci, București, 1888, p. XXXII. 

3) N. Bănescu, Viața şi scrierile marelui vornic Iordachi Golescu, Vălenii- . 
de-Munte, 1910, p. 88. 

4) Georges Bengesco, Les Golesco, Paris (1921), p. 55. 

5) Vezi loan Bianu-Nerva Hodoș, Bibliografia românească veche, vol. 2, 
PpP. 420—421. 

+) Se află în manuscris în Biblioteca Academiei Române, vezi Ioan Bianu- 
G. Nicolaiasa, Catalogul manuscriptelor românești, Craiova, 1931, vol. 3, PP: 
89—90, nr. 851—860. 

7) Vezi N. Bănescu, op. cit., pp. 80, 88 și 99—1or. 

8) Arsace et Isménie a fost tradusă în limba română încă din anul 1794, 
vezi nota următoare. 

stitele Lettres persanes 1), iar din B. de St.-Pierre a tradus idila 
sentimentală Paul et Virginie. 

Manuscrisul lui I. Golescu poartă titlul: MuvOroropixdy, re- 
puExov uvbioropiac Tpeis: ză xat Ilabhov xal Bipyiwlav, Tă xat 
"Apodxnv xal "Ioumvlav xat tòv èv Kyi Naóy — uerappaoleloac 
Ex toŬ yaAMxoŬ els THY ópthouvpévyy EXnvxiv yAðosav nap 705 
ewyeveorărov &pyovro; peyáňov Aoyoðétrou týs Bħayíiæs xvplov 
Toàćoxov. IlpocertOn dev tõ téct xal zi överpov tc Entuovăc 6 
eldev ó uerappoori. 1817 rtúnotg òè èkeðóðn ðandvats rob 


1) Traducerile lui Iordache Golescu din Montesquieu nu sunt însă pri- 
mele în limba greacă, cum este cazul cu romanul Pavel şi Virginia al lui B. de 
Saint-Pierre, căci încă pe la sfârşitul sec. al XVIII-lea Grecii au început să 
traducă operele lui Montesquieu, La 1790 Rigas Velestentlis, care a trăit câtva 
timp în ţară şi a luptat atât pentru eliberarea Grecilor, cât şi a creştinilor în 
genere din Peninsula Balcanică de sub jugul turcesc, scrie la sfârşitul Fizice: 
sale, care s'a tipărit în Viena la 1790: «Dacă vreun iubitor de neam 
doreşte să muncească la traducerea vreunei cărţi pentru folosul neamului: să 
nu încerce să traducă P'esprit des lois par Monsieur Montesquieu fiindcă este 
pe jumătate tradus de mine şi după ce va fi terminat se va da la tipar. Cf. și 
E. Legrand, Bibliographie hellénique du I8-2me soècle, Paris, 1928, p. 518. Tra- 
ducerea lui Rigas n’a văzut lumina zilei, căci moartea sa tragică a pus capăt 
activității sale literare. 

A, R. Rangabé în al său Précis d'une histoire de la littérature néohellénique, 
Berlin, 1877, p. 106 ne spune că L'Esprit des lois a fost tradus și de Iacob Ar- 
ghiropol, dar cred că şi această traducere a rămas în manuscris. La 1795 însa 
a apărut la Lipsca opera lui Montesquieu Considérations sur les causes de la 
grandeur et de la décadence des Romains tradusă în limba greacă de un anonim, 
'Traducătorul anonim grec este Gheorghe Emanuel din Bizanţ, vezi Epuic ó 
A6ytog, anul 1811, p. 357 și Gheorghe Zaviras, Nea ‘Egg, Atena, 1872, p. 241. 
El a fost director al Academiei greceşti din Constantinopol (G. Chassiotis, 
D'Instruction publique cheg les Grecs, Paris, 1881, p. 39), şi afară de opera lui 
Montesquieu a mai tradus şi Moartea lui Avel a lui Salomon Gessner. 

După patruzeci de ani dela apariţia primei traduceri, G. A. 'Therinos a 
publicatila“Atena în anul 1836 o nouă traducere a operei lui Montesquicu, 
Considerations, etc., vezi Ghinis Mexas, ‘EMtnvxh BrBhoypapia (Bibliografia 
greacă), Atena, 1939, vol. 1, p. 397. 

Această operă a lui Montesquieu a fost tradusă în limba greacă şi de Ioan 
Nicolae Caragea. fost mare dragoman care a murit la 1806, dar traducerea sa 
ma văzut lumina zilei; manuscrisul lui împreună cu două drame traduse din 
limba italiană, a“rămasţla fiul său generalul G. Caragea, după cum ne spune 
E. I. Stamatiadi în Bioypaptar t&v S)âjjvov uoyăhcov Btepunvtav 705 60opavixod 
upărovc (Biografiile marilor dragomani greci din imperiul otoman), Atena, 
1865, p. 159. 

Lettres persanes, pe care I. Golescu încă din 1817 le avea traduse în limba 
greacă, abia la 1836 au văzut lumina zilei în oraşul din Asia Mică Smirna în 
traducerea grecească a lui N. Papazoglu, vezi Ghinis-Mexas, op. cit., vol, 1, 

In limba română prima traducere tipărită cunoscută din Montesquieu este 
Mărirea Romanilor în traducerea lui Stancu Căpățineanu, dată la lumina în 
anul 1830 (vezi loan Bianu-Dan Simonescu, Bibliografia românească veche, 
vol. 3, p. 692). Dar într'un manuscris al Bibliotecii Academiei Române (nr. 3099) 
găsim cu mult înainte de această dată, încă din 1794, alături de o comedie a 
lui Rousseau, o traducere din Montesquieu, rămasă nepublicată, care poartă 
titlul: « Arsachie și Ismenia, scrisă de Monteschiu şi tălmăcită de S. C. la 1794». 

ebyeveorărov marods abroi &pyovroc peyħov Mzdvov 7ijs 
Bhaylas xvplov “Pa5ov Tohtoxov mpbs ôv xai depre. (Cartea 
de povestiri cuprinzând trei romane: pe Pavel şi Virginia, pe 
Arsachi și Ismenia și Templul din Gnidos, traduse din limba fran- 
ceză în limba greacă vorbită de prea nobilul boier, marele logofăt 
al Țării Românești, chir Gheorghe Golescu. S'a adãogat la sfârșit 
și Visul stâruinței, pe care le-a văzut traducătorul, 1817. Cartea 
sa tipărit cu cheltuiala prea nobilului sâu părinte marele ban al 
Țării Românești chir Radu Golescu, căruia i sa dedicat) 1). 

Din titlul de mai sus se vede că Iordache Golescu a alcătuit 
din traducerile sale din limba franceză un volum gata de tipar, 
şi de aceea a adăogat că «s'a tipărit cu cheltuiala prea nobilului 
său părinte, marele ban al Țării Românești chir Radu Golescu, 
căruia i s'a dedicat ». Se vede însă că greutăţile tiparului și mai 
ales moartea banului Radu Golescu (1818), care urma să facă 
cheltuelile tiparului, au împiedecat apariţia volumului cu tradu- 
cerile lui Iordache Golescu. 

Atlasul, publicat la 1800, precum şi traducerile din B. de 
Saint-Pierre şi Montesquieu ne arată că Iordache Golescu nu 
numai că mânuia bine limba greacă, dar poseda bine şi limba 
franceză încât putea să traducă direct din originalele franceze. 
Neizbutind să găsesc manuscrisul lui, nu pot să mă opresc mai 
mult asupra traducerii lui care ne interesează, dar pot să afirm 
că boierul Iordache Golescu este acela care a dat prima traducere 
din Bernardin de Saint-Pierre, cunoscută astăzi, în literatura neo- 
greacă 2). 


1) N. Bănescu, op. cit., p. 100 n. Din nefericire n'am putut să găsesc astăzi 
manuscrisele greceşti ale lui I. Golescu, pe care N. Bănescu le-a cercetat acum 
31 ani și de aceea mă mărginesc la știrile sumare ce se află în cartea sa. 

2) Se spune că şi Domnul "Ţării Românești loan Caragea ar fi tradus ro- 
manul lui B. de Saint-Pierre Pavel şi Virginia. Din cercetările mele n'am putut 
găsi nimic care să confirme afirmaţia pe care Dr. Arpad Bitay a pus-o în cir- 
culaţie în țară. La 1923 Dr. Arpad Bitay a atras atenţia lui N. Iorga, într'o scri- 
soare din care un fragment este publicat în Revista istorică, 9 (1923), p. 198, 
că loan Vodă Caragea ar fi tradus câteva din comediile lui Goldoni, precum 
şi romanul Pavel şi Virginia al lui B. de Saint-Pierre. Acelaşi lucru susţine 
Bitay şi într'un articol publicat în revista maghiară Erdélyi irodalmi szemle 
pe anul 1924, pp. 230—232 (un rezumat al acestui articol este dat în Daco- 
romania. 4 (1924—1926) partea 2, pp. 1528—1529). Dr. Bitay n'a văzut însă 
traducerile lui Ioan Caragea, ci le-a găsit pomenite într'un articol al lui Kazinczy 
Gabor despre literatura neogreacă, publicat în revista Zudomanytar din anul 
1840. Nici Kazinczy însă n'a văzut traducerile, ci, la rândul său, le-a găsit ci- 
tate în France littéraire pe anul 1837 şi în Hamburger Correspondent pe luna 
Iulie 1839. 

Articolul lui Kazinczy, cât și publicaţiile la care se referă nu mi-au fost 
accesibile. Ceea ce am de adăogat este că într'adevăr loan Caragea a tradus 
câteva din comediile lui Goldoni, care au fost publicate la Nauplia și Atena 
în anii 1834 şi 1838, despre care s'a ocupat pe larg acum în urmă Dan Simo- 

Traducerile lui N. Sava Piccolos din Bernardin de Saint-Pierre 


La 1824 şi 1825 au apărut la Paris două volumașe cu traduceri 
în limba greacă din B. de Saint-Pierre; ele s'au publicat anonim 
și poartă titlul: I. E. Bepvapâivov Zaurmtppov Tà xat Ilaihov 
xat Bipywtav. Merappactvra èx rod yxrMmxoð. "Ev Ilaproloc èx 
ths tunoypapias Opulvov A6rov goxă' (I. E. Bernardin de 
Saint-Pierre, Pavel și Virginia, tradus din franțuzește. Paris, în 
tipografia lui Firmin Didot 1824). lar titlul dela volumul al doilea 
este: I. E. Bepvapălvov Xouureppov, Haix Smymuara tota. ” Hvor 
Î > vă xoav6y, î Atoy Tis Xovparns xal î Ilepuiwnai ths 
Dudeolac èx mob yaAMxoð uerevexdtvra 5nd rob uerappuoToi 
Tâv xat Iladhov xal Bupyivlav. "Ev Ilaptototc, Ex toG Turo- 
ypxgplas Dipulvov A6rov qwxe' (I. E. Bernardin din Saint- 
Pierre, Trei povestiri morale, adică Cohba indiană, Cafeneaua din 
Surate și Călătoria în Silezia, traduse din limba franceză de tra- 
ducătorul romanului « Pavel și Virginia», Paris în tipografia lui 
Firmin Didot 1825). 

La 1841 a apărut tot la Paris o a doua ediție a acestor pove- 
stiri într'un singur volum. De data aceasta găsim și numele tra- 
ducătorului grec, care în prima ediţie a vrut să rămâie anonim. 
Această a doua ediţie poartă titlul: Bepvapdtvov Zaærunréppov 
Awmyhuara hrot Tà xară Ilahov xat Broywlav, $ * vă xaAv6, 
A Atom täs Xovpărns, xat Ilepuhynote Tic Îuheolas, èx rod 
voMuxod uerappaodtvra nò N. E. Ilixx6dov, larpod inntas 
705 răyuaros Tod “Ay. Xmaviohdov y’ TAAČEwG, ronkhat xabnyntoð 
qrăocogptas ceis thy’ Ióviov ° AxaSmulav. ” Ex3ooig Sevrtpa 8 pdwoutvn 
xal avEenutv uâvta uerapprouara Ex mâv rod Xotumttppov xal yèv 
tag cvurruoeis. Aarávy 'Iwăwov Xouăxn. Ev Ilaprolorc, Ex ths 
tunoypagplac râv &5eipâv Pipulvaov A56rov gwapa” (Bernardin de 
Saint-Pierre, Povestiri, adică Pavel şi Virginia, Cohba indiană, 


nescu în articolul său: Joan Vodă Caragea și traducerile lui Goldoni, publicat 
în Studii italiene, 2 (1935), pp. r0x—118 și în extras. Nu este exclus ca Vodă 
Caragea să fi tradus și romanul lui B. de Saint-Pierre, Pavel şi Virginia, dar 
în orice caz nu credem să fi văzut lumina zilei, căci altfel s'ar fi păstrat vreun 
exemplar în bogata Bibliotecă a Academiei Române, sau în bibliotecile din 
Grecia (în Bibliografia greacă a lui Ghinis-Mexas, care a apărut acum doi ani 
nu este trecut) cum s'a întâmplat cu traducerile sale din Goldoni. Chiar dacă 
admitem că loan Caragea a tradus romanul lui B. de Saint-Pierre, nu credem 
că această traducere a fost făcută înainte sau în timpul domniei sale (1812—1818), 
în palatul său domnesc din București, unde se ocupa mai mult de chestiuni 
politice şi administrative, ci mai de grabă în timpul şederii sale la Pisa, în lo- 
cuința sa de acolo, care a fost centru de întâlnire al oamenilor literați, asemă- 
nător vestitelor saloane din Franţa, frecventat câtva timp și de poeţii englezi 
Shelley şi Byron, sau în palatul său dela Atena, unde s'a retras pe la 1830 şi 
a trăit în liniște ultimii săi ani ai vieții, când a tradus și comediile lui Goldoni. 
Aşa dar părerea noastră este că tot Iordache Golescu este primul traducător 
al lui B. de Saint-Pierre în literatura neogreacă. 

Cafeneaua din Surate și Călătoria în Silezia, traduse din limba 
franceză de N. S. Piccolos, medic, cavaler al ordinului St. Sta- 
nislas clasa 3-a, fost profesor de filosofie la Academia Ioniană. 
Ediţia a II-a corectată şi completată cu noi traduceri din operele 
lui de Saint-Pierre şi cu note noi. Cu cheltuiala lui loan Somachis 1). 
Paris, în tipografia fratilor Firmin Didot 1841) 2). 

Cele două ediţii fiind epuizate, N. Piccolos a scos la 1860 o 
a treia ediţie, care nu mi-a fost accesibilă 2). Despre această editie 
găsim câteva ştiri într'o scrisoare a lui Piccolos, adresată prie- 
tenului său Grasset, consul al Franţei la Corfu, cu data: Paris, 
12 Noemvrie 1860. După ce Piccolos vorbește de sănătatea sa 
sdruncinată, de băile ce a făcut la Wiesbaden şi Baden, adaogă 
următoarele rânduri despre a treia ediție a traducerilor sale din 
B. de Saint-Pierre: « M'5Aov rodro ðèv Eheuba waăpylow thv Ex5oowv 
rob Seurepov râuov tæv Smynukruov Tto Zauumttppov, NA. 138 
"Tvâwie Kav6ns, xtA. Els rò réog To rpeyovroc unvăc TeheubveL 
ó túuoç. Ilepurrăv vă mpoodtow dr. 6 evrepoc râuog 9the elvat 
Suotoc uÈ Tdv npârov xat TAYTA, HYOVVY XAT TOÙG XAPAXTIPAG, 
tòvy xăormv xal thv dxpicorárany rbplwow. 'Hëevpw du 
òALyOTaToL npootyovv ei toxta xad, w ÖAov Toro èryperhiny 
uè any uov Thy Šúvauıv öyr uóvov rcpăs &poctwotv (par acquit de 
conscience) d)Aă xal ddr. uè elvat dâyvarov vă úropépw T Xoxnua 
xal tà otpaô&. Du reste, c'est le dernier acte de ma trop longue 
folie, où ne m'y reprendra plus » 4). (Totuși n'am renunțat să încep 
publicarea volumului doi din Povestirile lui Saint Pierre, adică a 
Colibei indiene, etc. La sfârșitul lunei curente se termină tiparul. 
Este de prisos să adaog că al doilea volum va fi întocmai ca şi 
primul, adică în litere, hârtie şi foarte bune corecturi. Știu că 
foarte puţini dau atenţie la astfel de lucruri bune, cu toate acestea 
eu mi-am dat toată silința şi puterea mea, nu numai din devo- 
tament (par acquit de conscience), dar și fiindcă nu pot să sufer 
tot ce este urît şi rău făcut). 

Din cuvintele de mai sus ale lui Piccolos rezultă că a treia 
ediție a avut două volume, ca şi prima, din care primul volum 
era deja publicat şi că al doilea volum urma să fie gata la sfâr- 
şitul lui Noemvrie 1860. 


1) Joan Somachis a trăit câtva timp în "Țara Românească şi a jucat pe scena 
teatrului din București alături de C. Aristia, iar mai târziu a ocupat postul de 
prim-președinte la Curtea de Casaţie din Atena, 

2) Afirmația lui Nicolae Lascaris (loropla rob veosdâmvioă Geărpov) Is- 
toria teatrului neogrecesc), Atena, 1938, vol. 1, p. 158), că a doua ediţie s'a 
tipărit la 1852 este deci greşită. 

5) Vezi Ghinis-Mexas, Bibliografia greacă, vol. 1, p. 411. 

t) Scrisoarea e publicată în facsimile în Emile Legrand, Fac-similes d'deri- 
tures grecques du dix-neuvième siècle, Paris (1901), pp. 21—24. 

Din traducerile lui Piccolos au apărut clandestin la Atena 
încă două ediții, dar despre acestea vom vorbi mai jos. 

Cine este traducătorul grec N. S. Piccolos? Nicolae Sava 
Piccolos, şi nu Nicolae Spiridon Piccolos, cum greşit îl numește 
Papadopulos-Vretos 1), este o persoană de care sunt legate trei 
țări din Peninsula Balcanică: Bulgaria, Grecia și România. De 
Bulgaria este legat, fiindcă s'a născut din părinți greco-bulgari 
în orașul Târnova din centrul Bulgariei, de Grecia, fiindcă a 
primit o cultură greacă, a scris și a publicat în limba greacă, a 
predat câţiva ani filosofia la Academia loniană din Corfu, în- 
temeiată de marele filelen englez Lord North Guilfort, şi a con- 
tribuit, cu cât a putut, la neatârnarea Greciei, și de România, 
el este legat, fiindcă a făcut studiile sale liceale în București, 
a fost profesor la Școala Domnească din Bucureşti, a practicat 
medicina în acest oraș, după ce şi-a luat doctoratul în medicină 
la Universitatea din Bolonia, și a ocupat posturile înalte de in- 
spector al spitalelor, efor şi inspector al școalelor și director al 
censurii. A părăsit ţara pe la 1840 și s'a stabilit la Paris, unde, 
după o activitate literară rodnică, a murit la 1865 în vârstă de 
73 de ani?). 

La 1810 Piccolos a fost «al doilea profesor de limba franceză » 
la Școala Domnească din București, « primul profesor » fiind fran- 
cezul Laurancon 2). Piccolos se vede că era un bun cunoscător 
al limbii franceze şi încă din anul 1811 el a prezentat « Societăţii 
filologice» din București, sau «Societății greco-dacice » 4) cum 


1) A, Papadopulos-Vretos, Neoshinvwnh puooyla (Literatura neogreacă), 
Atena 1857, vol. 2, p. 220, 

2) George D. Florescu susţine greşit în articolul său: Un român necunoscut 
la Paris acum un veac şi reflecțiile sale asupra compatrioților săi. Patru scrisori 
ale lui George Phihtes către Steege (1840—1841), publicat în Arhiva Romă- 
nească, 4 (1941), p. 167 că N. Piccolos a fost de origină italian şi că a fost adus 
în ţară de Barbu Ştirbei « pentru a crește şi a da învăţătură fiilor săi mai în 
vârstă e. 

Câteva date biografice despre Piccolos ne dă Nicolae Lascaris în “lozo pla 
ro veochimvutoi Pedtpov (Istoria teatrului neogrecesc), Atena, 1938, vol. 1, 
p. 158. Cf, şi articolul lui Nestor Camariano: Nix6iaoc 24660 Iliuxodog, pu- 
blicat în ziarul din București €“EOvocs din 2 Iunie 1940. 

3) Vezi revista 'Epuic 8 A6ytoc pe anul 1811, p. 65 şi 340. Deci Laurancon 
era încă din 1810 profesor de limba franceză la Şcoala Domnească din Bu- 
cureşti și ma fost numit la 1814 cum susţine V, A. Urechia în Istoria școalelor, 
Bucureşti, vol. 4, p. 149. Mai târziu Laurancon a fost şi secretarul Mitropo- 
litului Ungrovlahiei Ignatie și perceptor al Beizadelelor lui Ioan Vodă Ca- 
ragea; a scris şi o carte cu privire la "Țara Românească: Nouvelles observations 
sur la Valachie, Paris, 1822. 

1) Această societate culturală s'a înfiinţat la București din îndemnul Mitro- 
politului Ungrovlahiei Ignatie și a avut ca membri un însemnat număr de in- 
telectuali români şi Greci, precum și câteva persoane străine. Piccolos a fost 
printre membrii fondatori și a luat parte activă în şedinţele ei, vezi “Epuñç ó 
Aóytog, 1811, p. 63, cf. D. Russo, Elenizmul în România, Bucureşti, 1912, p. 68, 

se mai numea, pe Emile ou de l'éducation al lui J. J. Rousseau în 
traducere grecească. « S'a hotărît să se traducă și în limba ro- 
mână şi să se dea la tipar în cele două limbi», spune un cola- 
borator al revistei grecești din Viena “Epuăs ó A6yioc 1). Se pare 
însă că nu s'a dat la tipar, fiindcă nu ni s'a păstrat vreo tipăritură 
nici în limba greacă, nici în cea română. 

La 1824, când Piccolos se afla la Corfu ca profesor de filo- 
sofie la Academia Ioniană, tipări, în tipografia guvernului de 
acolo, Discours de la Methode al lui Descartes, tradus în limba 
greacă pentru elevii săi. In acelaşi an apăru la Paris și primul 
volum din povestirile lui B. de Saint-Pierre. 'Traducerile din 
B. de Saint-Pierre erau gata încă din anul 1822, și Piccolos ne 
spune, în prefața sa din a doua ediţie, că înainte de a pleca din 
capitala Franţei, fiindcă nu avea speranța că se va întoarce (el 
pleca în Grecia unde se dădeau lupte pentru neatârnarea ei), 
a lăsat manuscrisele sale prietenului său Ambrosie Firmin Didot, 
(cunoscutul tipograf francez), care, fiind totdeauna gata de a 
aduce servicii Greciei, a găsit de cuviință să le tipărească. Iar 
mai departe Piccolos adaogă că aceste traduceri au avut mult 
de suferit. Intâi s'au strecurat multe greşeli (fiindcă el era în 
Grecia când se tipăreau la Paris), apoi unele din exemplare au 
pierit în mare, altele într'un incendiu din Constantinopol, şi în 
sfârșit traducerile lui sau tipărit fără autorizaţia lui de un pirat 
cu al cărui nume, zice Piccolos, cu indignare, nu vrea să-şi mân- 
jească condeiul, dându-l în vileag 2). Și ascultând, zice mai de- 
parte Piccolos, îndemnul unor iubitori de muze și de frumos 2), 
a dat la 1841 a doua sa ediţie corectată şi adăugită. 

Volumele din prima ediţie a lui Piccolos sunt foarte rare, 
pentru motivele pe care le-am văzut mai sus. Papadopulos-Vretos în 
Neoeipwxh priohoyia (Literatura neogreacă) nu pomeneşte decât 


1) “Epuiic 6 Adyioc, 1811, p. 158, 

1) Persoana, la care face aluzie Piccolos, este tipograful dela Atena Andrei 
Coromilas, în tipografia căruia s'au tipărit la 1836 în două volume traducerile 
lui Piccolos, vezi Ghinis-Mexas, Bibliografia greacă, vol. 1, p. 390. Andrei 
Coromilas a mai publicat la 1837 încă o ediţie, pe care o numește a treia, din 
povestirea Pavel și Virginia, şi de care vorbeşte Piccolos în prefața sa din ediţia 
dela 1860, care nu mi-a fost accesibilă, vezi Ghinis-Mexas, op. cit, p. 411. 

3) Intro notă Piccolos spune: + Poate, după cum doresc, voi găsi ocazie 
vreodată să arăt în mod public recunoştinţa mea caldă către aceştia. Dar ar 
fi prea nedrept să trec în tăcere numele Domnitorului Mihai Sturdza, care 
fiind înzestrat cu o deosebită inteligenţă și tot felul de învățături, a primit tronul 
patriei sale Moldova, ce i se cuvenea, și care nu încetează de a avea grijă, cu 
un zel vrednic de admirat, de luminarea şi fericirea ţării, înființând sau per- 
fecţionând cu multă înţelepciune şcoli pentru învățământ sau artele frumoase, 
precum şi muzee şi biblioteci. Câte alte lucruri bune îi datorește Moldova 
pentru buna sa guvernare şi legiuire nu este potrivit momentul de faţă să le 
povestesc 9. 


PRIMELE TRADUCERI DIN B. DE SAINT-PIERRE 651 


numai de primul volum, dar probabil nici pe acesta nu l-a văzut, 
fiindcă nu dă exact titlul; ba chiar el adaogă inițialele traducă- 
torului, care nu există în ediţia tipărită. 

Piccolos a dedicat primul volum profesorului său din Bucu- 
reşti Vardalah, ca să-şi arate în mod public recunoştinţa sa către 
el pe care îl numește: părinte, profesor şi binefăcător al lui. De- 
dicația poartă data: "Ey maptoloig 8 'Iovvtov 1822 (Paris, 8 Iunie 
1822), deci şi de aci vedem că traducerea lui era gata încă din 
1822. Al doilea volum este dedicat prietenului său Iacovachi Rizo 
Nerulos, în casa căruia, după cum ne spune, a stat şi cu aju- 
torul căruia a deslegat nedumeririle sale în ce priveşte pasajele 
greu de tradus. Această dedicație poartă data: Thv 21 Matov 1825 
(25 Mai 1825). 

Piccolos, în afară de Iacovachi Rizo Nerulos, a fost ajutat în 
pasajele greu de tradus şi de prietenul său C. Fauriel, savantul 
francez, care a publicat la 1824 prima culegere de poezii popu- 
lare greceşti 1), care culegere a fost tradusă apoi şi în limbile 
engleză, germană şi rusă. Piccolos a mai recurs la câţiva învățați 
francezi, când avea vreo frază sau vreun pasaj greu de înțeles 
sau obscur, cum rezultă din următoarele cuvinte ale lui Piccolos: 
« învăţaţilor francezi cărora le-am arătat această perioadă, toți au 
găsit-o rău compusă şi obscură» (Pavel și Virginia, ed. 1824, 
p. 144 nota 1). 

Traducătorul grec a lucrat foarte conştiincios, și a căutat să 
redea cât se putea mai bine textul francez, dovadă că a recurs 
de multe ori la ajutorul prietenilor săi greci şi francezi şi a adăogat 
mai multe observaţii folositoare şi note bogate atât în subsol, 
cât şi la sfârșitul traducerii sale. Din notele lui vedem că Piccolos 
poseda bine pe clasicii greci: Platon, Sofocle, Aristotel, etc., cât 
şi pe cei francezi: Boileau, Rousseau, La Fontaine, etc. din care 
dă diferite citate. In traducerile lui Piccolos găsim şi unele părți 
la care el s'a depărtat de original, și tocmai aceste mici deosebiri 
de text şi notele din subsol ne vor ajuta să arătăm mai jos că prima 
traducere a romanului lui B. de Saint-Pierre Pavel și Virginia 
în limba română este făcută nu după originalul francez, cum s'a 
crezut, ci după această versiune greacă. 

'Traducerile lui Piccolos au circulat şi au fost citite mult în 
"Țările Române, mai ales ediția a doua (cu toate că a fost tipărită 
într'o epocă când influența greacă era în apusul ei în Principatele 
Române), după cum se vede din numărul mare de abonaţi tre- 
cuţi la sfârşitul acestei ediţii; afară de cei câţiva abonați din Odesa, 


1) De notat că Fauriel a ajutat pe Piccolos la traducerea romanului Pavel 
şi Virginia, iar Piccolos, la rândul său, a dat un ajutor preţios lui Fauriel la 
alcătuirea culegerii sale de poezii populare greceşti, după cum mărturiseşte 
Fauriel în prefața culegerii sale. 

toți ceilalți sunt din "Țările Române și cei mai mulți probabil 
prieteni ai traducătorului din timpul șederii sale în ţară. In lunga 
listă de prenumeranți din București și lași găsim trecute şi ur- 
mătoarele persoane, dintre care unele sunt înscrise cu mai multe 
exemplare: Ilarion al Argeșului (3 exemplare), C. Cornescu 
(5 ex.), C. Creţulescu (1 ex.), Gh. Bibescu (12 ex.), Ioan Bibescu 
(3 ex.), Gr. Obedeanu (1 ex.), P. Poenaru (2 ex.), S. Rosetti (1 ex.), 
C. A. Suţo (10 ex.), Gr. Oteteleşianu (1 ex.), B. Ştirbei (4. ex.), 
Dim. C. Moruzi (4 ex.), N. Negri (2 ex.), N. Mavrocordat (2 ex.), 
Lupu Balș (2 ex.), B. Beldiman (2 ex.), B. Cristescu (2 ex.). Mai 
găsim trecute și nume de doamne: A. Văcărescu (5 ex.), Z. Bi- 
bescu (12 ex.), S. Brâncoveanu (5 ex.), Pulcheria Ghica (2 ex.), 
Maria Beldiman (2 ex.), Maria Ipsilanti (10 ex.). 

Succesul traducerilor lui Piccolos a fost foarte mare. Nu ştiu 
dacă există în literatura neogreacă vreo altă traducere, din cele 
făcute în prima jumătate a sec. al XIX-lea din limba franceză 
sau din altă limbă străină, care să se fi bucurat de cinci ediţii 
în patruzeci de ani (dintre care două fără știrea traducătorului), 
cum s'a întâmplat cu traducerile lui Piccolos din B. de Saint- 
Pierre. Și acest succes se datorește de sigur nu numai autorului 
francez, ci şi traducătorului grec, care a izbutit să mulțumească 
pe deplin pe cititorii săi, 

Așa dar din cele de mai sus vedem că primele traduceri din 
B. de Saint-Pierre în literatura neogreacă au fost făcute de Ior- 
dache Golescu și de Nicolae Piccolos. Primul a tradus numai 
povestirea idilică Pavel și Virginia, şi traducerea lui a fost gata 
de tipar la 1817, dar din cauza unor împrejurări potrivnice, tra- 
ducerea lui n'a văzut lumina zilei, iar manuscrisul lui este astăzi 
probabil dispărut. Al doilea a tradus și a tipărit la 1824 şi 1825 
Pavel și Virginia, Coliba indiană, Cafeneaua din Surata și Că- 
lătorie în Silezia. 'Traducerile lui Piccolos au avut un mare succes, 
dovadă cele cinci ediții apărute într'un interval de aproape patru- 
zeci de ani, şi au circulat mult în Țările Române. 


NESTOR CAMARIANO 

— Panait Istrati — 


Fixată, astăzi, în planul și în conștiința literaturii universale 
— opera lui Panait Istrati se cuvine încetățenită, cu aceleași ono- 
ruri, și în mica noastră republică a literelor, în care a irumpt, 
spre surprinderea tuturora, în acea toamnă din 1923, când o revistă 
pariziană ne aducea, dimpreună cu generosul sigiliu al lui Romain 
Rolland și atestatul, infinit mai preţios, al întâiei povestiri istra- 
tiene, Kzra-Kirahna. 

Pentru diletantul criticei și bibliografiei, ce ne aflam, la vremea 
aceea, ca şi pentru brăileanul, ce întâmplător suntem, povestirea 
lui Panait Istrati a fost o revelaţie, din cele ce se întipăresc adânc 
în memorie. Căci dacă cetitorul român, de obște, se va fi simţit 
măgulit să vadă pe unul din ai săi ridicat, dintr'un pat de spital 
de-a-dreptul pe scutul gloriei europene, brăileanul —și sunt 
convins că toți din partea locului vor fi simţit la fel — s’a înfiorat, 
de plăcere dar şi de spaimă, în fața oglinzii ce-l arăta lumii întregi, 
cu sufletul, cu peisagiul, și cu visurile sale. 

Kira Kiralina este, în lumea cântecului bătrânesc, patroana epo- 
nimă a Brăilei și ca orice eroină de baladă îşi dormea somnul de 
moarte în sarcofagul de aur al folklorului, din care nimeni nu 
s'a gândit vreodată s'o resuscite. Vremea lui Petrea Creţu Şol- 
canul, lăutarul și baladistul Brăilei, se încheiase de mult. « Șerpii 
Dunării », fraţii Kirei și justițiarii fără de seamăn ai surorei lor 
cedaseră locul unor aventurieri de codru de teapa lui Licinski, 
banditul, și în locul scrumului, risipit la toate vânturile, din 
rugul, ce mistuise, ca pe o altă, involuntară Didona, pe această 
mică zână a undelor, coşurile fabricelor şi vapoarelor, venite de 
peste nouă mări, își ningeau funinginea peste cheiurile de piatră 
şi peste inimile împietrite ale salahorilor. Epoca aceasta, din 
pragul veacului al XX-lea, Panait Istrati a trăit-o din plin, în 
toate detaliile peisagiului animat, al unei mari schele de export, 
cum era Brăila —și gestaţia operei lui literare, care a putut, cu 
bună dreptate uimi, prin abundența ei, acolo şi atunci se situiază. 

Cu Kira Kiralina sosea din regatul umbrelor, la chemarea 
orphicului său vrăjitor, nu numai făptura de graţii și patimă a 
eroinei nostre locale dar întreaga istorie a ținutului și mai ales 
întreg sufletul lui. Iată pentru ce oridecâte ori vorbim de Panait 
Istrati, și de opera lui literară, nu ne putem smulge acelor vio- 
lente impresii ale debutului său, pe care, cu intuiţia scriitorului 
predestinat l-a sădit sub scutul tutelar al acestei nimfe dunărene, 
care este mai la urma urmei Kira Kiralina. 


Insă, oricât de îndreptăţite, temeiurile acestea subiective ale 
preţuirii noastre nu au ce căuta, astăzi, șapte ani după trecerea 
lui în lumea drepţilor şi douăzeci, aproape, dela ziua aceea, a 
apariţiei lui în literatură, Fără să fi avut norocul să-și spună ulti- 
mul cuvânt, Panait Istrati a avut totuși timpul să-și închege opera 
într'o construcţie unitară, unde şi dacă anume detalii lipsesc, 
ele pot fi cu lesniciune ghicite, pentrucă locul lor era dinainte 
hotărît. 


Omul acesta care-și refuza, cu oarecare insistentă cochetărie, 
titlul de romancier sau de scriitor profesionist, așa cum l-au 
consacrat timpurile din urmă, era totuși din ginta celor miruiţi 
de Apollo, să scrie carte după carte, până ce-şi va fi tors întreg 
caerul, până ce-și va fi comunicat toate mesagiile, cu care-l în- 
vestise un destin nepătruns. «O viață de om nu se povestește 
nici nu se scrie, zice, într'unul din intermediile autobiografice 
ale întâiei lui cărți, unul din eroii lui Panait Istrati. O viață de 
om care a iubit pământul și l-a străbătut în lung și 'n lat e cu 
atât mai puţin făcută să intre într'o narațiune. lar când omul 
acesta a fost un pasionat, care a cunoscut în cursele lui prin lume, 
toate încercările fericirii și ale mizeriei, a voi să dai o imagină 
vie a ceea ce a fost viaţa lui, e aproape cu neputinţă. Cu nepu- 
tință, întâi, pentru el însuși şi, după aceea, pentru cei ce urmează 
să-l asculte... Iată pentru ce nu mi-a plăcut, niciodată, să aud 
zicându-mi-se: Povestește-ne ceva din viața ta». Aşa spunea 
întru început și cam tot așa o spune și 'n pragul penultimei cărți, 
în prima pagină a acelei confesiuni purificate din Răsărit de soare 
pe Mediterana, Adrian Zograffi, alter-ego-ul şi procuratorul 
operei lui Panait Istrati, în chiar momentul în care se aşterne 
fastuoasei călătorii: « Prietenii mei, începe el, sunt de părere că 
am stofă de scriitor şi ar voi să mă vadă scriind și altceva decât 
articole. Dar poţi fi oare scriitor, dacă n'ai (şi e cazul meu) spi- 
ritul inventiv ? Sunt incapabil să imaginez o poveste pe care n'am 
trăit-o cel puţin în marile ei linii ». Şi în mărturiile acestea, ce-și 
răspund dela un capăt la altul al operei lui, mai mult chiar decât 
în opusculele și prefeţele lui programatice, stau zăvorite şi cheia 
și tâlcul răușitei lui literare. In ciuda îndoelilor, de cari niciun 
Creator de artă nu e scutit, Panait Istrati şi-a împlinit opera, după 

legile cele mai stricte ale creaţiei, nu numai pentrucă existența 
lui cunoscuse în egală măsură iadul și raiul, dar mai ales pentrucă 
ursitoarele îl înzestraseră cu darul povestirii inepuizabile. 

« Povestitor înăscut », din marea familie a povestitorilor orien- 
tali, așa cum l-a intuit şi definit Romain Rolland, în prefața Kreis 
Kiralina — Panait Istrati se dovedește în cursul întregii lui opere 
—nicăeri însă cu mai multă pasiune, cu mai multă coloare şi 
cu mai multă spontaneitate ca ?'n întâiul ciclu, în acele Povestiri 
ale lui Adrian Zograffi, sau pe numele volumelor: Kira Kiralina, 
Unchiul Anghel, Haiducii şi Domnița din Snagov. Ciclul acesta, 
care prefigurează pe cel de al doilea, al adevăratei Odissei a lui 
Adrian Zograffi, este oarecum călătoria lui imaginară, pe care 
Panait Istrati o face, în tovărășia eroilor săi, întâi pe drumurile 
patriarhale ale pământului nostru și după aceea, pe drumurile, 
și somptuoase și de pierzanie ale Orientului. In realitate, când 
cauţi bine, toată țesătura aceasta de aventuri, e rezultatul unei 
fuziuni din cele mai fericite între eposul nostru popular şi eposul 
oriental al celor o mie și una de nopţi. Dacă aliajul acesta, de 
particulară rezonanță, este unul, cu trudă și cu artă făurit sau 
își datorește ființa unei predestinări, oarecum anorganice, iată 
ceea ce poate că s'ar putea descifra, cu oarecare bunăvoință, 
fără ca, totuşi, să fie numai decât necesar. Importantul este 
că avem acest aliaj şi ne putem încânta de sunetul și armonia lui, 
inedite. A fi înălțat pe eroii cântecelor noastre bătrâneşti și din 
figuri schematizate oarecum, ca niște fresce bizantine ale istoriei 
noastre sociale, a-i fi promovat în planul epopeilor orientale şi 
homerice —iată ceea ce a izbutit Panait Istrati, iată originalitatea 
lui în conspectul literaturii noastre naţionale. Eroismul acestor 
haiduci, ai soartei şi ai codrilor, împătimiţi de libertate şi onoare, 
chiar când e vijelios și năpraznic, păstrează o ţinută, o demnitate, 
o nobleță, pe care o întâlnim numai în marile creațiuni homerice. 
Vorba lor e cumpănită și aleasă, pentrucă ’n ea picură înțelepciunea 
veacurilor. 

Şi pentrucă nu ne putem opri la toată galeria, amintiţi-vă 
numai de proporțiile urieșești ale haiducului Cosma, cu povestirea 
căruia se încheia volumul Moș Anghel, unul din cele mai intense 
şi mai dramatice din opera lui Panait Istrati. Cum n'aţi uitat, 
de bună seamă, creația aceea, de certă rezonanţă biblică, a un- 
chiului Anghel — Iov reeditat dar fără de răscumpărare —n'aţi 
uitat nici că agonia lucidă a unchiului Anghel e o suită de pove- 
stiri, inimaginabile și nici că ea se sfârşeşte cu regretul că nu 
poate povesti și viața miraculoasă a lui Cosma, pe care o începe 
de altminteri, de îndată, într'o încăpere de alături, în cârciuma 
părăsită, Ieremia, copilul din flori al lui Cosma și tovarășul lui 
de haiducie. Și vasta și patetica povestire a acestui Samson, răpus 

de o Dalilă, își desfășoară aventurile, de vitejie și înțelepciune, 
ca un priveghiu din cele mai originale. Cum suntem încă la acest 
capitol, să nu uităm a sublinia în ce măsură povestirile acestea, 
transfigurate cum ziserăm, sunt totuși ale pământului nostru şi 
ale oamenilor noștri. Panait Istrati e, după Creangă, unul din cei 
mai înţesaţi de ziceri populare, în scrisul său. Și fără să poată fi 
vorba de vreo intenţie strict documentară, nu putem tăgădui că 
atât pitorescul vieţii noastre de ţară cât și specificul înțelepciunii 
noastre populare sunt urmărite şi puse în lumină cu constantă 
dragoste. Este însă chiar mai mult. Substratul acesta de credințe 
populare urcă până la vârsta dintâiu, a bogomilismului, cum se 
poate vedea din următoarea pagină, în care fratele lui Cosma, 
haiduc ca și el, înțeleptul Ilie destăinuește tânărului Ieremia 
ceva din comoara aceasta de eresuri. Inverşunat de necredinţa 
iubitei lui, Cosma se pedepseşte singur aşezându-se sub copita 
calului și lovitura ce primeşte în piept îi scurtează dintr'odată 
viaţa. Dar iată acea pagină, cu care încercăm să suplinim partea 
de satiră a operei lui şi în care Panait Istrati a strecurat, totuşi 
(şi fiecare va băga de seamă), câteva semințe de neîndoelnică 
ironie: 


e Nu cred că va muri acum, începu Ilie. Doar Cosma are șapte vieţi. 
Dar o să moară: dacă nu mâine, într'o săptămână, într'o lună, de bună 
seamă, pentrucă are o doagă mai mult şi ea îl va răpune. E o meteahnă 
care nu iartă, Iaca să-ți spun cum e. In inima oricărui om, stă aţipit 
un vierme. La omul molatec, viermele nu se trezește niciodată, sau 
rareori, și atunci doar cască și adoarme la loc: ăsta-i omul care se potic- 
neşte de zece ori pe zi de același bolovan, se supără, sudue dar nu pune 
mâna să-l dea la o parte; sau când scârţâe ușa în ţâţâni, se mulţumeşte 
să spună: a | şi ușa asta blestemată! — dar nu-i trece prin minte că ar 
putea s'o ungă. E omul, pe care Dumnezeu l-a creat, — m'aş ști să spun 
pentru ce — la capătul săptămânii, când avea mintea obosită de câte 
lucruri minunate făptuise. 


— Insă diavolul care tot timpul ălor șase zile se plimbase și numai 
cârtise, pe Ziditor, profită de Duminică și puse o doagă mai mult la căpă- 
ţâna omului, doaga satanicească, aia care scoate pe om din sărite, de cum 
un lucru nu e pe gustul lui sau cum îl înfruntă cineva. Fireşte, în timpul 
nopţii ce trecu dela zidirea lui, omul normal a avut timp destul să umple 
pământul cu nătângi şi deaia sunt aşa de puţini omenii care-și fac sânge 
rău. Insă şi oamenii cu o doagă mai mult fură destui ca să zăpăcească 
și să tulbure pacea divină. Așa că Sfântul Petru veni într'o zi să se plângă: 
Doamne, zise Sfântul Petru, păstorul meu nu-i ca al tău, liniştit, înţe- 
lept, ascultător şi de treabă. Al meu e un gălăgios: dacă i se rătăcește 
o oaie, pornește cu toţi câinii după ea şi-și lasă turma în paza lupilor, 
Dacă făina e puţin râncedă, mi-o zvârle în nas, şi pentru un purice care-l 
pișcă noaptea îl apucă toate năbădăile şi nu mă lasă să dorm. Doamne, 
sunt foarte necăjit. Dumnezeu își luă bățul şi o porni de îndată, cu 
sfetnicul său. Când ajung la turme, păstorul Domnului, care dormea, 
cu gura deschisă se trezi şi dădu bună ziua cu smerenie. Domnul îl bine- 
cuvântă. Păstorul Sfântului Petru sta cocoțat pe-o moviliţă şi cânta așa 
de cu foc din fluer că însuși Domnul trebui să-l asculte. După aceea, 

îi puse mâna pe umăr: Spune-mi, omule, de ce-ţi laşi turma la voia 
întâmplării şi o porneşti după oaia rătăcită ? 

— Pentrucă totdeauna mi se rătăceşte oaia cea mai dragă, răspunse 
ciobanul, fără măcar să se scoale; și lui Dumnezeu nu-i plăcu. Rostul 
tău, aici, e să slujești. Să iubeşti sau să urăști — astea nu-s treburi de 
slugă. Ciobanul se înfurie: «Păi cum așa, nu sunt și eu om, înainte 
de toate?». Văzându-l așa de trufaş, Dumnezeu îl cufundă întrun 
somn greu, îi cercetă capul şi zise: Asta e; diavolul şi-a băgat coada 
și aici; capul ăsta are o doagă mai mult. Și i-o scoase. Când se trezi, 
ciobanul era liniștit, înţelept, ascultător și de treabă. Işi ceru iertare 
pentrucă-l găsiseră dormind, vorbi cu smerenie, își uită de fluer şi nu 
mai iubi și urî decât atât cât se cuvine unei slugi. Viaţa lui Cosma stă 
toată în doaga mai mult pe care o are. Dumnezeu să fiu şi nu i-aș lua-o. 
Dar ce e sigur, e că va muri. Viermele din inimă, trezit de femeia aceasta, 
va sfârşi să-l doboare ». 


Insă literatura lui Panait Istrati, chiar aceea a primului ciclu, 
deci cu atât mai mult a celui de al doilea, unde intră el însuşi 
în scenă, nu este numai ilustraţia acelui captivant dar de pove- 
stire, al căruia debit firesc făcea pe Romain Rolland să vorbească 
de prezența «unui tumult al geniului». Literatura lui Panait 
Istrati este literatura unui suflet, a unei inimi mai curând, a unei 
sensibilităţi, profund umanitare, pentru a folosi un termen de 
care s'a cam abuzat, și din pricina aceasta literatura lui a încălzit 
inimile cetitorilor, prin omenescul întâmplărilor şi simplicitatea, 
cu care sunt înfăţişate. Mai mult decât celelalte sentimente, ceea 
ce a ţinut Panait Istrati să consemneze în paginele cărților lui — 
şi chiar în cele extraordinare, ale haiducilor —sunt bătăile inimii, 
omenia, bunătatea, spiritul samaritean. Inima e în centrul acestui 
personal sistem solar al operei lui. Și legea aceasta, de temeiu, 
nu numai o vădeşte cu fiecare din povestirile lui, dar o şi afirmă 
în categorice formule. Și din nou, într'un perfect acord, trecut 
ca un fir de foc, dela întâia la ultima, cărțile lui îşi răspund în 
semnul aceleiaşi credinţe. «E frumos pământul? O nu, min- 
ciună și iar minciună, exclamă unul din întâii lui eroi, rătăcit 
pe drumul Libanului. Toată frumuseţea vine din inima noastră 
cât timp e plină de bucurie. Când bucuria ne părăsește, pământul 
tot e un cimitir » iar în penultima carte, în acel Răsărit de soare 
pe Mediterana, de care am mai amintit, Adrian Zograffi, înainte 
de a lua drumul .Beyrutului, nu gândește altminteri: « Înţeleg, 
zice el, că toate aspectele vieţii sunt în funcţie de inima noastră, 
în funcţie de ura sau iubirea noastră, de bucuria sau urîtul ce 
străjuesc izvoarele pasiunilor noastre ». Și pentrucă suntem la 
această Mediterană, a cărei poezie odiseică Panait Istrati a sur- 
prins-o şi anexat-o literaturii noastre, cu aceeași divinatie cu care 
a pătruns poezia bărăganului şi a Dunării, să ne oprim la una 
din paginele lui de confesiune, în care scriitorul acesta, robit con- 
cretului, se dovedeşte și un psiholog pătrunzător. E una din cele 

mai bogate caracterizări a scrisului lui Panait Istrati, şi esențe’ 
lui, la care ne-a plăcut, nu odată, să ne oprim: 


e Singur și rezemat, în coate, la fereastră, — scrie întrun popas de 
reflecţie — visez, uneori ceasuri întregi. Visez cu mintea asta a mea 
goală de suveniruri istorice. Și nu e cum trebue. Căci visul e cu mult 
mai concret când se sprijină pe stâlpii puternici ai reminiscenţelor. Iar 
eu ştiu prea puţine lucruri din trecutul depărtat al Egiptului. Nu timpul 
mi-a lipsit ca să pot învăţa, cât imposibilitatea de a reţine faptele. Creerul 
meu e protivnic oricărei sporiri ce vine din cărţi. Dacă mama m'ar fi 
dat la liceu, aș fi fost o înspăimântătoare mediocritate. În timp ce, aşa 
cum sunt, nu maimuţăresc pe nimeni, şi nu mă încumet să sbor la înăl- 
imi, unde se cer aripi, pe cari nu le am. In schimb, preţuiesc orice 
firmitură de adevăr, ce-mi arde, cu fierul roşu, inima neadormită. Sunt 
un jar încins de dorinţe. Pământul şi viaţa nu sunt niciodată prea mari 
pentru cât pot să le simt. O cârtițd incandescentă — în definitiv, iată 
ce sunt?, 


Al doilea ciclu al operei lui Panait Istrati, acela pe care el l-a 
intitulat « Viaţa lui Adrian Zograffi» începe cu volumul Casa 
Thüringer, precedat de una din cele mai emoţionante confe- 
siuni scriitoricești și se continuă cu Biroul de plasare, cu Rdsărit 
de soare pe Mediterana, şi sfârşeşte aşa cum anunţase din timp, cu 
Apus de soare pe Mediterana. E romanul autobiografic al lui Panait 
Istrati, anii lui de ucenicie şi iniţiere, mai puţin socială, cu toate 
că participă la organizarea vieţii muncitorilor din portul Brăilei, 
cât educația lui sentimentală, în sensul pe care Thibaudet îl dă 
acestui gen de opere. In realitate «viața » aceasta a lui Adrian 
Zograffi începe ceva mai de mult, odată cu «copilăria » şi cu 
« adolescenţa » eroului său, pe care le înfăţișase în volumele Codin 
și Mihail. Şi este locul, aici, să notăm una din experienţele cele 
mai interesante, pe cari le-a trăit scriitorul Panait Istrati, cu atât 
mai interesantă, cu cât singur a relatat-o, cu acea simplă sinceri- 
tate ce-i era proprie. Sensibilitate vie, incandescentă, cum însuși 
spune, inimă neadormită, însetată după alte inimi frățești, Panait 
Istrati a voit să facă în Mihail, elogiul prieteniei, al conjuncţiunii 
sufletești, ce i se părea cu putință, la vârsta aceea, a adolescenții, 
dar dovedită cu timpul, şi din nefericire, iluzorie. Căci penultima 
sa carte adaogă amărăciunilor îndurate, cu seninătate altminteri, 
pe Mediterana şi desamăgirea unui Mihail, cu totul schimbat 
şi înstrăinat de sufletul lui. Pornită din atât de nobile sentimente, 
Mihail păcătueșşte tocmai prin excesul de comentarii sau, cu înseși 
cuvintele lui Istrati, « Mikail a pledat prost marea cauză a prie- 
teniei ». Ceea ce nu înseamnă, totuși, că deîndată ce părăsește 
comentariul şi începe să povestească, însăși această carte inegală, 
nu se ridică la nivelul celor mai bune din cărţile lui. Dacă nu este, 
cu strălucire nici convingere, romanul prieteniei, Mihail este, în 
schimb, romanul Brăilei din vremea, destul de îndepărtată, a răz- 

boiului ruso-japonez de la 1904. Și ori de câte ori a vorbit de Brăila, 
fie în povestirile lui, fie în autobiografia sa, la fel cu mitologicul 
Anteu, Panait Istrati și-a simțit puterile înoite. Dar Mihail a mai 
fost pentru Panait Istrati şi un mijloc de confruntare. Nereuşita 
acestei cărţi, și am văzut de ce natură, pe care el o judeca totuși 
cu exagerată severitate, îl îndeamnă să-și verifice puterile. « Băgai 
de seamă, scrie Panait Istrati, în confeşiunea ce-am amintit, că 
fluerul din care cântasem până atunci, era spart... Incepusem 
să încurc visul cu realitatea. Imi lipsea răsufletul? Incercai să 
mă conving: cântai Ciulimii Bărăganului şi pe Naranţula şi fui 
foarte aplaudat ». Mărturisire, de ascuţită cunoaștere autocritică, 
în care orgoliul e numai la suprafață şi care concordă întru totul 
cu situația reală a operei lui. Ciulinii Bărăganului şi Neranţula 
sunt cu adevărat două din cărţile lui cele mai izbutite şi care au 
darul, ca și Kira Kiralina, ca Unchiul Anghel și ca Mediterana, 
să ne introducă în însăși inima acestui povestitor și făuritor de 
legende. S'a spus, în treacăt, că Ciulinii Bărăganului este romanul 
revoluţiei agrare dela 1907. Insă Panait Istrati este cel mai străin 
cu putință dintre scriitorii noștri, de concepția romanului social 
așa cum l-au înţeles şi realizat, pe chiar tema aceasta a răscoalelor 
ţărăneşti, Liviu Rebreanu și Cezar Petrescu. De altminteri, nu 
numai că răscoalele sunt tratate episodic în Ciulinii Bărăganului, 
dar ele sunt reduse la cea mai simplă expresie, singura ce se îm- 
păca și cu talentul scriitorului şi cu viziunea acestui roman, de 
atmosferă și nu de substanță epică. Cřiulinii Bârdganului sunt de 
fapt poemul pustietăților, al zărilor necuprinse, al împărăției 
scaeţilor, porniţi în lume odată cu crivățul care-i alungă ca pe 
tot atâtea suflete neliniștite. Este, aici, un Bărăgan altul decât cel 
clasic, cum ni l-a transmis Odobescu, și dacă ar fi să-i aflăm 
un corespondent, l-am apropia mai curând de viziunea troglo- 
dită a Bordeienilor lui Mihail Sadoveanu. 

Cât despre Neranţula, odată cu una din cele mai tulburătoare 
idile —și mă gândesc la prima parte a cărții —ea este, din- 
preună cu cele mai bune pagini din Mihail, însuși poemul Brăilei, 
Niciodată peisapiul acesta dunărean, de un exotism autohton 
totuși, cu portul, cu vadurile, cu forfota căruțașilor, cu intermi- 
nabilele cortegii ale salahorilor săltând pe schela elastică, 
cu bietele culegătoare de gozuri, printre linii, cu ceainăriile şi 
lipovenii cu bărbi à la Tristan Bernard, cum însuşi o spune, cu 
vijeliile și cu ploile de vară deslănțuite aidoma potopului sau, 
întrun plan mai feeric, cu expedițiile copiilor în baltă, după 
mure, dincolo de Corotişca şi de tunelul ei de frunze, cu baletul 
lampioanelor de pepeni și cu lupta înverşunată a zmeurilor, — 
niciodată, toate aceste detalii de viață, de moravuri şi de ritual, 
dictate nu de dragul pitorescului, n'au fost evocate cu mai multă 

poezie, ca în aceste două cărți ale lui Panait Istrati. Idila însăși, 
această iubire împărtăşită și funestă a Neranțule:, ilustrează îm- 
preună cu Ciulinii Bărăganului şi cu Mediterana simplicitatea 
patetică spre care se îndrepta, tot mai mult, scrisul lui Panait 
Istrati... 

In cea de a treia și ultima ediție a Istoriei literaturii franceze 
contemporane, René Lalou consacră câteva rânduri, grăbite ca 
întrun pomelnic, și lui Panait Istrati, al cărui volum, Casa Thii- 
ringer, îi va salva, zice istoricul, numele de uitare. Ce vor mai 
fi gândind şi alți istorici şi care va fi până în cele din urmă ver- 
dictul posterității celei de adevărat, nici știm, nici interesează. 
Ceea ce putem spune și ceea ce se cuvine spus în ziua acestei 
pomeniri de șapte ani este că literatura noastră modernă îl reven- 
dică, cu hotărîre, pe Panait Istrati, pe fiul pierdut şi revenit, ca 
și Ulise al versului francez, după o miraculoasă călătorie. Opera 
lui Panait Istrati întregește peisagiul literaturii românești din 
ultimii douăzeci de ani, căci dimpreună cu Mihail Sadoveanu şi 
cu Liviu Rebreanu, autorul Kirei Kzralina, alcătueşte treimea 
cea de o fiinţă a celei mai unitare substanţe epice. Ca și aceştia — 
şi poate că nu strică să amintim șum câteșitrei purced la împli- 
nirea operei lor, cam în același timp (întreg Sadoveanu de după 
Cocostârcul albastru, dela trecutul război începe) — ca și aceştia, 
Panait Istrati este, dintre toți ceilalți scriitori moderni ai noștri, 
acela care aduce cele mai multe probleme, cei mai mulți eroi și 
cea mai puternică individualitate. E credinţa noastră şi o închinăm 
cu smerenie, sufletului său peregrinar, în pomenirea _de șapte 
ani, a ultimei sale călătorii. 


PERPESSICIUS 


CRONICI 


RUDOLF BINDING 
SAU DESPRE REALISMUL FANTASTIC 


Marii prozatori ai epocii noastre se împart în trei categorii 
bine diferenţiate: a) realiştii, care păstrează în scrisul lor vechile 
păcate dar și vechile puteri ale naturalismului și dintre cari se 
pot cita cu cinste numele unor John Galsworthy, Aldo Pallazeschi, 
Liviu Rebreanu, Knut Hamsun, Jean Giono şi Georges Du- 
hamel; b) fantasticii care păstrează o linie romantică purificată 
şi evoluată, gen Massimo Bontempelli, Alain Fournier, Alfredo 
Panzini, Mircea Eliade si G. K. Chesterton şi c) zdeologii cari, 
depășind cu mult formula realistă a lui Dostoitvski, fac din eroii 
lor parlamentarii unor pasiuni individuale, exprimate prin glasul 
tare al unor probleme sociale, politice şi morale care ajung să 
umfle aproape singure, paginile unui volum compact. Din această 
categorie care, împreună cu cea realistă, domină scena literară 
a ultimelor două decenii, fac parte operele lui Kolbenheyer, Ca- 
rossa, Unamuno, Huxley, Charles Morgan, Henry de Monter- 
lant etc. Opera lui Rudolf Binding, în fața acestei împărțiri sumare 
dar cuprinzătoare, ia înfățișarea unui compromis care o elimină 
din structura pură a oricăreia din categoriile enumerate mai sus. 
Ceea ce nu-l înjosește cu nimic, ci, dimpotrivă, îi aşează creațiu- 
nile pe un plan de originalitate care face din el unul din scriitorii 
cei mai interesanți ai epocii noastre, deși tot ceea ce a scris se 
rezumă la câteva volume în care se cuprind nuvelele sale, însem- 
nările din războiu, poeziile și autobiografia. Acesta e tot Rudolf 
Binding și viaţa sa explică în deajuns această sărăcie cantitativă 
care, poate, nu e decât o mare esență concentrată. 

Născut la Basel, «câțiva ani înaintea victoriilor Germaniei 
asupra Franţei» așa cum mărturiseşte în cartea sa «Erlebtes 
Leben » (Viaţa trăită) care e îndreptarul cel mai exact pentru 
orice cercetător al vieții sale, Binding face parte dintr'o familie 
originară din Frankfurt am Main. Tatăl său, profesor univer- 
sitar în Basel, cunoscuse îndeaproape pe Nietzsche şi pe Burk- 
hardt şi avea să aibă o stranie influenţă asupra copilului său, a 

cărui personalitate a stat tot timpul la antipodul cele: paterne. 
Urmând destinul tatălui său, care a fost mutat pe rând la Freiburg 
im Breisgau, la Strassburg, la Frankfurt și Leipzig, Binding are 
prilejul de a aduna în sufletul său de copil acele numeroase im- 
presii și sentimente pe care Rilke le credea indispensabile formării 
depline a unui poet. Adolescent la Leipzig, student la Tübingen, 
soldat la Kassel, apoi la Leipzig și la Berlin, viaţa lui Binding 
nu are nimic din viața unui scriitor, pentru simplul motiv că 
nu începe să scrie decât foarte târziu. Nicio carieră nu surâdea 
acestui tânăr pasionat de cai și de femei și niciun rând nu putea 
scrie mâna aceea care nu asculta decât poruncile banale ale unui 
cap obișnuit. Ani de-a-rândul, adăpostit sub umbra celebră a 
tatălui său, Rudolf Binding nu face altceva decât să asiste la ma- 
rile evenimente ale tinerii Germanii, la moartea dureroasă a lui 
Wilhelm I, a cărui înmormântare o descrie mai târziu în pagini 
plastice și vibrante în autobiografia sa, la evenimentele mărunte 
ale familiei și la o existență proprie, atât de goală încât scriitorul 
de mai târziu nici nu poate să o cuprindă în gândurile și în pagi- 
nele sale. 

Până când, într'o zi, nu departe de al patrulea deceniu al 
vieţii, se îmbolnăvește. Creierul său, chinuit de o inactivitate care 
tindea să-i anihileze funcțiunile creatoare, îl scufundă pentru 
lungă vreme în întuneric, iar convalescenţa, darnică și luminoasă, 
sub cerul de cristal al Florenței, îi aşează în mâini pentru prima 
dată, pana scriitorului, « Ich lebte ohne Leben » (am trăit fără 
viață), aceasta e formula care cuprinde întregul sens al existenţei 
sale de până atunci. Iar după boală, aceste câteva rânduri defi- 
nesc întregul proces sufletesc care a transformat pe omul Bin- 
ding în scriitorul Binding: «Abia Florenţa m'a făcut să mă regă- 
sesc. Când am văzut orașul şi când l-am înțeles, mi-am dat seama 
că un ultim văl s'a rupt din fața ochilor mei care începuseră să vadă 
și din fața sufletului meu pe care îl purtam în ochi. Orașul curat şi 
senin, liniștit și plăcut, copilăresc și puternic, venerabil și tânăr, acest 
oraș omenesc a devenit medicul meu într'o clipă hotăritoare ». 
(Erlebtes Leben, pag. 182—183). Vâlul rupt îi desvăluia înăuntru 
peisajul pe care până atunci nu putuse să-l vadă. Dela Goethe 
încoace paginile lui Binding asupra Florenței, rămân printre 
cele mai colorate şi mai adevărate din câte s'au scris. Ciudata 
neînțelegere cu care descrie Roma și Napoli rămân în umbră 
față de sincera pasiune cu care se dăruește miracolului florentin. 
« Nimic nu era prea departe, nimic prea aproape. Aceste palate 
stăteau așa de solid construite pe locul lor. Totul avea o măsură 
şi o armonie așa de perfectă» (op. cit., pag. 184). Aici, în această 
lumină şi în această supremă armonie se întâlnește Binding? cu 
poezia, Índemnat de un tânăr avocat italian să traducă un poem 

de d'Annunzio, Rudolf Binding devine poet el însuși. Traducerea 
e atât de perfectă încât autorul « Focului », celebrul amant al Eleo- 
norei Duse, citind traducerea exclamă entuziasmat: « Chi è questo 
poeta tedesco, il Binding? 5. Acest poet german avea să fie un 
poet. Mai târziu, scrie el: «Așa au sosit primele clipe ale unei 
renașteri poetice timide şi bine păzite, orele primei adevărate 
fericiri, ascunse în același timp ». Urmează întoarcerea în Ger- 
mania, prima bucată de proză, «Celestina » un basm care nu 
e decât o laudă a condiţiei umane, primele colaborări la « Neue 
Rundschau ». Acestea sunt toate datele și toate amănuntele pe 
care le dă Binding asupra vieţii sale de scriitor. Dincolo de pri- 
mele revelații ale scrisului, cartea sa nu mai cuprinde decât pove- 
stirea vieţii omului. Călătoria în Grecia, moartea mamei sale, 
războiul mondial, la care Binding participă din plin, deşi în vârstă 
destul de înaintată, mizeriile după-războiului, sărbătorirea fan- 
tastică pe care i-o închină prietenii săi pe neaşteptate, într'o 
noapte de iarnă, și în sfârşit moartea tatălui său care se retrăsese 
la Freiburg ca să guste în linişte amintirile tinereții şi ca să poată 
lucra în tihnă la operele sale juridice. Acest uriaș bătrân de o 
vitalitate nesecată, prototipul profesorului îndrăgostit de propria 
sa carieră, e pentru Binding mai mult o pildă de activitate şi un 
contrast față de existența sa risipită până atunci în acel tragic 
«am trăit fără viață », căci iată cum îi închee portretul pe patul 
de moarte « Așa muri omul, care m'ar fi iubit mai mult decât 
toți oamenii, dacă nu aș fi fost propriul său fiu » (p. 309). 

« Erlebtes Leben » nu e însă opera caracteristică a lui Bin- 
ding. Acolo unde stilul scandat și limba bogată se întâlnesc cu 
adevărata sa concepţie literară sunt nuvelele şi legendele sale. 
Luând ca exemplu numai două dintre ele vom încerca să des- 
prindem din structura lor modalitatea creatoare a lui Rudolf 
Binding. Acţiunea nuvelei « Unsterblichkeit» (Nemurirea) se 
petrece într'un castel din Flandra în timpul războiului mondial. 
Fata castelanului, Gudula von Beveren se îndrăgosteşte de unul 
din ofițerii germani care ocupaseră castelul. Acesta, un aviator 
celebru, dispare în mare cu avionul său după numeroase victorii, 
iar Gudula, rămasă singură, îi închină întreaga sa viață interioară, 
concentrată în jurul iubitului ei ca în jurul unui mit central care-i 
justifică și-i susține existența. Chiar după ce se căsătoreşte cu un 
nobil flamand, chiar după ce are cu acesta mai mulți copii, ea 
continuă să-i consacre aceeași pasiune și să creadă tot mai mult 
că dragostea ei continuă să fie împărtăşită de spiritul celui dis- 
părut. Până când, în fața valurilor mării cu care se contopise ființa 
iubitului ei, înțelege că pasiunea sa e mai vie decât oricând, O 
vede trăind în nesfârşitul ritm al valurilor, o aude, o simte şi-i 
capătă certitudinea în clipa când un val o surprinde lângă dig, şi 

o îmbrățișează cu toate braţele lui ude şi reci. Împreună cu co- 
pilul care se naște din această supremă clipă de dragoste, Gudula 
pleacă în mare, acolo unde îi așteaptă fericirea fără de sfârşit. 


« Keuschheitslegende » (Legenda castităţii) este povestea unei 
tinere fete care primește în dar dela Fecioara Maria, în timp ce 
aceasta călătorea pe pământ cu pruncul Isus, neomeneasca bo- 
păţie a castității. Ajunsă la vârsta când toate muritoarele iubesc, 
Evlein se îndrăgosteşte de tânărul Konrad care nu simte însă 
față de ea decât o pasiune pură și camaraderească pe care sângele 
fierbinte al fetei nu o poate accepta. In faţa celorlalți flăcăi din 
sat pe care încearcă să-i turbure cu frumusețea ei neobișnuită se 
izbeşte de aceeaşi indiferență. Disperată şi chinuită de demonul 
care o frământă, pleacă în oraş ca să tenteze cu farmecele ei pe 
bărbaţii necunoscuţi, care însă o privesc o clipă și o ocolesc apoi 
cu grijă. In culmea disperării și a neînțelegerii intră într'una din 
casele acelea în care femeia e un simplu accesoriu biologic şi 
aşteaptă măcar acolo unde posesia nu costă niciun efort, semnul 
unei dorinţi care să-i astâmpere sângele. Castitatea dăruită în 
copilărie, o apără însă de toate privirile ca pe o perlă ascunsă 
într'o scoică. Sfârşitul nuvelei e caracteristic pentru maniera lui 
Binding. Maica Domnului revine pe pământ și-i redă fetei haina 
omenească întocmai ca pe un simbol al fericirii de a te bucura 
de toate harurile existenței pământeşti. 


Am povestit aceste două bucăţi de proză pentru a face mai 
uşor înțeleasă măestria cu care Binding adună în acelaşi cuprins 
fantasticul şi realul, mânuindu-le ca pe două instrumente iden- 
tice, greşit așezate până acum pe planuri de înțelegere diferite. 
Ușurinţa naturală cu care Gudula își sacrifică viața și copilul în 
numele unei pasiuni mai mult decât ciudate şi grația neobișnuită 
cu care trece eroina din «Legenda castității » din vecinătatea 
sfintei Fecioare în interiorul unei case de luxură, sunt elemente 
care acordă scrisului lui Binding aerul acela de originalitate con- 
structivă care-l aşează într'o categorie literară atât de aparte. Se 
poate vorbi de romantism aci? Desigur că nu, în sensul goethean 
şi lamartinian al cuvântului. Insă se poate afirma că Binding a 
împrumutat romantismului german sensul fantastic al basmului 
şi valoarea simbolică a gesturilor eroilor săi. Iată de ce, în această 
privinţă « Erlebtes Leben » e o carte neizbutită decât în parte. 
Căci după lectura nuvelelor care pun în lumină chipul unui scriitor 
neobișnuit, te aștepți să găsești în autobiografia sa acelaşi aer 
ciudat, aceeaşi întrepătrundere de planuri, aceeaşi laudă a condiţiei 
umane. Ceva din fantasticul spiritual al « Caetelor lui Malte Laurids 
Brigge » ale lui Rilke speri să întâlneşti în această viaţă care nu e, 
vai, decât înșirarea normală a unor normale întâmplări omenești. 
Păcatul, poate, nu e al cărţii în sine, ci al amintirii nuvelelor. 

Asupra stilului lui Binding se pare că d'Annunzio care i-a 
desvăluit la Florenţa adevărurile poeziei, a avut o influență hotă- 
rîtoare. Aceeași bogăţie complicată a expresiilor, aceeaşi pasiune 
a metaforei multiple, aceeaşi melodie care curge peste pagini ca 
un necontenit sunet de liră. Iată un ciob de oglindă, rupt din 
« Erlebtes Leben », Sie sassen neben mir ! Das war die grosse Zurecht- 
setzung des Lebens. Wieviele Küsse bleiben ungekiisst, weil kein Mund 
dem anderen nahe ist; wieviele Tränen bleiben ungeweint, weil nie- 
mand ist bei dem man weinen kann. Und Küsse fallen Lippen zu, 
weil Lippen nahe sind; und Blumen weinen, weil einer nahe ist, bei 
dem sie weinen können. Doch jeder denkt, der Mund, er bliihe nur 
fiir ihn und jede Tiäne sei nur ihm geweint » (p. 124). 

Rudolf Binding moare în 1938 și lasă în urmă aceste cuvinte 
cari tae personalitatea lui în două părți egale şi distincte: « Arta, 
spunea el, vrea adevăr, este adevăr». «Erlebtes Leben», fără 
îndoială, stă mărturie pentru aceasta. Și viața sa de asemeni, dacă 
o viață de om poate fi o operă de artă. Dar nuvelele ? Ele fac parte 
din acel Binding ascuns şi misterios, care s'a descoperit pe el 
însuşi atât de târziu, pentru a crea arta dincolo de orice definiție 
şi de orice trăire. Căci tărâmul artei e totdeodată adevăr și nea- 
devăr, exact ca ţara de vis din înseși versurile lui Rudolf Binding: 


4... fara *n care norii și un strop de rouă 
din depărtări noui depărtări fac să se nască ». 


VINTILĂ HORIA 


TEATRUL FRAŢILOR MACHADO 


Acești doi frați poeți, Manuel și Antonio Machado, atât de 
diferiți prin temperament, reprezentând două direcţii contrare 
ale poeziei moderne spaniole, sau, mai bine zis, două tipuri ar- 
tistice opuse, au reușit, prin colaborare, a dărui scenei spaniole 
originale piese de teatru, frământate prin multiplele seve din 
care se alimentează și cele mai inedite totodată. 

Pe când teatrul modern european vorbește, e discursiv și pro- 
zaic prin definiţie, teatrul spaniol contimporan e singurul care 
mai cântă și azi, reuşind să rămâe mai aproape de artă decât 
orice altă scenă din lume. Dramaturgul spaniol este și azi un 
poet, precum poet era în epoca de glorie a lui Calderon şi Lope 
de Vega. Spania este ultima țară din Europa care mai păstrează 
tradiţia poetică în teatru. Josè Maria Peman, care a scris şi drame 
în proză, se ridică la rangul de poet când vrea să reprezinte pe 
scenă eroismul băieților lui Franco. Benavente reia forma metrică 

pentru tragediile sale, Villaespesa cântă în versuri eroismul ca- 
stilianei Maria Pacheco. 

Păstrând forma metrică a dramei clasice, frații Machado reu- 
şesc să dea ființă unui teatru cu totul modern, adaptat noilor 
cerințe şi sensibilităţii de azi, transpunând toată gama proble- 
maticei moderne într'un stil demn de Lope de Vega. 

Faţă de drama cam declamatorie a lui Villaespesa, compara- 
bilă cu o simfonie perfect orchestrată, dar cu puţin cam prea 
multe trompete, prea multă alamă, drama fraților Machado pre- 
zintă un contrast de un lirism mai discret, un ton mai reţinut, 
mai stins, un conținut mai puţin linear, mai nervos, mai bogat, 
mai mobil, mai modern. Ciudat este contrastul acestui fond lichid 
şi uşor ca argintul viu, cu o formă metrică bine legată —împe- 
recherea aceasta ajunge la o coeziune perfectă în pasajele cu un 
conţinut liric sau pur pasional — dar ne face să zâmbim puţin, 
atunci când personajele vorbesc la telefon în versuri sau discută 
principii de psichanaliză modernă. 

Nu este insensibil acest teatru nici față de influenţa covâr- 
şitoarei personalități a lui Pirandello, fără a ajunge vreodată la 
scepticismul său sec și disperat. Dela scepticism până la fatalismul 
mistic, temperamentul spaniol nu are decât un pas de făcut — 
şi îl va face negreșit. Scepticismul spaniol nu merge mai departe 
de granița vastului orizont poetic la care se oprește ignoranţa 
shakespeariană: 

e Suntem ţesuţi din pânza viselor şi scurta noastră viață 
E un popas împrejmuit de somn» . . . (« Furtuna?) 

Acest scepticism poetic este tematica lui Calderon în celebra 
sa dramă: «La Vida es Sueño » —și îşi găsește expresia nouă şi 
originală în «Las Adelfas » (Oleandrii) a fraţilor Machado. 

Visul vieții, mirajul profund al incertitudinii care ne înconjoară 
în mod continuu și surd, şi de care ne dăm seama numai în mo- 
mentele de stranie luciditate introspectivă, când ne deșteptăm 
pe malul propriei noastre vieți și ne dăm seama că suntem singuri, 
iremediabil de singuri și izolați — această luciditate a somnului 
este atmosfera în care se mișcă — lentă și ca vrăjită —acţiunea 
dramei « Las Adelfas ». La început, nu se întâmplă nimic. Timp 
de două acte nu se întâmplă nimic. Asistăm la deșteptarea prin- 
țesei Araceli, care, la şapte ani după moartea bărbatului ei, Al- 
berto, îşi dă seama că nu-l cunoscuse niciodată. Araceli avusese 
în repetate rânduri, un vis ciudat: îl văzuse pe Alberto într'un 
peisaj însorit de primăvară, la moșia lor plantată cu oleandri (de 
unde titlul piesei « Las Adelfas »), în tovărăşia încântătoarei lor 
prietene și vecine, Rosalia. Când Alberto era în viață, Araceli 
nu-l bănuia niciodată —ani de zile după moartea lui însă, un 
vis îi explică viaţa lor, răceala lui Alberto, ciudăţeniile lui, izolarea 

în care trăiau unul alături de celălalt. Și atunci Araceli se deşteaptă. 
Dar această dulce şi gingașă prinţesă vrăjită se deosebeşte de cea 
din poveste printr'o trăsătură foarte nouă și caracteristică prin- 
ţeselor vrăjite din timpurile noastre: în loc de a se lăsa subjugată 
de farmecul necunoscutului, ca o păpușe inactivă, ea se anali- 
zează în mod foarte inteligent și lucid, se psichanalizează chiar 
şi ajunge la discuţii de valoare aproape științifică cu medicul şi 
prietenul casei, don Carlos. Și toate aceste în metrica lui Lope 
de Vega ! Işi discută visele și îl discută pe Alberto. Și aici ajungem 
la punctul pirandelian. 

Cum era Alberto? Don Carlos îl vede ca pe un egoist și 
un ușuratic. Unchiul defunctului, don Augustin, îl prezintă ca 
pe un poet și un cavaler, o figură luminată de aureola martira- 
jului şi a generozității neînţelese de cei din jurul lui — Rosalia 
își aminteşte de el ca de un îndrăgostit bizar şi violent, care s'a 
sinucis din cauza ei —numai Araceli nu poate să-l definească, 
nici să-l recunoască din descrierile altora, fără a fi în stare de 
a-i împrumuta ea însăşi o figură. Cum era Alberto? Nimeni nu 
ştie. Și Araceli, în mania ei de a reconstitui un adevăr dispărut, 
manie asemănătoare acelei pasiuni cu care încearcă arheologul 
să descifreze o inscripție etruscă, din cioburi — își scrutează fondul 
conştiinţei, își analizează visele, caută să reconstruiască fragmente 
memorizate şi se apropie de fiecare personaj cu aceeași întrebare 
pe buze: cum era Alberto? 

Figura lui Alberto piere în legendă, împreună cu Las Adelfas, 
moşia cu oleandri. Psichanaliza rămâne neputincioasă față de in- 
violabilitatea visului, substituindu-i doar un alt vis pretenţios şi 
inutil. Nu Freud învinge în lupta aceasta, ci Calderon. O luci- 
ditate mai inspirată, mai generoasă, decât a celui dintâi, își apleacă 
fruntea în fața misterului și învață marea lecție a vieţii: aceea 
de a se mira în tăcere. Iar preceptul pirandelian, salvat prin poezie, 
abia dacă atinge cu un suflu pierdut dantelele trenei prea încân- 
tătoarei Araceli. 


Prinţesa Araceli este hotărît una dintre cele mai încântătoare 
şi pure figuri ale teatrului modern, fără a fi câtuși de puţin in- 
umană. Araceli cea dulce, cea prea” spirituală, princiară, afabilă 
şi totuși atât de feminină — se mişcă în visul ei ca o floare, um- 
plând toată piesa cu un parfum ciudat şi rar —numai Spania 
care mai crede şi azi în femei a mai putut produce această figură, 
într'un extaz de respect și dragoste tremurătoare, așa cum a creat 
neuitatele sale madone atât de suave, de vii și fermecătoare sub 
coroanele lor încărcate cu nestimate şi perle. 

Dar visul rămâne vis şi poezia, poezie, şi nici cea mai încân- 
tătoare femeie nu poate salva o piesă dacă stă nemișcată în umbra 
oleandrilor, scrutându-și amintirile. In momentul critic, autorii 

introduc pe scenă mișcarea, dinamismul, activitatea și eroismul 
în figura gentlemanului aventurier și, pe deasupra, aviator: Sal- 
vador. Orice acţiune în această piesă este generată de vis. Sal- 
vador a eşit de asemenea dintr'un colț umbrit al visului olean- 
drilor —el a fost iubitul Rosaliei înainte de Alberto. Când se 
prezintă pentru prima oară în fața Aracelei și aceasta îl întrebă 
cine este, Salvador răspunse laconic: « Sunt celălalt ». Și Araceli 
înțelege că visul ei continuă. Că tot ce ne înconjoară, s'a desprins 
din străfundurile presimţirilor nebuloase, că viaţa este ilogică, 
absurdă şi minunată, că ne mișcăm între povestiri, intuiții și 
simboluri într'o intimitate primejdioasă și inconștientă, că suntem 
«ţesuţi din pânza viselor » şi suntem umbre sortite să rătăcească 
printre umbre, cu nimic mai conştienţi decât acestea. Aceasta 
este înțelepciunea la care ne învață piesa. Nu o negaţie sceptică, 
disperată, fără orizonturi, ci acceptarea unei fatalități mistice, in- 
tuirea unos corespondențe care trebue să existe undeva între 
dibuirile intuiţiei noastre şi marele mister central. 

Multe lucruri nu se întâmplă în «Las Adelfasy. Piesa se 
mişcă într'o atmosferă lentă de vrajă, de incertitudine, şi e în- 
conjurată de tăcere, ca o floare prea delicată. Păcătueşte poate 
printr'un exces de poezie, dacă admitem că s'ar putea păcătui 
prin exces de frumusețe, 


Dacă din drama clasică, Las Adelfas a păstrat forma metrică 
şi o tematică scumpă sufletului spaniol, o altă piesă a fraților 
Machado, « La Lola se va a los puertos », exploatează tradiționala 
teză a punctului de onoare până la ultimele sale resurse. 

Nouă, străinilor, ne poate pare ciudat, cât de mult insistă 
teatrul spaniol și azi asupra acestui așa numit punct de onoare, 
care pretinde o atitudine rigidă şi eroică față de viaţă, o ne mai 
auzită forță de a te înfrâna —și nu din altruism —ci dintr'o 
dorință egoistă de a stăpâni viaţa și a-ţi satisface orgoliul prin- 
trun gest absurd și sublim. Cu cât renunțarea este mai mare, 
cu atât mai mult se închide personajul în orgoliul său sacru și 
salvator, menit de a fi singura sa mângâere într'un viitor fără 
orizonturi, Pare-se că personajele nici nu au altă grije sau dorință, 
decât aceea de a se refuza şi a se pedepsi, pentru ca să se poată 
retrage la urmă în deșertul unei izolări sublime unde să aibe 
prilejul de a se admira şi a se felicita până la moarte. Punctul 
de onoare este orgoliul de a subjuga pasiunea şi a-i întrece pe cei- 
lalți prin generozitate, 

In momentul cel mai dramatic, toate personajele își uită pa- 
siunile lor individuale şi nu mai au altă dorință decât aceea de 
a-i întrece pe ceilalți prin sacrificiu și își oferă reciproc viaţa, 
gloria şi femeia. 

Tot ce a părut sensul vieţii până eri, azi e marfă lipsită de 
valoare în acest mare târg al generozității — într'un extaz de sacră 
nebunie fiecare tânjește cu frenezie, de a fi el cel mai desmoștenit, 
cel mai despuiat dintre toţi, ca să poată fi cel mai mândru de 
sine, cel mai întărit într'un orgoliu admirabil, pentru ca nimeni 
să nu mai fie ca el. 

Punctul de onoare este cu totul altceva decât o atitudine de 
renunțare creștinească. El provine dintro dorință de afirmare 
individuală, care nu cunoaște limite și care poate fi admirabilă 
în efectele ei, ca un joc de forțe. Eşti dispus de a aprecia suprema 
sforțare de abnegaţie a lui don Rodrigue într'o privință la fel 
cu întrecerea recordului de 41 metri la disc, cu o admiraţie spor- 
tivă. In marele concurs de generozitate, cupa va fi câștigată de 
personajul care ya face cea mai mare sforțare de abnegaţie şi sa- 
crificiu, 

E cel care va putea convinge în modul cel mai elocvent pe toţi 
ceilalți de frumusețea şi drepturile apetitului lor pentru viață, 
pentru ca —dřèpt răsplata supremului său orgoliu —să poată 
fi redus la apă şi pâine uscată. Când a reușit —și nu este în- 
totdeauna ușor să reușești, deoarece șarpele aceluiași orgoliu a 
muşcat şi alte personaje — atunci el este cel mai fericit dintre 
toți, pentrucă orgoliul său a învins. 

«La Lola se va a los puertos» (Lola perindă porturile), este 
drama punctului de onoare. Lola este o mare cântăreață « flamenco » 
(stil popular spaniol). 

In rândul nenumăraţilor ei adoratori se găsește moșierul nobil 
şi bogat, don Diego, fiul acestuia, Luis, și Heredia, chitaristul 
care o acompaniază. Dintre aceștia, Lola îl preferă pe Luis. Lola, 
care se refuzase până acum tuturor, care este pasiunea întrupată 
în cântec și numai în cântec, în momentul când îl vede pe Luis 
pentru prima oară, înțelege din viață ceea ce până acum nu putea 
simți decât cântând. Dragostea aceasta nu promite însă nicio 
eșire, pentrucă Luis este logodit cu o fată tânără, bogată și mândră, 
Rosario. Luis este gata de a o sacrifica pe Rosario pentru Lola. 
Și atunci intervine o ciudată luptă între cele două femei generoase 
şi tari. Fiecare din ele vrea să pară mai generoasă, mai tare, și 
timp de un act întreg, se obosesc de a-şi oferi reciproc pe acest 
nenorocit de Luis, pentru care amândouă și-ar da viața, cu atâta 
ușurință, eleganță ŞI graţie, parcă şi-ar oferi o prăjitură. Se îmbie 
cu ceea ce au mai preţios: şiraguri de perle, diamante, dragoste şi 
glorie. Deoarece nu e chip de a-i convinge, pe Rosario şi mai 
ales pe Luis, nebun de dragoste, Lola se hotărăște să părăsească 
Spania şi să plece în turneu. (De unde titlul piesei: «La Lola 
se va a los puertos »). Dar nu numai Lola şi Rosario îşi au punctul 
de onoare în această piesă, Don Diego reuşeşte, după o epocă de 

frenezie, să-şi atingă culmea de abnegaţie, renunțând la Lola în 
favoarea fiului său, dedicându-se meditaţiei religioase. 

Chitaristul îndrăgostit, Heredia, renunță la dragostea Lolei 
şi la propria-i liniște, pentru a se putea devota datoriei de a o 
sluji, de a o întovărăși pretutindeni, ca un câine fidel, și a-i 
servi de pavăză și — chitarist. 

Lola nu este un simplu personaj feminin în drama fraţilor 
Machado, ci se întrece pe sine însăși printr'un simbol pe care 
e menită să-l întruchipeze. Mai mult decât o cântăreață « flamenco », 
Lola este simbolul aspirațiilor poetice ale autorilor, Lola este 
renunțarea la viaţă în favoarea artei. Ea izvorește precis din tem- 
peramentul, somnolent și apatic în viață, autentic viu și profund 
personal în versuri, al unuia dintre frați: Manuel Machado. Ge- 
nerozitatea Lolei izvorește dintr'o stranie neglijență față de pro- 
pria-i viaţă şi crezul fanatic în artă, dintr'un exces de vitalitate 
care caută eliberarea prin sublimare, nu prin satisfacție. Lola 
este sufletul lui Manuel Machado. Și tocmai din această cauză 
sacrificiul ei nu este atât de mare, ca cel oferit de Rosario. Sa- 
crificiul Lolei nu este decât rezultatul unei cumpăniri, izvorîte 
din necesități temperamentale. Lola sacrifică viața, dar o sacrifică 
de dragul artei, Este o artistă, mai mult decât atât, se identifică 
cu poezia. Puterea ei de vraje asupra celorlalte personaje, nu 
este farmecul Venerei, ci vraja prin care Orfeu îmblânzeşte fiarele 
şi ridică pietrele din loc. Ea este credința în sanctitudinea poeziei. 

E curioasă această lature problematică a dramei și poeziei 
spaniole. Autorul spaniol nu se mulțumește niciodată să repre- 
zinte —el vrea mereu să argumenteze, să dovedească, să susție 
o teză. Cervantes avea nevoie de o teză și Calderon voia să ne 
dovedească ceva — chiar Perez Galdos şi Pio Baroja în socialismul 
lor întârziat și naiv —se străduiau să ne convingă de adevărul 
lor. Fie problema punctului de onoare — această eternă idee fixă 
a sufletului iberic —fie afirmaţia fatalismului mistic, expunerea 
unui crez poetic, a unui adevăr psichologic sau social —scrisul 
spaniol trebue să susție totdeauna o teză oarecare, Este un scris 
ca un miez eminamente tematic, o argumentaţie însuflețită și 
conștientă, mult mai puțin atinsă de cancerul «artei pentru artă », 
decât scrisul francez de exemplu. 

Această tendință dă dovadă de autenticitate. Nu uităm că 
unul dintre cei mai autentici scriitori ai creștinătății, Sfânta 
Tereza de Avila —s'a născut de asemeni pe pământ spaniol Și 
nu vom uita de a reaminti că bardul revoluției falangiste, Jose 
Maria Peman, a fost și el un luptător — şi nu de cenaclu, ci de 
baricadă. 


Teatrul acestor doi frați poeţi se valorifică tocmai prin fide- 
litatea față de marea tradiție a scrisului spaniol: autenticitatea, 

problematica, punctul de onoare, fatalismul poetic —şi o calitate 
exterioară: forma. Acestor bunuri de caracter etnic pronunțat, 
frații Machado aduc aportul întregului lor temperament artistic 
individual, toată valoarea poetică și toată sensibilitatea modernă 
necesare pentru a ridica opera lor la rangul de artă pentru tim- 
purile noastre. 

OLGA CABA 


ÎNTRE TEATRU ŞI POEZIA DRAMATICĂ 


Se spune adesea despre o piesă că nu poate fi pricepută in- 
tegral decât după ce o vezi reprezentată pe scenă, că se realizează 
total numai prin scenă. Că, prin urmare, eroii unei piese sunt 
niște construcţii-idei, care au numaidecât nevoie de un interpret. 
Se asistă astfel la un nejustificat proces de desconsiderare a dramei, 
proces de variate consecințe, — dar mai ales la o confuzie gravă 
între spiritul teatrului și spiritul operei, a poeziei dramatice. 

Nimic mai fals decât această prejudecată. Căci oricare mare 
piesă de teatru e mai întâi poetică, adică își are valoarea absolută 
în sine, își e suficientă sieși. Orice mare piesă de teatru e mai 
întâi poetică, nu în sensul că prin asta ar vrea, cum zice undeva 
criticul Thierry Maulnier, «o frumusețe sensuală a limbajului, 
disprețul realismului vulgar, crearea unui climat mitic sau feeric », 
— ci pentrucă marea piesă de teatru nu are nevoie, pentru a se 
revela ca şi o creație completă, de mijloace de ilustrare externă: 
« Oedip », « Hamlet», sau « Brand», ar fi fost tot atât de mari 
şi dacă n'ar fi fost jucate niciodată. Sophocle, Shakespeare sau 
Ibsen, nu fac apel la reprezentarea vizuală a cititorului, ci la 
o reprezentare interioară, la o viziune psihologică. Căci, de ce ar 
avea nevoie de scenă, — dar cum s'ar și putea revela? — acel 
nucleu de dramă, acea conștiință a momentului tragic, care e 
teatrul lui Eschyle? sau devenirea tragică sophocleană ? 

Marea operă de teatru e întotdeauna un poem dramatic, — 
adică mai întâi poezie dramatică, pentru care reprezentarea sce- 
nică nu e decât sau o falsificare, sau vulgarizare, sau amândouă. 
Intotdeauna « Faust » reprezentat pe scenă, nu e şi nu poate fi 
decât o desiluzie. 

Dar aceasta implică o problematică pentru dramaturg, o anu- 
mită dificultate ce în același timp constitue şi nota specifică dramei. 
Căci, în timp ce poetul liric lucrează exclusiv pe plan de semni- 
ficație (deaceea şi este şi poezia inepuizabilă ca sursă de senzaţii 
mereu proaspete), —în timp ce prozatorul lucrează pe planul 
și în ordinea realităţii (orice operă epică e realistă, nicio capo- 
doperă însă nu e naturalistă), — dramaturgul trebue să facă uz 

de ordinea realității ca un pretext pentru crearea semnificației, 
Obiectul dramaturgului e semnificaţia lirică prin şi dincolo de 
realitatea epicului, sensuri de profund lirism, obținute prin or- 
dinea realului. Personajul epicei e o realitate (mai precis, o supra- 
realitate, căci arta e creaţie, nu copie sau imitație), — dar per- 
sonajul dramatic e simbolul unui destin. 

In epică, acea lume-creaţie există pentru ea însăși, — în dramă 
însă, acțiunea și personajele, sunţ doar pretexte pentru un sens, 

Adevărul e că, departe de a fi o necesitate, teatrul e aproape 
o negație a dramei. Teatrul e o vulgarizare a dramei, o popula- 
rizare. Or, fiind prin definiţie partea de accesibil vulgului, popu- 
larizarea e o accentuare a ceea ce e mai formal, a ceea ce e mai 
periferic în artă. Zodia fatală pentru un artist începe atunci când 
devine prea popular maselor. Populară e muzicala romanţă na- 
politană, populară e poezia de sonoritate verbală, versurile din 
« Année terrible » sau ritmica retoricei vacue a lui Bolintineanu, 
popular e teatrul romantic, plin de mișcare și de episoade, — 
dar atât de lipsit de acţiune! Căci acțiunea, adevărata acțiune a 
dramei e întotdeauna interioară. Singură aceasta poate explica, 
justifica, poate exprima un sens profund dramatic. 

Iată un — în aparență — straniu paradox: gradul de « reprezen- 
tabilitate» a operei dramatice e în raport direct cu gradul de 
realizare formală. Cu cât o piesă e mai teatrală cu atât e mai de- 
bilă, mai diluată în substanța sa dramatică, mai slabă, —căci 
teatralul reprezintă acea realizare pur formală, care în muzică dă 
muzicalul, în pictură picturalul şi literarul în literatură: periferia 
artei. Numai piesele slabe au neapărată nevoie să fie jucate, — 
iar cel care simte numai decât nevoia reprezentării scenice a unei 
mari drame, acela n'a înțeles-o. 

Preocuparea de teatral e fatală dramaturgului. Cazul lui Schiller 
e cel mai regretabil din toată dramaturgia germnă: marele lui 
dezastru e că posibilitățile sale creatoare de adânci esențe dra- 
matice, i-au fost alterate de influenţa teatrului francez, a cărui 
deficiențe în faza de romantism incipient în care se găsea, erau 
dublate de atenţia ce se da popularității şi burgheziei, — împo- 
triva căreia va trebui să se ridice noul romantism al criticei bau- 
delairiene, 


Pentru a vorbi cu o oarecare distincţie și claritate despre o 
artă a teatrului, ar trebui să procedăm la o clasificare a artelor 
în majore, minore şi interpretative, —în clasa artelor minore in- 
trând artele decorative, mobilierul, orfevreria, ţesăturile, —iar în 
acea a artelor interpretative intră interpretarea muzicantului (vocal 
sau instrumental) teatrul şi, într'un anumit sens, dansul. 

In adevăr, arta teatrală e incompletă, insuficientă, inexistentă 
autonom, trebuind să se servească de realizări de artă anterioare. 

Sau, dacă vreţi, dacă sub raportul valorii estetice teatrul l-am con- 
siderat o negație a dramei, o vulgarizare, o popularizare, — sub 
raport structural arta teatrală e o pervertire a dramei, —o per- 
vertire în sensul că o transpune pe un alt plan. Wagner, când 
«explica » sau «interpreta » simfoniile lui Beethoven, nici el nu 
făcea altceva decât să le pervertească, transpun ându-le pe un plan 
străin, într'o ordine filosofică. E adevărat că, în special dela si- 
stemul de estetică bazat pe teoria corespondenţelor dintre arte 
lansat de Poe, Wagner, Baudelaire (mai puţin direct de primii, 
mai categoric de ultimul), — critica se complace în dialectica fer- 
mecătoare a acestei confuzii; fermecătoare însă prea literaturi- 
zantă. 


Dar pentru a-și mai relativiza părerile, Wagner trebuia să 
țină seamă că muzica nu descrie stări de fapt (totuși, de ce se 
mai susține descriptivul din « Pastorala », sau cel din Debussy 2),— 
şi nici nu traduce stâri de intelect pentru a o mai putea traduce 
apoi în filosofie, —ci stări de suflet ; adică tot ceea ce nu aparține 
nici științei, nici filosofiei, ci artei. Cea mai bună replică dată 
mariiei de a interpreta în cuvinte muzica, —cu pretenţia chiar 
de-a o explica, nici măcar comenta! —a dat-o chiar Beethoven 
când după ce cântase sonata aşa zisă «a lunei», întrebat fiind ce 
a vrut să exprime, drept orice răspuns a mai cântat-o odată. 

Dar și Wagner ignorează, teoretic şi principial, partea tea- 
trului când îşi realizează drama sa lirică, pe care o concepe doar 
în «raporturile poeziei cu muzica ». Cât despre punctul de ve- 
dere practic, «drama sa lirică» —în fond un pleonasm —s'ar 
putea dispensa perfect de reprezentarea scenică, rămânând o mu- 
zică de libret. Cât despre operă, acea interpretare a muzicii prin 
teatru sau a teatrului prin muzică, —opera nu e decât un hibrid 
în mare cinste la cei ce nu pot pricepe nici muzica pură nici drama. 

Uneori teatrul (jocul actorilor, regisarea, etc.) chiar falsifică 
drama. Când cunoscutul dramaturg italian contemporan spunea 
că la o reprezentare se joacă de fapt trei piese, una pe care şi cum 
o înţeleg actorii, alta pe care o înţelege publicul și a treia, cea 
adevărată, pe care a scris-o autorul, —se gândea poate şi la de- 
ficiențele pentru dramă ale filaturii interpretative prin scenă. 


Și nici pentru comedie, nimic nu pledează mai mult decât 
teatrul, —ceea ce e iar tot o mistificare. Pentrucă în fond, în 
esență, în ultimă analiză comedia nu există. Piesele lui Shaw, de 
pildă, sunt comedii numai pe scenă. Comedia e doar epiderma 
dramei. lată de ce « Les Plaideurs » e mai comedie decât o comedie 
a lui Molière. Pentrucă Racine s'a ştiut menţine la suprafață: 
la satiră. El n'a avut ambiția sondării caracterelor, — de aceea 
personajele lui nu sunt caractere ci caricaturi. Esenţa comediei 
e tot poezia dramatică; substanţa ei e însă comicul; iar comicul 

e o atitudine de suprafață. Numai cititorii superficiali mai rămân 
la râs citind capodoperele lui Swift, Rabelais sau Cervantes. 

Arta teatrului apare astfel mai superfluă, mai externă, chiar 
decât arta interpretului muzicant instrumentist. Incă dela Ari- 
stotel lucrul acesta părea evident; dar de când un Alain vorbește 
despre arta coaforului, și drama a reușit să dispară sub arta ac- 
torului devenită dominantă, —până acolo încât s'a ajuns să nu 
se știe precis poezia dramatică, drama adevărată, — față de ușor 
accesibilele lucrări pline de teatral. « Cât privește elementul spec- 
taculos, decretează teoreticianul antic, măcar că e mai atrăgător, 
e şi cel mai puţin artistic, și cel mai străin de natura poeziei. 
Doar puterea de înrâurire a tragediei, nu atârnă de reprezentare 
nici de actori >. Nici aci, dela Aristotel până azi, nu s'a progresat 
în dimensiune; cel mult doar în parafrazări de subtilitate şi in- 
teligență critică. 

OVIDIU DRIMBA 


DACIA DUPĂ PĂRĂSIRE, ÎN LUMINA 
RECENTELOR DESCOPERIRI ARHEOLOGICE 


In a doua jumătate a veacului trecut, când istoriografia ro- 
mână dă lupta cea mare cu școala roesleriană, asupra continuității 
noastre pe locul de naştere, discuţiile se rezimau numai pe tăl- 
măcirea şi răstălmăcirea săracelor știri literare romano-bizantine 
scăpate din naufragiul cultural al evului mediu. Atunci, nu se 
puteau folosi toate contribuţiile puse la îndemână de ştiinţele 
auxiliare istoriei, fiindcă ele se găseau la început. Când şi la noi 
au luat ființă școli critice de arheologie sau lingvistică, documente 
nouă au fost aduse spre examinare. Dovezile pe care ni le dă 
pământul s'au înmulțit an de an; Dacia Traiană în întunecatul 
evmediu românesc cunoaște mai multă lumină, iar tabăra nepar- 
tizanilor continuității a scăzut în țările unde nu se amestecau şi 
anumite patimi politice. 

Ultimele descoperiri arheologice asupra Daciei post-aure- 
liane, așa cum le califică un bun cercetător dela noi (Daicoviciu), 
apar ca senzaţionale. Valoarea lor documentară e de netăgăduit, 
au caracter de autenticitate indiscutabilă, fiindcă de astădată, ni 
se pune în față material epigrafic. Așezate în lumina izvoarelor 
istorice cu referințe la acea epocă, lămuresc asupra începuturilor 
noastre complicate întrebări cu caracter național şi religios. 

Argumentele temeinice ale unor invățaţi străini și români duc 
la concluzia că părăsirea Daciei se face nu în anul 271, ci în ultimul 
an de viață al lui Aurelian (274/275). In adevăr, organizarea admi- 
nistrativă şi militară a provinciei dela sudul Dunării, ce-i poartă 
numele, se face la 274 concomitent cu stabilirea pazei pe noua 

frontieră a fluviului. Armata Daciei lichidate se înşirue pentru 
supraveghere, dela gura Oltului până la Porțile de Fier. Noile 
cartiere generale a celor două legiuni ridicate din Dacia, sunt 
stabilite pentru a V-a Macedonică la Oescus (Ghighen în Bulgaria, 
la vărsarea Iskerului) și XIII Gemina la Ratiarza (Artar în Bul- 
garia, mai jos de Vidin). 

Nimănui nu i-a trecut prin gând că Aurelian și-ar mai fi 
rezervat anumite puncte de stăpânire în fosta Dacie ! Se credea 
că puterea militară a Romei s'a mărginit, după actul oficial al 
împăratului, numai la malul drept al fluviului. Dar, câteva mo- 
numente romane, date la iveală recent, ne arată surprinzătorul 
fapt că și după părăsirea Daciei stăpânirea imperiului se men- 
ține pe malul stâng al Dunării. 

La 'Turnul-Severin, unde a fost vechea Drobeta, săpăturile 
au scos o cărămidă pe care se păstra imprimată o ștampilă cu 
numele legiunei XIII Gemina. Ductul scrierii arată că aceasta 
s'a turnat după Aurelian, de o garnizoană ce staționa încă aci. 
Că într'adevăr o trupă romană se menţine la 'Turnul-Severin, în 
a doua jumătate a secolului al III-lea, p. Chr., ne-o spune cate- 
goric și un altar scris, păstrat în muzeul Porţilor de Fier din loca- 
litate. Tribunul Lupus îl dedică lui Jupiter Cokortaks, în numele 
tuturor subordonaţilor centurioni de sub comanda sa. Cohorta 
probabil prima, pe care o comandă tribunul Lupus la Drobeta, 
ţine de legiunea XIII Gemina, în al cărei sector de apărare intră 
şi această regiune după 274/275. 

Cât de importantă era pentru imperiu menţinerea capului de 
pod de aci, ne-o arată și efectivul însemnat al garnizoanei, alcă- 
tuit din 5oo—r0o0o luptători. Ea staționa în vechiul castru ridicat 
de Traian la capul faimosului său pod în care vor mai sta și alte 
detașamente romane în cursul secolului IV p. Chr. 

Din satul Desa-Dolj (lângă Calafat), pus chiar în fața Ra- 
tiariei, s'a cules o altă cărămidă, de asemeni stampilată cu numele 
legiunei XIII Gemina din Ratiaria. Datarea ei se face cu certitu- 
dine, în primii ani ce urmează evacuării Daciei, când şi aci, această 
legiune își menţine un avant-post în Dacia. 

Urme mai bogate, ce se fixează cronologicește, între domniile 
lui Aurelian și Constantin cel Mare (deci 270—337), au ieşit din 
ruinele romane dela Celei-Romanaţi, pe locul cetății daco-romane 
Sucidava. Sute de cărămizi turnate aci, indică prin ştampilele lor 
că din Descus și Varinia (Selanovţii în Bulgaria, 4o km mai sus 
de Ghighen) au venit la Sucidava puternice vexilaţii de apărare. 
Intre acestea, o staţionare permanentă a avut-o cohorta IIl-a din 
legiunea V Macedonică. Atât de utilă era stăpânirea Sucidavei 
pentru imperiu, încât se stabilise aci și una dintre cele patru 
prefecturi ale legiunei,. 

Cetățile cu urme romane nescrise, dar aspectul lor vizibil, din 
secolul III—IV p. Chr. sunt mult mai numeroase pe malul stâng 
al Dunării, între Baziaș și Brăila. Fără îndoială că odată cerce- 
tate sistematic și acestea vor îmbogăţi știrile în legătură cu viața 
romană nord-dunăreană din secolul III-IV p. Chr. 

Dacă Romanii rămân stăpâni la cedarea Daciei pe cetăţile 
menţionate mai sus, aceasta nu însemnează că ei controlau numai 
punctele respective. Intre ele existau altele, mai mici sau mai 
mari, legate cu turnuri de supraveghere, semnalizare și apărare, 
zidite din loc în loc, pe punctele mai ridicate ale malului dună- 
rean. ÎInsfârșit, sistemul lor defensiv cerea, în fața acestui lanţ 
de cetăţi, să se lase o zonă liberă, controlată tot de garnizoanele 
lor şi în care barbarii nu intrau decât cu armele în mâini. Pentru 
siguranța flotei comerciale şi militare, barbarii trebuiau ținuți 
departe de Dunăre. In vecinătatea fluviului sau instalaţi în insu- 
lele şi luncile de pe lângă malul stâng, constituiau o permanentă 
ameninţare pentru imperiu, folosind vara luntrile și iarna ghiaţa. 
Romanii mai aveau nevoe și de grânarele câmpiei din sudul Ol- 
teniei şi Munteniei, necesare îndestulării numeroaselor garni- 
zoane de pe malul drept al Dunării, unde recoltele erau sărace. 
Acestea sunt motive suficiente și temeinice ça să ne putem explica 
de ce Aurelian nu a golit, militar, toată Dacia, 

Pentru ca să ne putem explica avantagiile ce și le rezervă 
imperiul în fosta provincie romană, trebue a le pune în lumina 
împrejurărilor în care Aurelian a părăsit Dacia. Actul său nu fu 
consecinţa unor succese ale barbarilor, căci Goţii, duşmanii secu- 
lari ai provinciei cu asociaţii lor Carpii, sunt bătuţi în 271 şi 272 
de împărat, iar Dacia curățită de ei. Sacrificarea Daciei a rezultat 
din gravitatea situaţiei generale militare romane la Dunărea de Jos. 
Deși învingător, Aurelian tratează cu Goţii cedarea provinciei. 
Săbiile stau în teacă, barbarii intră ca federaţi și cedarea Daciei 
apare ca o concesie imperială. 

Cu această ocazie, el impune Goţilor respectarea, în folosul 
Romei, a unei largi zone de-a-lungul malului stâng al Dunării, 
unde majoritatea populaţiei nu putea fi decât romanică. Nu 
greșim dacă afirmăm că cea mai mare parte din sudul Banatului 
şi Olteniei € menţinută de Romani și după 274/275. 

Pi 

In vremea tetrarhiei lui Dioclețian se vorbește chiar de o 
Dacia restituta. De o recuperare a întregei provincii traiane nu 
poate fi vorba, ci numai de o lărgire a zonei amintite, care fusese, 
probabil, împinsă mai către munte. 

Vremea lui Constantin cel Mare aduce și pentru Dacia con- 
diții politice şi culturale mai bune. Mărturiile, cunoscute din 


DACIA DUPĂ PĂRĂSIRE 677 


Iulian Apostatul, Eusebiu din Cezarea și bizantinul Cedren, dau 
o reanexare de astădată a întregii Dacii, de către primul împărat 
creștin. Precizarea teritorială a acestei extinderi ne-o lămuresc 
urmele arheologice recent descoperite. 

Din vechi izvoare scrise și urme de ruini vizibile şi azi pe 
teren, se ştie că acest împărat a construit un pod de peste Dunăre 
lângă Celei și a ridicat noui fortificaţii la Drobeta, Sucidava şi 
Dafne (la vărsarea Argeşului). Se mai cunosc apoi expedițiile 
victorioase purtate contra neamurilor barbare din Dacia, de el 
sau de fiul său Constantin al II-lea. Prin construcţiile dela Dunăre 
şi acţiunile militare nord-dunărene, Constantin cel Mare calcă pe 
urmele lui Traian. 


Cât de temeinică a fost stăpânirea sa în Dacia, se vede și din 
faptul că restaurează vechile drumuri romane. 

O prețioasă mărturie despre opera sa ca restaurator al căilor 
romane, ne-o dă un stâlp de șosea (miliarium) descoperit acum 
câțiva ani în marginea drumului roman, ce pornea din capătul 
podului imperial dela Celei, către Carpaţi. Inscripţia indică, fără 
posibilități de îndoială, numele lui Constantin cel Mare şi a doi 
fii ai săi; Constantin II şi Constanțiu II, ca Caesari, Avem indicii 
că acest drum a fost reparat până dincolo de Romula (Reşca- 
Romanați), oraș ce reînvie sub domnia sa. Calea lega Dunărea 
cu Carpaţii. Din datarea stâlpului miliar, rezultă că restaurarea 
s'a făcut în 328 p. Chr., an când are loc şi inaugurarea podului 
pe care-l deservea. 


Faptul că acest împărat a construit cetăți romane și în Mun- 
tenia, cum a fost Dafne, duce la concluzia că stăpânirea sa s'a 
întins și în această provincie. Intr'adevăr, monetele, ceramica și 
alte urme specifice cronologicește secolului IV, se întind în masă 
până lângă marele val de pământ, numit de popor « Brazda lui 
Novac » ce începe dela cotul Dunării lângă Turnul-Severin, 
separă zona de câmp şi deal din Oltenia și Muntenia, ca, după 
ce a străbătut aproape 700 km, să se oprească tot pe Dunăre în 
vecinătatea Brăilei. Sunt numeroase indice că Brazda lui Novac 
a fost săpată de Constantin cel Mare și reprezintă limita nordică 
a stăpânirei sale efective, în Dacia. 

Cuceririle şi victoriile lui Constantin cel Mare în Dacia au 
creat pentru treizeci și cinci de ani o situaţie politică favorabilă 
imperiului. Goţii sunt potoliți; între neamurile barbare cs ocupau 
Dacia în secolul IV se stabileşte un echilibru politic, iar imperiul 
devine arbitru în această lume. Această epocă de liniște durează 
şi după moartea împăratului, timp de peste treizeci de ani, fapt 
neobișnuit de un secol şi mai bine pentru istoria atât de frămân- 
tată a Dunării de Jos. Iniţiativa politică e acum în mâna Roma- 
nilor și statele barbare din Dacia sunt aduse în situaţie clientelară. 

Dacă dominaţia romană militară în Sudul Daciei se arată 
efectivă iar în restul provinciei autoritatea ei se face simțită atât 
în secolul III cât şi în secolul IV, trebue să vedem, pentru popu- 
laţia romanică rămasă aci ca și pentru aceea, care revine odată 
cu noua extindere, o situație mai bună decât se credea. Ea se 
găsește supt protecția directă a imperiului. Nimeni nu poate 
contesta urmele scrise, amintite mai sus, în legătură cu această 
nouă reînviere a romanismului dac, aşa cum au fost contestate 
până acum cele mute (ceramică, morminte, podoabe, etc.). 

Mai este un fapt de natură arheologică, de care până acum 
nu s'a legat nimeni. Provincia este părăsită de Aurelian, dar cir- 
culația monetară de bronz continuă în Dacia (în special Oltenia 
şi Banatul) cu aceiași intensitate ca şi în sudul Dunării. Monetele 
de bronz ale tuturor împăraților romani dela Aurelian la 'Theo- 
dosiu II se descoperă în numeroase așezări urbane şi rurale ale 
Daciei Sudice. 

Se ştie că şefii barbari primeau numai metalul preţios, aurul 
sau argintul, refuzând moneta de bronz romană, care în aceste 
veacuri ajunge la o mare inflație. Cine putea primi și folosi pentru 
schimburi şi această monetă de aramă depreciată decât populația 
latină rămasă în Dacia? 

Toți împărații romani dela Aurelian la Justinian pun în pro- 
gramul lor politic: reocuparea Daciei 'Traiane. Pentru această 
epocă, descoperirile arheologice sunt în perfectă concordanţă 
cu Procopius, ce spune categoric: 

« Impăraţii romani de odinioară, spre a împiedica trecerea 
barbarilor, ce locuiau de partea cealaltă a Dunării, au împânzit 
cu cetăți întregul țărm al fluviului, ridicând fortărețe şi castele, 
nu numai în partea dreaptă, ci pe ici și colo şi pe cealaltă parte. 
Aceste întărituri le-au făcut nu ca să fie de necucerit, dacă cineva 
le-ar fi atacat, ci ca să nu lase malurile fluviului lipsite cu totul 
de apărători, barbarii din acele regiuni evitând asediul orașelor. 
Cele mai multe dintre întărituri erau formate dintr'un singur 
turn; de aceea, cu drept cuvânt se numeau ele monopyrgia şi, 
de sigur, puţini oameni le apărau dinlăuntru; dar aceasta ajungea 
pe atunci să bage groaza în popoarele barbare, ca să se teamă de 
a ataca pe Romani. Mai târziu însă, Attila, năvălind cu o armată 
mare, a cuprins fără nicio greutate acele întărituri şi, neopunân- 
du-i-se nimenea, a pustiit o mare parte din teritoriul roman >. 


* ud %* 

O consecinţă a ordinei adusă de Constantin cel Mare în Dacia, 
fu pătrunderea nestânjenită a misionarismului creștin. Se predică 
în latină şi gotă de misionari, cu a căror activitate s'au ocupat 
până acum numeroși cercetători străini și români. Multe dintre 

antichitățile creștine din secolul IV şi aflate mai ales în Dacia 
sudică, au fost contestate. Dar pentru două descoperiri cu totul 
recente nu mai poate fi îndoială, 

Un tânăr arheolog german din Transilvania, d-l K. Horedt 
a publicat recent două relicve creştine din secolul IV, descoperite 
în comuna Biertan, judeţul Târnava Mare. Cele două obiecte 
sunt de bronz, acum conservate la Muzeul Brukenthal din Sibiu; 
unul ca o tăbliță cu inscripția: Ego Zenovius votum posui (adică, 
Eu Zonoviu am pus această ofrandă) şi altul însăşi monograma 
lui Christos, întrebuințată pe vremea lui Constantin cel Mare, 
care e formată dintr'un cerc, ce închide semnele: X + P. Așa. 
dar, în vremea lui Constantin cel Mare, sau nu mult timp după 
el, în inima Transilvaniei se constată epigrafic o comunitate cre- 
ştină. Ea nu este barbară fiindcă foloseşte limba latină și Zenovie 
e un nume care ne duce spre Orient. La Biertan misionarii folo- 
seau limba latină, fiindcă populaţia de aci în secolul IV este ro- 
manică, așa cum fusese şi în cele două veacuri precedente. Avem 
de a face cu o comunitate creștină creiată de misionarii ce vin 
din sudul Dunării. Inscripţia lui Zenovie ne explică acum de ce 
în Dacia, Ulfila, pe lângă gotă şi greacă, predică și în latină. 

Alături de inscripţia creștinului Zenovius, stă un opaiț din 
Romula (Reșca-Romanaţi) găsit de un sătean acum câţiva ani. 
Pe faţa acestei lămpi e reliefată o frumoasă cruce ale cărei brate sunt 
împodobite pe margini cu bobiţe ce caută a imita perlele. Despre 
caracterul specific creștin al acestui obiect s'a exprimat categoric 
regretatul arheolog german Franz Joseph Dilger, recent decedat. 
El datează dela finele secolului IV sau începutul celui următor. 
A fost turnat de un localnic creştin, fiindcă nu are niciun indiciu 
a fi de import. Aşa dar și în Romula, ca și la Biertan, constatăm 
o comunitate creștină în secolul IV. 

Concluziile la care ne duc ultimele descoperiri arheologice, 
făcute în Dacia și privite prin prisma obiectivităţii ştiinţifice, 
sunt dintre cele mai favorabile pentru dăinuirea noastră pe locu- 
rile unde ne găsim și azi, cât şi pentru vechimea creștinismului 
ce-l primim la noi acasă dela misionari, ce vin din Sudul Dunării +). 


D. TUDOR 


1. Se pot consulta În legătură cu cele expuse aici: C. Daicoviciu, Pro- 
blema continuității în Dacia, Cluj, 1940 (extras din Anuarul Institutului de Studii 
clasice, vol. III); Fr. J. Dolger, IXO YZ, V, 2, p. 277, Münster in Westf., 1936; 
K. Horedt, Eine lateinische Inschrift des 4. Jahrhunderts aus Siebenbürgen, ex- 
tras din An. Inst. Studii clasice, IV (1941); Sibiu; D. Tudor, Ein Konstanti- 
nischer Meilenstein aus Dazien, în Serta Hoffilleriana, 1940, pp. 241—247; 
același, Stăpânirea romană în Sudul Daciei dela Aurelian la Constantin cel Mare, 
în Rev. Ist. Rom., X (1940), pp. 216—226; acelaşi, Constantin cel Mare şi re- 
cucerirea Daciei, în Rev. Ist. Rom., XI (1941), sub tiapr. 


ACTE ȘI MARTURII 
DIN RAZBOIUL NOSTRU 


Oameni în rdzboiu 


Dimineaţa la 8 am plecat la Fălciu, Dela Epureanu la Murgeni este o șosea 
de 4—5 kilometri paralelă cu linia ferată. 

De o parte şi de alta a şoselei sau săpat gropi adânci, şi împrejur, mari 
bucăţi de pământ svârlite la mare distanță. Printre ele se află şi schije de obuz, 
Bombardamentul a fost aprig. Artileria rusească şi avioanele de bombardament 
ținteau șoseaua dar n'au nimerit-o nicăiri, Parcă a fost un făcut: toate bombele, 
şi erau sute, căzuseră alăturea, de o parte şi de alta. La Murgeni îl găsesc pe 
Ramiro Popescu, coleg de liceu şi de facultate, şi pe doctorul Constantin Petra. 
Camaradul de odinioară, colegul de şcoală, se schimbase foarte mult. In locul 
Jiceanului din adolescenţă, înalt şi elegant, cu frizura impecabilă şi cu faţa 
întotdeauna jovială, pe care juca mimica unui comic natural şi comunicativ, 
se afla un € domn doctor», mai bine zis un om uzat, cu toate stigmatele unei 
îmbătrâniri premature. Părul îi căzuse cu desăvârşire, și o chelie se instalase 
grotesc pe un craniu, care de data aceasta, părea diform şi brăzdat de cutele 
adânci ale uzurii. Din dantura de culoarea albă a porțelanului nu mai rămă- 
seseră decât câțiva dinţi, în faţă, galbeni, iar măselele căzute lăsau să se con- 
tureze două depresiuni în dreptul obrajilor. Nasul mic şi obraznic, de bavarez 
sportiv şi alpinist, se umflase, pielea se îngroșase, şi câteva fire de păr prăfuite, 
și îmbâcsite de nădușeală, atârnau din nări lipite una de alta, O burtă proe- 
minentă şi flască era sprijinită de două picioare care rămăseseră încă subțiri, 
descărnate, două fuse ce trebuiau să susție această vietate de nerecunoscut. 

Şi totuşi, doctorul, îmbrăcat într'un halat cu mfnecile şi poalele prea 
scurte, mai păstra unele reminiscențe din spiritul şăgalnic şi ştrengăresc 
al liceanului rămas cu douăzeci de ani în urmă... Vorbea cu aceeaşi pre- 
cipitare a cuvintelor, învălmăşind în torentul impresiilor întâmplări sinistre 
cu expresii și anecdote amuzante, povestite incoerent, de un om care nu cu- 
noaşte măsura timpului trăit, Fusese prins de mobilizare pe când se pregătea 
să plece undeva în viligiatură, într'o staţiune balneară sau climaterică, pe valea 
Oltului sau la Herculane, şi acum, se găsea azvârlit la o ambulanţă divizionară, 
aşezată în imediata apropiere a frontului, şi trebuind să transporte şi să îngri- 
jească răniții, sub bombardamentul artileriei, orbecăind prin întuneric căi ne- 
umblate şi pe cât posibil ferite de riscurile morţii. 

Incă nu se obișnuise cu atmosfera războiului, sau mai de grabă se afla într'o 
fază de adaptare. Războiul pentru dânsul părea o halucinație crâncenă, sau o 
joacă a destinului. “Trecuse dela o tinereţe svăpăiată şi romantică, — fiind 
răsfățatul camarazilor şi fetelor de pension, — la o maturitate copleşită de un 
trai îmbelşugat şi obositor, în care-și epuizase toate resursele vitale. Nu înţelegea 
nimic din cele ce se întâmplă; avea doar vagi informaţiuni despre înaintarea 
trupelor noastre în Basarabia, şi atunci, când a aflat că primele eşaloane de 
infanterie au depășit orașul Comrat, a rămas oarecum suprins, dar şi mulţumit 
că războiul se sfârșește... Dar unde, cum şi în ce fel, acestea erau întrebări 
care nu intrau în judecata lui. 


Inainte de a ne despărţi, am schimbat câteva cuvinte despre prietenii de 
şcoală, Se risipiseră toţi în diferite târguri, și acum, îşi îndeplinea fiecare, după 
destinul şi aptitudinele lor, o profesiune sau o atribuţie în armată. Horia Co- 
darcea, feciorul unui mare proprietar de pământ, mocan sgârcit și bogat, după 
ce-şi făcuse studiile medicale îndemnat de părinţii care doreau ca odrasla lor 
să aibă un titlu academic, era mobilizat pe loc, în unul din oraşele cele mai 
departe de furia războiului. Pe Anghel Rotaru, îl ştia medic de circumscripție, 
întrunul din satele din Dobrogea, unde se făcuse celebru prin spiritul lui gos- 
podăresc. Găsise acolo o şandrama dărăpănată în chip de dispensar, şi tânărul 
medic, cu entuziasm şi fără nicio fereală de privirile mirate sau indolente ale 
oamenilor, și-a descoperit dintr'odată aptitudini de zidar, zugrav și lemnar, 
refăcând totul din temelie. Mitică Goruneanu, medic militar, elev eminent în 
clasele liceale, şi student așijderea, în loc să facă o carieră universitară, după 
cum era predestinat de puterea lui de muncă şi de pricepere, de cultura lui 
metodic organizată, fusese purtat pe la diferite regimente, unde se blazase, 
pierduse contactul cu mediile intelectuale, renunţase la ambiția de a avea un 
laborator şi un salon cu bolnavi într'o clinică, şi acum, profesa medicina anonim 
şi uitat într'un oraş de provincie. Nicu Bazgan, sportiv şi inteligent, băiat de 
familie bună, ceea ce înseamnă burghezie cu stare, se angajase, după terminarea 
studiilor în străinătate, în politică, trecuse prin mai multe partide, îşi rotunjise 
averea moștenită, fusese de două ori deputat şi prefect, şi izbutise în ultimul 
timp să rămână de o parte, ca director de bancă... Vasile Manolescu rămă- 
sese neschimbat. Fire energică şi entuziastă, voluntar în toate acţiunile din 
viaţa lui, rezervându-și totdeauna inițiativa şi trăgând şi pe alții după sine cu 
un neobosit elan, se afla mobilizat la un regiment de pionieri, fusese de două 
ori decorat, şi numele lui era cunoscut pretutindeni. 


Motorul autobuzului sanitar începuse să geamă zguduind din încheieturi 
toată caroseria. Pornim la vale spre Fălciu. Drumul scoboară în serpentine. 
De o parte şi de alta numai gropi făcute de explozia proiectilelor, Inainte, în 
fund, spre răsărit, se văd dealurile basarabene, și în vale, apa Prutului, șer- 
puind printre bălți şi stufăriș. Primul sat: Rânzeştii. Evacuat. Fără ţipenie 
de om. Casele părăsite, sunt, cele mai multe, dărăpănate şi arse după bombar- 
damentul rusesc. În dreapta, pe malul stâng al râului, se vede satul "Țiganca, 
risipit într'o atmosferă limpede de dimineaţă de vară. La stânga, pe malul 
înclinat al Prutului, se văd Stoeneştii. Trecem mai departe: Bogdăneştii., Aceeaşi 

privelişte. In sfârșit, intrăm în Fălciu. Târg cu multe prăvălii, chiar pe malul 
abrupt al Prutului, cu populaţie evreiască și românească. Aspectul este de- 
zolant, melancolic, o tristeţe de cimitir devastat. Bombardamentul de artilerie, 
de aviaţie, mitralierele avioanelor, au făcut ravagii în fiecare casă. Acoperişurile 
sunt sparte, grinzile rupte și sfârtecate stau suspendate şi agăţate în câte un 
capăt, olanele de pe acoperiş sau făcut cioburi, și apa de ploaie a căzut făcând 
bălți în interiorul încăperilor. Am cercetat casă de casă. Prăvăliile sunt într’o 
stupidă dezordine. Dulapuri sparte, încuetori şi lacăte rupte. Tot con- 
ţinutul risipit. Tot felul de lucruri într'o ciudată amestecătură. Boabe de 
porumb, sticle de lampă, caete, lângă cutii de vopsele, sticle sparte, făină, 
oale, cioburi, şi resturi de alimente. Intr'o încăpere dela stradă a căzut o bombă 
prin acoperiș, și prin spărtură pătrund razele soarelui, luminând tablourile 
şi oglinda de pe peretele care a rămas intact. Un tablou de proastă inspiraţie 
şi realizare artistică, o litografie cromată, înfățișează războiul greco-turc dela 
1912 şi anume, marea bătălie dela Albankioi. Altul ni-l arată pe Prinţul 
Constantin, Liberatorul Greciei, la 29 Octomvrie la Salonic. In sfârșit, vasul 
Averof, cu echipajul lui, şi ciudat, alăturea, portretul lui Alexandru Cuza, 
secularizatorul averilor mânăstireşti, Aici de bună seamă că a fost cafeneaua 
unui grec. Pe un brevet în perete, descifrez numele: Panaiot Cutzumiras. 

Alăturea, casa unui negustor chiabur: Nicolae Telemac, Magazin de co- 
loniale și fierărie. In camera de dormit, așternuturile sunt răvăşite şi rupte; 
un dulap spart și aplecat într'o parte din care au căzut vrafuri de fascicole: 
romane senzaţionale şi cărţi din colecţia celor 15 lei. O maşină de cusut a fost 
scoasă din suportul metalic şi dusă în altă parte. O duhoare râncedă, de ma- 
terii alimentare intrate în descompunere, peste care bâzâe milioane de muște, 
înneacă răsuflarea. Cine a făcut toate aceste devastări şi prădăciuni? Intrebare 
firească, căci bombele distrug, focul mistue, dar mâna omului, îndemnată 
de instincte primare de hoţie, este mai grozavă. Creează acel inseparabil dintre 
om și om, dintre românul refugiat, şi străinul pripășit în propria ta casă ca 
să te prade când vei fi în bejanie. 

Un câine, rămas fără stăpân, s'a aşezat în mijlocul drumului, în praf, și 
urlă la autobuzele militare care trec în goană ducând muniții și alimente şi 
lăsând după ele nori de praf care, purtaţi de vânt, intră prin uşile şi ferestrele 
sparte, pătrund în fiecare ungher, şi se aşează pe lucruri în strat gros şi com- 
pact. O pisică părăsită, printre dărămături, miaună rugător. Uscate de foame, 
ele singure au supravieţuit apocalipsului. Legate mai mult decât omul, de casa 
care le-a ocrotit, inocente şi inofensive, prin prezenţa lor aici, mărturisesc exi- 
stenţa unui târg lăsat în părăsire. A 


e .“. 


lată-l pe Radu Modreanu, sublocotenent dintr'un regiment de roșiori. 
Mic, vioi, cu un profil meridional aducând mai mult a grec sau a maur, cu 
faţa măslinie şi părul creţ. Are 36 de ani. dar nu-i dai mai mult de 27. Vorbeşte 
tot timpul, povestește snoave şi întâmplări, mai mult din spatele frontului 
decât din zona de luptă. Cunoaşte foarte multe anecdote și aventuri din viaţa 

protipendadei bucureştene. Ghica, Caragea, Suţu, la care se adaogă diferiți 
Vlădești şi Petreşti Comneni, apar frecvent în discuţia lui, și tot atât de des, ca 
un refren, la fiecare frază, câte o expresie franțuzească pronunțată foarte corect. 

A studiat la Paris câţiva ani, şi în Anglia, la Oxford, E plin de desinvoltură, 
şi nu se sfieşte să ne spue că la Paris, niciodată nu se scula înainte de 1, când 
își bea ciocolata cu lapte în pat. Până la 3 îşi făcea toaleta, şi abia atunci, eşea 
în oraș. Adevărata lui viaţă începea în cafenele, boate și bulevarde, seara, con- 
tinua tot timpul nopții, în petreceri, și se termina a doua zi dimineaţă. Atunci 
deabia, sfâşiat de oboseală şi de chefuri, își amintea că are o locuinţă, undeva 
în Paris, nici el singur nu știa bine unde, şi de aceea adesea ori dormea la prie- 
teni. A dus-o așa mai mulţi ani, în care timp a jucat şi rugby. La Oxford a stat 
numai șase luni, 

După primele săptămâni a cheltuit toți banii, cumpărându-și haine pentru 
serate și recepții. 'Ținea cu tot dinadinsul să fie un snob, un personaj îngăduit 
în aristocrația londoneză cum spunea el. Când a văzut că nu mai prididește 
cu schimbarea straelor, a renunţat şi la aristocrație şi la studiile dela Oxford, 
pe care nici nu a avut măcar prilejul să le înceapă. S'a reîntors la Paris, unde, 
cu mai puţini bani, se putea trăi mai bine, Are o mare admiraţie pentru lite- 
ratura americană, vorbeşte cu aprindere despre Sinclair Lewis şi Huxley, de- 
spre Bromfield, şi se oprește stăruitor la romanul lui John Dos Passos numit 
€ Manhatn Transfer 3. Autorul este american, dar de fapt corcitură dintre un 
tată spaniol şi o mamă mexicană. 

Acolo, în lupanare şi taverne, în cârciumile din Montmartre, nu știa când 
începe dimineaţa şi când se termină ziua. Trăia întro continuă beţie. Dimi- 
neaţa, aceste încăperi erau pline de sticle goale, de movile de ţigări pe jumă- 
tate fumate, de pahare sparte şi scaune oloage, totul dând impresia unei ame- 
stecături dezordonate. O atmosferă pâcloasă, îmbibată de fum de ţigară, de 
farduri. Uneori nimereau la poliţie, sau umblau besmetici pe străzi fără niciun 
căpătâi; alteori, dornici de un aer sănătos care să le împrospăteze viscerile otră- 
vite, se pomeneau în împrejurimile Parisului, şi acolo, în grădinile din Versailles, 
în parcurile din Fontainbleau, cădeau frânţi de oboseală şi dormeau pe iarbă 
ceasuri întregi. 


Când s'a reîntors în țară, Modreanu era un blazat, cunoscuse toate plă- 
cerile, îşi flagelase simţurile în toate chipurile, nicio voluptate nu-i rămăsese 
necunoscută, nu mai jinduia nicio dorinţă, nu avea nicio pasiune, niciun ideal, 
nicio nădejde. "Totul părea trist și întunecat. Privea sceptic sau batjocoritor 
la tot ce se petrecea în jurul lui. Nu-l impresionau nici frământările tineretului 
revoluţionar, nici mişcările muncitorimii, nici reuniunile intelectualităţii bu- 
cureştene, unde se desbăteau cu o mare risipă de energie toate problemele 
timpului. Acest zbucium frenetic, această frământare neobosită, acest ritm pre- 
cipitat al unei vieţi care-şi căuta eşirea la liman, i se părea de prisos, zădarnice 
svârcoliri ale neputinței, bâjbâeli în haos, efemeride ridicole, manifestări spo- 
radice fără putinţa de cristalizare în ceva puternic și dinamic. 

Mama îl cocoloşea, îngăduindu-i să vegeteze în această viaţă vlăguită şi 
ofilită; prietenii îl linguşeau, invitându-l necontenit la petrecerile lor; domni- 

şoarele sportive, excelente dansatoare și englezite, îi trimeteau emisari pentru 
a-l convinge să se căsătorească. La toţi și la toate răspundea cu indiferență, 
plictisit şi obosit, dar păstrându-și ceva din aerul unui om a toate știutor, şi 
prin aceasta foarte interesant, a unui om care a văzut multe, care cunoaşte toate 
tainele vieţii, și poate iniţia şi pe alții cu o generozitate fără margini. Atunci, 
când paharele de liqueur şi de cognac sau de wisky, îi amplificau luciditatea, 
făcându-l vorbăreţ şi comunicativ, sociabil şi vesel, îşi dădea drumul între- 
gului debit verbal și povestea lui era depănarea unui roman realist de aventuri 
și peripeții ingenioase. Toți cei care îl ascultau îl găseau cult și inteligent, fe- 
meile «interesant 2, fetele fermecător, când de fapt el nu era altceva decât 
produsul falsificat al vieţii parisiene, o marfă care se fabrică în produse standard 
și se răspândeşte în toate colţurile lumii. 

Majoritatea întâmplărilor pe care le povestea erau lucruri trăite de alţii 
și auzite dela alţii. Avusese și el fireşte, o parte de contribuţie, uneori ca simplu 
participant, spectator anonim sau figurant pe o mare scenă unde alții îşi trăiau 
rolurile, iar el numai le imita în gând, sau le papagaliza fără să aibă emoția 
trăirii adevărate. Repetându-le de atâtea ori, ajunsese să se convingă el însuși 
că aceste întâmplări îi aparțin, că sunt proprietatea lui exclusivă, și vorbind 
cu multă siguranţă și încredere în sine, nimeni nu ar fi bănuit marea farsă a 
acestei improvizații. 

Dela venirea lui în țară, şi până la începerea războiului, trecuse patru sau 
cinci ani, pe care-i pierduse în aceeași risipă de timp şi în aceeaşi nepăsare ca 
şi în anii trăiţi la Paris. 

Când s'a văzut dintr'odată ofiţer, într'un regiment de roșiori, pornit pe 
drumuri basarabene, şi apoi angajat în linia întâia a luptelor din Ukraina, viața 
lui părea o continuare a aventurii întrerupte odinioară, un epilog la marea 
trecere a Stixului. In locul confortului de acasă, găsise cantonamente în sate cu 
case pârjolite și dărămate, dormind pe pae sub un şopron, sau pe o simplă foaie 
de cort, îmbrăcat zi și noapte, învelit cu mantaua, mâncând aceeași ciorbă 
cu soldaţii, în gamele, și mușcând din aceeași pâine, pe masa rustică a unei 
margini de şanţ, rezemat de un copac, lângă un drum prăfos, în vecinătatea 
cailor morţi și putreziți pe câmpuri. 

La primul atac, dintr'un sat din apropierea Odesei, în sufletul lui s'a să- 
vårşit o prefacere adâncă; elementele componente ale vieţii de odinioară s'au 
pulverizat, şi din sfărămăturile unor amintiri crepusculare nu mai puteau să 
cristalizeze o imagină statornică şi clară. Trecutul lui părea fumuriu și confuz, 
Incepuse să-l uite cu desăvârşire. Atunci a descoperit viața dură şi aspră a sol- 
daţilor, în vorba lor plastică și rudimentară a descifrat sclipirile unor suflete 
pure și simple, devotate până la abnegaţie unor misiuni purificatoare. Atunci a 
început să înţeleagă durerea altora şi să o simtă ca și cum ar fi fost a lui, să se 
bucure de bucuriile lor, şi să le împărtășească gândurile şi năzuinţele. Războiul 
îl vindecase de blazare, îi spulberase scepticismele, îi risipise spleen-ul şi des- 
gustul de viață. Descifrase un sens vieţii lui şi altora, se regăsise într'o mare 
fraternitate omenească, fără deosebire de ranguri și de origină socială: un om 
ca toţi ceilalţi, dornic de viaţă, îmbătat de fericirea unei iluzii, optimist și tenace. 

După patru luni de războiu, cu această stare sufletească, s'a prezentat la 
Spitalul de campanie. Dar ciudat: suferea de apendicită, Fusese pentru aceasta 
evacuat dela regimentul lui pentru a fi operat, undeva, la un spital de zonă 
interioară, mult departe în spatele frontului. Boala întradevăr îl supăra uneori 
prin crizele ei, care însă erau tolerabile. Câtva timp nici n'a ştiut precis de ce 
boală suferă: bănuia „o colită sau o indigestie, Işi legitima cu convingere ple- 
carea lui de pe front, afirmând în repetate rânduri că prezenţa lui acolo era o 
povară; că rămânând acolo nu era bun la nimic; că în definitiv un om bolnav 
nu mai are nicio utilitate pe front. Ținea neapărat să plece în ţară, şi această 
dorinţă se completa cu alta tot atât de neînlăturat: să se căsătorească, să aibă 
copii, cu o olandeză, proprietara unei culturi de trestii de zahăr în insula Java, 
lângă Batavia. Aceasta era singura femee care se pare că mai rămăsese în su- 
fletul lui, singura pe care o descoperise tocmai acum, la întoarcerea de pe front. 

Această dorinţă, era o reminiscență a vieţii de odinioară, Se putea înţelege 
foarte bine această trecere, numai prin faptul că dela evocarea femeii din Ba- 
tavia, începea să povestească într'o perfectă continuitate de gânduri diferite 
episoade din viaţa unui trecut apropiat. 

Războiul pentru acest om era o experienţă personală. Era împotriva bolşe- 
vismului, pe care îl blama ca fiind « lipsit de gust » şi 4inestetic 9, L-am întrebat 
de ce a luptat aşa cum a luptat? Mi-a spus că avea de rezolvat o ecuaţie per- 
sonală, că numai pe câmpul de luptă şi-a regăsit echilibrul sufletesc de care 
avea nevoie, Acolo a cunoscut adevărata realitate care te preface şi te obligă să 
preţueşti viața, 


Nicolae Roșu 

JURNALUL DE RĂZBOI 1939—1940 AL LUI ERNST JUNGER 
Das innere Reich — Anul 8 — Caetul 11 — Februarie 1942 


Revista publică, în fruntea ei, câteva fragmente din Jurnalul din 1939 şi 
1940 al marelui scriitor, vizionar și luptător german Ernst Jünger, pentru care 
totul devine prilej de trăire intensă şi semnificativă, cunoașterea dobândindu-se 
adesea prin noi şi grele suferinţe. 

La 4 Octomvrie 1939, Jiinger notează următoarele: « Noi nu trăim întregi 
în lume şi nu trăim întregi nici chiar în trupul nostru. Intro bună zi, poate, 
se vor aduna toate aceste fărâme cu care suntem înăuntrul şi în afara noastră 2. 

Cu nespusă frăgezime, evocă frumuseţile naturii, cu câteva zile mai înainte: 
t... deodată s'a ridicat din pârău un cocor purtând în ghiare o şopârlă. Amă- 
nuntele acestei privelişti, în valea împădurită şi tihnită, mau străfulgerat cu 
atâta precizie, de parcă ar fi fost arătarea unei miniaturi într'o lume nemişcată, 
aşa încât am putut zări lucirea ca de solzi argintii a reptilei cu profilul totuș 
întunecat, In astfel de viziuni trăiesc apele, văzduhul şi pământul, desprin- 
zându-se, fraged şi fără durere, ca din cadrele străbunelor legende eroice», 

La 5 Octomvrie 1939, înseamnă din Halberstadt, următoarele consideraţii 
— aproape rilkiene — asupra ceasurilor de după miezul nopţii: € Temute erau 
aceste ore până și în mânăstirile şi în pustiurile din 'Thebais; anumite năluci 
ale melancoliei amenințau cuprinsul lor, Pe bună dreptate, ceasurile acestea 
erau socotite păcătoase pentrucă deschideau puterilor întunecate porţile 2. Ce 
contrast cu observaţia anterioară: « La deşteptare, nu ne apar cu o nouă vigoare 
numai colorile, dar şi formele, Imi amintesc cum, într'o dimineaţă, am atribuit 
o nouă şi necunoscută însemnătate etică desenului cu pătrăţele al unei perdele >. 

Din Bothfield, notează Ernst Jünger, la ro Octomvrie 1939: € Războiul 
seamănă cu un Leviathan, din care nu se pot vedea deasupra apelor decât 
câţiva solzi sau, pe alocuri, o aripioară. Restul e prea mare pentru ca privirea 
să-l poată cuprinde, De aici, se naşte o senzaţie de irealitate, Oamenii simt 
mișcarea marelor mase în apropierea lor, dar fără a le pătrunde sensul sau di- 
recţia. Poate presimt că în teaca acestor zile sălăşluesc motivele altor eveni- 
mente, spectacole noi și necunoscute. Astfel se întâmplă că, uneori, ei îşi pierd 
proteguizea, neştiind încotro se îndreaptă destinul drumului lor 2. 

In această febrilitate războinică, viaţa cealaltă îşi urmează și ea cursul, pa- 
ralel: £ Gressern, 15 Noemvrie 1939. Francezii se arată, fără ca noi sau ei să 
tragem, În acest peisaj, viaţa își continuă mersul, oarecum stânjenită, dar nici- 
decum întreruptă. Intre lucrările și gropile noastre, ţăranii ară pământul şi își 
strâng recolta de sfeclă. Pe drumul ce duce la Rastatt... trec maşini cu negustori 
sau, poate, cu perechi de îndrăgostiţi. Aceste cercuri, ce se învecinează şi pe 
alocuri chiar se încrucişează, îmi amintesc de optica visurilor, fiind foarte ca- 
racteristice pentru lumea noastră, ale cărei primejdioase trăsături sunt mereu 
întărite. Spațiile şi atmosferele lor se întretae cinematografic ». 

Sgândărit de un gând ce i-l pricinueşte priveliştea impunătoare dinprejur, 
scriitorul devine liric, descriind astfel o pasăre: t Când priveşti această ființă 
mică, strălucitoare în palida lumină a stufărișului, eşti ademenit să întrebi de 
ce natura a împodobit-o în acest peisaj trist, ca pe un giuvaer, Anumiți oameni 
de ştiinţă spun că ea este o rămășiță a timpurilor glaciale, Eu spun că este o 
amintire din vremea basmelor s. i 

In fața unui convoi de prizonieri, la Montmirail, 18 Iunie 1940, Jünger îşi 
arată compătimirea şi înțelegerea-i omenească: € Aveam impresia că aceste 
gloate obosite şi sfârşite se împing singure înainte, spre țeluri necunoscute, . , 
Suferinţa gloatei, strânsă întrun spaţiu atât de mic, mi-era încă streină. Simţi 
cum nu mai ești în stare să recunoșşti individul. De asemenea, se puteau vedea 
trăsăturile şi privirile lor mecanizate, acea privire ce împinge totul înainte, 
caracterizând catastrofa, Dindărătul gardului... împărţeam pusderiei de mâini, 
ce se întindeau, conserve și pesmeţi, Era ceva care mă uluia. Grămada din față 
era împinsă din urmă și când cădea jos un pesmet se năştea o altă mișcare, 
care împingea în spre noi, ... Era ciudat, răscolitor, plin de învăţătură să pri- 
veşti dindărătul gardului, dela adăpost, un astfel de spectacol». 


JOCUL IDEILOR ŞI AL FORȚELOR IN CONSTRUIREA LUI FAUST 


Deutsche Vierteljahrsschrift für Literaturwissenschaft und Geistesgeschichte 
— Anul 20 — Caetul I — 1942 


D-i Heinz Otto Bürger semnează un studiu despre Motivul, Concepţia, 
Ideea — Jocul Forţelor în desvoltarea t Faustului » lui Goethe. Interpretarea lui 
Faust preocupă de un veac încoace ştiinţa celor mai docți cercetători germani. 
Nenumărate au fost şi sunt punctele de vedere asupra originii şi desvoltării 
acestei tragedii. Dintre acestea, punctul de vedere istoric pare cel mai utilizat, 
prin el temele de bază fiind cercetate la obârşia lor. 

D-l Bürger arată că în redactarea originară lui Faust cât şi în Fragment, 
care au precedat opera definitivă, există două posibilități de a tâlmăci relaţiile 
motivelor fundamentale, anume motivul lui Faust şi motivul Margaretei. La 
început, aceste două motive nu prea aveau legătură între ele. Legenda lui Faust 
a fost alăturată, printr'o inspiraţie de moment, de cea a Margaretei, aceasta 
provenind, după unii, dintr'un celebru proces de pruncucidere, întâmplat la 
Frankfurt în 1772. După alţii — şi d-l Bürger e printre aceştia — tema Marga- 

retei se datorește mai ales experienței de dragoste a lui Goethe cu Friederike 
Brions și sentimentului său de vinovăţie față de iubita părăsită, 

Tema Margaretei se datorește soartei nenorocite a Margaretei Brandt, din 
procesul faimos, soartei asemănătoare a Friedericăi Brions, dar și sentimentelor 
de compătimire şi vină ale autorului însuşi. 

In « Faustul» originar și în Fragment, tema Margaretei formează centrul 
de greutate al dramei, pe când în opera definitivă ea se transformă şi ajunge 
la o concepţie cu totul nouă. Totuşi, drama Margaretei rămâne până la urmă 
ceva care cu greu se încadrează în tragedia faustiană. De altfel, este caracteristic 
pentru Goethe acest fel de a nu insista asupra legăturii dintre părți și de a lăsa 
opera aparent compusă din numeroase fragmente de sine stătătoare. 

In tragedia faustiană mai sunt hotărîtoare clasicismul şi concepțiile de Sturm 
und Drang. « Dragostea liberă » era unul din punctele acestei concepţii și mişcări. 
Titanul faustic, deci Goethe, depășește moralitatea, cu binele şi răul ei. 

Elementul de legătură între cele două teme îl formează Mefistofel, care, 
încă din forma originară a operei lui Goethe, întrupează spiritul pământului, 
chemat de Faust prin vrăji, 

Pentru Goethe, acest duh al pământului, care-l declară pe Faust nevrednic 
de iniţiere, e natura personificată şi, ca atare, puterea de viaţă creatoare şi, tot- 
odată, nimicitoare, «Tu semeni duhului pe care-l înţelegi, nu mie » îi spune 
lui Faust. lar dacă nepăsarea etică este în firea naturii, ea nu este însă şi în 
firea omului. Faust se va ridica împotrivă, prin compătimirea şi vina ce o simte 
faţă de năpasta adusă Margaretei. Supraomul, titanul sfârşise prin a fi neom. 

Faust crede că poate fi tovărășul lui Mefistofel, asemeni acestuia, dar se 
înşeală. In formele originare ale operei, Mefisto apare mai întâi ca sol al duhului 
pământului, trimis spre a sluji pe Faust şi, apoi, ca dascăl și călăuzitor întru 
rău şi nimicire. Margareta însă îi simte esenţa și se îngrozește de el. De aceea, 
în mijlocul motivului de dragoste stă acea convorbire despre credinţă — în 
grădina Martei. Neputinţa de a distruge este aceea care, însă, diferenţiază pe 
Faust de zei şi demoni. 

D-l Heinz Otto Biirger caută, prin cercetarea originilor, desvoltării și trans- 
formării acestor motive, să stabilească o seamă din liniile concepției faustiene 
originare, căci, numai astfel crede d-sa, se poate ajunge cu folos la opera defi- 
nitivă. 

Faust trăeşte — scrie autorul — din tensiunea contrastelor, din contrastul 
între voinţa titanică de a ajunge la dumnezeiasca atotcuprindere și între acea 
groază omenească faţă de distrugere, care aduce compătimirea faţă de durerile 
omeneşti şi totodată pocăinţa. Scenele originare se termină cu osândirea lui 
Faust, total nimicit. 

De aceea, când Goethe, după atâta vreme, se hotărăşte să reia tragedia, 
Faust este reînviat printr'o minune. Trăirea faustiană era epuizată pentru Goethe. 
Trebuia să aştepte un îndemn din afară, pentru a reveni. In 1788, în timpul 
călătoriei în Italia, reia ideea tragediei şi schițează un plan. In acest timp, adaogă 
câteva scene la cele existente, transformând concepţia unor teme, potrivit expe- 
pienţei căpătate între timp, 

Acum, duhul pământului acceptă pe Faust şi în singurătate îi desvălue 
tainele, iar Margareta devine unealtă în mâna lui Mefistofel pentru a duce pe 
Faust spre plăcerile vieţii, E femeea frumoasă pe care Faust o dorește, 

Faust însuși a depăşit acum titanismul şi imposibilitatea, mai mult deziderate 
odinioară. Goethe era acum matur, vedea altfel lucrurile, dar aceste schimbări 
rămân drept a doua sa încercare, Fragmentul cunoscut. 

In Iunie 1797, îndemnat de Schiller, începe Goethe redactarea definitivă 
a marii tragedii. Faust e acum omul spiritual și idealist, iar Mefistofel repre- 
zintă realitatea pozitivă. Primul tinde spre absolut şi nimic nu-l poate mulțumi, 
Mefistofel nu-l înţelege, nu-l poate înţelege. El interpretează nesaţiu-i spiritual 
ca, dor de viaţă şi caută să-l prindă în mreje, întrebuinţând pe Margareta ca 
unealtă, 

In opera definitivă, poetul se ridică la o nouă concepţie a lui Mefistofel, 
Acesta e forța care doreşte necontenit răul, însă creează binele, condiţionându-l 
ca echilibru. 

Partea doua din Faust a fost concepută mai înainte ca prima parte să fi fost 
terminată, In Faust, partea întâia, eroul e mânat de dorinţi şi plăceri. In Faust, 
partea a doua, e mânat de voinţa de înfăptuire şi realizare. 

Faust rămâne întruchiparea dorințelor şi năzuinţelor lui Goethe, prin el 
autorul spovedindu-se și judecându-se. Astfel Faust ajunge dela titanul pro- 
meteic la creatorul de lumi și oameni noi, dar desămăgirile pândesc fiecare 
acţiune a lui Faust. Fiecare act din Faust II are acelaşi final, desămăgirea. 

Prin opera goetheană străbate voinţa faustiană și în ea se încrucișează cre- 
dinţa în dragostea mântuitoare a femeii, şi îndoiala în puterea de creaţie a bär- 
batului (Faust I), corectată de ideea că, totuși, veșnica străduinţă este singurul 
sens și singura valoare a vieţii omeneşti (Faust II), 


ACTIVITATEA TEATRALĂ IN GERMANIA 
Das Theater — Anul XXIII — Caetul 2 — Februarie 1942 


In ciuda greutăților inerente oricărui război, în Germania se lucrează te- 
meinic în materie de teatru, Toate orașele se străduesc să prezinte piese noi 
originale sau reluări de piese însemnate, dar în cadrul unor înscenări impu- 
nător de somptuoase şi expresive, 

Opera din Miinchen a reluat, de pildă, Don Giovanni şi Cosi fan tutte de 
Mozart, pomenind astfel şi mai mult pe sărbătoritul compozitor. În regia lui 
Rudolf Hartmann, decoruri de Ludwig Siebert şi cu conducerea muzicală a 
lui Clemens Krauss, aceste spectacole au constituit o desfătare artistică, de 
subtilă calitate, (Viorica Ursuleac a cântat rolul Fiordiligiei). Faustul lui Goethe 
a fost reluat, în prima-i concepţie, la Teatrul Popular, în judicioasă regie a lui 
Otto Falkenberg, cu un actor tânăr în rolul titular. La Miinchen se mai joacă: 
Penthesilea lui Kleist, într'o nouă punere în scenă, piesa politică a d-lui Mus- 
solini Cavour şi piesa d-lui Richard Billinger, Melusine, 

La Opera din Frankfurt pe Main s'a reprezentat o nouă operă Columbus 
de Werner Egk. Regia, excepţional de măreaţă şi expresivă, se datorește d-lui 

Hans Meissner (care, acum câţiva ani, a organizat spectacolele wagneriene 
la Opera Română, cu ansamblul Operei din Frankfurt). Conducerea muzicală 
a fost încredinţată d-lui Franz Konwitschny şi decorurile, nespus de impună- 
toare, de-o noutate fără pereche în puterea lor de a sugera dramatismul acţiunii, 
se datoresc d-lui Hellmuth Jürgens. 

Un alt Cristofor Columb, de data aceasta în dramă, a fost reprezentat la Teatrul 
din Mannheim, unde autorul piesei, tânărul dramaturg Gabriel Stargaard, 
interpretează personalitatea lui Columb ca a unui idealist, cu năzuinţi faustice, 
căutând să aducă un duh nou omenirii, 

La Berlin se joacă, printre altele, Moartea lui Empedocle de Hölderlin, Achill 
unter den Weibern de Hans Jiingst, Winterballade de Gerhardt Hauptmann, 
(în regia lui Karl Heinz Martin, care i-a dat un stil de baladă), Femeile vesele 
din Windsor de Shakespeare şi se cântă Othello de Verdi. 

Peste tot, teatrul, opera şi concertele se întrec în a fi cât mai realizate şi 
mai expresive. 


VIAŢA ȘI CULTURA ITALIANĂ IN LUME 
Nuova Antologia — Anul 77 — Fascicola 1680 — 16 Martie 1942 — XX 


D-l Luigi Salvini recenzează și face o seamă de consideraţii în jurul volu- 
mului Italia e Croazia, scos de Academia Regală Italiană și unde e vorba de 
influenţa italiană în Croaţia şi în peninsula balcanică. Numeroși autori au con- 
tribuit la redactarea acestui volum, aducând date, documente şi idei intere- 
sante. 

Urmărim, rând pe rând, cum latinitatea pătrunde în zona croată şi cum 
se încheagă o continuitate culturală în lumea dalmatină. D-l Matteo Bartoli 
cercetează transformările lingvistice și influența Veneţiei asupra Raguzei, care 
devine un centru scolastic, de mare îndrumare, 

D-l G. Maver urmăreşte tainele lingvistice şi arheologice ale Balcanilor, 
arătând, cu subtilitate şi claritate, că latinitatea pare a se fi înfiltrat pretutindeni 
în Balcani. 

Limbile croată şi sârbă se resimt de influenţa școalei din Raguza. Iar lite- 
ratura este legată de trecutu-i glorios. 


MUZICALIZAREA PICTURII 
Meridiano di Roma — Anul 7 — Nr. 13 — 29 Martie 1942 — XX 


In articolul său, Musica e pittura, d-l Giovanni Bignani se ocupă de preten- 
ţiile unui grup de pictori tineri, care a t lansat » ideea creării unei & picturi muzi- 
cale », pornind dela faptul că dinamismul e socotit drept principala caracteri- 
stică a secolului al XX-lea. Muzica, fiind arta care cuprinde cea mai multă 
armonie și dinamism, trebue să contribue și la expresia celorlalte arte. Ca atare, 
pictura se cuvine să se muzicalizeze, susțin acești pictori tineri. 

D-l Giovanni Bignani se întreabă dacă acest fapt şi acest program consti- 
tuesc o noutate. Analizând lucrurile, d-sa constată că nu-i decât o tendință 

de a elibera şi mai mult pictura de realismul acut, Tendința însă există de mult. 
In secolele al XIV-lea şi al XV-lea, pictura italiană oferă cazuri în care pictura 
fuge de descripţie şi vrea o purificare coloristică. De pildă, Melozzo da Forli 
(1438—1494), Vivarini, Giorgione, Perugino, Pinturrichio, Bellini, Mantegna 
şi alţii, la care tendinţa coloristă era, în esenţa ei, muzicală, Futuriştii, care au 
descoperit supra-realitatea, nu se abat nici ei dela această tendință de muzica- 
lizare a picturii. 

Autorul închee susținând că actualmente pictura și muzica tind să-şi inva- 
deze reciproc domeniile. Pictura vrea să devină muzicală, iar muzica să devină 
descriptivă, după cum vedem la un Debussy şi Respighi, care, iarăși, nu sunt 
singurii şi nici primii pe această linie, 


REVOLUȚIILE, — RĂUL DE CARE A SUFERIT FRANȚA 
TIMP DE 150 DE ANI 


Revue des Deux Mondes — Anul Ir2 — r Aprilie 1942 


In acest număr al bătrânei publicaţii, Revue des Deux-Mondes, care acum 
apare la Royat (Puy-de-Dôme), d-l Albert Rivaud, dela Institutul Franţei, scrie 
un studiu despre crepusculul experților, Generalul Daille despre un nou regim 
agricol, d-l Louis Reynaud despre franc-masonerie în Franţa. 

Reproducem din articolul d-lui André Chaumeix, membru al Institutului 
Franţei, Oa en est la restauration nationale, următoarele: 

Franţa şi-a pierdut echilibrul politic în 1789. Ea nu şi l-a mai găsit într'o 
formă trainică. Cei treizeci şi doi de ani, ce s'au scurs între 1816 şi 1848. ar fi 
putut constitui baza unei vieţi naţionale, Dar ei au fost brusc întrerupți, fără 
ca binefăcătoarea lor influenţă să fi produs efecte îndelungate, Încercarea foarte 
nesigură a unei Republici ordonate, începută în 1875, n'a durat nici douăzeci 
şi cinci de ani. 

«Timp de o sută cinzeci de ani, aceste scurte perioade fiind de o parte, 
Franţa şi-a oferit luxul nefast al mai multor revoluţii. Ea a cunoscut orgia gloriei 
primului Imperiu, care a sfârşit atât de rău, cei douăzeci şi cinci de ani de 
uşurinţă ai Imperiului de al doilea, care s'au sfârşit şi mai rău. Şi,,. a suferit 
patruzeci de ani de agitaţie revoluţionară, abea domoliţi de războiul din 1914, 
și care au revenit cu o nouă virulență în 1924. Această dată, 1924, va fi judecată 
ca hotărîtoare și, vai, hotărîtoare pentru răul nostru, . ,Ceea ce Franţa a făcut 
în 1924 conţinea ceea ce va face în 1936. Sub influenţa şcoalei conducătoare, 
ea a scos, cu o inconștienţă și repeziciune înspăimântătoare, din regimul electiv 
tot cvea ce el conţinea funest ». 

4... In lumea aceasta atât de sguduită, multe ţări vor căuta să-și reorganizeze 
solid Statul, pentru a face faţă nevoilor ce le aşteaptă. Lasă-vom noi să treacă 
fără folos timpul reculegerii şi al meditaţiei ce ne este acordat? Regăsin- 
du-şi tradiţiile, potrivindu-se totodată timpurilor noi şi naturii lucrurilor, ţara 
noastră îşi va regăsi adevărata-i cale și va redeveni ordonată, laborioasă și 
prosperă ?. 


14* 

ROMÂNEȘTI 


RĂZBOIUL ROMÂNIEI 
Gândirea — Anul XXI — Nr. 4— Aprilie 1942 


Revista însufleţită și condusă de d-l Nichifor Crainic publică, în fruntea 
numărului din urmă, un articol al d-lui P. P. Ionescu 4 Războiul României», 
în care se analizează şi se determină cauzele războiului nostru actual, ajun- 
gând-se la o justificare a lui, de ordin creştinesc şi naţionalist. 

Versuri semnează în acest număr d-nii Ion Pillat, Vintilă Horia, I. Gr. 
Perieţeanu, George Dumitrescu, Petre Paulescu, C. Miu-Lerca, Octav Sar- 
geţiu și d-ra Olga Caba, Proză, d-nii V. Papillian şi Pan Vizirescu. Studii, d-l 
Joan Coman. Partea de critică şi cronici este pe seama d-lor Dragoş Protopo- 
pescu, N. Roşu, P. P. Ionescu, Emilian Vasilescu şi a d-rei Mariana Ionescu. 

Poemul t Marea Socoteală ? semnat de d-ra Olga Caba are puternice accente 
de răzvrătire împotriva înşelătoriei vieţii, a idolilor-iluzii, a suferinţei hărăzite 
omului. Un poem de mare suflu și de-o vigoare ce ne aminteşte de Walt Whit- 
man, de Essenin și de Peman, chiar dacă viziunile şi filosofia poemului sunt 
altele. Cităm câteva versuri: 


Vai | tânjeala asta surdă roade din mine viaţă şi vlagă şi sânge 

Vântul n'o răcoreşte și marea nu mi-o stinge, 

Ma: crud ca lupul încolţit de pradă 

Mai statornic ca golful care muşcă țărmul cu gura albastră 
deschisă ’n veșnicie 

Mai crâncen ca pumnalul înfipt în carne vie 

Fără sfârşit ca moartea. Atât chin și atâta nebunie 

Cum pot să reînvie dintr'o melodie 

Neauzită de nimeni? De ce-ai făcut din mine torță de lumină 

De ce mi-ai aprins părul? Gura de ce mi-este plină 

De gustul fructelor ce nu cresc pe pământ? 


REVISTA ISTORICĂ ROMÂNĂ A IMPLINIT ZECE ANI DE APARIȚIE 
Revista Istoricd Română — Volumul X — r941 


Cei zece ani de apariţie ai Revistei Istorice Române s'au împlinit în momente 
grele pentru ţară, în 1941, când, apoi, prin redobândirea Basarabiei şi Buco- 
vinei, în urma jertfelor armatei noastre şi ale aliaţilor noştri, destinul a început 
să se întoarcă prielnic asupra mult încercatei noastre ţări. Studiul istoriei naţio- 
nale, util totdeauna și iarăşi totdeauna cultivat la noi cu inimă luminată şi cinste 
științifică, este iarăși în centrul preocupărilor cărturarilor şi oamenilor con- 
ştienţi. De aceea, decada de viaţă a Revistei Istorice Române se cuvine oma- 
giată nu numai de specialişti, ci de toţi aceia cari văd în studiul istoriei naţio- 
nale actul de activă şi luptătoare conștiință a neamului faţă de realităţile în con- 
structivă devenire şi de drepturile lui eterne. Alături de publicaţiile istorice mai 

vechi, în special acelea conduse de unicul şi neuitatul Nicolae Iorga, revista 
condusă de d-l Profesor C. C. Giurescu şi în jurul căreia s'au grupat atâţia 
oameni de ştiinţă şi s'au format atâţia tineri merituoşi, vine să continue şi să 
desăvârşească o tradiţie care se confundă cu însăși evoluţia neamului nostru. 

Urmărind cercetarea trecutului românesc din cele mai vechi timpuri şi în 
spaţiile cele mai precise, unde s'au desvoltat fiinţa şi spiritul neamului nostru; 
întrebuințând o metodă obiectivă şi cât mai controlată de spiritul critic; iubi- 
toare de adevăr şi luptând pentru el cu mijloacele cele mai demne; preţuind 
mai cu seamă cercetările empirice şi analizele realiste, deşi nu puţine au fost 
și studiile de sinteză, publicate în paginele ei, studii având la bază interpretări 
ideologice, chiar dacă nu de filosofie a istoriei sau a culturii, cum ne deprinsese 
Nicolae Iorga, A. D. Xenopol şi V. Pârvan, Revista Istorică Română a adus 
astfel o nouă vigoare şi o statornică devoțiune pentru propăşirea studiilor isto- 
riei naţionale, formându-se acolo o puternică şi temeinică citadelă a ştiinţei 
și conştiinţei românești. 

Volumul al zecelea, tipărit în frumoase condiţii tehnice, ilustrează ţinuta 
permanentă a revistei. Dela studiul sintetic şi complex, cum este acela al Pro- 
fesorului S. Mehedinţi despre Transilvania, o adevărată monografie în care 
istoria este ajutată de geografia umană, de sociologie şi psihologie și până la 
cercetările cu obiect limitat, prin care se luminează o influenţă, o relaţie, o 
urmare sau se emendează o expresie şi se descifrează un text, grija de folosinţa 
adevărului este remarcabil susţinută. 

Colaborări preţioase semnează în acest volum de 51r pagini d-nii S. Me- 
hedinţi, P. P, Panaitescu, C. C. Giurescu (un studiu despre colonizările mun- 
tene în Sudul Moldovei în veacurile XIV şi XV şi despre care revista noastră 
sa ocupat), Scarlat Lambrino, Iulian Ștefănescu, Gr. Florescu, D. 'Tudor, 
I. C. Miclescu-Prăjescu, D. Bodin, Nestor Camariano, C. Racoviţă, C. Gre- 
cescu, Damian P. Bogdan, Emilia Turdeanu, I. D. Suciu, Ioan M. Neda, Ni- 
colăescu-Plopşor, M. Sânzianu, fiecare fireşte cu teme sau constatări legate 
de cercetările lui personale şi de proporţiile activităţii și experienţei lui istorice. 
Inutil să observăm că multe din studiile, articolele şi recenziile acestei publi- 
caţii interesează şi pe oamenii care doresc să-şi formeze o adevărată cultură 
generală. 


O EXPRESIE A ROMÂNISMULUI: FILOSOFIA LUI 
DIMITRIE CANTEMIR 


Dacia — Nr. 8— 1 Mai 1942 


Revista condusă de d-nii Dan Bota și Emil Giurgiuca publică studii şi arti- 
cole de d-nii I. Lupaș, G. Murnu, N. A. Constantinescu, V. Al. Georgescu şi 
Ernest Bernea, poezii de d-nii V. Voiculescu, N. Caranica şi Mihai Beniuc, 
note de d-nii V. Beneş, Emil Giurgiuca, Victor Stoe, Romulus Vulcănescu, 
Ion Apostol, Ion Ştefan. Menţionăm însemnările d-lui Ion Apostol despre 
colindele românești de dincolo de Bug, din care și publică trei, culese recent 
în călătoria întreprinsă în cadrul echipei Institutului Central de Statistică con- 
dusă de d-l Anton Golopenţia. 

D-l Dan Botta publică un desvoltat articol + O expresie a Românismului: 
Filosofia lui Dimitrie Cantemir ?, articol întovărăşit de o reproducere a unui 
portret mai puţin cunoscut al voevodului moldovean, după originalul aflat în 
muzeul din Rouen. (De altfel, grija acestei publicaţii de a avea şi o ţinută grafică 
aleasă, tipar sobru, literă elegantă, paginație armonios echilibrată este demnă 
de preţuire şi desigur de imitație), D-1 Dan Botta se ocupă de opera Voevodului 
moldovean, analizând ideile şi atitudinile acestui filosof şi istoric, care a des- 
voltat primul concepţia despre mărirea şi decăderea imperiilor, el fiind crea- 
torul «a ceea ce s'a numit filosofia istoriei ?, privind istoria ca fazele unui orga- 
nism, chiar dacă raționalismului el i-a preferat modalitatea mistică a viziunii, 
a revelaţiunii, prin care se descoperă necesitatea care conduce lumea. Autorul 
acestei omagteri științifice a lui Cantemir arată, după ce pomeneşte de demon- 
straţia regretatului N. Iorga în privinţa influenţei filosofice a lui Cantemir 
asupra lui Montesquieu, valoarea şi ideile puţin cercetate şi cunoscute din 
lucrarea 4 Sacrosanctae Scientiae indepingibilis Imago », pe care d-i Nicodim 
Locusteanu a dat-o de curând în versiune românească. Interesante compa- 
rațiile între Cantemir, Pârvan şi Eminescu, precum și explicarea motivului 
pentru care Eminescu nu a putut admira pe Cantemir. 

e 


ISTORICUL ION HALIPPA 
Viața Basarabiei — Anul XI — Nr. 2—3 — Februarie- Martie 1942 


D-i G. Bezviconi scrie despre istoricul basarabean Ion Halippa, născut 
în 1871, într'un sat din Soroca, făcând studii teologice la Bălți, Chișinău și 
Kiev, desfășurând apoi o activitate de teolog și istoric la Chișinău, pornind la 
finele veacului trecut studiul organizat al trecutului basarabean, fiind mutat 
în 1gio din Basarabia pentru ca regimul comunist să-l asuprească, iar odată 
cu intrarea României în războiul anti-comunist să-l ucidă în închisoare, îm- 
preună cu fiul său Constantin, anul trecut, în ultimile zile ale lunii Iunie. 

Jon Halippa a dorit mereu să revină în ţară, dar toate intervenţiile făcute şi 
oficial nu l-au putut scăpa din mâinile sovieticilor. 

D-i G. Bezviconi înfăţişează amănunţit lucrările acestui istoric, împreună 
cu câteva mărturii din care reiese dragostea sa de patrie. 


Ebnvenimentele din anul în care sa 
împlinit centenarul naşterii lui Titu 
Maiorescu nu au îngăduit să se stărue 
îndeajuns asupra publicaţiilor şi come- 
morărilor făcute cu acest prilej. 
Astfel se explică motivul pentru care 
nu 3a semnalat cum se cuvine, 
printre altele, nici volumul d-lui Ion 
Petrovici, Titu Maiorescu, întocmit 
din mai multe portretizări şi apre- 
cieri scrise la date diferite şi dăruit, 
la cerere, Bibliotecii pentru Toţi. 

Din cele şase studii şi articole despre 
Maiorescu, primul și ultimul sunt 
mai întinse, îmbrăţișând şi judecând 
întreaga sa personalitate, la un in- 
terval de aproape douăzeci de ani. 
Intre studiul despre «Personalitatea 
lui Titu Maiorescu » — publicat pentru 
prima oară în 1923 —şi cuvântarea 
comemorativă rostită la Academia 
Română, cu prilejul centenarului, la 
16 Februarie 1940, Profesorul Ion 
Petrovici a avut răgazul de a-şi veri- 
fica şi întări convingerile, Studiul din 
urmă, sinteză adevărat academică, 
aduce, față de primul, câteva comple- 
tări prilejuite de publicarea, între 
timp, a « Insemnărilor zilnice + ale lui 
Maiorescu, întărind judecăţile ante- 
rioare, printre care şi aceea că, în 
ciuda aparenţelor sale olimpice, € Ma- 
iorescu a fost în fond un sentimental ». 
De altă parte, perspectiva noilor 
schimbări sociale și naţionale a pri- 


NOTE 


lejuit d-lui I. Petrovici să sublinieze 
și mai concludent caracterul emina- 
mente național al operei maioresciene, 
precum în ordinea politică o atitu- 
dine protivnică sectarismului şi arbi- 
trarului, Maiorescu preconizând chiar 
şi desfiinţarea partidelor, 

Magistrale rămân şi în primul, şi 
în ultimul studiu din carte explica- 
ţiile asupra calităţilor şi neajunsurilor 
aceluia, care având înfăţişarea şi com- 
portarea unui om perfect, «îți părea 
că nu trebue să-l întreacă nimeni», 
In numele acestei perfecţiuni unii au 
văzut mai mult, iar alţii mai puţin 
decât era în realitate acest mare pro- 
fesor şi orator, care nu scria ușor şi 
care chiar ca orator ştiuse €să trans- 
forme în elemente de elocvenţă chiar 
lucruri antielocvente », stăpânindu-şi 
auditorul mai ales prin €simțământul 
importanţei chestiunilor şi (prin) pa- 
siunea marilor probleme 2, 

Leit-motivul primului studiu, care 
revine şi în următoarele, este jertfa 
de sine a lui Maiorescu pentru crearea 
condiţiilor culturale dela noi. Maio- 
rescu a înţeles că «trebue să renunţe 
de a stărui pe calea speculărilor filo- 
sofice proprii, având de luptat îndea- 
juns cu sarcina de a ridica atmosfera 
intelectuală a ţării până la nivelul 
acelor adevăruri, care în lumea apu- 
seană deveniseră clasice şi formau un 
bun câştigat al spiritului omenesc » 

Contrar lui Vasile Conta, de pildă, 
Maiorescu şi-a anihilat importanţa 
mondială, pe care ar fi căpătat-o dacă 
ar fi continuat să lucreze în cadrul 
filosofiei, pe calea studiilor din tine- 
reţe. A renunțat punându-şi + ta- 
lentul, inteligenţa și energia în ser- 
viciul trebuinţelor locale >. 

Dacă în ordinea judecăților critice 
astfel de explicaţii adâncesc carac- 
terul lui Maiorescu, partea de amintiri 
personale a d-lui Prof. Petrovici îm- 
plineşte portretizarea complexei exis- 
tenţe a maestrului său. Eseul € Titu 
Maiorescu, profesor? constitue un 
model memorialistic, care echilibrează 
delimitările critice din primul studiu, 
unde găsim precizate toate influenţele 
suferite de filosoful Maiorescu, în 
ordinea și măsura interferenţii lor 
(Kant cunoscut prin intermediul lui 
Schopenhauer; acesta contrabalansat 
în partea de tehnică estetică de teo- 
riile hegeliene, prin Vischer, etc.) 
şi pregătind astfel putinţa sintezei 
finale din discursul academic, care 
valorifică în proporţii impunătoare 
ceea ce spiritul critic a selectat în 
paginile anterioare. 

Şi prin judecăţile critice, şi prin 
contribuţia de amintiri personale — 
deci şi ca filosof, şi ca literat — Pro- 
fesorul Ion Petrovici contribue, într'o 
măsură hotăritoare, la definitiva valo- 
rificare a lui Titu Maiorescu în cul- 
tura română. 

Volumul său este pentru totdeauna 
legat de orice înţelegere şi preţuire a 
creatorului de superioară ţinută inte- 
lectuală într'o Românie în curs de 
formare culturală. 

Petru Comarnescu 


| RR nouă, care abia se contu- 
rează spectral din reflexele vastului 
furnal, în care, prin călirea eșafo- 


dajului său în devenire, își toarnă 
formele încă nedecise, poartă în struc- 
tura ei esenţială amprentele rarilor 
pioneri ai devenirei sociale, sortiți să 
desprindă din nebuloasele prefaceri 
trăsăturile caracteristice şi durabile. 
Evoluţia socială viitoare a ţării noastre 
cu o mai perfectă sincronizare a com- 
partimentelor economice, cu o mai 
echitabilă nivelare a standardului de 
viaţă şi cu orientarea mobilelor eco- 
nomice în sensul postulatelor naţio- 
nale a fost sugerată arareori de puţinii 
noștri doctrinari. 

Unul dintre aceştia este, fără îndo- 
ială, d-l Prof. Mihail Manoilescu care, 
pe linia sa de gândire precizată de 
multă vreme, a făcut recent să apară 
studiul + Rostul şi destinul burghe- 
ziei româneşti » (București, 1942), sin- 
tetizând într'o ambianţă eclectică toate 
aspectele acestei complexe probleme. 

Incadrarea burgheziei printre cla- 
sele sociale este deplin justificată, prin 
întrunirea tuturor trăsăturilor caracte- 
ristice, pe care ea le înfățișează, atât 
pe planul material și spiritual, cât şi 
în îndeplinirea rolului social, profilat 
peste generaţii, datorită caracterului 
de permanenţă, transmis prin filia- 
ţiune. Poziţia acestei clase, de-o im- 
portanță covârşitoare, se desprinde 
din atributele sale excepționale de-a 
transmite direct sau indirect directi- 
vele necesare muncii şi producţiei 
naţionale. Acordarea intereselor gene- 
rale mobilelor intrinseci ale comparti- 
mentelor economice, lărgite prin eman- 
ciparea realizată în ultimele decenii 
și prin accelerarea industrializării, pre- 
pară burgheziei noastre exercitarea 
salutară a marilor funcțiuni care îi 
sunt rezervate, atât pe teren politic 
şi naţional, cât şi în domeniul cultural, 
iar pe planul economic şi social 
urmând să aplice corectivul transfor- 


NOTE 


mărilor structurale numai în măsura 


în care el este reclamat de ivirea unui 
desechilibru social. 


Nicolae Sporea 


N „ Bagdasar, pe cât de tăcut pe 
atât de modest, înzestrat cu o rară pu- 
tere de muncă, cu un spirit pătrun- 
zător şi sistematic şi cu multă pre- 
ciziune Şi claritate în cugetare, a îm- 
bogăţit literatura noastră filosofică cu 
preţioase lucrări, care au umplut go- 
luri ce se aşteptau de mult împlinite, 
Teoria cunoștinței apărută în ultimul 
timp, a fost precedată de alte lucrări 
care s'au urmat la intervale mici și 
care sunt tot atât de căutate şi apre- 
ciate. In rândul acestora putem nu- 
măra: Istoria filosofiei românești care 
se vinde în ediţia doua deşi apărută 
numai la începutul anului trecut; Din 
problemele culturii europene, lucrare 
foarte importantă prin natura şi ac- 
tualitatea sa; Filosofia contemporană a 
istoriei, Conduce efectiv Revista de 
filosofie. Din iniţiativa, prin îngri- 
jirea şi directa conducere a lui N. 
Bagdasar, a apărut opera de factură 
occidentală, Istoria filosofiei moderne 
în cinci volume, omagiul activităţii fi- 
losofice a prof. I. Petrovici, 

Dar să deschidem cele două volume 
ale lucrării Teoria cunoștinței cu un 
total de 583 pag., editată de Academia 
Română la secţia studii şi cercetări. 
Problemele care formează obiectul epi- 
stemologiei sunt strânse şi lămurite 
de autor, în lucrarea amintită, în ca- 
drul diferitelor sisteme pe care istoria 
filosofiei le-a înregistrat în filele sale, 
din începuturile îndepărtate ale pri- 
melor atitudini sistematice pe care 
omul a început să le ia în fața na- 
turii, Autorul se introduce în tratarea 
fiecărui sistem de gândire epistemo- 

logică, printr'o privire generală, pentru 
a trece apoi la discutarea lui prin 
vizarea problemelor cognitive, conso- 
lidând din loc în loc argumentaţia 
cu citate din filosofii care se înca- 
drează în sistemul discutat. Expunerea 
fiecărui sistem se încheie cu reflecţii 
critice, arătând ceea ce teoria cuno- 
știnţei opreşte ca valabil din sistemul 
studiat, ca şi construcţiile cognitive 
care nu par fireşti unui examen critic, 
dar pentru care autorul își dă totuşi 
silința să le găsească un sens și un 
aport în vasta preocupare filosofică. 
Astfel sunt examinate, pornind dela 
logismul naiv al școalei eleate şi până 
la imperativismul transcendental al lui 
Rickert, întrebările care se pun în 
teoria cunoștinței, formulate astfel: ce 
este cunoștința și cum e posibilă prin 
intermediul experienţei, al raţiunii, al 
amândoura la un loc, sau prin mij- 
locul unui procedeu recent valorificat 
— intuiţia ; are sau nu —cuno- 
ştinţa — condiţii necesare şi univer- 
sale, spre a deslega problemele cu- 
noştinţei enunțate în șirul următor: 
origina cunoștinței, valabilitatea sen- 
sului cognitiv şi extensiunea cunoştin- 
tei, probleme care au produs frămân- 
tări adânci în cugetarea filosofică, Din 
truda lor sau clădit sisteme diferite 
în teoria cunoștinței, fixându-i pre- 
ocupării speciale şi ajutând-o să în- 
vingă pe uzurpatorii ei identificaţi în 
psihologie, logică şi mai recent socio- 
logie. Autorul găsește necesar să atragă 
atenţia dela început asupra faptului 
că, ceea ce înţeleg unii prin obiectul 
cunoștinței, face parte din domeniul 
preocupărilor metafizice şi nu intră 
deci în orbita epistemologiei. 
Primele scânteeri în teoria cuno- 
ştinţei, apar în cugetarea filosofică a 
lui Socrates, Platon, Aristoteles, Ze- 
non, etc, Adevăratul început de cer- 

cetare sistematică îl întâlnim însă la 
J. Locke, urmat de G. Berkeley şi 
D, Hume, Aceşti iniţiatori în proble- 
mele speciale epistemologiei provoacă 
gândirea pe latura cognitivă a lui 
Leibniz, care împreună cu înaintașii 
săi Descartes şi Spinoza voiesc ca prin 
raționalism să ridice filosofia la rangul 
de ştiinţă, cu idei tot așa de certe 
şi necesare şi să transforme filosofia 
într'o disciplină deductivă. Dar ace- 
știa sunt numai precursorii ramurei de 
filosofie care ne interesează, fiindcă 
Im. Kant este socotit cu adevărat în- 
temeietorul Teoriei cunoștinței, In Cri- 
tica rațiunii pure, el face din gândirea 
epistemologică o gândire specifică, de- 
taşată cu totul de psihologie, de care 
nu se puteau îndepărta predecesorii 
săi. Kant nu mai înţelege prin rațiune 
o funcţiune psihică, ci cea e totali- 
tatea cunoștințelor universal şi necesar 
valabile, dându-i astfel adevăratul în- 
teles epistemologic. Ea consistă în de- 
terminarea originilor, cât şi a întin- 
derii şi graniţelor cunoștinței 2. 

Cunoştinţa derivă din experiență 
afirmă empirismul (John Locke); orice 
cunoștință universală şi necesară își 
are origina în rațiune, susține raţio- 
nalismul (Descartes, Leibniz, etc.). 
« Empirismul era obiectiv dar relati- 
vist, raționalismul era absolutist dar 
formalist +. 

Kant a demonstrat, împotriva mo- 
dului de a gândi până la el, că aprio- 
ritatea se poate împăca foarte bine cu 
experienţa și că necesitatea şi universa- 
litatea pentru a avea semnificare cog- 
nitivă se referă neapărat la lumea sen- 
sibilă. Cunoaşterea lucrurilor presu- 
Dune orientarea după ele. + 'Trans- 
cendentală este numai cunoștința 
asupra cunoștințelor a priori, deci nu 
aprioricul ca atare ci condiţia posibi- 
lității lui a priori este transcendentală », 

O încercare transcendentală presupune 
şi o metodă corespunzătoare. ¢ Me- 
toda transcendentală este acel pro- 
cedeu, cu ajutorul căruia, plecând dela 
realitatea obiectului se conchide con- 
diţiile posibilităţii lui, metodă pe care 
Im. Kant a descoperit-o şi aplicat-o, 
iar reprezentanţii școalelor neokan- 
tiene au aprofundat-o, au determi- 
nat-o și au perfecţionat-o 2, Metoda 
transcendentală nu vizează realul, ci 
condiţiile universale şi necesare ale 
posibilității realului, factorii apriorici 
ai cunoştinţii valabile. Autorul cu 
multă dibăcie face lumină deplină în 
sistemul destul de întunecat al cri- 
ticismului kantian. 

S'ar părea că cu Im. Kant proble- 
mele epistemologice şi-au găsit re- 
zolvarea cea mai fericită şi definitivă, 
închizând discuţia asupra lor. Criti- 
cismul kantian, trecând însă peste înăl- 
ţimile romantismului filosofic german 
(Fichte, Schelling, Hegel), ajunge prin 
lozinca € Es muss auf Kant zuriickge- 
gangen werden 9, să determine cele 
două şcoale neokantiene dela Baden 
şi Marburg. Prima în frunte cu Rickert 
şi Windelband, cea de a doua cu H. 
Cohen şi P. Natorp. Prin imperati- 
vismul epistemologic al lui Rickert, 
problema cunoștinţii se înalță mult 
peste ceea ce era cunoscut. Prin spe- 
culația sa călăuzită de metoda trans- 
cendentală, caută să desbrace cuno- 
ştinţa de tot ceea ce e contingent şi 
individual, pentru a ajunge la con- 
ţinutul < conştiinţei în genere, care 
trebue să stea deasupra particularită- 
ţilor realului, particularităţi de care 
teoria cunoștinței trebue să facă ab- 
stracție, la începutul cercetărilor ei, 
pentru ca opoziţia dintre fizic şi psihic 
să fie cu totul înlăturată. Numai astfel 
se ajunge la cunoștința valabilă și ade- 
sărată, La Marburg preocupările sunt 


NOTE 


îndreptate în special spre logică. Cele 
două şcoale filosofice, păstrează însă 
în comun dela Kant, orientarea anti- 
metafizică şi antipsihologică, metoda 
transcendentală, aprioricul conştiinţei 
şi noţiunea de subiect epistemologic 
sau 4 conştiinţa în genere >. 

Spre finele tratatului său, autorul 
rezervă 120 pag. sistemului filosofic 
care stăpânește gândirea secolului no- 
stru — întuiționismul. Cu intuiţionis- 
mul, care grupează în epistemologie 
trei mari cugetători Dilthey, Bergson 
și Husserl, se ajunge în teoria cuno- 
știnţei la concluzia că rațiunea și in- 
telectul nu sunt mijloacele cele mai 
adevărate pentru cunoaşterea realităţii, 
ei fiind convinşi că intuiţia intelec- 
tuală, care nu înseamnă cunoaştere 
în afară de intelect și îndreptată îm- 
potriva acestuia, este chemată să des- 
copere taina cunoștinței certe, să se- 
sizeze adevărul și să atingă absolutul. 
4 Aici viaţa sesizează viaţa *. 

Pentru Dilthey cunoaşterea proce- 
selor individuale se poate face prin 
trăire, iar cunoașterea care depă- 
şește individualul se realizează numai 
prin înțelegere. € Inţelegerea presupune 
trăire, căci porneşte dela trăire, viaţa 
nu poate sesiza viața decât prin mij- 
locul trăirii, înţelegerii şi expresiei. 

După Bergson, intuiţionistul prin 
excelenţă, € inteligenţa nu e un mijloc 
de cunoaştere pură ci un mijloc pus 
în serviciul acţiunii. Inteligența este 
o facultate cu operaţii utile, practice 
şi ea e pusă de viaţă în slujba acţiunii », 
Cunoaşterea realităţii aşa cum este ea 
independent de nevoile noastre utile 
se realizează prin intuiţie, Intuiţia e 
un mijloc de cunoaștere care se află 
în direcţia instinctului şi este oare- 
cum un fel de prelungire a lui. In- 
teligenţa sesizează raporturi, ea este 
o cunoaştere de forme, de aceea este 

o cunoaștere formală. Intuiţia prin 
trăire are ca obiect cunoașterea înăs- 
cută, ea se îndreaptă direct asupra 
obiectului și de aceea este o cunoa- 
ştere materială, adică pătrunde în in- 
timitatea materiei. 

Pentru cunoașterea intuitivă, alături 
de Dilthey şi Bergson se aliniază şi 
Ed. Husserl, dar el nu concepe in- 
tuiţia ca susţinută de elementele afec- 
tive, ca pe un mijloc de cunoaştere 
transintelectuală, ci din contră ca pe 
treapta cea mai înaltă și mai pură a 
cunoaşterii intelectuale, Intre ceea ce 
înţeleg Dilthey şi Bergson prin in- 
tuiţie și ceea ce înţelege Husserl e o 
deosebire enormă, dar ei pot sta unul 
lângă altul, fiindcă consideră deopo- 
trivă intuiţia, ca pe un mijloc de cu- 
noaştere imediată, în stare să sesizeze 
absolutul, deosebind principial intui- 
ţia de cunoaşterea ştiinţifică. 

In încheiere, autorul se vede îm- 
pins spre ceea ce alunecă de obiceiu 
filosoful, adică satisfacerea gândirii 
prin găsirea limitei, prin determinarea 
unicului, spre unitatea globală a cu- 
getării. Răspunzând acestei cerinţe in- 
time care răscoleşte gândirea filoso- 
fică, N. Bagdasar grupează în cap. 
Absolutism şi relativism, toate teoriile 
epistemologice în două părți: teorii 
absolutiste de o parte, şi teorii rela- 
tiviste de cealaltă parte. Teoriile ab- 
solutiste €au în vedere principiul cu- 
noştinţei, pun accentul pe caracterul 
ei axiomatic, pe normă şi obligaţie 
și pe scopul ideal al cunoașterii. Cele 
relativiste pornesc dela faptul real al 
cunoaşterii, pun accentul pe factorii 
ei psihologici, istorici sau social:, pe 
ceea ce este, nu pe ceea ce trebue, 
pe real, nu pe ceea ce e considerat 
ca ideal teoretic, spre care se îndreaptă 
cu încordări mereu reînnoite, con- 
ştiinţa ştiinţifică a tuturor vremurilor >, 

Cele două grupe de teorii care fruc- 
tifică în domeniul cunoaşterii, se rea- 
lizează prin metode deosebite. Astfel 
metoda genetică, bazată pe conside- 
rente psihologice, istorice sau socio- 
logice, aşa dar pe fapte, conduce la 
interpretări relative şi diferite. Pentru 
a se ajunge în teoria cunoștinței, la 
fixarea unor jaloane care să ghideze 
spre cunoștințe certe şi valabile «se 
impune în mod necesar, să se meargă 
dincolo de fapte +, pentru a se depăşi 
relativul şi vremelnicul, pipăibilul şi 
îndoelnicul, să se treacă deci în lumea 
formelor pure, unde sensurile dau în- 
ţelegerea absolutului şi conduc la gă- 
sirea adevărului, care e substras fluc- 
tuantului şi ferit de vulgaritatea ve- 
derilor comune. O astfel de metodă 
teoria cunoștinței a păsit-o în gân- 
direa zranscendentală şi fenomeno- 
logică. 

Metoda transcendentală descoperită 
și recomandată de Kant, şi întrebuin- 
ţată în toată întinderea sa în episte- 
mologie de H. Rickert, iar metoda 
fenomenologică inspirată și conturată 
prin criterii cartesiene de Husserl, duce 
la sisteme epistemologice cu caracter 
absolut. Un neajuns dăunător teoriei 
l-ar avea şi această metodă, când ar 
ocoli realul. 

Realul nu trebue ignorat, prezenţa 
lui trebue să fie permanentă în mintea 
epistemologului, spre a nu risca să 
plutească în infinit, înr'un absolut 
îndoelnic şi neverosimil. 


Sebastian Cristea Sima 


U. n eseist: Marcel Romanescu. D-1 
Marcel Romanescu face parte dintre 
acei mânuitori de condei — rar în- 
tâlniţi în literatura noastră — care nu 
este legat de o specialitate culturală 
bine determinată. Este pur şi simplu 

un gânditor şi un iubitor al culturii 
din toate timpurile şi de pretutindeni: 
un eseist. Dar un eseist de înaltă 
ţinută, ale cărui scrieri sunt înte- 
meiate pe cercetări amănunțite de 
izvoare. Câmpul de investigaţie al 
acestui scriitor este, deci, variat: dela 
o problemă de subtilitate estetică, 
precum este raportul dintre poezie şi 
muzică, la cercetări mai limitate în 
domeniul criticii literare sau artistice, 
ca studiul odoarelor din trecutul reli- 
gios al artei noastre, la conturarea 
psihologică şi estetică a poetului ger- 
man Rilke, sau cartea, de curând apă- 
rută, Efigii latine, asupra căreia voim 
să ne oprim o clipă. 

Cartea, cu titlu de inscripţie lapi- 
dară sobră, este un triptic portretistic. 
Prima imagine zugrăvită în cuvinte 
e aceea a lui Virgiliu Mantuanul. Prin 
această analiză, autorul se dovedeşte 
un adânc cunoscător al textelor latine. 
Poetul roman numit, ca în Antichi- 
tate, Mantuanul, trăiește intuit din 
propriile sale pagini. Bucolicele, Geor- 
gicele şi Eneida au servit drept cea 
mai veridică mărturie autorului spre 
a putea înfățișa pe cel care a trebuit 
să fie poetul Virgiliu. Un curtean 
desprins de servilismul obicinuit, + ori- 
ginal și nobil >, prin reflexul ținutului 
său de origină, Mantua. Intre poetul 
care a cântat pe războinicul Enea şi 
rodnicia pământului italic, de o parte, 
şi «ctitorul Istoriei Moderne», Ma- 
chiavelli, se incadrează, ca într'o fi- 
ridă de aur, un portret femenin: dintre 
cele trei, cel mai plin de interes. E 
Madonna Laura. E Musa adorată 
de Petrarca. In această delicată ima- 
gine, scriitorul și-a putut concentra 
toată sensibilitatea sa. Din stanțele 
şi mărturisirile autobiografice ale poe- 
tului trecentist, autorul a reușit să 
prindă mai viu ca orice istoric literar 

realitatea pământeană a Laurei, « cea 
mai frumoasă femeie din toată lite- 
ratura lumii». A deosebit, cu mult 
discernământ psihologic, prin ace- 
leași stanţe, cele două forme ale chi- 
pului în care Petrarca a iubit pe 
Laura: cu simţurile şi fantezia admi- 
rativă la început, cu intelectul, în- 
trun nimb de sfinţenie, mai târziu. 
Pentru specialiştii culturii italiene, 
pe lângă interesanta interpretare a 
Laurei şi a Iubirii lui Petrarca, trans- 
punerea liberă în note a versurilor 
Canzonierului înseamnă un model 
poetic de tălmăcire românească. 


Mariella Coandă 


E eria Antropologică şi deter- 
minismul manifestărilor umane se nu- 
mește cartea d-lui Dr. Victor Preda, 
asistent universitar, cunoscut nouă din 
lucrările de strictă specialitate în co- 
laborare cu d. dr. Victor Papilian care 
i-a şi scris o scurtă şi condensată pre- 
faţă. Mărturisim că lucrarea aceasta 
ne-a uimit. Ne-a uimit prin neegala 
ei densitate. Autorul doreşte să con- 
struiască, să reconstruiască însă mai 
bine zis, o știință în agonie: antro- 
potogia. După ce discută concepţiile 
antropologice ale lui Montandon, De- 
niker, Martin şi Papillault, oprindu-se 
la aceea a lui Folkmar care admitea 
o antropologie statică şi una dinamică. 
autorul își expune, clar, concepţia sa. 
In opoziţie cu Folkmar, pentru care 
antropologia era o ştiinţă cu caracter 
normativ, se afirmă caracterul expli- 
cativ al antropologiei înţeleasă ca o 
disciplină static-structurală (aspectul 
somato-psihic al omului) şi dinamic- 
funcţională (toate manifestările umane) 
După cum vedem, ca şi pentru Folk- 
mar, antropologia e o sinteză uriașă 
a eticei, sociologiei, etnografiei, etno- 
logiei, preistoriei, fiziologiei, morfolo- 


giei şi psihologiei. O listă prea lungă 
pentru a mai putea asigura şi soli- 
ditatea construcţiei. Impresie ce se 
degajează, neliniştitor, jenant, citind 
cartea. 

Intradevăr, toate capitolele lucrării 
de faţă sunt rezumate, concise, fidele, 
ale unor discipline parţiale. Autorul 
încearcă să introducă un fir condu- 
cător în toate aceste capitole, în tot 
acest material uriaş și care e tratat 
superficial, o problemă întreagă redu- 
cându-se, nu la o pagină ci la câteva 
rânduri. Astfel capitolul despre rasă 
e un rezumat al cercetărilor de uriașe 
proporţii făcute dela Gobineau şi Va- 
cher de Lapouge până la cercetările 
unui Landsteiner și Mendes-Correa 
sau Wellisch. (Intregul capitol, încer- 
când să dovedească teza că rasa nu 
este o realitate ci o abstracţie, se află 
în lucrarea largă a d-lui P. P. Ne- 
gulescu, Geneza formelor culturii), 

Dimpotrivă în capitolul «Despre 
Constituţie » foarte bogat în material 
informativ și bine schematizat, con- 
cluzia autorului defavorabilă rasei, 
este, în schimb, favorabilă naţiunii, 
etnicului € unde predomină unul din 
tipurile constituţionale (descris de 
Viola, Kretschmer, Sigaud, Walker, 
Manouvrier) şi acesta independent de 
caracterele rasiale ? (p. 40). 

Capitolul despre ereditate este o 
expunere savantă, strânsă, despre toate 
problemele de hereditate (biotip, ge- 
notip, fenotip; mutaţionism, mende- 
lianism, mono și plurihibridism, cu- 
pluri alelomorfice, pleiotropia, teoria 
genelor, etc.) pentru a ajunge la con- 
cluzia că mediul extern permite şi 
favorizează mecanismul genotipic dar 
nu-l conduce (p. 50). Capitolele despre 
antropologia dinamic-funcţională sunt 
simple rezumate de sociologie, este- 
tică, etică, consideraţiuni despre reli- 

giune, căsătorie, incest, celibat, edu- 
caţie, familie, proprietate, clan, trib, 
națiune, stat, conducător, morală, 
drept, războiu. Fără nicio concluzie. 
In capitolul despre Acțiunea mediului 
extern, autorul, după ce afirmă că 
natura pământului, situația geografică, 
altitudinea, alimentația, lumina, au in- 
fluențe hotărîtoare asupra psihismului, 
conchide că natura nu comandă totuși 
imperios şi că 4 istoria civilizaţiei este 
tocmai istoria eliberării omului de ti- 
rania naturii? (p. 93), idee veche şi 
cunoscută de altfel şi care nu aduce 
nimic nou în perspectiva de integrare, 
de totalizare a autorului. In fond, între 
om și mediu este un raport de inter- 
dependenţă (p. 97). O idee pe care 
noi am profesat-o în manuale şcolare 
de sociologie, încă din 1929. 

Discutând problema evoluţiei au- 
torul trece în revistă toate doctrinele 
cunoscute, dela Fouillce, Dormesteter, 
Demoor, Spencer, dela Lamark și 
Darwin, dela de Vries până la Guy€- 
not şi Cucnot, Weissmann, pentru a 
ajunge la involuţionismul lui Lalande, 
antitransformismul lui Vialleton sau 
elanul vital al lui Bergson. Iarăşi fără 
concluzie. 

Relaţia cauzală în determinismul fe- 
nomenelor sociale nu trebue căutată 
în concepţii antropomorfice şi unila- 
terale ci în dependenţa mutuală (în 
interdependenţă spunem noi). Auto- 
rul crede în realitatea proceselor ci- 
clice ale evoluţiei sociale (p. 130), și 
paralel, în progresul biologic şi so- 
cial, afirmând că: dezvoltarea liberă 
a individualității constitue condiția 
esenţială a progresului social, sau € va- 
lorificarea puterii de invenţie ? (p. 131), 
reluând astfel ideile fundamentale ale 
lui Le Roy. 

Credem că dacă autorul ar fi in- 
fuzat lucrării sale o perspectivă per- 

sonală închegată, puternică, înlăturând 
detaliile inutile sau, dacă s'ar fi mul- 
ţumit să atace şi să rezolve probleme 
parţiale, sau în fine, dacă ar fi trasat 
programatic, un sistem de antropo- 
logie fără pretenţia de a-l şi realiza, 
ar fi adus o contribuţie fericită, mai 
fericită decât această încercare, foarte 
erudită și îndrăzneață totuşi. 


Petru P. Ionescu 


Înseamnă despre locul prescurtă- 
rilor în limbă se intitulează un in- 
teresant studiu, publicat de Ladislav 
Cejp în Slovo a Slovesnost, (Praga, 
1940, Nr. 1, pp. 37—42), în care 
e vorba de fenomenul  prescurtă- 
rilor lingvistice, atât de frecvent în 
epoca de după războiul mondial. Apa- 
piția acestora stă în strânsă legătură 
cu o serie de elemente din cuprinsul 
limbii respective şi cu numeroase con- 
diţii de natură socială. Astfel, un factor 
esenţial, care a ajutat într'o bună mă- 
sură formarea prescurtărilor, au fost 
evenimentele politice. In această pri- 
vinţă, Roman Jakobson a lămurit încă 
din 1921 covârșitoarea influenţă, pe 
care a avut-o revoluţia asupra limbii 
ruse (Vliv revoluce na rusky jazyk, 
« Novy Atheneum », Praga, 1921). 

Problema poate fi privită de pe mai 
multe poziții. Pe cât e de importantă 
dialectica sistemului de prescurtări 
dintr'o limbă oarecare, tot aceeaşi 
prețuire poate avea şi cercetarea Mo- 
dalității de împărțire a cuvintelor. Aci 
se cuvin amintite: antiteza prescur- 
tărilor vizuale şi acustice, prescurtări 
obișnuite și întâmplătoare, altele cu 
caracter de specialitate şi comune; 
precum și cele care pot fi urmărite 
după domeniul în care iau fiinţă, In 
studiul de față, Cejp se ocupă, în 
primul rând, de prescurtările vizuale 
şi auditive. 


NOTE 


Printre cele dintâi, autorul găseşte 
că pot fi literale (de pildă: MAN, Mi- 
nisterul Apărării Naţionale), silabice 
(Gestapo, Geheime Staatspolizei), la 
care se mai adaogă și prescurtările 
lexicale, în componenţa cărora intră 
părţi de cuvânt sau cuvinte întregi. 
De obiceiu, la acestta din urmă cu- 
vântul se alătură în partea finală (de 
pildă, Kulrota-Kulometnâ rota-Com- 
panie de mitraliere). Ele sunt folo- 
site pe o scară întinsă în limbajul 
cifrat al unităților militare, 

In ceea ce priveşte domeniile în 
care iau ființă prescurtările, ele sunt 
numezoase şi sporesc continuu. In pri- 
mul rând se cuvin amintite prescur- 
tările comerciale, care se întâlnesc în 
corespondenţa comercială, preţuri, for- 
mulare, monedă, măsuri și greutăţi, 
denumirea firmelor, patente, produse, 
etc. Urmează apoi cele științifice, îm- 
părţite după disciplinele de speciali- 
tate, în urma cărora vin Prescurtările 
de birou, atât de des întâlnite în di- 
feritele compartimente din admini- 
straţia țării, In fine, prescurtările spor- 
tive redau mai ales organizaţiile din 
lumea sportului. 

Mai departe, Cejp descifrează pri- 
cinele, care duc la prescurtările din 
limbă, Pe lângă economia de timp, 
loc şi bani, din cuprinsul operaţiilor 
financiare, se mai adaugă și tendinţa 
unei reclame noi şi originale, în le- 
gătură cu locul şi perspectiva lumi- 
noasă a reclamelor moderne. Nu trebue 
uitată, de asemenea, nici intenția de 
a ascunde semnificaţia prescurtărilor 
în domeniul militar, siguranței Sta- 
tului și chiar în operaţiile comerciale. 

Situate alături, se pare că prescur- 
tările vizuale sunt de cele mai multe 
ori dominate de cele auditive. La ori- 
gină, orice prescurtare e vizuală, însă 
toate au posibilitatea formei auditive, 

Așa dar, sunt prescurtări în care forma 
auditivă poate fi realizată total sau 
în parte şi altele, dominate de ele- 
mentul acustic. 

Pentru înţelegerea sensului unei pre- 
scurtări, joacă un rol de seamă con- 
textul și situaţia din momentul pro- 
nunțării. De pildă, B poate însemna 
un element de chimie, o ţară în ra- 
porturile internaţionale de transport 
(Belgia), literă în alfabet, o categorie 
de salariați publici, o clasă paralelă, 
etc. Astfel că, în timp ce prescurtarea 
vizuală e stabilă, cea auditivă e su- 
pusă unei permanente schimbări. Sunt 
cetățeni care pronunță, de pildă, 
uérsésé (URSS-, L'Union de la Ré- 
publique sovietique socialistique), iar 
urésésé, după gradul de cultură şi emo- 
tivitate al fiecărui ins. 

Unele prescurtări cu pronunțare al- 
fabetică prezintă, din punct de ve- 
dere fonetic, câteva însușiri remarca- 
bile. Amintim numai faptul că între 
literele prescurtării se intercalează o 
serie de vocale cu tendință de dif- 
tongare, ca în gépéu (GPU-, Gosu- 
darstvennoe  policejskoe upravlenie) 
sau în céféré (CFR). Faptul e în strânsă 
legătură cu elementele morfologice şi 
sensul  prescurtărilor din sistemul 
graiului respectiv. 

In fine, după ce menţionează şi o 
altă categorie de prescurtări, create 
din necesități auditive, în care ma- 
joritatea sunt de tip silabic sau lexi- 
cal, autorul trece la analiza prescur- 
rilor de formaţie substantivală. La un 
moment dat, acestea capătă flexibili- 
tatea oricărui substantiv după gen, 
număr şi caz, 

Contribuţia lui Cejp e instructivă 
şi plină de sugestii. Nu ştiu dacă 
există vreun studiu despre formarea 
şi funcţia prescurtărilor în limba ro- 
mână. Cineva, care are urechi fine 

pentru subtilitățile problemelor de 
limbă, poate lămuri cu folos frecvența 
acestui fenomen în limba noastră. 


Tr. I.-Nişcov 


Pintre cele mai importante rea- 
lizări ale editurilor germane, trebue 
socotită şi publicarea cărților de artă. 
Nenumărate monografii şi volume de 
artă popularizează creații artistice, me- 
nite astfel să rămână inaccesibile şi 
necunoscute marelui public. Istoria 
artelor a depăşit preocuparea acade- 
mică, devenind pentru public o ade- 
vărată necesitate. Subliniem aceasta, 
cu atât mai mult cu cât în acest do- 
meniu sunt opere care merită să fie 
cunoscute şi care constitue, atât ca 
valoare în sine cât şi ca prezentare, 
o noutate. 

In sensul acesta amintim, printre 
ultimele publicaţii, prezentarea lui Æl 
Greco (Ed. Gallus-Viena) de Kurt 
Pfister. 

Pfister vorbește despre El Greco 
cu o pasiune în care vibrează dorința 
de a împărtăși opera lui cât mai larg. 

Sunt redate și comentate acele pu- 
ţine şi fragmentare note care există 
asupra vieţii de artist a lui El Greco, 
iar bogatul material de reproduceri 
este ales cu îngrijire şi bine împărțit. 

Pfister vede în El Greco pe dra- 
maturgul liniilor alungite. Liniile di- 
namice, ca şi la Michel Angelo şi 
întreaga lume barocă, căruia mimările 
teatrale nu-i sunt streine, sunt puse 
în serviciul unui foc mistic. Această 
magie a luminii şi a culorii este înfă- 
ţișată de Pfister mai mult în expresia 
ei generală. El Greco învie figurile 
stinse michelangeliene, apropiindu-le 
de gotic. Există în El Greco şi o 
trăsătură gotică, pe care, pe de altă 
parte, am apropia-o şi de un suflu 
din abstractul și grandoarea bizantină. 


REVISTA FUNDAȚIILOR REGALE 


Ambianţa toledană a dat doar cadrul 
viziunii lui El Greco, care revine la 
figurile palide, la tonurile severe şi 
la formele alungite ale artiştilor din 
Bizanţ. 

Chiar dacă nu reuşeşte totdeauna 
să prindă fenomenul El Greco în 
esenţa lui, cartea lui Pfister este totuşi 
o operă frumoasă, prezentând cu multă 
sensibilitate opera întunecatului mae- 
stru. 


Cartea despre Breughel (Ed. Anton 
Schroll-Viena) cu o introducere de 
Leo Bruhns şi cu o descriere a ta- 
blourilor reproduse, de Gustav Glück, 
e iarăşi o apariţie îngrijită. 

Prin scenele sale țărănești, de un 
naturalism revoluţionar, Breughel a 
ajuns unul din cei mai populari pic- 
tori din istoria artelor. Cu toate că 
arta lui Breughel e departe de a afirma 
viaţa — transpunând natura într'o ma- 
nieră apropiată de construcţie — ea 
are totuşi o mare forţă de expresie, 
Goticul nordic şi barocul italian, sim- 
țul naturii din "Țările de jos şi panteis- 
mul italian stau faţă în faţă în lumea 
colorilor lui Breughel. 

Considerată în totalitatea ei, dela 
primele creaţii şi până la realizările 
monumentale ale ultimilor ani, puri- 
ficate de predilecția pentru satirele 
alegorice, opera lui Breughel este ur- 
mărită atent şi simplu în această carte. 

Leo Bruhns creionează un intere- 
sant portret al lui Breughel, discu- 
tând etapele de creaţie ale personali- 
tății artistului. Reproducerile în cu- 
lori servesc cât se poate de bine in- 
tenţia de a-l populariza şi a-l face 
cunoscut. 


Cartea lui Hans Peters: Domuri și 
Catedrale (Ed. Rembrandt-Berlin) în- 

cearcă să lămurească relaţiile arhitec- 
tonice dintre Germania și Franţa, va- 
zute prin prisma artei din Evul Mediu. 

Cunoscutul organizator de expoziţii 
de artă germană în apus urmăreşte 
să descopere în stilul gotic caracte- 
rele naţionale şi legăturile lui cu na- 
țiunea. El descrie în mod dramatic 
fenomenele arhitectonice contrastante: 
« Domul > şi « Catedrala >. 

Dar, ca orice istorie de artă care 
se cludește pe noţiuni antitetice, cartea 
lui Peters exagerează prin combinaţii 
îndrăsneţe şi considerații subiective. 
Cercetările ştiinţifice ale lui Dehio și 
Pinder sunt depășite de pasiunea gân- 
dirii originale, a perspectivelor îndrăz- 
nețe. Numeroasele reproduceri care 
însoțesc cartea, îi răscumpără însă din 
plin exagerările de gând, făcând-o să 
poată figura în orice biblioteca ca una 
din cărțile care încântă ochiul. 


Petronella Negoșanu 


(i odaie traducător din limba 
rusă în graiul lui matern, scriitorul 
ceh Bohumil Mathesius, a adunat sub 
aceeaşi copertă doua studii, aparținând 
a doi scriitori ruşi: Tehnica meşteşu- 
gului scriitoricesc de Viktor Shloushij 
şi Cum se face proza, de poetul VI, 
Majakovskij (Jak dălati prózu a verše, 
Praga, 1940). 

Studiul lui Šklovskij a văzut lu- 
mina tiparului încă din 1928 şi cu- 
prinde multe elemente și completări 
la o serie de observațiuni din cunos- 
cuta lucrare, Teoria prozei, tălmăcită 
în cehă de Mathesius în 1933. Šklov- 
skij încearcă să înlăture ultimele re- 
sturi din concepția romantică în le- 
gătură cu procesul creației poetice. 
Meşteşugul scriitorului, spune el, nu-i 
numai inspiraţie, ci muncă și trudă 
nemărginită. Pe de altă parte, ana- 


logia dintre orice meserie și efortul 
scriitorului nu-i identică. Poetul nu 
creează numai câteva forme, învaţate 
dela maestrul sau, ci el trebue sa cı- 
teasca fara încetare. Din pricini ma- 
teriale și literare, S Aovskij e de pă- 
rere ca scriitorul să aiba şi-o ocupaţie 
bine determinata. 

In felul ei cartea, care ar putea 
constitui un manual pentru scriitorii 
tineri, conţine şi multe sfaturi prac- 
tice, Scriitorul acesta, cu o uimitoare 
orientare în câmpul literaturii univer- 
sale, are totuşi o concepţie originala 
despre rostul literaturii în genere. Oco- 
lind poziţia pentru arta, Snlovskij ad- 
mite ca literatura să aiba o valoare 
socială pentru oameni. Fără aceasta 
funcţie, creaţia de artă își pierde sen- 
sul. Totuşi, o carte plină de fccunde 
observaţiuni. 


Studiul lui Majakov kij prezinta in- 
teres pentru cei care se ocupa cu 
psihologia operii de arta. Majakovskij 
descrie în amănunt procesul formarii 
poeziei lui despre moartea lu' Esenin, 
Pentru aceasta, contribuţia poetului 
rus ar putea sa ia loc alaturi de cu- 
noscutul eseu al lui Poe, 

Întrucât cei doi scriitori şi-au pus 
câtva timp scrisul în slujba aceluiasi 
ideal, funcţia socială a literaturii îi 
apropie foarte mult. E vorba, fireşte, 
de o reacțiune. Vechea noţiune ro- 
mantica a inspiraţiei se înlatura din 
problematica creaţiei poetice şi 'n lo- 
cul acesteia s'a instaurat solemn şi 
zgomotos concepția, izvorîtă din pre- 
facerile claselor sociale, Majakov hij 
socotea că creaţia poetică e în esenţa 
o operă de colaborare, de cooperare a 
poeților cu teoreticienii: + încercarea 
mea, spune el, e o încercare slabă a 
insului, care n'a făcut altceva decât 


15 


706 


să folosească contribuțiile teoretice ale 
colegilor săi, dăltuitori de cuvinte». 
O altă serie de observaţiuni și con- 
cluzii, formulate de Majakovskij, nu 
pot fi acceptate, fiindcă poartă în ele 
parfumul ideilor revoluţionare. 
Tr. I.-Nişcov 


` 


Bino Sanminiatelli, Z'ommibus del 
Corso, Vallecchi, Firenze, 1941. Am 
cunoscut de curând pe contele Bino 
Sanminiatelli, la Bucureşti, ca invitat 
al Societății Scriitorilor Români, când 
ni S'a înfățișat sub aspectul de critic 
autorizat al literaturii italiene con- 
temporane (conferinţa Domniei Sale 
se intitula Poesia e Poetica italiana 
delPultimo ventennio). 

Am remarcat cu acest prilej vede- 
rile juste şi spiritul sintetic cu care 
ne-au fost prezentate figurile proemi- 
nente ale poeziei și poeticei italiene 
din ultima vreme, 

Dar, în acelaşi timp, d-l Bino San- 
miniatelli este, el însuşi, un mare 
literat al Italiei noi. 

Printre lucrările sale cele mai im- 
portante vom nota: 

Arnaccio (1934); Notte di Baldoria 
(1936); Fiamme a Monteluce (1938) 
romanul său cel mai bun —; Palazzo 
Alberini (1939). Ultimul său volum 
este culegerea de amintiri Omnibus 
del Corso. Deşi d-l Bino Sanmianitelhi 
nu pare, la prima vedere, un sctiitor 
potrivit pentru stilul de memorii, 
izbuteşte aici totuşi să ne prindă prin 
puterea sugestivă de a fixa amintirile 
şi prin atmosfera poetică ce dă viaţă 
paginilor cărţii. 

Dar secretul cel mare al acestui 
volum de amintiri stă mai ales în 
îmbinarea dintre grija deosebită pe care 
autorul o are pentru sintaxa lucidă — 
tipic toscană — și impresia de auten- 

tică comoțiune sufletească. Im aeest 
sens, cartea este o surpriză. ' 

Faptul însă că autorul insistă adesea 
asupra amănuntelor de mică impor- 
tanță ne indică oarecum tehnica — 
am putea-o chema — deliberativă, prin 
care el își readuce în minte faptele 
petrecute cu ani în urmă. 

Se pare deci că este vorba de o 
tehnică literară ce domină amintirile 
reținându-le să izbucnească deodată 
în conştiinţa celui ce le-a trăit. Astfel 
ne-am putea însuşi caracterizarea lui 
Giuseppe Susini (din Il Libro Italiano 
nel Mondo, Nr. 9, 1941—XIX), care 
socotește cartea d-lui Bino Sanminia- 
telli drept o « cronaca elegante >, care 
a rivela angoli e aspetti di Roma tra 
Pottocento e il novecento ». 

Dar chiar dacă ar fi numai atât, 
Omnibus del Corso ar fi totuşi o carte 
care merită să fie citită. 

Pline de viaţă sunt astfel, spre 
exemplu, capitolele care vorbesc despre 
P Omnibus del Corso, I. Ricevimenti di 
Lulu, Cinematografo d'altri tempi, La 
Via dei Pittori, sau Riccordi di Roma. 

Din Pattuglie letterarie — ale ace- 
luiaşi Giuseppe Susini — reținem ur- 
mătoarele rânduri: e Marinetti este un 
om care caută spațiul, descompune 
vorbele, pătrunde lucrurile, 
pere sgomotele: un profet al lucrurilor 
nemaiauzite ?. 


desco- 


Toan D. Pătrașcu 


O carte de mare succes este desigur 
romanul lui Guido Piovene, recent 
apărut în ediția «Bompiani», Lettere 
di una novizia (272 p., 16 lire). 

Autorul e cunoscut mai ales pentru 
opera sa de critică literară, împărțită 
în ziarele şi revistele de actualitate 
ale Italiei. 

Adevărata sa valoare se relevă — 
ca o surpriză — deabia acum, prim 

publicarea acestui roman, începutul 
operei narative ce va urma, desigur, 
(Guido Piovene nu are decât 30 de 
ani). 

Intrun sat de deal, populat de 
vile însorite și de mici așezăminte 
mânăstirești, câteva persoane își scriu 
vreo 40 de scrisori, fiecare din ele 
aducând contribuţia sa la desăvâr- 
şirea unei acțiuni complexe prin su- 
fletul singular al eroilor. 

Personagii ca Rita şi Don Paolo 
— în jurul cărora se brodează întreaga 
acţiune a romanului — evasive, agere, 
violente şi, totuşi, slabe, își frământă 
imaginaţia aprinsă pe fumul unei 
iubiri pasionate, 

O mare bogăţie de invenţie psiholo- 
gică, dublată de un stil luminos și 
ușor, fac din cartea debutantului 
Guido Piovene unul dintre romanele 
cele mai subtile din ultima vreme, în 
Italia. 


Joan D. Pătraşcu 


Í volumul ¢ Siebenbürgen » apărut 
în 1940 şi editat de 4 Asociaţia isto- 
ricilor maghiari », d. Gerevich face o 
serie de afirmaţiuni. Astfel, d-sa scrie 
că în artă Românii din Ardeal ca și 
din celelalte regiuni, n'au luat notă 
de schimbările gustului european, că 
am trăit în cadrele artei provinciale, 
ortodoxe, balcanice, artă rămasă în 
concepţia poporană. $ Maniera înţe- 
penită balcanico-bizantină » e forma 
predilectă a creaţiei arhitecturale a 
Românilor; că, în sfârșit, rămânem 
complet în afara curentelor mari apu- 
sene, în afara stilurilor istorice de 
artă. 

In conferinţa d-sale ţinută la Uni- 
versitatea din Cluj-Sibiu, d. profesor 
universitar Coriolan Petranu, cu o do- 
cumentaţie extrem de abundentă și cu 

argumente definitive cercetează pro- 
blema. 

Avem noi o artă cultă, în trecutul 
Ardealului? Să nu uităm că popo- 
rului de-aici, oprimat și sărac, nui 
s'a permis intrarea în breslele care 
au dat, de pildă, evului mediu atâtea 
sublime catedrale; ba de multe ori a 
fost împiedecat chiar a ridica biserici. 
Şi totuși, o artă cultă avem; ca e 
bisericească, fără proporții mari, cu 
calități artistice reduse de sigur, rea- 
lizată de maeştrii streini aduşi, mai 
ales de Saşi, — colaborând însă şi me- 
şteri ţărani dela sate. 

Arhitectura are o importanţă deo- 
sebită din punct de vedere al isto- 
riei noastre culturale, evidențiind in- 
fluenţele venite din diferitele părţi ale 
apusului și răsăritului apropiat, pre- 
cum și contribuţia naţionala. Influen- 
ţele au venit din Muntenia și Mol- 
dova, mai rar din Serbia, apoi din 
Occident, prin Saşii concetățeni. Din 
Principate a venit stilul bizantin, iar 
prin Sași şi alți meșteri streini, sti- 
lurile apusene. 

In arhitectură, stilul bizantin e mai 
redus ca cele apusene; mai mult: 
chiar cele bizantine au adaosuri apu- 
sene, In pictură domină stilul bi- 
zantin, — dar în arta industrială, în 
sculptură şi miniaturistică, 
stilurile istorice apusene. In genere, 
în arta bisericească ardeleana factorul 
apusean e mai puternic decât cel bizan- 
tin. Incepând cu veacul al XVIII-lea, 
stilul baroc şi clasicist domină arhi- 
tectura, iar pictura, dela 1848 încoace, 
este curat apuseană; abia la începutul 
veacului nostru se face o revenire la 
bizantinism prin Smighelschi. 

Pictura profană însă până azi e pur 
occidentală; arta românească-ardeleană 
cultă, spre deosebire de cea din Prin- 
cipate, este mai mult occidentală decât 

orientală. Toate stilurile apusene au 
avut un ecou la noi: stilul romanic, 
cel gotic, stilul Renaşterii, rococo, 
clasic, empire, biedermeyer, realism, 
impresionism, etc. Asta nu numai la 
oraşe; e în adevăr suprinzător că gă- 
seşti într'un sat ascuns de munte, 
într'o bisericuță de lemn, un cande- 
labru în stil empire, o strană bieder- 
meyer, sau o cruce în stil rococo... 

Contribuţia naţională a Românilor 
ardeleni se manifestă în orientarea lor 
mai puternică spre apus, în amalga- 
marea stilurilor bizantine şi occiden- 
tale, în notele populare introduse prin 
meșteri țărani, ca de pildă ilustrarea 
opresiunilor, tipuri autohtone, etc. 

Ch. Diehl socotește arta bizantină 
drept arta îndrumătoare a întregei 
Europe în evul mediu şi de o putere 
de expansiune, de care numai arta 
gotică a mai fost capabilă. 

În rostirea ei, d-l C. Petranu, isto- 
ricul de artă care prin numeroasele 
sale studii publicate în franțuzește, 
nemţeşte, italieneşte şi englezește sus- 
ţine cauze atât de importante pe un 
plan vast şi accesibil întregii: lumi ci- 
vilizate, — şi-a documentat conferința 
prin extrem de interesante proiecțiuni; 
seminarul de istoria artei dela Uni- 
versitatea clujană, cu cea mai vastă 
bibliotecă de specialitate din ţară, po- 
sedă şi cea mai mare colecţie de dia- 
pozitive. 

Ovidiu Drimba 


Jores Europa (Europa tânără) se 
numeşte revista de curând editată la 
Berlin de Oficiul pentru schimbul cul- 
tural de studenți între Germania şi 
alte ţări. Revista apare în limbile: 
germană, franceză, italiană, spaniolă, 
finlandeză și bulgară. În coloanele ei 
nu găsim studii vaste, cu documentare 


științifică şi bibliografică, ci scurte ar- 
ticole, în care se expun cu multă 
sinceritate, ideile dominante care fră- 
mântă Europa nouă de azi şi care 
vor fi pe deplin înfăptuite prin vic- 
toria armatelor aliate în sacrificiul co- 
mun împotriva bolșev'smului. Pe lânga 
contribuţiunile unor personalități de 
seamă din diferite ţări, se mai găsesc 
în paginile acestei reviste scurte în- 
semnări de pe front, 'făcute de tineri 
intelectuali, care în puţinele lor clipe 
de răgaz aştern pe hârtie gândurile 
lor despre marea operă ce o înfăp- 
tuesc cu arma în mână, într'o sfor- 
ţare europeană uriaşă. 

Numărul 1 (Octomvrie 1941) este 
mai mult un număr festiv inaugural, 
care arată scopul revistei și se bucură 
de colaborările unor personalități ofi- 
ciale ale ma: multor state. Remarcăm 
colaborarea d-lui Prof. Mihai A. An- 
tonescu (Der heilige Krieg) şi a d-lui 
Ante Pavelici (Kroatien und die neue 
Ordnung). Numărul 2 (Decemvrie 
1941) se bucură de colaborarea d-lui 
Prof. Tuka (Unter dem neuen Stern- 
bild) şi a d-lui Prof. Salazar (Zur 
Ethik der Arbeit). 

D. Stig Mark (Stockholm) publică 
în caetul 2 un articol interesant de- 
spre Strategia politică a lui Adolf 
Hitler (Adolf Hitlers politische Stra- 
tegie). Autorul spune că Adolf Hitler 
a realizat unul din postulatele cele 
mai de seamă ale unei mari conduceri 
de Stat şi anume: colaborarea strânsă 
între acțiunea politico-diplomatică şi ac- 
iunea militară. Marii conducători de 
popoare şi de armate din decursul 
istoriei au fost totdeauna preocupaţi 
de coordonarea strânsă între politică 
şi strategia propriu zisă, dar în prac- 
tică, adesea ei n'au izbutit s'o rea- 
lizeze. Atât Napoleon, cât şi Gustav 
Adolf, Frederic cel Mare şi Hinden“ 

burg au fost veşnic preocupaţi de 
această unitate de conducere politico- 
militară. Mareşalul Hindenburg scrie 
în cartea lui Aus meinen Leben (Din 
viata mea), următoarele: « Nu numai 
în timp de pace, dar mai ales-în timp 
de războiu, politica şi conducerea raz- 
boiului trebue să conlucreze; o înțe- 
legere între ele este absolut necesară », 
Această unitate perfectă a realizat-o 
Adolf Hitler atât în timp de pace, 
încă înainte de izbucnirea războiului 
în 1039, dar mai cu seamă în razboiul 
actual, în cadrul Cartierului General 
al sau. Cu drept cuvânt spune au- 
torul că € războiul nu este o acţiune 
independenta de sine; el trebue so- 
cotit ca un mijloc pentru aducerea la 
îndeplinire a unui scop politic >. De 
aceea, ( când strategia militara şi cea 
politică aiung să alcătuiască o uni- 
tate perfectă a gândirii omenești, pu- 
tem afirma că arta omului de Stat 
și talentul marelui general capătă o 
formă superioară >». In adevăr, în anii 
ce au urmat după luarea conducerii 
de către partidul național-socialist în 
Germania, până la izbucnirea răz- 
boiului în 1939, d. Hitler a realizat 
o serie întreagă de victorii fără sa 
fi tras un glonte de arma (Anschluss-ul, 
Sudeţii, Protectoratul Boemiei-Mora- 
viei), deoarece conducerea politico- 
diplomatică şi conducerea militara erau 
strâns legate, fără a mai adăuga faptul 
reînarmării Germaniei într'un ritm ne 
mai văzut (90 miliarde marci inve- 
stite în 6 ani pentru înarmare), Afară 
de aceasta, viaţa economică a fost 
adaptată la cerinţele unui războiu eco- 
nomic şi s'a creat un Stat major eco- 
nomic încă din Septemvrie 1939, a 
cărui lipsă s'a făcut simțită în tre- 
cutul războiu. 

D. Salvatore Gatto, conducătorul 
studenților italieni, publică, tot în 

Nr. 2, un articol intitulat: Der Krieg 
und die Wirtschaftfreiheit ( Razboiul 
și libertatea economica ), în care arata 
că puterile Axe: şi mai cu .cama 
Italia lupta pentru recucerirea unu 
libertaţi economice, pe care au pier- 
dut-o în lume, din cauza că Puterle 
anglo-saxone nu numai ca au mono- 
polizat materiile prime de pe glob, 
dar au încercat în repetate anduri 
sa sufoce Puterile Axei, prin 'stemul 
lor economic de dominație mondiala 
Statele Unite ale Americi: se a cazi 
în fruntea acestei politici dc tran- 
gulare, prin legile pentru prohbiea 


imigraţiilor (1921) şi prin taf lv - 


male ridicate (1930), de pe n e - 
rora Italia a suferit cel mu ı1wlt, 
fiind o ţară saraca, al căra ulu 


de populaţie era nevoit sa-şi ga casca 
miiloace de trai emigrand în alte con~ 
tinente, A urmat în 1935 vestita de- 
valorizare, cunoscuta şi sub numele 
de «aliniere > între monetele ţa: lor 
democratice, Anglia, Franţa şi Sta- 
tele Unite, care a lovit din nou eco- 
nomicește Puterile Axei. Ital. a luptat 
în timp de pace pentru dob ndrea 
unei libertaţi economice, prin creare ı 
unei autarh'i economice, iar a tazı ca 
lupta cu armele pentru acea ta h- 
bertate. 

Profesorul Heim ich Hunk (B rlin) 
aduce intere ante precizari asupia vii- 
toarei ordini econom ce a Lurope:, in 
articolul său: Volk und Raum ın der 
uirtschafts-politischen Nuuordnu % Eu 
ropas (Popor şi spaţiu în noua ord'nc 
economico-politica a Europei). Au- 
torul arata că, în locul unei economii 
care se baza pe dictatura pieţii şi a 
capitalului și pe libertatea interńațio- 
nală a individului, aşa cum era cco- 
nomia anglo-saxonă de dominație eco- 
nomică a lumii, Germania va crea 
un nou sistem economic în Europa, 

al spaţiului economic sau al spaţiului 
vital. Profesorul Hunke definește spa- 
ţiul vital în felul următor: 1. «un 
spaţiu suficient pentru a putea trăi 
şi a se desvolta în masă compactă în 
Europa; 2. centrul de greutate al eco- 
nomiei germane va cădea în propriul 
său spaţiu geografic pentru a putea 
rămâne independentă din punct de 
vedere politic și economic; 3. nece- 
sitatea desvoltării unei comunități eco- 
nomice europene, care să îngădue atât 
desvoltarea reciprocă cu economiile 
statelor vecine prietene; 4. comple- 
tarea economică a necesităţilor euro- 
pene cu un spaţiu colonial». 

Cu un cuvânt, viitoarea ordine eco- 
nomică europeană se va baza pe prin- 
cipiile economice anunţate de Frie- 
drich List acum 100 de ani, în locul 
sistemului economic liberal al lui 
Adam Smith. 

Revista Junges Europa contribue 
într'o largă măsură la lămurirea multor 
probleme care privesc viitorul Con- 
tinentului nostru, probleme care tre- 
buesc cât mai bine cunoscute și în- 
ţelese la noi. 

Dimitrie Gherasim. 


La noi, multă vreme, etnografia 
a făcut parte din preocupările multor 
societăţi ştiinţifice al căror scop prin- 
cipal era altul, însă figura în continuu 
în programul şi activitatea lor. In 
această categorie sunt: Academia Ro- 
mână (vezi I. Muşlea, Academia şi 
Folklorul, în Anuarul Arhivei de Fol- 
klor, I), Societatea Regală Română 
de Geografie, ca şi diferitele socie- 
tăți lingvistice, literare, etc, 

Cu timpul s'a simţit însă și la noi 
mecesitatea înființării unor societăţi 
care să se ocupe numai cu această 
disciplină sau cel mult în legătură 
cu ştiinţele înrudite. In acest scop 

au luat fiinţă, treptat, Societatea etno- 
grafică română, la Cluj, Societatea ro- 
mână de antropologie, tot la Cluj, Secția 
geografică şi etnografică a Astrei în 
legătură cu Institutele respective ale 
Universităţii clujene, şi în fine, Cercul 
de studii etnografice de pe lângă Mu- 
zeul etnografic al Transilvaniei și Se- 
minarul de etnografie al Universităţii 
din Cluj, 

Despre aceasta din urmă vom da 
câteva scurte însemnări 
urmează. 

Socotit ca o continuare a vechii 
Societăţi etnografice române, care a 
activat între 1923—1927 la Cluj, sub 
preşidenţia profesorului George Vâl- 
san, Cercul de studii etnografice şi-a 
început activitatea la ro Februarie 
1939, sub o formă mai modestă, cu 
mai puțini membri, însă mai uniţi şi 
mai strânși legaţi de ştiinţa poporului 
nostru, grupaţi în jurul Muzeului et- 
nografic din Cluj şi al Seminarului 
de etnografie al Universităţii, ambele 
conduse de profesorul Romulus Vuia, 
președintele Cercului. 

Prin încetarea activității Socie- 
tății etnografice române, în 1927, de 
sigur că şi ştiinţa etnografică româ- 
nească a avut mult de suferit. Mem- 
brii societăţii s'au împrăştiat, ne mai 
având niciun alt mijloc de comunicare 
între ei, încât nici până astăzi nu s'a 
mai putut reface atmosfera de cola- 
borare, atât de necesară de altfel în 
orice domeniu de activitate, deşi în- 
cercări sau mai făcut, O parte din 
membrii fostei Societăţi etnografice au 
văzut cu ochi buni înființarea, tot 
la Cluj, în 1933, a Societăţii române 
de antropologie şi au fost şi sunt între 
colaboratorii ei principali. 

Se resimțea tot mai mult însă ne~ 
voia strângerii rândurilor într'un cere 
mai restrâns şi a celor cu preocupări 


în cele ce 

Îndreptate mai mult spre etnografia 
şi folklorul poporului nostru, grupân- 
du-se astfel în Cercul de studii etno- 
grafice. 

Lucrând cu aceleași metode şi cu 
acelaşi program, ca şi Societatea etno- 
grafică română, ţinând şedinţe lu- 
nare cu comunicări ştiinţifice urmate 
de discuţiuni, în cei patru ani de 
când Cercul de studii 
etnografice a avut o activitate destul 
de însemnată. Cu un număr de 


activează, 


membri ce oscila în jurul cifrei 
de 30—la Cluj — precum și câţiva 
membri corespondenţi din provin- 


cie şi din Capitală, a ţinut, în cei 
doi ani de funcţionare la Cluj, zece 
şedinţe, câte cinci anual, în care s'au 
făcut 17 comunicări ştiinţifice din di- 
ferite capitole ale etnografiei, în spe- 
cial privitoare la Transilvania. 

După stabilirea temporară a Uni- 
versităţii şi a Muzeului etnografic la 
Sibiu, Cercul de studii etnografice se 
reface, tot cu un număr restrâns de 
membri şi cu acelaşi zel şi dragoste 
de muncă. Din cauza împrejurărilor 
însă în cei doi ani de funcţionare la 
Sibiu n'a putut ţine decât șase şedinţe, 
din care două publice, făcându-se 
șapte comunicări şi conferinţe. In to- 
tal, deci, în cei patru ani de existență 
a Cercului de studii etnografice, s'au 
ţinut, până la începutul lunii Aprilie 
a. c., 16 ședințe în care s'au făcut 
54 comunicări şi conferințe, dintre 
care unele sau publicat, iar altele se 
vor publica. 

Nu ne gândim să încercăm a arăta 
acum roadele și importanţa științifică 
a modestului Cerc de studii etno- 
grafice. Acestea se vor putea judeca 
cu deplină obiectivitate numai după 
ce vom avea o mai îndepărtată pers- 
pectivă în timp. Atunci când se va 
încerca să se schițeze un istoric al 


cercetărilor şi preocupărilor etnogra- 
fice în ţara noastră, activitatea desfă- 
şurată de acest Cerc de studii, oricât 
de modestă ar fi fost, va trebui să se 
amintească şi ea. 

De aceea, în cele ce urmează, am 
dori să facem cunoscute numai câteva 
din problemele discutate, amintind şi 
rezumând unele din comunicarile pre- 
zentate, din cele cu subiecte de un 
interes mai general. 

Astfel, în două şedinţe, d. prof. 
Romulus Vuia, preşedintele Cercului, 
face câte o dare de seamă, într'una 
asupra Congresului internaţional de 
antropologie şi etnologie ţinut la Co- 
penhaga în 1938, iar în alta asupra 
Congresului internaţional şi Festiva- 
lului de dansuri populare, ţinut la 
Stockholm în 1939. 

Privitor la Congresul dela Copen- 
haga, d. prof. R. Vuia arată că la 
secţia etnologică, cea mai importantă, 
care a fost închinată în special co- 
municărilor ştiinţifice privitoare la ori- 
ginea agriculturii, a plantelor agricole 
şi a animalelor domestice, a facut şi 
d-sa două comunicări, primite cu un 
viu interes, și anume una despre t Obi- 
ceiurile agrare la Români: plugul, 
plugușorul, cununa, paparudele 9, etc., 
și alta despre 4 Culturile în terase în 
România ». 

In afară de aceste comunicări, fă- 
cute în şedinţele publice ale secţiei 
etnologice, d. prof. Vuia, în calitate 
de membru al Consiliului Permanent 
al Congresului, a făcut în ședințele 
acestui Consiliu următoarele patru 
propuneri, de o mare importanţă ştiin- 
ţifică: 1. Unificarea terminologiei et- 
nografice; 2. Constituirea unci co- 
misii care să se ocupe și să propună 
introducerea Etnografiei şi Antropo- 
logiei în Universitățile şi şcolile se- 
cundare din toate țările; 3. Crearea 

unor secțiuni speciale muzeografice la 
viitoarele Congrese şi 4. Să se facă 
rezervaţiuni pentru popoarele expuse 
pieirii, ca Papuaşii, Vedaşii, Ainușşii, 
Indienii, Eschimoşii, etc, In afară de 
prima, căreia i s'au opus Englezii, 
toate celelalte propuneri au fost pri- 
mite cu unanimitate. 

In comunicarea despre Congresul 
Internaţional și Festivalul de dansuri 
populare dela Stockholm din 1939, 
arata ca d-sa a condus şi o echipă 
de dansatori din comuna Viștea de 
Jos, jud. Făgăraş, care a Gbţinut un 
frumos succes, fiind admirată de re- 
prezentanţii celor 22 naţiuni partici- 
pante la Congres. 

O comunicare deosebit de impor- 
tantă din punct de vedere ştiinţific, 
tratând o problemă care la noi nu 
putea fi așa de bine cunoscută, a fost 
aceea a d-lui Dr. Jan Falkowski, do- 
cent de Etnografie la Universitatea 
din Lwow, care a stat în ţara noastră, 
în 1939, mai mult timp, spre a se 
informa asupra materialului etnografic 
românesc. Cu această ocazie, luând 
parte la mai multe şedinţe ale Cercului, 
a făcut o interesantă comunicare de- 
spre Istoricul și situația actuala a Etno- 
„rafiei în Polonia. D-sa arată că pri- 
mele fire conducătoare ale Etnogra- 
fiei polone, ca ştiinţă de sine stată- 
toare, le găsim pe la începutul sec. 
al XIX-lea. 

Important de reţinut este că încă 
din 1918 s'au înfiinţat în toate ora- 
şele universitare ale Poloniei catedre 
de Etnografie și Etnologie, încât în 
1939 erau astfel de catedre la Uni- 
versitaţile din: Varşovia, (aici pe lângă 
mai multe muzee mai era şi o So- 
cietate Etnoprafică poloneză cu un 
Institut de Etnologie şi cu nume- 
roase publicaţii de specialitate), Poz- 
nan, Wilno, Lwow şi Cracovia. 

La progresul ştiinţei etnografice po- 
loneze au contribuit în măsură apre- 
ciabilă și muzeele de etnografie, care 
existau în toate centrele mai de seamă, 
ca: Varşovia (cu peste 21.000 obiecte, 
cu frumoase colecţii asiatice şi afri- 
cane); Cracovia (cu 15.000 obiecte po- 
loneze); Lwow (cu obiecte din Po- 
lonia Mică şi Estică); Katoviţ (muzeu 
regional cu secţie etnografică); Poz- 
nan (muzeul Poloniei, cu o secţie 
etnografica); Lodz (muzeu regional, 
mai ales cu obiecte etnografice); Wilno 
(cu cea mai mare secție de obiecte 
pentru pescuit, de o mare valoare); 
Lublin, Pinsk, Lonvza precum şi în 
alte centre cu muzee regionale, toate 
și cu secţii etnografice. In Zabie era 
şi un muzeu al Huţulilor. 

Alte comunicări originale, şi ele tot 
așa de preţioase, dar asupra cărora 
nu putem insista, au făcut d-nii: Ti- 
beriu Morariu (1. Păstoritul în Alpi 
comparat cu cel dela noi; 2, Aură- 
ritul pe valea Someşului Mare); Lau- 
rian Someșan (Probleme în legatură 
cu evoluţia vieţii agricole și pastorale 
la populaţia românească carpatică); 
Ion Chelcea (Rudarii din Muscel); 
d-na Lucia Apolzan (Cercetari etno- 
grafice în Munţii Apuseni, Așezările 
omeneşui);, Teodor Onişor (1. Portul 
românesc în regiunile săcuizate; 2. 
+ Bărcuitul > sau culegerea micrei stu- 
pilor salbateci în regiunea Nasăudului); 
Ion Moloș (1. Câteva însemnări despre 
aşezările rurale din regiunea Reghi- 
nului, jud. Mureş; 2. Câteva însem- 
nări despre piuaritul în comuna Ibă- 
nești, jud. Mureș; 3. Păstoritul în 
comuna L.uieriu, jud. Mureș), Gh. 
Pavelescu (1. Prezentarea unui che- 
stionar de credinţe şi obiceiuri ma- 
gice; 2. Câteva observaţiuni asupra 
artei religioase populare din Munţii 
Apuseni); Pascal Gârneaţă (Etnicul la 


NOTE 713 


concentrări); Josif Naghiu (Asupra 
unor variante ale Irozilor), etc. 

Probleme de un interes mai general 
s'au tratat în şedinţele ţinute la Sibu, 
toate având un caracter de conferinţe. 
Intr'una din acestea d-l prof. Romul 
Vuia a vorbit despre + Introducerea 
Etnografiei în învăţământul de toate 
gradele », problemă de o mare actua- 
litate, asupra căreia ar fi bine să se 
stăruie cât mai mult. 

In altă ședință a vorbit d. Serban 
Lungu despre Educaţia Națiunii ca 
știință etnică a Educaţiei. Confo-ren- 
ţiarul constată că și acum, după mai 
bine de douăzeci de ani dela Unire, 
pedagogia noastră continuă să vege- 
teze în majoritatea cazurilor pe ve- 
chile făgașuri ale unor orientări care 
au prea puţin comun cu marile nevoi 
ale reamului. Faţă de această situație 
se impune o totală transformare în 
sensul ca educaţia să fie reintegrata 
în însăși condiţiunile de viaţă ale po~ 
porului nostru, viaţa înțeleasă ca to- 
talitate organică în continua creștere 
Și devenire. 

Faţă de individualismul și materia- 
lismul educaţiei din epoca dinainte de 
razboiul trecut, epoca nouă, actuala, 
ne apare ca o puternică reacțiune. 
In această fază, cultura europ ană în- 
cepe să se structureze potrivit speci- 
ficulua etnic al diferitelor ei comunitaţi 
de viaţa care sunt popoarele, cu tot 
ce au ele mai bun, de ordin biolomc, 
sufletesc sau spiritual şi cu tot ce 
ele au mai specific, ca rasa, poziţie 
gcografică şi devenire istorică. In locul 
educaţiei raţionaliste și individualiste 
a veacului trecut, cu toate formele 
corespunzătoare, noua educaţie are un 
pronunţat caracter etnic, național. În 
locul « autonomismului » culturii mo- 
derne, epoca zilelor noastre tinde să 


înrădacineze din ce în ce mai mult 
primatul valorilor etnice. 

Amintim, fără a stărui a upra lor, 
Și recentele conferinţe ale d-lui Romul 
Vuia de pre Actiitatea etnografică și 
folhlorică a lui N. Iorga (aparuta în 
Nr. 10 din anul 1941r (7) al Tran- 
silvaniei din Sibiu), şi de pre Dov zı 
etnografice pentru vechim a și conti- 
sc în Tran 
silvania, precum și conferințele d lui 
prof. Dr. Al. Dima despre Definiții 
si teorii evplicative ale art i populare, 
care va apare în curând în broşura, 
apoi Cu privire la caracterul folcloric 
al lui Dânilă Pr peleac ṣi în fine, ul- 


nuitatea elementului roma 


tima, comunicarea subsemnatului Con- 
tributii ia istoricul Socictații Etnogra- 
fire Rom în. 

O parte din membrii fondatori ai 
Cercului de studii etnografice, cu oca- 
zia rcfugierii dela Cluj, s'au împra- 
ştiat prin ţara, stabilindu-se unii la 
București și Timişoara, iar alţii prin 
diferite orăş le din provincie, deve- 
nind în felul acesta deocamdata nu- 
mai membri corespondenţi", în sensul 
că nu pot activa direct, luând parte 
la şedinţele si manifestar'le Cercului, 
până când se vor putea regrupa "n 
Cercuri locale, spre a continua, acolo 
unde sunt, cele început la Cluj, pro~ 
movând astfel in p turi cât mai hrgi 
în țara cunoșştinţ le d pre poporul 
nostru și de-pre ș iinţa etnogr. fica ro- 
mâna, contribuind tot mri mult, prin 
cunoaşterea cat mai temeinica la cı- 
mentarea unirii Şi a drago tei dintre 
frați 


Teodor Ohnișor 


Prin volumul de Ins mnări si in- 
scripții bihorene — Beiuş, 1941, 93, 
Titu L. Roşu completeaza 
albul mai multor pagini din trecutul 


p.—d-l 

satelor şi preoților dintre Crişuri. Fiu 
al Bihorului, d-l Roșu a putut simţi 
mai bine ca oricare altul vraja trăirii 
' în jurul umbrelor ce se desprind de 
pe marginile îngălbenite şi « picătu- 
rite de ceară» ale manuscriselor sau 
cărților sfinte, şi a cules cu pietatea 
cuvenită tot ce au scris odată umilii 
slujitori ai bisericilor noastre de lemn. 

Volumul d-sale cuprinde două părţi, 
una documentară și alta explicativă. 
In cea din urmă ne prezintă conside- 
raţiuni folositoare, interesante și în 
parte noi cu privire la vechimea vieţii 
bisericești, la limba liturgică în bise- 
ricile din Bihor, la felul cum învățau 
preoţii carte, cum se puteau pro- 
cura cărțile —de unde şi prin cine 
— precum şi preţul şi în același timp 
s prețuirea » lor. 

Ceea ce se impune — subliniează 
autorul — este unitatea spirituală, care, 
în ciuda stăpânirilor dușmane, s'a 
menţinut între Românii de dincoace 
şi dincolo de Carpaţi. Cărţile de 
slujbă apărute la fraţii liberi serveau 
aceluiaşi scop şi în Bihor: Apostolul, 
Cazania, Evangheliile tipărite la 'Târ- 
goviște, Snagov, Râmnic sau Bucu- 
reşti se citeau şi aici şi dincolo. Cu 
privire însă la explicaţia, dată de 
autor, pentru perzistența limbii sla- 
vone în bisericile din Bihor chiar 
după apariţia cărţilor românești, ca 
fiind numai o reacțiune contra pro- 
pagandei catolice, credem că mai 
trebue adăogat şi faptul dependenței 
ierarhice faţă de Mitropolia din Car- 
loveţ. Din punct de vedere religios, 
Bihorul pe acea vreme făcea parte 
din marea eparhie a Aradului — (în 
1777 cuprindea 14 Protopopiate cu 
481 + 126 parohii) — care abia după 
frământările naţional-religioase dela 
începutul sec. al 19-lea ajunge în 
1829 să aibă primul episcop român. 

In partea doua a volumului, în- 
semnările sunt grupate în ordinea 
cercetării satelor din cele trei plăşi: 
Vaşcău, Beiuş și Ceica. Pentru câteva 
sate găsim, la începutul capitolului 
respectiv, o scurtă Caracterizare a 
aspectului lor; păcat numai că nu și 
pentru toate, sau măcar pentru mai 
multe din ele. Autorul ar fi reușit 
astfel să ne prezinte și cadrul în care 
au trăit acei ce au lăsat prin scrisul 
lor atâtea amănunte familiare, regio- 
nale sau atâtea descrieri ale capriciilor 
naturei și climei. Citirea lor ne suge- 
rează imagini vii şi variate, dar ne 
lasă şi o nedumerire și anume: cum 
au fost scrise (sau copiate) aceste 
însemnări de pot urma anii 1803 
înainte de 1773, apoi 1923 (2), iarăși 
1773, 1844, 1843 şi 1824 pe aceeaşi 
carte (p. 34—35); sau 1813 înainte 
de 1781 etc.... 

Dar aceste scăpări din vedere, 
precum şi câteva inconsecvenţe în 
citirea aceluiaşi text, sunt în fond 
neînsemnate pe lângă realul folos ce-l 
prezintă cartea d-lui Roșu. 


Cornelia Bodea 


Ía volumul închinat Prof. I. Lu- 
paş, D. Valeriu L. Bologa prof. de 
istoria medicinei la Universitatea din 
Cluj, ne dă câteva lămuriri și date cu 
privire la biografia lui Ioan Piuariu- 
Molnar. Bazat pe documente şi raţiona- 
mente clare și convingătoare d-l Bologa 
dovedeşte că, «cel dintâi profesor 
academic de neam românesc şi primul 
Român care a tipărit o lucrare ştiin- 
ţifică medicală în cuprinsul terito- 
riului etnic daco-român nu a fost 
doctor în medicină, ci numai magistru 
chirurg şi oculist al Facultății de me- 
dicină din Viena. Titlul acesta însă 
avea valoare academică și-l îndreptățea 

să ocupe scaunul de profesor la Insti- 
tutul medico-chirurgical din Cluj; iar 
îndemânarea sa excepţională în 4 tă- 
măduirea ochilor ? îi consacrase re- 
numele. 


Cornelia Bodea 


Sana lui Decebal. De 
câțiva ani, d. colonel C. Zagoriț, duce 
o luptă înverşunată, spre a convinge 
lumea ştiinţei, că a descoperit « Sar- 
mizegethusa Dacică » (sic). Are şi d-sa 
o părere la care ţine morţiș şi nu-l 
poate convinge de contrariul, nici negru 
pe alb. Deși e angajat într'o discuţie 
de istorie, nu-l interesează argumen- 
tele istoricilor, căci crede în rezolvarea 
problemei, numai cu datele « geogra- 
fiei, topografici şi mai ales, ale stra- 
tegiei ». 

Până acum, a scos de sub teasc, 


trei broșurele cu lungi subtitluri răz- : 


'boinice şi pecetluite de o indiscuta- 
bilă autodreptate (Sarmizepethusa I. 
Unde cred că s'a găsit în adevăr, în- 
temeiat pe considerațiuni militare, geo- 
grafice, topografice și fortificațiuni fă- 
cute pe teren, 23 p. cu 4 hărţi anexe, 
Ploeşti, 1937; Sarmizegethusa II. Alte 
păreri cu răspunsurile cuvenite. Dovadă 
hotăritoare că Sarmizegethusa s'a găsit 
acolo unde am afirmat eu, 35 p. cu 
2 hărţi anexe, 1937, şi Sarmizegethusa 
III. Unde cred că s'a găsit Sarmize- 
gethusa Dacică, 15 p., Ploeşti, 1942). 
De fapt, în toate trei broşurele, 
d. Z. nu face altceva, decât să vån- 
ture aceleași păreri personale, într'un 
stil şi o gramatică, tot proprii. 
Ultima, e subintitulată de autor ca 
o s Conferinţă ţinută de Colonelul C. 
Zagoriţ în ziua de 15 Ianuarie 1942 
la Institutul de Istorie Naţională de 
sub conducerea d-lui profesor C, C. 
Giurescu dela Universitatea din Bu- 


curești » Dacă a reuşit să aibă cu- 
vântul ia acest Institut, d. Z. trebue 
să ştie că acolo nu se ţin conferinţe, 
ci numai comunicări, ce au avut până 
acum, o înaltă ţinută ştiinţifica. 

D. Zagoriţ localizează Sarmizege- 
tusa dacică « pe şi în jurul masivului 
deluros triunghiular dela Vest de gara 
Subcetate din Câmpia Hațegului » 
(p. 1), pe care ni-l descrie amănunţit 
(p. 2—3), ca apoi să găsească aci ca- 
pitala lui Decebal, cu fortificaţii, in- 
cintă și chiar şase porți (p. 3—4). 
I se calculează perimetrul, suprafaţa, 
rolul ei strategic, i se fixeaza şi 30.000 
luptători deci, care să o apere (p. 3). 
Dar, în cele din urmă autorul scapa 
şi o concluzie sinceră, că urmele de 
cetate texistente pe teren, lasă im- 
presia unei fortificaţii slabe > (p. 4). 
Atunci, de ce nu se întreabă d. Z., 
ce rost ar mai fi avut acei meşteri 
romani ceruţi de Decebal, ca să-i facă 
cetăţi puternice, nu prăpădite şi de 
pământ ca cea dcla Subcetate? Și de 
ce o mai fi lăsat Traian, după primul 
războiu, o garnizoană romană în ca- 
pitala Dacilor, dacă Sarmizegetusa 
d-sale nu e fortificată? 

Nu se uită de către autor, nici ma- 
terialul arheologic, găsit pe acest masiv 
la cota 438, unde s'au aflat cioburi 
de oale despre care oamenii (din sat) 
spun că «nu sunt dela oameni de ai 
noștri » (p. 5). Cu alte cuvinte, d. Z. 
ca să ştie cui aparţine ceramica dela 
cota 438, întreabă ţăranii din Sub- 
cetate și se declară mulţumit când 
aceştia îl asigură că nu s'au spart 
oalele pe acolo! Cu aceasta, cetitorul 
trebue să creadă că cioburile în che- 
stiune au făcut parte din vesela lui 
Decebal... 

Apoi, d. Z. atacă Tabula Peutin- 
geriană (p. 7—10), pe care se crede 
dator să o pue la punct. A rezuma 

toate curiozităţile descoperite de autor 
în legătură cu acest itinerar, e inutil. 
S'au scris studii fundamentale, în care 
datele tabulei s'au confruntat cu des- 
coperirile topografice şi epigrafice date 
de teren, dar... autorul nostru a rămas 
în urmă cu cel puţin 5o de ani. 
Aceeasi lipsa erioaă o constatăm, 
când încearcă a identifica scene ale 
Columnei 'Traiane, cu realităţile de 
pe teren. Ideea ce o are despre acest 
monument, îl situează în categoria ace- 
lora, cari acum zecc ani, au găsit în 
tablourile Coloanei, 


nului... In 


naşterea Dom- 
dat drumul 
acestei afirmații ( Eu studiind scenele 
columnei timp de patru ani — şi cred 
ca am dreptul şi competenţa să fac 


loc să fi 


acest lucru, deoarece aceste scene re- 
prezintă fapte de arme şi pentrucă am 
şi pregatirea geografică şi topografică 
necesară, pregătire pe care după cum 
mi-am dat seamă nu au avut-o ar- 
heologii cari (sic) au interpretat aceste 
sculpturi... > (p. 12)— mai bine ar 
fi cetit cinstit, lucrarile fundamentale 
ale lui Cichorius, Petersen, K. Leh: 
Hartlcben şi alţii; de i-ar fi 
consultat pe acești arheologi, d. Z. nu 


mann, 


ar fi ajuns sa scrie că « Traian însuși 
a dat ind'cații și a supraveghiat di- 
rect saparea scenelor de pe Columnă, 
fiindca în acest timp era la Roma 
(107—114) şi nu plecase împotriva 
Parţilor. .. (p. 12). 

Ciudaţeniile istorice și arheologice 
ale d. Z. sunt nenumărate. Decebal 
cutreeră Moesia și Pannonia ca Vodă 
prin loboda, dă lupte în câmp des- 
chis şi e asediat de Traian, timp de 
2 ani (p. 2). Oescus e pus la Beşli 
(p. 8), după evacuarea Daciei, Sar- 
mizegetusa își schimbă numele în Pons 
Augusti (p. 10), toată câmpia Haţe- 
pului se numea Sarmizegetusa (p. 11), 
Tabula Peutingeriană nu reprezintă 

lumea romană (p. 11), dă o etimo- 
logie a Sarmizegetusei de care ar fi 
râs și Massimu (p. 11), combate pe 
Davies (sic) fără să fi citit un rând 
din el, şi... multe altele. 
Conferenţiarul-autor, termină cu un 
sfat preconizat de el acum 34 de anı, 
când era (abia tânăr sublocotenent» 
şi anume: (istoricul trebue să caute 
alianţa militarului, pentru luminarea 
întregului nostru trecut > (p. 15). Dar 
d. Z. când face istorie, de ce nu în- 
vaţă datele concrete şi elementare câ- 
ştigate de această disciplină? 
Intr'un loc, spune ca nu e informat 
dacă s'au facut săpături la Subcetate 
şi nu stie dacă a apărut publicația 
promisă, «dar înțelege (zice d. Za- 
goriţ), că nu s'au făcut săpături si- 
stematice » (p. 6). Şi totuşi, aceste 
săpături au avut loc în 1937, deci cu 
cinci ani mai înainte de ultima po- 
lemică a d. Z. Că sau facut şi pu- 
blicat o spune şi d. Z., în urma ob- 
servaţiilor ce i s'au adus de prof. G, 
Cantacuzino, D. Berciu şi subsem- 
natul (p. 11). Deși a luat cunoștință 
despre ele, mai înainte de a-și tri- 
mite «conferința > la tipar, autorul 
tace asupra rezultatului dat de aceste 
investigaţii, fiindca nu-l sprijina. In 
schimb, se grabeşte să-l acuze pe d, 
Daicoviciu, «de mult risc ştiinţific , 
fiindcă acolo unde d. Z. găsise ca- 
pitala Dacilor, profesorul universitar, 
arăta că e un staul de Tot 
puţin prudent e socotit şi d. O. Floca 
deoarece găsea făpașuri facute de pà- 


vi e. 


durari pentru... slobozitul lemnelor 
la vale, acolo unde d. Z. stabilise 
şase porţi de cetate, 

Pentru a nu se încetăţeni în isto- 
riografia noastră o eroare, Institutul 
de Studii Clasice dcla Cluj a exe- 
cutat în 1937, două campanii de să- 
pături, pe la locul unde d. Z. plasase 


NOTE 717 


Că aceste 
săpături s'au bucurat de o deosebită 
atenţie şi s'au făcut cu metodă, ne-o 


Sarmizegetusa preromană. 


spun numai numele celor ce le-au con- 
dus: prof. universitar C. Daicoviciu, 
Octavian Floca, directorul muzeului 
din Deva, Al. Ferenţi şi Marius Moga, 
asistenţi universitari, toţi arheologi 
consacrați prin frumoase publicaţii. 

Rezultatul săpăturilor e publicat de 
d. M. Moga în Sargetia II, Buletinul 
Muzeului jud. Huniedoara, Deva, 
I94I, pp. 151—164. S'a cercetat te- 
renul la suprafaţă, s'a săpat în adânc, 
s'a căutat cele şase porţi stabilite de 
d. Z., dar... nicio cetate n'a apărut. 
Cercetătorii au ajuns la convingerea 
că: t nimic din lucrurile stabilite aci, 
nu ne arată existența unei cetăţi (Moga, 
op. cit., p. 164). Nici cele câteva cio- 
buri culese din săpături nu s'au în 
favoarea d, Z. Ele se datează dela 
1800 şi 400—350 d. Chr., deci cel 
puţin cu o jumătate de mileniu înainte 
de epoca lui Decebal! 

Dacă acestea sunt rezultatele săpă- 
turilor din presupusa capitală a Da- 
cilor, nu ne miră faptul că d. Z. le 
trece cu tăcerea. Poate fi capitala lui 
Decebal, întro modestă așezare civilă 
sau poate într'un ocol de pământ 
pentru vite, săpat de ciobani? Chiar 
când d. Z. va ceti articolul d-lui Moga, 
nu se va convinge de această păcă- 
leală arheologică, fiindcă strategia Da- 
cilor trebue să se potrivească cu pă- 
rerile autorului. Are și d-sa o teorie, 
la care ţine cu drag, și nimic nu-l 
poate abate pe alt drum, vorba apu- 
seană: )'y suis, j'y reste! 


D. Tudor 


la şirul serioaselor contribuţiuni 
la cunoaşterea trecutului nostru, pe 
cari le aduce prin studiile d-sale, 


d-l Constantin I. Karadja prezinta, 
— în volumul închinat Prof. I. Lupaş, 
— o descriere critică a cuprinsului 
și edițiilor cunoscute ale Cromrei lui 
Jorg von Nürnberg, tipărită pentru 
prima oară în 1482 83 la Memmingen. 

Această cronica de proporţii res- 
trânse — 8 ff. nn. în 8%, — deşi uneori 
confuză şi neevacta, «are totuşi me- 
ritul de a fi prima încercare a unui 
occidental de a scrie o istorie a nea- 
mulu: turcesc >. Autorul ei — adaogă 
d-l Karadja —a fost un simplu me- 
seriaş, topitor de tunuri din Nürn- 
berg, 
1460—1463 şi apoi în serviciul Sul- 
tanului la Constantinopol dela 1463 
la 1480. Intors acasă, el descrie din 


care a stat în Bosnia între 


memorie ştirile cari l-au impresionat 
în deosebi. 

Pe lângă alte informaţii, —în ce 
ne priveşte — cronicarul confirma 
odată mai mult puternicul rasunet 
pricinuit la Constantinopol de bi- 
ruința lui Ștefan cel Mare la Podul 
Inalt în 10.1.147+. lată pa a iul res- 
pectiv reprodus în limba veche şi 
pitoreasca a lui Joerg von Nürnberg... 
«vil edelleudt an des keysers hoff 
zugen mit vil anderen volk unde 
zugen in die wallachey uber den 
Foyfoda der herr Foyfoda entpfing 
sie darnach pald erslug ir xiiij tau- 
sendt und fing ir funft tausendt do 
das geschrey kam gen Con tantinopel 
da geschach ein sollich tamerclapen das 
în langen iaren nie erhort was worden ». 


Cornelia Bodea 


Richard Strauss e deseori umorist, 
chiar şi când are aerul cel mai serios 
din lume. Umorul lui e de obiceiu 
ironic — mai exact, şarja. (Fie pur şi 
simplu onomatopee, ca «aqile» din 
« Don Quichotte , fie efecte de con- 

trast între lucruri cu aer serios, fie 
pur şi simplu efecte prin exagerări de 
caractere. 

Acestea din urmă se găsesc în 
«a Ariadna la Naxos». O ironie destul 
de puţin transparentă. Doar interfe- 
renţele celor două genuri, de operă 
comică şi lirică, fac să se întrevadă 
abil, defectele şi neajunsurile lor. In- 
tercalările de bufonerie şi dramă se 
ridiculează reciproc: cât de lungă, cât 
de plicticoasă, de sirupoasă e drama 
lirică, pusă în faţa veseliei exube- 
rante. Dar şi cât de inutilă şi exage- 
rată e bufoneria, când o vezi în faţa 
dramei omenești | 

Un aer perfect de concepţie nouă 
a Operei, fără intenții de caricaturi- 
zare, totuși, 

Strauss rămâne însă un simfonist, 
în primul rând. Coloritul orchestral 
aproape inegalabil, de totdeauna, ner- 
vul, bogăţia, fac pe auditor să uite 
uneori de partea vocală, orbit de 
lumina orchestraţiei. (Mai ales când 
aceasta e stăpânită de magistrala ba- 
ghetă a d-lui Perlea...). 

Despre condiţiile și calitatea specta- 
colului Opera Română s'au spus des- 
tule ca să se știe că scena noastră 
lirică a reușit o excelentă realizare, 


Dorin Sperantia 


E nitian Vasilescu, doctor în teolo- 
gie și licențiat în filosofie, asistent 
la Facultatea de Teologie din Bucu- 
reşti, — a făcut să apară o nouă lucrare 
a sa: « Apologeți Creștini », români şi 
străini, în care sunt prezentate figuri 
reprezentative ale apărătorilor crești- 
nismului, cei mai mulți români: teo- 
logi, oameni de ştiinţă, filosofi şi 
scriitori. 

4 Voi înfățișa, — ne spune d. Emi- 
lian Vasilescu în prefața cărții, — un 
număr de apărători ai credinţei, ro- 

mâni şi străini, de preferinţă ortodoeși, 
deși întru apărarea credinţei toată 
creștinătatea trebue să se simtă unită. 
Apărătorii credinței, — teologi, oa- 
meni de ştiinţă, filosofi, literați, — sunt 
mai mulţi decât ne putem închipui şi 
mai valoroși decât s'ar crede. Chiar la 
noi în ţară, unde necredinţa a fost 
mai puţin răspândită decât în alte 
părți, există o frumoasă galerie de 
apologeţi creştini şi mărturisitori ai 
credinţei, începând cu Dimitrie Can- 
temir, ba încă şi mai de vreme, şi sfâr- 
șind cu Nicolae Paulescu, G. G. Lon- 
ginescu, Simion Mehedinţi, etc. >. 

Apariţia cărţii d-lui Emilian Vasi- 
lescu este cum nu se poate mai bine 
venită pentrucă ea invederează, prin 
puterea exemplului pe care ni-l dau 
unii dintre cei mai de seamă gânditori 
români şi străini, nu numai că a fi 
credincios nu înseamnă a fi obscuran- 
tist, a avea o mentalitate prelogică sau 
funcțiunile intelectuale slăbite dar, ceva 
mai mult, ceea ce este foarte important 
pentru prețuirea problemei în sine, 
analizarea spiritului creştin al acestor 
oameni de știință și gânditori ne de- 
monstrează, încă odată, adevărul banal, 
că acolo unde încetează ştiinţa începe 
religia care duce un trai bun cu opera 
creată de mintea omenească. Există cu 
alte cuvinte o interdependenţă între 
știință și religie, de care foloseşte mai 
ales ştiinţa. Iar acest adevăr ne este 
demonstrat şi de faptul că marii oameni 
de ştiinţă pe care ni i-a dat umanitatea 
au fost în acelaşi timp şi credincioși 
convinşi ai adevărurilor propovăduite 
de Biserica creştină. 

Dar mai este ceva. Cartea d-lui Emi- 
lian Vasilescu are de scop apărarea cre- 
dinţei pe care înțelege să o facă pe 
calea pilduirii, nu a polemicii sau a 
criticii. Adică, după cum spune d-sa 
atât de frumos: «In loc să dărâm, 

caut să construesc, fiindcă ideile, cum 
spunea cineva, sunt asemenea cuielor: 
cu cât le loveşti mai tare, cu atât intră 
mai adânc. De aceia nu voi lovi direct 
în ideile greșite, ci voi scoate la lumină 
ideile sănătoase, Nu voi arăta cu 
degetul pe cei rătăciți, ci voi înfățișa 
pe cei buni care își mărturisesc cre- 
dința şi luptă pentru ea». 

Concepută în acest fel, cartea t Apo- 
logeţi Creştini », a d-lui Emilian Vasi- 
lescu, prezintă o serie de apărători ai 
credinţei, începând cu Petru Movilă, 
Mitropolitul Kievului care acum trei 
veacuri, în 1642,a făcut să apară «Măr- 
turisirea ortodoxă », ce a fost îndrep- 
tarul de credinţă al întregei ortodoxii, 
terminând cu Nichifor Crainic și alţi 
teologi mai tineri, dintre români, sau 
cu Nicolai Rojdestvenski, dintre teo- 
logii străini; pentru a continua, în 
partea a doua a lucrării, cu oameni de 
ştiinţă, filosofi şi literați, români şi stră- 
ini, ca Dimitrie Cantemir, Nicolae Pau- 
lescu, Blaise Pascal sau Pierre 'Termier. 

Scrisă cursiv, întrun stil de rară 
frumusețe românească, această nouă 
carte a d-lui Emilian Vasilescu, slujitor 
talentat şi priceput în ogorul literaturii 
noastre bisericeşti, care a apărut în 
+ Biblioteca Teologică », de sub îngri- 
jirea I, P. S. Irineu Mihălcescu, Mitro- 
politul Moldovei şi al Sucevei și pro- 
fesor onorar al Facultății de Teologie 
din Bucureşti, — răspunde nu numai 
unei stringente actualități în acest 
moment de haos și de materialism pe 
care-l străbatem dar, în același timp, 
serveşte lumii noastre cititoare, şi în 
special tineretului, o lectură utilă și 
edificatoare pentru multe din proble- 
mele pe care le are ortodoxia noastră, 
pentru ceea ce trebue ea să fie, adică o 
Biserică vie, militantă a învățăturilor 
lui Isus Hristos. 

Stefan Ionescu 


Grupul MCMXLII — alcătuit din 
d-nii Dobrian, Drăguțescu, Hablinski, 
Tomaziu și Țipoaia—care a expus în- 
truna din sălile Fundaţiei Dalles, a fost 
o ciudată surpriză pentru vizitator, 
Pe lângă dd. Bilţiu, Vlasiu, Vânătoru, 
care fiecare poate interesa ca perso- 
nalitate artistică în căutarea unui stil 
propriu de valoare individuala sau 
obiectivă, dăm de acest grup de tineri 
artiști, unde aproape totul este regula- 
ritate, şcoală, practicare abilă a unor 
Pe lângă 
artiştii mai sus numiţi, care fiecare da 
în opera lui dovadă de o framântare, 
de o căutare, netemându-se de sacri- 


mijloace mult încercate. 


ficiu și de riscul aventurii, intrăm aici 
în atmosfera liniştită a unor eclecti- 
ciani savanţi, care cu un subtil gust 
şi o aproape fatală familiaritate cu mo- 
delele respective, aleg ceea ce le 
prieşte mai bine. Dincolo: luptă, fră- 
mântare; aici tehnică, joc, surâs, ironie 
şi — naivitate. 

De sigur este un lucru ciudat dacă 
o şcoală artistică, care pe timpuri și — 
în retrospecție — trece încă şi azi 
drept revoluţionară, fermentatoare ex- 
cesivă şi archiliberală, în chipul unei 
unice mumificări, — pare azi îngrădi- 
toare, înăbușşitoare de viaţă nouă, arid 
dogmatică, încremenită în regularitate. 

Cu câtă conștiinciozitate scholastică, 
de pildă, par aici urmărite preceptele 
nescrise ale naturilor moarte ale unui 
Georges Braques, care pe vremuri 
uimiseră lumea pentru ¢ gustul» lor 
extraordinar şi care în ultima analiză — 
să fim sinceri — au contribuit atât de 
puțin la tezaurul nepieritor al artei. 
Impărțirea unei suprafeţe în colori 
şi elemente lineare, ori cu câtă sensi- 
bilitate ar fi închipuită şi executată — 
rămâne o suprafaţă, atât pe pânză cât 
și relativ la energiile sufleteşti puse 

în mişcare. In salonul grupului 
MCMXLII am găsit astfel de pânze, şi 
ochiul experimentat nu distingea nicio 
abatere dela reţetele alchimiste ale 
maestrului de alaltaeri. Repetam: artă 
savantă cu mult gust, naiva numai 
intru cât artistul se crede poate nou, 
revoluționar față de colegii săi care 
expuneau în celelalte săli. Dar poate 
nu are această pretenţie şi-i facem 
nedreptate. 


Oricum, un repaus pentru ochi şi 
spirit, o întâlnire cu vechi cunoscuţi, o 
comodă regâsire a tuturor trăsăturilor, 
pe care le așteptam — poate o lacrima 
de duioșie — și o delectare pentru 
ochiul pânditor. Unele vibrante desene 
de peniță şi de tuş, nefiind legate prin 
natura lor de o epocă de stil dovedind 
gust şi talent; unele proecte de costume 
prea mult schiţe de atelier pentru a fi 
expuse; niște acvarele vii, impresii din 
Italia; câteva grafice ilustrative cu 
aluzii la tendinţe sociale prea des văzute 
completau această panoramă, precum 
am zis, întru câtva perimată. De sigur 
aceşti artişti talentaţi sunt prea con- 
ştienţi pentru a nu-şi dea seamă ca 
joacă un joc grațios pentru plăcerea 
unor gusturi cam Capricioase, că 
satisfac nevoile întłu câtva demodate 


ale unui public restrâns dar credincios 
— şi că nicidecum nu reprezintă o 
generaţie tânără, cu toată greutatea 
ce asumă acest cuvânt în domeniul 
artei. 


Wolf von Aichelburg 


Chopin nu e un geniu expansiv 
nici greu de cuprins; nu are nevoie 
de spațiu ci de densitate. Ii este de 
ajuns să exploreze şi să întindă do- 
meniul muzical al pianului — în cu- 
prinsul căruia cuceririle sale depășesc 

pe acelea ale lui Beethoven şi Liszt, 
Pianul e un instrument imperfect, di- 
ficil, mai întâi pentrucă toate notele 
sale negre sunt false iar cromatismul 
său temperat anesteziază urechea și 
— iarăși — fiindcă mecanismul său se 
opune oricărei creşteri a sunetului; 
nota lovită nu poate decât slăbi şi 
cobori, 

Pianul mai are încă multe alte de- 
fecte, cum este de pildă, obligația de 
a diviza în acordurile de 
oarecare întindere ori—iarăşi — ame- 
stecul perpetuu al sunetului său di- 
stinct — cu armonicele sale și cu zgo- 
motul. 

Chopin — mai mult ca oricare alt 
muzician, schimbă în avantagii aceste 
imperfecţiuni și aceste limite, apropie 
şi dizolvă tonalităţile într'un fel de 
baie acustică, cristalizeaza printr'o chi- 
mie savantă sonorități neprevăzute: 
scrie chiar pentru urechile unui Bau- 
delaire sau Verlaine: 


arpegii 


Rien de plus clair que la chan- 
(son grise 
Où Pimprecis au précis se joint. 


Admirabilă şi primejdioasă magie, 
care cere controlul meșterului şi ex- 
clude pe ucenicul-vrajitor. 

Dar adevăratul miracol al lui Chopin 
este acela că muzica pianistului ge- 
nial îşi păstrează întreaga valoare şi 
savoare, în afară de instrumentul pen- 
tru care ea a fost creată —şi se află 
în ea un potențial crescând la lec- 
tură — şi nu la execuţie. 

Aci şade supremul criteriu, semnul 
împărătesc, steaua minunată. Bach 
scrie «Arta Fugii» pentru voci ab- 
stracte şi pentru instrumente care nu 
există. 

N. Papatanasiu 

